
Jan  Strijdom 
Verslag 


Liewe  Dokter, 

Dit  gaan  geweldig  goed  met  my  ego,  superego  en  id.  Hulle  is  boonop  almal 
intakt  en  goed  geïntegreer.  Dank  die  vader  was  my  libido,  toe  ek  vanog- 
gend  wakker  word,  op  'n  redelike  laagtepunt  en  kon  my  superego,  soos  dit 
op  'n  Sondag  hoort,  'n  bietjie  rus. 

By  ontvangs  van  jou  brief  wou  ek  sommer  dadelik  jou  groete  aan  die  berg 
oordra.  Aanvanklik  wou  ek  dit  sommer  van  die  balkon  af  skree.  Gelukkig 
het  ek  my  betyds  bedink.  Twee  dinge  het  my  laat  besin;  'n  SAP-voertuig  en 
die  besef  dat  ek  so  'n  persoonlike  boodskap  nie  sommerso  kon  oordra  nie. 
Ewe  slinks  het  ek  toe  my  hand  voor  my  mond  gehou  asof  ek  gaap.  (Jy 
begryp,  né,  dat  my  mond  reeds  oop  was  om  te  skree.)  Die  man  in  blou  het, 
met  'n  flinke  beweging  van  sy  speurende  oë,  van  my  na  die  berg  en  toe 
weer  na  my  gekyk.  Hy  het  geglimlag,  sy  maat  in  die  ribbes  gepomp  en  met 
'n  geskree  van  bande  om  die  draai  verdwyn.  Dié  vernielsug  het  'n  skare 
belastingbetalers,  wat  die  subtiele  interaksie  tussen  my,  die  berg  en  die  man 
in  blou  vreedsaam  gadegeslaan  het,  woedend  maar  futiel  laat  vuis  wýs. 
Soos  'n  Juliet  wat  op  heter  daad  betrap  is,  het  ek  my  skaam-skaam  maar 
vinnig  van  die  balkon  onttrek. 

Terwyl  ek  aan  my  pyp  gesuig  het  om  my  uitgerafelde  senustelsel  weer 
onder  beheer  te  kry,  (een  van  my  kliere  het  sonder  my  bewuste  same- 
werking,  en  sonder  enige  goeie  rede,  'n  klomp  adrenalien  in  my  bloeds- 
omloop  gaan  staan  en  inspuit)  het  dit  tot  die  korteks  van  my  brein  deurge- 
dring  dat  Die  Opdrag  in  der  waarheid  eindeloos  meer  gekompliseerd  en 
belangriker  was  as  wat  ek  aanvanklik  gedink  het.  Hier  moet  ek  dan  nou 
dadelik  om  verskoning  vra  dat  ek  dit  so  amper  verbrou  het.  Ek  het  ook  besef 
dat  die  sluwe  polisieman  se  erg  agterdogtige  brein  nou  oortyd  sou  werk. 
Skielik  het  ek  gewonder  of  die  skare  belastingbetalers  ook  onraad  gemerk 
het.  Dadelik  het  ek  my  pyp  neergesit  — die  rook  sou  immers  aandag  trek  — 
en  van  waar  ek  by  die  ronde  tafel  gesit  het,  geluiperdkruip  na  die  balkon.  Jy 
sal  merk  dat  ek  gaandeweg  versigtiger  geword  het. 

(Toe  maar,  moet  jou  nie  te  veel  kwel  oor  die  blase  op  my  knieë  en  elmboë 
nie.  Ek  het  dit  dadelik  ontsmet.  Jy  weet  mos  dat  ek  een  van  daardie  mense 
is  wat  akuut  bewus  is  van  die  ewige  stryd  teen  bakterieë,  fungi  en  ander 
lastige,  uiters  gevaarlike  en  onsigbare  klein  fauna  en  flora.) 

Met  my  aankoms  by  die  balkonmuur  het  ek  besef  dat  dit  nie  sou  deug  nie; 
as  hulle  my  kop  sien  uitsteek,  sou  dit  hulle  nog  meer  agterdogtig  maak.  Jy 
sien  dus  dat  ek  reeds  in  daardie  stadium  niks  meer  aan  die  toeval  wou 
oorlaat  nie  — ek  het  eerder  aanvaar  dat  hulle  agterdogtig  was  selfs  al  het 
hulle  niks  (?)  agtergekom  nie. 

Onderwyl  ek  na  die  tafel  teruggekruip  het,  het  'n  eenvoudige  oplossing  vir 
die  probleem  met  die  skare  uit  die  diepte  van  my  onbewuste  opgedoem.  Jy 
merk,  neem  ek  aan,  dat  ek  na  die  aanvanklike  terugslag  die  probleme  met 
die  uitvoer  van  Die  Opdrag  nou  stap  vir  stap  probeer  benader  het:  my 
modus  operandi. 

Terug  by  die  tafel  het  ek  eenvoudig  weer  doodluiters  op  die  balkon  uitge- 
stap,  jy  weet,  so  ongeërg  asof  ek  'n  heel  gewone,  sorgelose  burger  was. 
Tot  my  verbystering  was  die  skare  nog  byna  voltallig.  Hulle  het  my  soos  'n 
held  ontvang.  Blykbaar/klaarblyklik  het  hulle  op  my  verskyning  gewag.  Dit 
was  duidelik  dat  ek  hulle  sou  moes  toespreek.  Ek  kon  dit  nie  vermy  nie.  Dit 
was  angswekkend,  ek  wis  nie  hoeveel  hulle  reeds  vermoed  het  nie. 
"Vriende  ..."  het  ek  begin.  Hulle  het  dadelik  stilgebly  en  opgehou  om  die 
lug  met  hulle  vuiste  te  karnuffel. 

Voordat  ek  kon  verder  gaan,  het  'n  vrou  na  vore  getree  en,  met  'n 
betekenisvolle  blik  na  'n  man  in  'n  swaar  jas,  wat  sowat  tien  meter  van  die 
skare  af  alleen  gestaan  het,  gesê;  "Wat  dit  ook  al  is,  jy  kan  op  ons  reken  ..." 
'n  Oorverdowende  gejuig  het  haar  verdere  woorde  verdring. 

Alhoewel  my  aandag  op  die  skare  afgespits  was,  was  ek  nou,  met  Die  Op- 
drag  in  gedagte,  uiters  noulettend  vir  enige  tekens.  Ek  het  gevolglik  gesien 
hoe  die  man  met  die  swaar  jas  in  die  rigting  van  die  telefoonhokkie  op  die 
hoek  begin  stap  het,  toe  die  skare  begin  juig.  Terwyl  hy  doelgerig  op  die 
hokkie  afgestap  het,  het  hy,  byna  ongemerk,  eers  na  my  en  toe  na  die  skare 
gekyk.  Die  vrou  wat  my  aangespreek  het,  het  haar  serp  afgehaal  en  dit 
vreesloos  bokant  haar  kop  gehou,  soos  'n  banier.  Daarop  was  geskryf; 
DOEN  DIT  NOU. 

Presies  op  daardie  oomblik  het  die  telefoon  begin  lui.  My  bene  het  gevoel 
soos  die  van  'n  bokser  wat  byna  'n  uitklophou  gekry  het.  My  skrotum  het 
omhoog  geruk.  (As  vrou  besef  jy  seker  nie  hoe  dit  voel  nie.  Laat  ek  jou 
verseker  dat  as  'n  man  so  groot  skrik  dat  sy  skrotum  inmekaartrek,  hy  baie 
erg  skrik.)  Ek  was  vas  oortuig  dat  dit  die  man  in  die  swaar  jas  is  wat  skakel. 
As  dit  so  was,  sou  ek  nie  eers  kon  maak  asof  ek  nie  tuis  was  nie.  Die  tele- 
foon  moes  eenvoudig  beantwoord  word.  Toe  dit  blyk  dat  dit  iemand  was 
wat  toevallig  die  verkeerde  nommer  geskakel  het,  was  ek  aanvanklik  baie 
verlig.  Aanvanklik,  sê  ek,  want  'n  oomblik  se  nadenke  het  dit  duidelik 
gemaak  dat  dit  ten  minste  sou  gehelp  het  as  ek  deur  bemiddeling  van  die 
telefoon  dalk  sou  kon  vasstel  wie  of  wat  die  man  in  die  swaar  jas  was.  Moet 
asseblief  vir  geen  oomblik  dink  dat  ek  die  moontlikheid  oor  die  hoof  gesien 
het  dat  dit  die  Vyand  was  wat  getelefoneer  het  om  vas  te  stel  of  ek  tuis  was 
nie.  (Om  verwarring  te  voorkom,  sal  ek  hiervandaan  verder  as  ek  na  die 
Vyand  verwys,  "hulle"  met  'n  hoofletter  skryf. 

Ek  het  teruggegaan  na  die  sitkamer-cum-eetkamer  en  by  die  ronde  tafel 
gaan  sit.  Met  die  oog  daarop  om  'n  weldeurdagte  strategie  te  formuleer,  het 
ek  pen  en  papier  gegryp.  Maar  die  opperste  onnoselheid  om  enigiets  in  ver- 
band  met  Die  Opdrag  op  skrif  te  stel,  het  my  getref.  Sê  nou  Hulle  soek  die 

woonstel  deur.  Toe  tref  dit  my  dat  Hulle  ook  nie  Die  Opdrag  in  die  hande 
moes  kry  nie.  Aanvanklik  wou  ek  dit  wegsteek,  maar  met  die  wete  dat  dié 
soort  deeglik  is,  het  ek  dit  verbrand.  Selfs  die  as,  sal  jy  bly  wees  om  te  hoor, 
het  ek  in  die  toilet  afgespoel. 

Daarmee  klaar,  het  ek  weer  by  die  ronde  tafel  gaan  sit  en  my  gedagtes  pro- 
beer  orden.  Ek  wou  net  begin  met  die  allerbelangrike  taak,  toe  iemand  aan 
my  voordeur  klop.  Eers  wou  ek  die  gehamer  ignoreer.  Dit  was  duidelik  nie 
die  regte  strategie  nie;  die  persoon  het  eenvoudig  aangehou.  (Onthou  die 
telefoonoproep.)  Nou  het  ek  regtig  besef  hoe  ernstig  sake  was.  Hulle  sou 
my  eenvoLidig  geen  rus  gun  nie.  Behalwe  enige  ander  strategie  wat  Hulle 
moontlik  in  gedagte  mog  hê,  was  dit  duidelik  dat  Hulle  my  probeer  uitput, 
dat  Hulle  my  sielkundig  wou  aftakel. 

Toe  ek  die  deur  oopmaak,  word  ek  gekonfronteer  deur  'n  pragtige  jong 
meisie  van  so  ongeveer  agtien  jaar  oud.  Sy  het  beweer  dat  sy  'n  Mormoon 
is  wat  sendingwerk  doen.  Ek  moet  erken  dat  ek  haar  wou  binnenooi.  Maar 
haar  oë  het  haar  verraai:  sy  het  met  haar  helder,  blou  oë,  haar  alsiende  oë, 
gekonsentreer  op  'n  punt  tussen  my  oë  net  bokant  my  oogbanke:  die  lokaal 
van  die  derde  oog.  Net  toe  die  besef  dat  sy  'n  telepaat  is  tot  my  deurgedring 
het,  het  sy  geglimlag  — sy  wou  my  verlei.  Ek  het  koelkomkommer,  en 
sonder  om  aan  Die  Opdrag  te  dink,  die  deur  in  haar  gesig  toegemaak.  Hulle 
gebruik  selfs  jong  dogters,  gebruik  selfs  die  naam  van  die  Mormoonse  God! 
In  my  kombuis  het  ek  dadelik  (sonder  om  aan  Die  Opdrag  te  dink)  vir  my 
van  tinfoelie  'n  kappie  gemaak  wat,  soos  jy  weet,  die  penetrasievermoë  van 
selfs  die  beste  telepaat  sal  fnuik.  Daarna  het  ek  jou  waterdigte  windbreaker 
aangetrek  en  sy  kappie  oor  die  kappie  van  die  tinfoelie  getrek  sodat  Hulle 
nie  soLi  weet  dat  ek  my  teen  Hulle  gedagtegolwe  beskerm  nie. 

Toe  eers  het  ek  besef  hoe  lank  jy  al  Die  Opdrag  beplan.  Jy  het  my  immers 
aangemoedig  om  weg  te  breek  en  hierheen  te  kom  en  jy  het  ses  maande 
gelede  al  vir  my  die  windbreaker  gestuur.  Ek  wonder,  mag  ek  vra,  is  jy  ook 
maar  net  'n  gewone  agent  of  kry  jy  jou  bevele  direk  van  Hom?  Of  is  dit  my 
nie  beskore  om  te  weet  nie? 

Daar  was  vrae  met  betrekking  tot  die  uitvoer  van  Die  Opdrag.  Vrae  soos: 
aan  watter  deel  van  die  berg  moes  die  groete  oorgedra  word?  Hoe  om 
ongemerk  deur  die  vyandige  linies  te  sluip?  Wat  was  die  belangrikste:  dat 
die  boodskap  so  gou  moontlik  oorgedra  moes  word  of  dat  dit  in  die  geheim 
oorgedra  moes  word?  Veiligheidshalwe  het  ek  aanvaar  dat  dit  eerstens  so 
gou  moontlik  moes  geskied  (jou  brief  sou  my  mos  nie  andersins  juis  op  die 
tydstip  bereik  het  nie),  en  tweedens,  dat  dit  heimlik  moes  geskied  (jy  sou 
mos  nie  sonder  goeie  rede  die  brief  lugpos  stuur  en  nie  spoedpos  nie  — 
laasgenoemde  sou  te  veel  aandag  getrek  het  (?)). 

Om  terug  te  keer  tot  die  eerste  vraag.  Die  berg  bestaan,  lyk  dit  my,  duidelik 
uit  drie  dele:  die  middelste  plat  gedeelte  met  aan  die  linkerkant  (dit  wil  nou 
sê  as  mens  noord  kyk  na  waar  jy  is),  Leeukop  en  Seinheuwel  en  aan  die 
regterkant,  Duiwelspiek.  Eers  het  ek  gedink  dat  dit  duidelik  is  dat  die  bood- 

skap  aan  Seinheuwel  oorgedra  moes  word.  Sein  ...  dit  spreek  tog  vanself, 
het  ek  gedink,  maar  dit  sou  te  eenvoudig  wees:  die  Vyand  sou  ook  so 
redeneer!  Om  die  besluit  te  kompliseer,  was  dit  vir  my  duidelik  dat 
Seinheuwel  die  vroulike  deel  van  die  berg  is  terwyl  Leeukop  die  manlike 
gedeelte  van  die  berg  is.  Hoekom  sou  die  berg  tweeslagtig  wees,  het  ek 
gewonder.  Dadelik  het  ek  myself  vermaan  om  my  nie  besig  te  hou  met  on- 
nodig  diepsinnige  vrae  nie.  As  Moeder  Aarde  die  berg  so  wou  gehad  het, 
hoef  ek  nie  daaroor  te  wonder  nie!  Vergewe  my!  (?),  maar  ek  moet  vir  jou  sê 
(bieg)  dat  ek  in  'n  oomblik  van  vertwyfeling  selfs  gewonder  het  of  jy  nie  (as 
vroLi)  heimlik  'n  begeerte  koester  vir  die  Vrou  in  die  berg  nie?  Die  verdere 
vraag  (ek  wil  jou  nie  verveel  met  voor-die-hand-liggende  argumente  nie, 
maar  dit  is  vir  my  belangrik  dat  jy  presies  moet  weet  wat  ek  gedoen  het  en 
veral  (!)  hoe  ek  by  die  gevolgtrekkings  uitgekom  het  (dit  is  immers  nie  net 
belangrik  dat  'n  opdrag  uitgevoer  word  nie,  maar  ook  hóé  dit  uitgevoer 
word)),  is  hoekom  Hy  juis  via  jou  wat  'n  vrou  is,  aan  my,  'n  man,  opdrag  gee 
om  die  boodskap  oor  te  dra. 

Meteens  was  alles  vir  my  glashelder!  Jy,  die  Maagd,  gee  opdrag  aan  my, 
die  Seun,  om  'n  boodskap  oor  te  dra  aan  die  Moeder,  Aarde.  Die  boodskap 
moes  oorgedra  word  aan  die  manlike  gedeelte  van  die  berg,  nie  net  vanweë 
die  feit  dat  dit  die  gedeelte  van  die  berg  is  waartoe  jy  jou  elke  oggend  ge- 
wend  het  nie  — hef  jou  oë  op  na  die  berge  ...  — maar  veral  vanweë  die 
openbaring  wat  tot  my  gekom  het,  naamlik  dat  die  einde  van  die  dae  wan- 
neer  almal,  soos  die  berg,  tweeslagtig  sal  wees,  naby  is.  0,  liefling,  hoe  sien 
ek  uit  na  die  dag  wanneer  ons  weer  ontmoet  in  volmaaktheid  — jy  met  jou 
klittie  'n  heerlike  penis  en  my  klein  borsies  tot  volronding  uitgeswel! 

Die  tog  het  ek,  soos  dit  'n  pelgrim  betaam,  te  voet  aangepak.  Soos  dit  hoort 
met  so  'n  klandestiene  opdrag,  het  ek  in  die  nag  vertrek.  Ek  het  by  die  poste 
van  die  manne  in  blou  verbygesluip.  Die  vrou  met  die  serp  het  my  bygestaan; 
met  haar  serp  oor  die  berg  het  sy  my  verberg  teen  die  oë  van  die 
Vyand.  Net  die  man  met  die  swaar  jas  het  my  end-uit  gevolg.  Hom  het  ek  in 
'n  verwoede  geveg  verslaan!  Ek  is  nie  erg  beseer  nie.  Die  skare  het  op 
strategiese  plekke  in  Godshuise  byeengekom  en  vir  my  gesing. 

Die  manne  in  blou  het  my  later  die  nag,  na  die  geveg  met  die  man  in  die 
swaar  jas  (wat  tot  die  dood  toe  nie  wou  erken  dat  hy  (Damien?)  in  diens  van 
Satan  was  nie),  teen  die  berghang  opgespoor.  Dit  lyk  my  die  man  in  de 
swaar  jas  het  tog  'n  boodskap  deurgekry  gedurende  die  geveg.  Hulle  het  my 
na  Hulle  vesting  ontvoer.  Helaas,  vir  Hulle  was  dit  te  laat  — die  boodskap  is 
oorgedra  en  die  voleinding  is  in  sig!! 

Getrou  aan  jou  woord  dat  jy  my  nooit-nooit  in  die  steek  sou  laat  nie,  het  jou 
agente  later  dieselfde  oggend  gekom  en  my  na  'n  plek  van  veiligheid 
geneem.  Hoe  het  hulle  wit  gewade  in  die  son  geglinster!  Die  Vyand  was 
verslae  en  verslaan.  Hulle  het  my  sonder  teenkanting  oorhandig  aan  jou 
manne. 

Dienswillig,  jou  dienaar  Jan  Verdoorn 

André  Letoit 

Joubertstraat  14  se  kruis 


Niemand  in  Joubertstraat  14  is  werklik  kranksinnig  nie. 

Dis  'n  doodgewone  huis  in  die  suburbs,  en  soos  met  die  meeste  gesinne 
wat  in  doodgewone  huise  in  die  suburbs  bly,  het  die  Metelerkamps  ook 
hulle  probleme.  Klein  probleempies  meesal.  Miskien  besonder  baie  daarvan. 
Maar  nou  ja. 

Gelukkig  is  dit  so  dat  met  die  koms  van  die  moderne  wetenskap  'n  mens 
selfs  tegniese  hulp  vir  jou  slegte  buie  kan  kry. 

Dit  het  begin  toe  mevrou  Metelerkamp  psigiatriese  behandeling  begin  kry 
het  vir  haar  migraines. 

Vroeër  jare,  toe  mense  nog  naby  aan  die  natuur  geleef  het,  het  niemand 
ooit  migraines  gekry  nie.  Dit  was  eenvoudig  hoofpyne  finish  en  klaar.  Maar 
ongeveer  in  die  begin  van  die  twintigste  eeu  het  die  woord  'migraine'  ont- 
staan  en  toe  het  migraines  stadig  maar  seker  in  die  mode  geword.  Met 
verloop  van  tyd  het  die  behandeling  van  migraines  ook  baie  verander.  Waar 
mense  eers  eenvoudig  dit  weggelag  het  of  miskien  pynpille  geneem  het,  het 
alles  nou  verander. 

Die  moderne  neiging  is  om  die  oorsaak  van  elke  migraine,  of  enigiets  anders 
wat  met  jou  oorkom,  in  jou  vroeë  kinderjare  te  gaan  soek. 

Mens  moet  eintlik  mevrou  Metelerkamp  se  psigiater  hiervoor  blameer.  Hy's 
mos  'n  geweldige  slim  kêrel  van  Amerika  en  hy  het  allerhande  nuwe 
metodes  vir  migraine-behandeling  van  daar  af  hier  aangebring.  Daar  is  die 
'primal  scream'.  Daar  is  hipnose  en  inkkoltoetse.  Daar  is  ...  hemel,  daar  is 
so  baie  goed  en  almal  het  helse  ingewikkelde  name. 

Met  verloop  van  tyd  het  dit  gebeur  dat  elke  lid  van  die  Metelerkamp-gesin 
sy  of  haar  eie  psigiater  aangeskaf  het. 

Mens  kan  ook  mos  nie  agterbly  nie.  Ek  meen,  as  daar  so  iets  met  jou 
verkeerd  is,  is  dit  mos  veel  interessanter  as  iets  doodgewoons  soos  'n 
blindederm  of  tandpyn.  En  vandat  mevrou  Metelerkamp  ontdek  het  sy  ly  nie 
aan  doodgewone  hoofpyne  nie  maar  aan  'n  'basiese  insekuriteitsgevoel 
grensende  aan  'n  skiso-affek  met  hebefreniese  grondoorsake'  is  sy  so  trots 
op  haarself  dat  sy  nie  eens  meer  die  buurvrou  wil  groet  nie.  Soggens,  die 
tyd  wanneer  sy  gewoonlik  die  buurvrou  oorgenooi  het  om  te  kom  skinder 
en  teedrink,  loop  sy  deesdae  eerder  met  haar  kop  in  die  hande  op  en  neer  in 
die  sitkamer  en  prewel  onverstaanbare  mompeltaal.  Saans  as  haar  man  by 
die  huis  kom,  is  daar  net  niks  reg  nie,  sy  staar  voor  haar  uit  en  vergeet  om 
die  kos  in  haar  bord  te  eet,  en  oefen  haar  selfhipnose-tegnieke  aan  die 
etenstafel.  Sodoende  probeer  sy  elke  oomblik  van  die  dag  benut  om  haar 
probleme  uit  haar  vroeë  kinderjare  te  probeer  opdiep.  Hoe  meer  probleme 
hoe  beter.  Dis  hoe  dr.  Fischmonger  haar  geleer  het. 

'As  jy  nie  nou  ophou  neul  oor  die  koue  kos  nie,  bel  ek  vir  dr.  Fischmonger,' 

sê  sy  dan  aan  haar  man.  'Jy  bedreig  my  individualiteit.' 

Dis  hoe  dit  gebeur  het  dat  mnr.  Metelerkamp  op  'n  dag  sy  eie  psigiater 
aangeskaf  het. 

Hy  het  die  adres  in  die  Geel  Blaaie  opgesoek  en  'n  afspraak  gemaak  en  die 
kêrel  gaan  sien  teen  wat  hy  vooraf  met  die  ontvangsdame  afgespreek  het  'n 
enorme  bedrag  geld  sou  wees. 

Wat  daar  by  die  psigiater  in  sy  spreekkamer  gebeur  het,  weet  nugter  alleen. 
Maar  mnr.  Metelerkamp  het  hom  een  maal  per  week  gaan  sien  en  geleidelik 
al  maller  geword. 

Toe  begin  'n  ander  toneel  hom  saans  aan  die  etenstafel  afspeel. 

'As  jy  nie  vir  my  eerste  die  botter  aangee  voor  jy  self  gryp  nie,  bedreig  jy  my 
individuele  ekspressie,'  sou  mevrou  Metelerkamp  dan  soos  gewoonlik  sê. 
En  op  'n  dag  antwoord  mnr.  Metelerkamp  haar  mos  met  haar  eie  tegniese 
taal.  Hy  antwoord:  'Jy  beter  oppas  wat  jy  sê.  Ek  is  besonder  sensitief  weens 
ouerlike  verwerping  in  my  kinderjare.' 

'Goeiste,'  sê  mevrou  Metelerkamp.  'Jy  ook?' 

'Ja,'  sê  mnr.  Metelerkamp.  'Ek  het  vandag  'n  geweldige  deurbraak  gemaak 
tydens  my  analise-sessie.  Ons  het  ontdek  daar  was  'n  trauma  tydens  my 
kleuterskooljare.  My  ma  het  my  altyd  by  die  bediende  gelos  en  sy  het  nie 
voldoende  met  my  gekommunikeer  nie.  Veral  aangesien  ek  'n  besondere 
begaafde  kind  was  wat  selfekspressie  gesoek  het.  Toe  het  ...  dit  het  alles 
opgeneuk.' 

'Het  JY  ook  'n  psigiater?'  vra  mevrou  Metelerkamp  jaloers. 

'Elke  ordentlike  mens  het  'n  psigiater,'  sê  mnr.  Metelerkamp.  'Dis  nie 
deesdae  meer  'n  skande  nie.  As  jy  dit  kan  bekostig,  hoekom  nie?' 

'Maar  dis  EK  wat  die  siek  een  in  die  huis  is,'  sê  mevrou  Metelerkamp. 

'EK  het  die  aandag  en  die  simpatie  nodig.  Die  gemeenskap  en  die  sieke- 
fonds  moet  MY  dra.  As  jy  ook  nou  gaan  siek  word,  gaan  dit  baie  sleg  lyk.' 
'Ek  kan  altyd  sê  dis  jy  wat  my  siek  gemaak  het,'  sê  mnr.  Metelerkamp. 
'Dan's  ons  'n  soort  gebroke  gesin  en  almal  praat  oor  ons  en  kry  my  jammer.' 
'Jy  het  nie  die  reg  om  my  idee  te  steel  nie,'  sê  mevrou  Metelerkamp  ont- 
stoke.  'Besides,  hierdie  tyd  van  die  aand  is  ek  altyd  op  my  ergste.  Dan  kan 
enigiets  gebeur.  Jy  moes  die  nuus  aan  my  meegedeel  het  toe  ek  meer 
stabiel  was.' 

'Soos  wanneer?'  vra  mnr.  Metelerkamp. 

'0,  ek  weet  nie.  My  helder  oomblikke  word  ook  al  skaarser.  Ek  dink  ek  moet 
myself  'n  rukkie  terugtrek.  Julle  verstaan  ook  nie  een  nie.  Elke  mens  het  sy 
eie  smart.' 

'Absoluut,'  sê  mnr.  Metelerkamp  met  'n  gepynigde  uitdrukking.  'As  jy  moet 
weet  ...' 

'SAL  julle  nou  met  julle  nonsens  ophou!'  roep  Barend,  die  oudste  seun  uit. 
Barend  is  pas  in  sy  laat  puberteitsjare.  Hy  stamp  met  sy  mes  en  vurk  op  die 
tafelblad.  'Julle  gaan  tekere  soos  twee  kleuters  wat  'n  nuwe  speelding  ont- 
dek  hetl' 

'Jy  sal  nie  verstaan  nie.  Barend,  dis  te  ingewikkeld,'  sê  mnr.  Metelerkamp, 
en  skud  sy  kop  tragies.  'Ons  ouer  mense  is  meer  sensitief  as  wat  jy  dink.  Ek 
dink  ek  moes  dalk  eerder  'n  kunsskilder  of  iets  geword  het  in  plaas  van  'n 
bankier.  Dr.  Kollenhoven  sê  dis  die  kreatiewe  geeste  in  die  samelewing  wat 
die  meeste  lyding  ondergaan,  want  hulle  is  mos  glo  in  aanraking  met  die 
tydsgees  en  die  weltsmertz  en  al  die  dinge.  Ek  dink  ek  is  dalk  so  iets.' 

'0,  Jan,  dit  sou  so  romanties  wees  as  jy  'n  skilder  kon  word.  Hoekom  doen 
jy  dit  nie?  Ons  het  mos  daardie  erfporsie  om  van  te  leef.  Toe,  trek  jy  JOU 
ook  terug  van  die  samelewing,  begin  skilder  en  dan  kan  ek  vir  my  vriendinne 
sê  ek  het  'n  man  wat  in  die  kunste  staan.' 

Die  volgende  week  ruim  Jan  Metelerkamp  sy  gewoonlik  pynlik  netjiese 
studeerkamer  uit  en  dra  'n  klomp  verf  en  kwaste  en  doeke  daar  in  en  sluit 
die  deur  agter  hom.  'Ek  verf  die  frustrasies  uit  my  sisteem  uit,'  sê  hy  saans 
aan  sy  vrou  en  kinders.  'Dis  'n  geweldig  pynlike  proses,  want  ek  moet  baie 
ver  teruggaan  in  die  mens  se  kollektiewe  onderbewuste.  Ek  het  'n  boek 
gelees  waarin  hulle  sê  die  kreatiewe  genieë  van  al  die  eeue  was  almal  in  kon- 
tak  met  die  mens  se  kollektiewe  onderbewuste.  Nou  moet  julle  sien  wat 
kom  alles  daar  uit.  Julle  sal  dit  nie  glo  nie.' 

'Dit  klink  ongelooflik  opwindend,'  sê  mevrou  Metelerkamp.  En  Barend,  die 
seun  in  sy  laat  puberteitstadium,  sê:  'Dit  klink  vir  my  alles  na  'n  klomp  on- 
sin!  Dat  julle  nou  op  julle  oudag  moet  kens  wordl' 

Maar  sy  jonger  suster,  Talana,  sit  aan  die  punt  van  die  tafel,  en  staar  voor 
haar  uit,  en  fluister:  'Ek  dink  nie  ek  wil  vanaand  eet  nie.'  En  sy  rol  haar  oë. 
'Ek  het  innerlike  wroeginge.' 

'Ag  nee,  nie  jy  ook  niel'  Barend  is  ontstoke. 

'Ek  was  vanoggend  by  ons  skool  se  sielkundige.  Hy  sê  ek  is  geestelik  siek,' 
sê  Talana.  'Hy't  gesê  ek  hoef  nie  meer  gedwing  te  word  om  saans  my 
huiswerk  te  doen  nie.  Hy't  gesê  ek  moet  meer  uitgaan  saans  en  veral  oor 
naweke  om  my  menseverhoudings  te  leer  ontwikkel.' 

'Dit  gaan  net  tot  boosheid  lei,'  sê  mevrou  Metelerkamp.  'Jy  gebruik  die  hele 
ding  net  as  'n  verskoning.' 

’En  wat  doen  julle  miskien?'  wil  Barend  weet. 

'Ek  wil  nie  eet  nie,'  sê  Talana.  Sy  staan  op  en  storm  kamer  toe.  Voor  sy  die 
deur  klap  agter  haar,  sê  sy:  'Ek  het  dinge  om  oor  na  te  dink.  Die  heelal  is 
besig  om  te  ontplof.' 

'Almal  weet  dit,'  sê  mnr.  Metelerkamp.  'Ek  kan  dit  VOEL.  Dis  iets  ysliks  om 
in  kontak  te  wees  met  die  kosmos.  Saans  in  die  klein  ure  kan  ek  die  krag  van 
die  kosmos  met  my  voel  praat.  Dr.  Kollenhoven  het  nuwe  wêrelde  voor  my 
ontsluit.' 

'Wie  is  die  kamtige  sielkundige  by  julle  skool?'  wil  mevrou  Metelerkamp 
weet. 

'Die  skoolsielkundige?  Hy's  'n  kens  ou  toppie.  Sy  van  is  Hauptfleisch,' 
mompel  Barend.  'Ek  begin  dink  ek  moet  hom  ook  gaan  sien.  Dit  word  nou 
hoog  tyd  dat  ek  ook  iets  makeer." 

Die  Metelerkamp-gesin  is  besig  om  uit  te  rafel,  dis  voorwaar.  Intussen  maak 
die  private  psigiatrie-professie  dik  stukke  geld,  want  die  gesin  is  mos  redelik 
welaf.  Ten  minste,  hulle  was  altyd.  Mens  weet  nie  vir  hoe  lank  dit  nog  gaan 
aanhou  nie. 

Binne  twee  weke  is  meneer  Metelerkamp  'n  teruggetrokke  skilder  en  praat 
met  niemand  meer  nie.  Sy  vrou  maak  geen  kos  nie  en  los  die  stof  net  so  vir 
die  bediende.  Barend  begin  sy  toetse  dop  op  skool  en  luister  na  vreemde 
radiostasies  in  sy  buitekamer.  Talana,  vroeër  so  'n  stil  en  bedeesde  meisie, 
hang  rond  met  motorfietsbendes  in  die  agterplaas  en  dra  'n  band  om  haar 
kop. 

Die  Metelerkamps  word  die  vertoongesin  van  die  suburb  vir  huisverkoop- 
agente  wat  ontnugterde  sakemanne  en  ruk-en-rol-sangers  probeer  teruglok 
na  die  semi-platteland  onder  dekmantel  van  die  geheime  organisasie 
R.O.E.P.  (Red  Ons  Engelssprekende  Platteland). 

Die  enigste  bron  van  hoop  en  troos  tot  dusver  is  hulle  bediende.  Nee,  kyk, 
die  is  naby  die  aarde  en  het  'n  stabiele  kop  op  haar  lyf.  Sy  hou  die  kospotte 
aan  die  kook.  Sy  sit  alleen  op  die  agterste  trappies  en  lees  fotoboekies  ter- 
wyl  die  res  van  die  gesin  hulle  pyn  beleef  in  die  binnekamers.  Sy  sal  nooit 
iets  oorkom  nie,  want  sy  was  naby  haar  moeder  in  die  kritieke  eerste  drie 
jaar  van  ontwikkeling.  Sy  was  naby  baie  ander  dinge  ook. 

Op  'n  dag  lyk  dit  egter  vir  Barend,  die  enigste  oorblywende  normale  lid  van 
die  gesin,  of  daar  egter  by  haar  ook  'n  krakie  begin  verskyn.  In  die  vorm  van 
'n  aanslag  van  die  buurvrou,  mevrou  Toerien  (wat  onlangs  by  Oosterse 
gelowe  betrokke  geraak  het  en  dit  skynbaar  nog  interessanter,  en  dalk  nie 
so  duur,  as  geestessiektes  vind  nie). 

Hy  stap  in  die  gang  af  met  sy  draradio  oor  sy  skouer  toe  hy  'n  gesprek  hoor 
en  dit  sagter  stel. 

In  die  kombuis  sit  die  bediende  en  gesels  met  die  buurvrou  wat  altyd  vroeër 
by  mevrou  Metelerkamp  kom  skinder  het.  Hulle  sit  en  klets  oor  'n  koppie  tee 
en  gesels  oor  koeitjies  en  kalfies. 

Die  bediende  is  deesdae  gepla  met  hoofpyne  en  sy  bespreek  die  simptome 
met  die  buurvrou. 

'Jy  moet  joga  probeer,'  sê  mevrou  Toerien  vir  Saartjie,  die  bediende.  'Ek 
behoort  aan  'n  geheime  joga-oefenklas.  Ons  vergader  Donderdagaande  in 
'n  motorhuis  in  Van  der  Merwestraat.' 

'Hoe  meen  miesies  nou,  joga?'  vra  Saartjie.  'Wat  is  dit?' 

'Die  siel  het  vier  liggame,'  verduidelik  mevrou  Toerien.  'Die  grosale,  die  sub- 
tale,  die  kousale  en  die  suprakousale  liggame.  Die  fisiese  liggaam  van  die 
mens  bestaan  uit  vyf  elemente,  is  rooi  van  kleur,  en  is  dieselfde  as  die  siel  se 
grosale  liggaam.  Dan  het  'n  mens  'n  subtale  liggaam,  die  grootte  van  'n 
duim,  wat  iewers  in  jou  keel  gesitueer  is.  Die  kousale  liggaam,  die  hart,  is 
swart  van  kleur,  en  so  groot  soos  'n  halwe  vingerlid.  Die  suprakousale  lig- 
gaam,  wat  blouerig  is  ...' 

Sy  asem  in  en  uit  om  vir  Saartjie  die  verskillende  liggaams-  en  sielinstellings 
te  demonstreer. 

Uit  die  sitkamer  kom  mevrou  Metelerkamp  se  stem  dof,  soos  sy  vir  haarself 
die  wyshede  van  die  Maharaj  voordra; 

'Die  Ware  Self  is  nog  die  liggaam  nog  die  gees  van  die  Mens.  Die  Ware  Self 
is  'n  druppel  in  die  Goddelike  Oseaan,  is  ewig  en  onvernietigbaar.  Die  Bood- 
skap  is  maklik  om  te  herken  vir  al  die  Kinders  van  die  Lig.  Vir  die  wat  die 
geheim  van  die  Innerlike  Lewe  geopenbaar  is,  is  die  Weg  na  die  Ware  Self 
maklik  ...' 

'Dan  het  Rasta  ons  ingehaal,'  sug  Barend,  en  draai  sy  radio  kliphard  op  'n 
swart  stasie.  Lekker  jive  vul  die  huis,  doof  almal  se  gesprekke  uit.  Die  be- 
diende  hoor  dit,  en  haar  een  voet  begin  tik-tik  op  die  vloer.  Dit  gebeur  met 
die  buurvrou  ook.  In  die  ateljee  daarbo  dink  meneer  Metelerkamp:  Ek  is  van 
my  kop  af:  Wat  soek  ek  hier  in  'n  skilderateljee  en  ek  kan  nie  eers  skilder  nie! 
'Daardie  musiek  laat  my  dink  aan  my  jongdae,'  dink  mevrou  Metelerkamp. 
'Hierdie  siekwees-storie  begin  my  nou  verveel.  Ek  gaan  weer  myself  wees.' 
In  die  agterplaas  hoor  die  bikers  die  musiek  en  sê  vir  mekaar:  'Let's  get  on 
the  road  again!  Daardie  musiek  laat  mens  sommer  lekker  voel!'  En  hulle  los 
Talana  net  daar  met  haar  vervelende  tienerprobleme. 

So  het  die  Metelerkamps  weer  reggekom.  Maar  hulle  was  ryper  as  gevolg 
van  die  krisis.  Hulle  het  besef  die  suburbs  is  nie  die  plek  vir  angsaanvalle  of 
kreatiewe  entiteite  nie.  Mens  moet  maar  van  dag  fot  dag  voortploeter  en 
jouself  wees. 

Hanien  Hanekom 
Die  wit  hond 


Blikke  vol  klippe  raas  oorverdowend  agter  hulle  aan.  Hulle  kan  skaars  deur 
die  ruite  sien,  soos  dit  wemel  van  verspotte  lipstiffie-  en  tandepastagraffiti. 
Dis  oral  om  hulle.  Die  hele  voorruit  is  bedek  met  baldadige,  bloedrooi  lipaf- 
drukke.  Aarde!  dink  Karina.  Hoe  lank  sou  dit  haar  kleinsus  geneem  het?  Of 
waarskynlik  het  sy  haar  matriekmaats  se  hulp  ingeroep  met  die  soenery. 
Stel  jou  die  pret  en  gegiggel  van  só  'n  bedrywigheid  voor.  Plek-plek  is  die 
skarlaken  lippe  onderstebo.  Van  die  meisies  moes  dus  op  die  dak  gelê  en 
soos  vinke  oorgehang  het  terwyl  hulle  soen.  Karina  lag  en  sien  dat  Hannes 
ook  erg  geamuseerd  is. 

By  die  eerste  motorhawe  raak  hy  ontslae  van  die  vensterversierings  en 
bliklawaai.  Die  skielike  stilte  suis  vreemd  in  hulle  ore  toe  hulle  uit  die  dorp  ry. 
Hannes  trap  die  lepel  diep  weg.  Hy  wil  nie  te  laat  by  die  hotel  aankom  nie. 
Sy  kyk  na  sy  sterk  hande  op  die  stuur.  Van  één  ding  in  die  lewe  is  sy  ab- 
soluut  seker:  sy  het  hierdie  man  lief.  Meer  nog:  sy  hóú  van  hom!  Met  sy 
teerheid,  begrip  en  opbeurende  humorsin  is  hy  presies  reg  vir  haar. 
Onverwags  spring  'n  groot,  wit  hond  voor  die  motor  in.  Daar  is  geen  tyd  vir 
remtrap  nie.  Die  slag  is  geweldig  en  toe  die  motor  stop,  bly  Karina  verslae 
sit.  Die  dier  lê  in  die  sloot  langs  die  pad,  sy  kop  in  'n  plas  bloed.  Hy  is  dood. 
Dis  Saterdag.  Troudag.  Blyweesdag.  Bruidweesdag.  En  juis  vandag  kom 
spring  'n  wit  hond  in  haar  pad  in. 

Meteens  is  dit  weer  dáárdie  Saterdag,  twintig  jaar  gelede:  die  dag  van  die 
wit  hond.  Die  pad  is  skielik  soos  'n  film  wat  in  stadige  beweging  verbyrol  — 
soos  die  rolprent  uit  haar  kleintyd  wat  haar  ouers  onlangs  gedraai  het,  vir 
oulaas,  voor  hulle  haar  moes  "afgee". 

Sy  sien  haarself  in  haar  blou  rokkie  tussen  die  plantjies.  Dis  Saterdag.  Tuin- 
dag.  Dan  is  Pappa  by  die  huis  en  Oorlams  kom  werk  by  hulle.  Die  hek  langs 
die  huis  is  oop,  sodat  die  kruiwa  daar  kan  deur.  Ander  dae  bly  die  hek 
gesluit.  "Om  onheil  buite  te  hou  en  klein  kindertjies  binne.  Nie  dat  slot  en 
grendel  enigsins  vir  háár  nodig  is  nie.  Ons  Karina-kind  is  'n  regte  huiskuiken- 
tjie.  Heeltemal  anders  as  Ouboet,  wat  reeds  klein-klein  hokgeslaan  moes 
word,"  hoor  sy  haar  ma  sê. 

Klein,  blonde  Karina,  op  vier  reeds  'n  ywerige  tuinier,  en  goeie  ou  Oorlams, 
altyd  sorgsaam  teenoor  kinders  en  plantjies.  Sy  growwe  bruin  hand  beduie 
geduldig  hoe  sy  in  die  nuwe  bedding  moet  trap,  sodat  sy  nie  dalk  'n  vergeet- 
my-nietjie  seermaak  nie.  Haar  lyfie  is  nog  lomp  en  mollig.  Elke  treetjie  word 
met  groot  versigtigheid  gegee:  sy  korrel  fyn  voordat  die  ronde  voetjie  voel- 
voel  tussen  die  blommetjies  neergesit  word. 

Meteens  verloor  sy  haar  balans  en  haar  kaal  armpies  windmeul  woes.  Maar 
Oorlams  vang  haar  voor  sy  val  en  swaai  haar  veilig  hoog  bo-oor  die  plant- 
jies.  Sy  kraai  van  plesier  en  haar  rokkie  trek  'n  uitbundige  blou  boog. 

Mamma,  snoeiskêr  in  die  hand,  lag  wit  met  haar:  "Karina,  ek  hoor  die  foon 
lui.  Pas  ons  plantjies  mooi  op,  hoor?"  Sy  verdwyn  vinnig  om  die  hoek. 

Dis  tóé  dat  dit  gebeur  het. 

Daarná,  toe  sy  die  slaapkamer  gejaag  binnekom,  praat  Mamma  nog  steeds 
oor  die  telefoon.  Haar  asem  brand  in  haar  keeltjie  en  Mamma  kyk  vinnig  op, 
maar  sy  kan  nie  in  Mamma  se  oë  kyk  nie.  Mamma  maak  'n  soenmond  vir 
haar  en  steek  'n  hand  uit  om  haar  nader  te  trek,  maar  sy  rem  weg  en  kies  die 
kopkussing  bó  haar  ma  se  sagtheid.  Sy  boor  haar  gesiggie  diep  daarin. 
Mamma  sê  tot  siens,  maar  die  ander  tannie  praat  en  praat,  sonder  ophou. 
Sy  voel  Mamma  se  hand  oor  haar  ruggie  streel.  Mamma  gesels  lankal  nie 
meer  saam  nie.  Met  een  hand  probeer  Mamma  haar  op  haar  skoot  tel  en  sy 
voel  só  lus  dat  Mamma  haar  styf  moet  vashou,  soos  altyd;  sy  is  dan  Mam- 
ma  se  enigste  inkruipertjie.  Maar  dis  of  iets  haar  keer.  Sy  klóú  aan  die  kus- 
sing  en  steek  haar  gesig  vir  Mamma  weg.  Sy  weet  self  nie  of  sy  wil  hê  die 
tannie  moet  ophou  of  aanhou  nie.  As  die  tannie  tata  sê,  sal  Mamma  in  haar 
oë  kyk.  Sal  Mamma  dan  wéét? 

Sy  vlieg  vervaard  op,  ruk  los  en  storm  kombuis  toe,  waar  Ouboet  by  die 
tafel  sit.  Hy  werk  aan  sy  plakboek.  Hý  mag  al  grootmensgom  gebruik,  want 
hy  mors  nie  meer  nie.  Ouboet  neem  die  buisie  in  sy  hand  en  druk  versigtig. 
Sy  sien  hoe  dit  uitpeul  ... 

Sonder  dink  storm  sy  en  klap  die  gom  woes  uit  sy  hand,  terwyl  sy  skril 
skree;  "Moenie!  Moenie  dit  doen  nie!  Moenie!"  Oor  en  oor  skree  sy  dit. 
Mamma  se  streng  stem  maak  haar  stil:  "Toe  nou,  julle  twee.  Kyk  net  die 
gemors." 

"Ek  het  niks  gedoen  nie,  Mamma."  Dit  lyk  of  Ouboet  wil  huil.  "Ek  weet  nie 
wat  met  haar  aangaan  nie.  Sy't  soos  'n  mal  ding  op  my  afgestorm  en  die 
gom  uit  my  hand  geslaan." 

Haar  ma  kyk  snaaks  na  haar.  Dit  voel  asof  sy  tot  binne-in  kan  sien. 
"Moenie!"  skree  sy  weer  en  hardloop  terug  dubbelbed  toe,  duik  krampagtig 
vir  die  kussing. 

Sy  hoor  die  slaapkamerdeur  toegaan  en  voel  hoe  die  bed  sak  toe  Mamma 
kom  sit.  Mamma  se  hand  op  haar  skouer.  Mamma  se  mond  teen  haar  hare. 
"Karina,  vertel  vir  ..." 

"Nee!"  skree  sy  haar  ma  dood.  Haar  stem  klink  dof  in  die  kussing.  "Ek  mag 
nie,  mág  nie.  Ek  mág  nie!" 

Mamma  skuif  tot  teenaan  haar  en  praat  sag;  "Hoekom  dan  nie?  Kýk  na  my, 
toe?  Dan  sal  jy  sien  ek  is  nie  kwaad  nie;  ek  wil  jou  net  help,  want  iets  is 
verkeerd." 

Mamma  neem  haar  kop  in  albei  hande  en  draai  dit  saggies  om.  Maar  sy 
knyp  haar  ogies  bot  toe,  wriemel  los  en  kruip  weer  in  die  kussing.  Sy  weet 
net  een  ding:  sy  kán  nie  vir  Mamma  kyk  nie. 

Sy  wens  haar  ma  wil  loop.  Nee!  Sy  wens  Mamma  blý.  Sy  wil  by  haar  inkruip 
en  soos  gewoonlik  bedel,  "Ek's  nou  lus  vir  liefdetjies."  Maar  haar  lyfie  voel 
snaaks  en  styf  onder  Mamma  se  hand,  wat  nou  in  haar  haartjies  vroetel. 

Mamma  maak  'n  middelpaadjie  oor  haar  agterkop,  vee  die  haartjies  weers- 
kante  toe  weg.  Sy  sê  hulle  twee  se  spesiale  rympie  en  haar  stem  klink  lief 
en  mooi: 

Agterkoppie  klapperdoppie 
rond  en  blond 
Wit  holte  in  die  nekkie: 
my  sagte  soentjie-plekkie. 

Dis  tóé  dat  haar  ma  die  reuk  gekry  het.  Dit  het  sy  jare  later  uitgevind,  toe  sy 
al  tiener  was  en  alles  wou  weet,  móés  weet. 

"Jy  kry  só  swaar,  Karina-kind.  Vertel  vir  Mamma,  sodat  jy  kan  beter  voel." 
Maar  sy  skud  net  haar  kop  in  die  kussing.  Haar  hele  lyfie  pyn  van  die  ínhou. 
Mamma  se  hand  streel  en  streel.  Sy  weet  Mamma  wag,  maar  sy  kan  nie 
praat  nie.  Dit  voel  of  daar  'n  groot  doring-ding  in  haar  keeltjie  vassteek. 
"Toe  nou.  Sê  nou  dádelik  wat  het  gebeur."  Mamma  is  nou  moeg  gesukkel, 
dit  kan  sy  hoor. 

"Maar  die  óóm  ..."  Haar  woorde  haak  vas. 

"Watter  oom?"  vra  Mamma  stil.  Haar  hand  is  ook  skielik  stil. 

"Die  pósoom,  Mamma.  Hy't  gesê:  'Jou  ma  sal  jou  vrééslik  slaan  as  jy 
vertel'.  Hy't  gesê  dis  'n  geheim.  Hy  gaan  vir  my  lekkers  bring  as  ek  tjoepstil 
bly." 

Haar  ma  tel  haar  byna  met  geweld  op,  vou  haar  styf  toe  in  haar  arms.  Sy 
bêre  haar  gesiggie  diep  in  Mamma  se  klere  weg. 

"Aag,  hy  praat  nonsies,"  sê  Mamma  doodgewoon  vies.  "Jy  ken  my  mos. 
Het  ek  jou  al  óóit  vreeslik  geslaan?" 

Sy  skud  net  haar  kop  teen  haar  ma  se  bors,  sonder  om  op  te  kyk. 

"Ek  sal  jou  mos  nooit  straf  as  jy  alreeds  so  swaarkry  nie.  Jy's  dan  jou  ma  se 
liefsteling.  Ek  wil  net  tróós,  dis  al.  Maar  as  jy  nie  vertel  nie,  kan  ek  ook  nie 
troos  nie."  Sy  voel  hoe  haar  ma  saggies  met  haar  wieg. 

"Maar  die  pósoom  . . . Hy't  gesê  ons  twee  was  baie  stout."  Haar  stemmetjie 
klim  hoog  op.  "Hy't  gesê  ...  hy't  gesê  Mamma  sal  nóóit  weer  vir  my  lief 
wees  nie." 

Mamma  antwoord  vinnig:  "Hy  praat  bog.  Jy  weet  goed  ek  sal  altyd  vir  jou 
lief  bly,  al  het  jy  ook  wát  gedoen." 

"Hy't  vir  my  armbande  gegee."  Sy  wys  twee  breë  rekringe  om  haar  pols, 
die  soort  wat  om  posstukke  gespan  word. 

Haar  ma  se  nugter  stem:  "Karina,  dink  nou  mooi.  'n  Kort  rukkie  gelede  het 
ons  nog  naby  die  hek  gewerk.  Toe  lui  die  foon  en  Mamma  kom  in.  Het  jy  en 
Oorlams  toe  verder  gewerk?" 

"Ja,  maar  toe  sien  die  posoom  my  en  roep  my  ..." 

Wat  kan  nie  alles  binne  'n  paar  minute  gebeur  nie,  dink  sy  nou,  soveel  jare 
later,  terwyl  die  motor  voortsnel  na  die  hotel.  En  hoe  lank  het  dit  haar  ma 
geneem  om  alles  uit  haar  uit  te  kry?  Met  oneindige  geduld  het  sy  die  knoop 
in  haar  kind  ontrafel,  die  ding  in  haar  dogtertjie  losgetorring.  Hoe  verder  sy 

vertel  het,  hoe  vinniger  het  dit  gegaan.  En  haar  ma  het  geluister,  vrae  gevra 
en  haar  die  hele  tyd  vasgehou. 

Die  posoom  wink.  Hy  wil  natuurlik  weer  hê  sy  moet  die  briewe  in  hulle  rooi 
bussie  pos.  As  hulle  in  die  voortuin  werk,  roep  hy  altyd  vir  háár,  seker  om- 
dat  sy  die  kleinste  is.  Hulle  hou  van  die  posoom.  Hy  is  vriendelik  en  lief  vir 
kindertjies.  As  sy  die  briewe  klaar  gepos  het,  salueer  hy  altyd,  nes  'n 
soldaat.  Dan  probeer  sy  ook,  maar  haar  handjie  is  nog  'n  bietjie  dom.  Sy  sal 
vandag  weer  probeer;  miskien  kry  sy  dit  hierdie  keer  reg.  Sy  draf  gewillig 
nader.  Sy  hou  daarvan  om  grootmense  te  help,  want  dan  sê  hulle  vir  jou 
"slim  kind"  en  allerhande  mooi  goeters. 

Vandag  is  húlle  briewe  klaar  in  die  posbus,  maar  die  oom  sê  sy  moet  kom 
help  met  die  bure  s'n.  As  sy  dit  mooi  doen,  kry  sy  rekarmbande,  belowe 
hy.  Tannie  Dot  se  bussie  lyk  net  soos  die  skoen  van  ou  moeder  Viljoen. 
Daar's  nogal  drié  briewe.  Sy  pos  hulle  trots:  een,  twee,  drie.  Nou  moet  hy 
salueer;  sy  staan  solank  mooi  regop.  Maar  hy  wil  haar  eers  iets  wys,  daar 
agter  die  muur.  Kyk,  hy  het  lekkers  in  sy  sak.  Gehoorsaam  wees.  Soet  kind 
wees.  Af  met  die  broekie,  nes  Pappa  maak  as  hy  haar  sommer  in  die  tuin 
help,  agter  'n  struik  of  iets.  Lyk  asof  hy  ook  ...  maar  nee,  hy  draai  om  na 
haar.  Sy  síén.  Sy  hardloop.  Sy  voel  hoe  hy  haar  vang.  Wilde  oë  wat  heeltyd 
rondkyk,  omkyk.  Op  sy  knieë  voor  haar.  Vingers  séér  in  haar  skouertjie.  Sy 
kan  nie  wegkom  nie.  Sy  voel  wat  hy  met  haar  doen.  Slegte  asem  jaag  in 
haar  gesig.  "Nou  moet  jy  kyk,"  sê  die  oom  en  stoot  haar  terug. 

Hortende,  dom-dogtertjie  woorde.  Alles  uitgestort  teen  haar  ma  se  bors. 
Tóé  eers  kan  sy  opkyk.  Net  'n  vlietende  oomblik  sien  sy  haar  ma  se  gesig 
voordat  dit  in  haar  haartjies  weggesteek  word;  die  oë  toe,  die  mond  oop  en 
vertrek,  asof  sy  gaan  gil.  Maar  daar  kom  geen  geluid  nie.  Haar  ma  hou  haar 
net  doodstil  vas. 

Daar  is  iets  wat  Karina  wil  versmoor.  Dis  die  ding  diep  in  haar  keeltjie  wat 
nog  heeltyd  daar  vassit.  Toe  dit  eindelik  uitkom,  is  die  geluid  vir  haar  vrees- 
aanjaend.  Dit  klink  soos  iets  wat  stadig  skeur  en  sy  voe!  'n  ondraaglike  seer 
in  haar  borskas.  "My  hartjie  skeur,"  dink  sy  beangs.  "My  hartjie  skeur  stuk- 
kend!"  Sy  verstik  pynlik,  word  naar,  en  bring  swaar  op  in  die  potjie  wat 
Mamma  vir  haar  hou.  Walging.  Skaamte.  Ontreiniging. 

En  só  kom  die  huil. 

Mamma  sus  haar  soos  'n  klein  babatjie.  Sy  hoor  die  ou-ou  wiegeliedjie  van 
lank  gelede: 

Siembamba,  Mamma  se  kindjie 
Siembamba,  Mamma  se  kindjie 
Draai  sy  nek  om,  gooi  hom  in  die  sloot 
Trap  op  sy  kop,  dan  is  hy  dood. 

Oor  en  oor  sing  Mamma  Siembamba.  Dit  neem  lank  voor  die  kind  kan 
praat. 

"Is  Mamma  dan  nog  lief  vir  my?" 

"Nou  nog  meer  as  voorheen,  omdat  jy  so  swaar  gekry  het." 

Vir  die  eerste  keer  kyk  sy  weer  ín  haar  ma  se  oë.  Mamma  is  so  mooi;  haar 
oë,  haar  mond,  haar  stem.  Sy  hoor  flentertjies  van  wat  Mamma  sê:  "Oom 
jok  vreeslik.  Bang  hy  kom  in  die  moeilikheid.  Glád  nie  jou  skuld.  Oóm  se 
skuld.  Klein  kindertjies  luister  mos  vir  grootmense.  Pappa  en  Mamma  jou 
sélf  so  geleer.  Nie  soos  ander  ooms.  Halfmal.  Hoort  nie  los  rond  te  loop. 
Hoort  in  die  tronk." 

En  toe,  nugter  en  prakties:  "Kom  ons  bad  jou.  Jy  is  vuil  en  ruik  na  die 
oom." 

Ontsmettingsmiddel  in  die  water.  Deeglike  was  van  kop  tot  tone.  Mamma 
se  verligte  stem:  "Niks  is  stukkend  nie." 

Na  bad  kom  bid:  op  hulle  knieë  by  die  dubbelbed.  Hulle  hou  handjies  vas  en 
Mamma  praat  met  liewe  Jesus  gewone  taal,  wat  klein  dogtertjies  kan  ver- 
staan.  Stukkies  daarvan  bly  onvergeetlik  vassteek:  Lyfie  nou  silwerskoon. 
Hartjie  óók  so  skoon  was.  Al  die  lelik  wegwas.  Weer  vrolik  wees.  Nie  Karina 
se  skuld.  Pappa  en  Mamma  baie  lief.  Jesus  net  so  lief.  Niks  kwaad  vir 
Karina.  Baie  dankie. 

Toe  Mamma  "amen"  sê,  weet  sy  dat  sy  haar  ogies  nou  weer  kan  oopmaak. 
Dis  maar  eers  onlangs  dat  sy  in  'n  mate  besef  het  hoeveel  selfbeheersing  dit 
van  haar  ma  geverg  het  om  só  op  te  tree.  Indien  sy  oorreageer  het,  kon  sy 
oneindige  skade  aangerig  het.  Nogtans  het  Karina  daardie  aand,  en  baie 
aande  daarná,  moeilik  aan  die  slaap  geraak  — opgekrul  in  'n  nuwe 
slaaphouding,  die  hande  beskermend  tussen  die  beentjies. 

Dieselfde  oggend  hoor  sy  haar  pa  se  stem  hard  uit  die  slaapkamer  kom: 
"Die  lae  hond!  Ek  sal  hom  met  my  kaal  hande  kan  doodmaak."  En  toe 
gedempte  stemme  wat  praat  van:  Ergste  van  alles.  Sý  skuld  op  háár  pro- 
beer  aflaai.  Laag  en  liederlik.  Polisie.  Verklaring. 

Kort  daarna  ry  haar  ma  met  die  motor  weg.  Haar  pa  pak  die  blokkies  uit  en 
begin  op  die  mat  vir  haar  torings  bou. 

Net  na  middagete  lui  die  telefoon  en  toe  Mamma  daarna  vir  Pappa  vertel  dat 
die  polisieoom  gebel  het,  luister  sy  aandagtig.  "Die  sersant  sê  hy's  gevang 
en  in  die  tronk.  Hy  is  glo  'n  'flasher'.  Daar  is  voorheen  klagtes  van  ont- 
bloting  ontvang,  maar  hulle  kon  niks  bewys  nie.  Kan  julle  gio  dat  só  'n  man 
'n  vrou  en  twee  dogtertjies  het?" 

"Wat  is  'n  'flasher',  Mamma?" 

"Dis  'n  slegte  man  wat  in  die  tronk  hoort,"  sê  haar  ma  vaag,  maar  vir  haar  is 
dit  genoeg  en  sy  dink  al  klaar  weer  aan  iets  anders. 

"Kom  ons  gaan  speel  kuikentjie-kuikentjie  op  die  groot  bed."  Sy  sleep  haar 
ma  saam  en  spring  op  die  bed.  "Ek  is  die  eier  en  Mamma  moet  my 
uitbroei." 

Sy  kruip  half  onder  haar  ma  in  en  beveel:  "Tel  nou  een-en-twintig  dae." 
Haar  ma  tel  te  vinnig  na  haar  sin. 

"Tel  stádig!  'n  Dag  vat  lank  voor  hy  verby  is." 

Een-en-twintig  láng  dae  moet  Mamma  tel  en  dan  moet  sy  baie  bekommerd 

raak.  Is  daar  dalk  fout  met  die  eier?  Hoekom  broei  hy  dan  nie  uit  nie?  Maar 
dan  hoor  sy  skielik  "pik-pik”  en  'n  klein,  geel  bondeltjie  wikkel  donsig  uit  die 
dop,  die  bekkie  in  'n  koddige  puntjie  getuit.  Mamma  streel  oor  haar  koppie 
en  soen  die  tuitmondjie. 

"Is  Mamma  bly?  Is  ek  mooi?  Wil  Mamma  my  graag  hê?  Wat  is  my  naam?" 
borrel  sy  opgewonde  oor. 

"Jou  naam  is  Bekkie  en  jy's  die  mooiste  wat  Mamma  nog  óóit  gesien  het. 
Nogal  'n  dógtertjie-kuikentjie  daarby.  Oe,  ek  is  so  bly!"  Ma-hen  skop  'n 
yslike  lawaai  op  van  pure  blywees  en  roep  vir  Pa-haan. 

"Nou  moet  die  pa-haan  kraai  en  sy  vlerke  klap  van  blyheid!"  bevee'  sy  en 
Pa-haan  máák  so. 

Maar  skielik  kom  daar  'n  groot,  gevaarlike  dier  wat  die  kuikentjie  wil  vang. 
Sy  kruip  diep  onder  haar  ma  se  vlerk  in  en  piep  eenstryk  deur  van  angs. 
"Jaag  hom  weg,  Mamma.  Jaag  hom  weg!" 

Ma-hen  se  stem  is  baie  kwaai:  "Jou  lelike  dierasie!  Ek  pik  jou  oë  uit  jou  kop 
as  jy  nader  kom.  Dán  sal  jy  voel  hoe  skerp  en  hard  is  my  bek.  Pa-haan,  kom 
help!  Hier's  'n  nare  dier  wat  ons  kuikentjie  wil  vang." 

Die  geel  koppie  loer  kordaat  uit  om  te  sien  of  Pa  sy  werk  goed  doen.  Sy 
vergeet  nie  een  oomblik  om  haar  bekkie  te  tuit  nie:  sy  moet  soos  'n  kuiken- 
tjie  lyk  — en  buitendien  is  haar  naam  mos  Bekkie. 

"Jou  lae  hond!"  skel  Pappa  met  'n  groot  stem  en  jaag  die  ondier  weg:  úít  by 
die  deur  en  áf  met  die  gang.  Pappa  lyk  glad  nie  soos  een  wat  speel  nie. 
"Hy  sal  nooit  weer  kom  nie,"  sê  Mamma  beslis.  "Kom,  nou  gaan  jy  vir  my 
wys  waar  dit  gebeur  het." 

Sy  stap  dapper  saam,  want  haar  handjie  is  styf  in  Mamma  s'n.  "Híér  het  ek 
die  briewe  gepos.  Híér  het  hy  my  om  die  muur  gevat.  Híér  het  hy  ..."  Sy 
voel  hoe  haar  lippie  onbedaarlik  ruk.  "Die  gom,  Mamma!  Ouboet  se 
grootmensgom  ..." 

"Toe  maar,  Karina-kind,"  val  haar  ma  haar  in  die  rede.  "Mamma  verstaan 
alles  en  Ouboet  is  niks  kwaad  nie.  Kom  ons  gaan  huis  toe." 

Op  die  sypaadjie  skree  die  dogtertjie  skielik  skril,  "Mamma!  Kyk!"  Sy  stamp 
vererg  met  haar  ronde  voetjie  en  wys  vies  met  'n  vet  vingertjie. 

'n  Yslike  wit  hond  hardloop  los  rond  in  die  straat.  Sy  rooi  tong  hang  ver  uit 
en  hy  draai  kwylend  by  hulle  erf  in.  Net  voor  hy  deur  die  oop  hek  gaan,  lig 
hy  sy  been  ongeërg  teen  die  hekpaal.  Hy  draf  'n  draai  oor  hulle  gras  en 
maak  'n  bol  in  die  bedding.  Toe  trap  sy  groot  poot  'n  klein  vergeet-my- 
nietjie  diep  in  die  nat  grond  weg. 

"Jou  lae  hond!"  aap  die  verwoede  dogtertjie  haar  pa  na.  Sy  gryp  haar  grafie 
waar  sy  hom  vanoggend  laat  val  het  en  bestorm  die  dier  dreigend  daarmee 
— 'n  klein  bondeltjie  bravado.  "Jou  dekselse  ding!  Duiwelse  ding!  Voert- 
sek!" 

Maar  hy  het  reeds  die  pad  gevat. 

Daardie  aand  lê  sy  tussen  haar  ouers  in  die  dubbelbed.  Klaasvakie  se  sand- 
jies  brand  in  haar  ogies,  maar  tog  wil  die  slaap  nie  kom  nie.  Dán  sien  sy  die 

pósoom,  dán  weer  die  wit  hond.  Die  oom,  die  hond.  Oom,  hond.  Wit  hond. 
Toe  sy  byna  wegdompel,  hoor  sy  Pappa  en  Mamma  saggies  gesels. 

"As  die  hek  net  toe  was  ...” 

"Onheil  is  oral.  Geen  hek  hou  hom  uit  nie." 

"Genade  is  ook  oral  — en  in  groter  mate." 

Grootmense  praat  groot  woorde  wat  kleintjies  nie  verstaan  nie,  dink  sy  en 
wip  skielik  kiertsregop. 

"Kom  ons  speel  liewerster  kuikentjie-kuikentjie!"  stel  sy  voor  en  kruip  onder 
Mamma  in. 

Eers  jare  later  het  sy  gehoor  van  die  koerantberig:  Vierjarige  dogtertjie 
onsedelik  aangerand.  Posman  in  hof  losgepleit.  Sielkundige  oorwegings. 
Die  motor  draai  by  die  hotel  se  splinternuwe  hekke  in.  Só  gou?  dink  sy  ver- 
baas.  Teen  watter  spoed  flits  'n  mens  se  gedagtes  dan  verby?  Sy  voel  skielik 
paniekerig. 

Hannes  sit  sy  hand  onder  haar  ken.  '^Jy  was  heelpad  baie  stil.  Is  dit  die  hond 
wat  jou  ontstel  het?" 

Sy  knik  en  voel  hoe  haar  naels  haar  handpalms  seermaak.  "Ons  kan  nie  in- 
gaan  nie,  Hannes.  Daar  is  iets  wat  jy  eers  moet  weet.  Ek  het  reeds  hopeloos 
te  lank  uitgestel." 

"Sjuut!"  maak  hy  haar  stil  en  trek  haar  in  sy  arms. 

"Wag  eers,  Hannes.  Dis  uiters  belangrik.  Ek  probeer  al  maande  om  jou  te 
vertel,  maar  elke  keer  as  ek  my  mond  oopmaak  om  dit  te  doen,  maak  jy  my 
stil.  Hoekom?" 

"Omdat  jou  mond  gemaak  is  vir  beter  dinge,”  terg  hy  eers,  maar  toe  voeg 
hy  ernstig  by:  "En  omdat  ek  reeds  weet." 

"Wát  weet?"  vra  sy  verskrik. 

"Van  die  wit  hond  wat  oor  jou  lewe  geloop  het  toe  jy  vier  jaar  oud  was.” 
"My  ouers  het  jou  dus  vertel,"  besef  sy  hardop.  "Wanneer?" 

"Lankal.  Die  aand  toe  ek  moes  ouers  vra  en  jy  by  die  werk  vertraag  is.  Ont- 
hou  jy?  Ek  was  ure  alleen  saam  met  hulle.  Hulle  het  nie  dadelik  ja  gesê  nie. 
Ek  dink  hulle  wou  my  eers  toets." 

"En?"  vra  sy,  ongelooflik  gespanne. 

"En  van  toe  af  pas  ek  jou  ekstra  mooi  op  en  speel  met  jou  kuikentjie- 
kuikentjie!" 

Sy  lag  verbaas.  "Dan  weet  jy  alles.  Dit  het  weke  aangehou,  die  kuikentjie- 
spelery." 

"Dit  hou  nog  steeds  aan,"  sê  hy  ondeund  en  neem  haar  gesig  in  sy  hande. 
"Gee  vir  my  jou  bekkie,  Bekkie!" 

Dít  doen  sy  met  graagte.  Sy  kreun  behaaglik  en  kruip  diep  onder  sy  vlerk  in. 
Maar  sy  is  nog  nie  heeltemal  tevrede  nie:  "Hannes,  nou  mag  jy  nie  doekies 
omdraai  nie.  Sê  my  éérlik  hoe  jy  daaroor  voel.” 

"Baie  jammer  vir  jou,  dat  so  iets  jou  moes  tref.  Maar  ook  dankbaar  — vir  die 
oop  kanaal  tussen  jou  en  jou  ma,  ál  die  jare  nog;  vir  die  mooi  verhouding 
tussen  jou  ouers;  vir  die  gawe  klomp  normale  mans  in  jou  familie;  vir  die  feit 

dat  jy  so  klein  was  toe  dit  gebeur  het.  Dis  alles  dinge  wat  in  jou  guns  tel.  En 
verder  is  ek  innig  dankbaar  dat  jy  nie  fisies  seergekry  het  nie.  Dit  kon  sóveel 
erger  gewees  het.” 

Sy  sluk  swaar  aan  die  knop  in  haar  keel.  Dan  was  sy  verniet  so  bang.  Dis 
reeds  aanvaar,  reeds  verwerk  deur  hierdie  man.  Háár  man. 

Met  haar  kop  teen  sy  bors  luister  sy  na  die  diep  dreuning  van  sy  stem:  ''En 
vanmiddag  het  ek  die  wit  hond  spesiaal  vir  jou  doodgemaak!  Jy't  hom  met 
jou  eie  oë  in  die  sloot  sien  lê.  Hy  ís  mos  dood,  nie  waar  nie?" 

Sy  hoor  die  effense  onsekerheid  in  sy  stem  en  word  skielik  smagtend 
haastig. 

"Kom  ons  gaan  in,  Hannes,  dat  jy  sy  laaste  stuiptrekkings  finaal  kan 
stilmaak." 

Desirée  Calitz 
Keerpunt 


Die  vroLi  kyk  'n  laaste  keer  in  die  spieël  — ietwat  verveeld.  Veertig  jaar  al 
sien  sy  dieselfde  gesig  ...  elke  keer  'n  paar  plooitjies  meer,  die  oë  effens 
dowwer.  Nog  mooi,  maar  nie  meer  dieselfde  as  tien  jaar  gelede  nie.  Nie  dat 
'n  mens  dit  kan  verwag  nie.  Tot  'n  jaar  of  wat  gelede  was  die  plooie  nie  so 
opvallend  nie  — die  moeg  nie  so  bloot  in  haar  oë  nie.  Maar  nou.  Veertig. 
Alles  is  prominenter.  'n  Mens  neem  veertig  nie  baie  ligtelik  op  nie.  Behoort 
eintlik  'n  keerpunt  te  wees  in  elke  vrou  se  lewe. 

Hare  moet  kom:  Hoe  gouer  hoe  beter,  anders  gaan  sy  gek  word.  Univer- 
siteit,  'n  graad,  'n  suksesvolle  lektor  getrou,  gevestig  in  'n  groot  huis, 
kinders  ...  en  nou  veertig. 

Die  gewone  titseltjie  parfuum  aan  die  polse  rond  die  gewone  prentjie  van 
gesofistikeerde  vroulikheid  af.  By  die  kamerdeur  draai  sy  om  — terug  spieël 
toe.  Moedswillig  bestuif  sy  haar  polse  en  borste  onder  die  swart  sy  met  nog 
parfuum.  Haar  lippe  maak  sy  rooier  en  haar  hare  skud  sy  sodat  dit  wilder 
bos.  As  jy  veertig  is,  moet  jy  staatmaak  op  méér  dinge. 

Net  'n  paar  buitelandse  gaste  en  'n  paar  van  sy  kollegas,  het  Willem  gesê. 
Haar  voorbereidings  is  getref.  Foutloos  is  die  tafels  gedek  en  Gloria  staan 
uitgedos  in  swart  en  wit  in  die  kombuis  en  wag.  Gaste  arriveer  en  gesels  die 
vertrek  vol. 

Hul  oë  ontmoet  oor  die  koppe.  Die  sku  gesigsuitdrukking  verdwyn  agter  sy 
deurdringende  oë.  Amper  nog  'n  seun  dink  sy,  maar  skrik  vir  sy  oë.  Sy  stap 
nogtans  nader.  Soos  'n  magneet,  vermaan  haar  sintuie  ...  en  haar 
tintelende  liggaam.  Hy  gesels  reeds  met  iemand  anders  as  sy  by  hom 
Liitkom.  Op  pad  na  'n  ander  groepie  vang  haar  oog  sy  abrupte  wegkyk  van 
die  kaalkop  spreker  wat  sy  aandag  verg.  Soekend  dalk  na  haar,  wonder  sy. 
Aan  tafel  sit  hy  skuins  oorkant  haar.  Hul  oë  sluit  weer  inmekaar  vir  'n 
oogwink.  Hy  begin  praat.  Almal  luister  na  hom.  Hy  vra  háár  mening.  Haar 
hartklop  versnel.  Lawwigheid,  vermaan  die  sintuig  weer.  Sy  antwoord  — 
praat  net  vir  hom.  Haar  hele  lyf  sprankel.  Haar  oë  ook.  'n  Oomblik  is  hulle 
stil  tussen  die  stemme.  Sy  oë  kyk  kaal  met  sy  begeerte  na  haar. 

Die  aand  was  'n  sukses.  Die  geselskap  was  interessant  en  die  kos  goed  soos 
altyd.  Willem  lê  uitgestrek  op  die  bed. 

In  sagte  kerslig  staan  sy  voor  die  vollengte  spieël  in  die  badkamer.  'n  Ligte 
trilling  gaan  deur  haar  liggaam  en  sy  voel  sy  smeulende  oë.  Willem  snork 
saggies  in  die  agtergrond. 

Met  egalige  hale  smeer  sy  die  olie  deeglik  oor  haar  geykte  kurwes.  Op  die  in- 
gewing  van  die  oomblik  skakel  sy  die  helder  lig  aan  en  gaan  staan  weer  voor 
die  spieël.  Sy  voel  sy  oë  deurdringender  — sy  voel  hoe  hulle  haar  indring  — 
deurboor  — sy  hitte  deur  haar  vloei.  Die  badkamerlig  skakel  sy  huiwerig  af. 

Tevrede  blaas  sy  die  kers  dood  en  trek  die  badkamerdeur  agter  haar  toe. 
Sy  sug  saggies  as  sy  langs  Willem  tussen  die  koel  lakens  inglip.  'n  Sensasie 
van  vernuwing  gloei  deur  haar.  Sy  draai  op  haar  sy,  glip  haar  arms  liggies 
om  Willem.  "Veertig,  my  skat,  is  nie  die  einde  nie.  Dis  die  begin,"  fluister 
sy. 


Daniel  Hugo 
Dialoog* 


"lig  en  donker  staan  in  opposisie" 

en  wat  dan  van  luim  en  erns,  lig  en  swaar? 

"dieselfde  geld  steeds  vir  son  en  skadu" 
ook  son  en  maan  is  teengesteld  'n  paar 

suiwer  binêr  dink  die  digter  nooit  nie 
hy  floreer  tog  op  polivalensie 

wat  tot  die  onsekere  terrein  behoort 
van  die  swyende,  derde  gespreksgenoot 


Kultuuropdrag 


die  mens  is  brandend  op  aarde  losgelaat 
om  sy  eie  vuur,  vulkaan  en  ster  te  maak: 

hý  wat  vir  saamskep  om  inspirasie  bid 
is  reeds  na  die  sesde  werksdag  uitgeput 

hý  wat  teen  die  aard  van  dinge  rebelleer 
moet  die  kosmos  elke  dag  opnuut  kreëer 

die  een  bly  woordgetrou  analoog  aan  God 
die  ander  weet  goed  wat  van  Lucifer  word 


*Uit  die  bundel  Vuurdoring  wat  vroeg  in  1987  by  HAUM-Literêr  verskyn. 

Denkende  aan  Dante 


op  dertig  voel  ek  die  dood  in  my  brand 

(hoor,  hoor  hoe  dreun  die  hoogoond  van  die  hart) 

daarom  is  my  piromaniese  hand 

skaars  teen  die  uitgedroogde  blad  bestand 

op  dertig  kras  ek  'n  vuurhoutjie  vir  sy  lig 
(die  swaeldamp  verkleur  my  vingerpunt  swart) 
op  dertig  het  Dante  die  Inferno  gestig 
en  kyk,  kyk  hoe  verskroei  is  sy  gesig 


Vuurdoring 

I Genesis 

orals  in  die  Oos-Oranje-Vrystaat 
knetter  dringend  die  brandende  bosse  — 
is  dit  God  wat  hom  hier  bekendmaak 
of  dooies  wat  uit  die  bessietrosse 
van  die  bloeiende  purakantha  praat? 

II  Begraafplaas,  Fouriesburq 

hier  word  die  beendere  gestort  as  skroot 
van  dié  wat  afgeleef  was  of  verwoes 
en  aan  die  rand  van  die  dooie  ashoop 
gloei  'n  bessieheining:  rooi  soos  roes 

III  Verkraqter,  Oranjehospitaal 

in  sy  onderlyf  stotter  en  sis 
'n  flakkerende  lamp  in  sy  nis 
die  son  staan  stil  in  die  dal 
en  die  braambos  weier  om  te  blus 

IV  St.  Vitus 

binne-aars  brand  lewenslank  'n  vuur: 
my  gedigte  my  dade 
is  net  die  stotterskadu 

hoe  lank  sal  die  danse  macabre  duur? 
totdat  die  geknetter  blus 
doodverskrik  bly  jy  Moses 

Hennie  Aucannp 

"Populêre  fiksie":  'n  geldige  benaming  of  nie? 


Die  wetenskappe  — ook  die  geesteswetenskappe  — sal  kwalik  kan  funk- 
sioneer  sonder  benoeming  en  klassifikasie,  want  verwysing  gebied  ter- 
minologie.  Die  probleem  met  die  geesteswetenskappe,  oftewel  humaniora, 
is  dat  benoemings  op  dié  vlak  soms  pynlik  na  mens  ruik.  Wat  as  eksakte  en 
neutrale  terme  gemunt  is,  word  in  die  praktyk  dikwels  aan-  of  selfs 
toegekors  met  emosies.  Die  skuld  vir  die  ''emosionele  ontaarding"  van  'n 
term  lê  nie  noodwendig  by  die  taalgebruiker  nie.  Die  skuld  skuil  soms  in  die 
term  self;  in  die  een  of  ander  komponent  daarvan  wat  'n  emosionele  reaksie 
aanmoedig.  Stel  byvoorbeeld  "vertelsel"  teenoor  "vertelling":  die  "-sel" 
van  "vertelsel"  gee  iets  geselligs,  maar  tegelyk  iets  ligtelik  ongunstigs,  aan 
hierdie  woord. 

Maar  dis  waar  kwalifikasies  in  die  spel  is  dat  emosies  maklik  hoogty  vier. 
Kyk  na  samekoppelinge  soos  "kortkuns",  "kortverhaal"  en  "kleinkuns": 
dis  aan  "kort-"  en  "klein-"  te  wyte  dat  hierdie  terme  soms  'n  gering- 
skattende  klankie  het.  'n  Bekende  digter  en  literator  — nou  ter  siele  — het 
'n  keer  gesê:  "Wat  is  kortkuns  anders  as  'n  eufemisme  vir  kleinkuns?"  Nee, 
ek  wil  nie  opnuut  'n  debat  open  oor  die  moontlikhede/beperkinge  van  die 
kortverhaal  nie:  ek  wil  net  die  aandag  daarop  vestig  dat  'n  beskrywende 
term  baie  maklik  met  'n  negatiewe  waarde-oordeel  verbind  raak;  en  is  dié 
verband  eenmaal  gevestig,  raak  dit  bykans  onmoontlik  om  die  term  weer  in 
sy  oorspronklike  onskuld  te  herstel. 

Wanneer  'n  kwalifikasie  nie  meer  met  genre-verdeling  te  maak  het  nie,  maar 
'n  politieke,  kulturele  of  sosiologiese  voorkeur  (óf  vooroordeel)  stel,  styg  die 
temperatuur  rondom  'n  woord.  Dink  aan:  bruin  letterkunde,  swart  letter- 
kunde,  feministiese  letterkunde,  godsdienstige  romans,  gay  romans, 
Dekadente  letterkunde,  Naturalistiese  romans,  en  so  meer.  Hierdie 
kwalifikasies  dring  'n  bepaalde  interpretasiehoek  aan  die  leser  op  wat  ten 
koste  van  die  letterkundige  inhoud  van  die  bepaalde  werk  kan  wees.  Sal  dit 
byvoorbeeld  in  Raka  se  guns  wees  om  dit  as  politieke  epos  te  adverteer,  of 
in  Richard  II  se  guns  om  dit  as  gay  drama  te  propageer?  Wat  polities  of  gay 
in  die  betrokke  gevalle  is,  word  opgeneem  in  'n  breër  konteks,  algemeen- 
menslik  en  algemeen-kultureel.  Ek  deel  Adam  Small  se  verset  teen  die  tipe- 
ring  "bruin  digter"  in  'n  brief  in  Rapport,  en  haal  die  tersaaklike  gedeelte  uit 
sy  brief  volledig  aan: 

Ek  lees  in  Rapport  van  14  Oktober  1979  André  Brink  sê  dat  dit  "'n  ongelukkige  teken 
van  ons  situasie  is  dat  mens  kan  verstaan  as  'n  bruin  digter  ophou  om  Afrikaans  te 
skryf,  soos  Adam  Small  met  rampspoedige  gevolge,  begin  doen  het." 

Ek  wil  maar  net  (weer)  sê  dat  dit  nié  die  geval  is  dat  ek  opgehou  het  om  Afrikaans  te 
skryf  nie.  Maar  laat  my  eers  (weer)  beswaar  maak  teen  die  "bruin",  soos  André  my 
noem:  "bruin  digter".  Bruin  is  'n  mooi  kleur,  soos  al  Gods'  kleure,  maar  die  sensitiewe 
leser  sal  weet  wat  my  beswaar  beteken.  Asseblief,  mense,  met  hierdie  velkleur  van  my 
(wat  God  my  gegee  het,  nie  ek  self  nie)  is  ek  Suid-Afrikaans  en  Afrikaans,  en  basta  tog. 
Hierdie  "bruin"  is  'n  ding  wat  vassit  in  die  politiek  van  apartheid,  wat  — soos  u weet  — 
'n  uitgediende  ding  is.  (Mag  ek  hier  tussen  hakies  sê  hoe  jammer  dit  is  dat  J.C.  Kanne- 
meyer  in  sy  Geskiedenis  van  die  Afrikaanse  Literatuur  / ook  nog  moet  karring  met  die 
woord  "Kleurling".  Is  dit  dan  onmoontlik  dat  ons  studente  by  universiteite  en  elders  sal 
leer  dat  Afrikaans  'n  wye  en  geskakeerde  kultuuromgewing  is,  liewer  as  die  ou  siek 
storie  dat  "die  Kleurling  ook  Afrikaans  as  taal  het",  "die  Kleurling  se  bydrae  tot 
Afrikaans",  en  so  meer?'’ 

Letterkunde  is  letterkunde,  wil  Adam  Small  sê,  en  daarmee  basta;  en  ek  wil 
hom  sekondeer,  maar  waarheen  nou  met  "populêre"  in  "populêre  fiksie"? 
Toe  die  ATKV  in  1983  in  Johannesburg  'n  simposium  gehou  het  oor  ont- 
spanningslektuur,  is  die  wanbenaming  "middelmootliteratuur"  gelukkig 
afgestem  tot  "populêre  fiksie".  Afgesien  daarvan  dat  "middelmoot"  na 
"middelmaat"  klink,  verloën  dié  term  juis  wat  die  beste  populêre  fiksie 
binne  alle  kulture  bereik.  Die  beste  ontspanningsleesstof  binne  'n  taal  bereik 
ën  "high  brow"  ën  "low  brow".  Ek  dink  aan  Nicholas  Blake  (alias  C.D. 
Lewis)  in  Engels;  aan  Simenon  in  Frans;  aan  Carmiggelt  in  Nederlands;  aan 
Langenhoven  en  Dalene  Matthee  hier  by  ons. 

Maar  ís  "populêre  fiksie"  in  alle  opsigte  'n  bevredigende  term?  Dit  het  nie 
die  nare  byklanke  wat  Trivialliteratur  in  Duits  of  "Triviaalliteratuur"  in 
Nederlands  het  nie;  aan  die  ander  kant  is  dit  ook  weer  nie  so  neutraal  as  wat 
die  omskrywing  "popular  fiction"  in  die  Engelstalige  wêreld  is  nie. 

Moet  'n  mens  jou  dan  nie  maar  op  die  Oscar  Wilde-uitspraak  beroep  nie? 

"There  is  no  such  thing  as  a moral  or  an  immoral  book.  Books  are  well  written,  or  badly 
written,  That  is  all,"^’ 


Oscar  Wilde  se  reël  kan  maklik  'n  vasvalplek  word.  Die  versoeking  is  daar 
om  'n  boek  wat  goed  geskryf  is  gelyk  te  stel  aan  'n  morele  boek.  Vir  dié 
standpunt  sal  'n  mens  ongetwyfeld  steun  vind,  al  is  hy  ondig.*  Jean  Genet 
sê  byvoorbeeld  dat  'n  skrywer  nooit  volledig  destruktief  kan  wees  nie,  want: 

"Reeds  die  feit  dat  hy  (die  skrywer)  te  maak  het  met  die  vind  van  'n  mooi  uitdrukking,  'n 
ewewigtige  sin,  veronderstel  'n  estetiek  — dit  wil  sê,  'n  verhouding  tussen  skrywer  en 
uiteindelike  leser."^’  (Vry  vertaal  uit  die  Nederlands.) 


*'n  Toetsgeval  is  John  Cleland  se  Fanny  HiH:  memoirs  of  a woman  of  pleasure  (1749).  Dié 
roman  is  op  styl  af  meer  as  blote  pornografie,  maar  al  was  dit  ook  letterkunde,  twyfel  ek  of 
enigiemand  dit  "moreel"  sou  wou  noem;  "amoreel"  miskien,  maar  nie  "moreel"  nie. 

Ek  wil  nie  verder  oor  die  morele  verhouding  tussen  skrywer  en  leser  uitwei 
nie  — Maretha  Maartens  het  dit  voortreflik  gedoen  by  'n  vorige  ATKV- 
skryfskool"*’  — maar  één  ding  moet  my,  vanuit  opvoedkundige  hoek,  tog 
van  die  hart,  en  dit  is  dat  die  skrywer  van  populêre  fiksie  in  'n  besondere 
verantwoordelikheidsverhouding  tot  die  publiek  staan.  Hy  praat  met  baie 
mense,  en  reflekteer  nie  alleen  die  modes  en  sedes  van  sy  massapubliek  nie, 
maar  bepaal  dit  ook  in  'n  hoë  mate.  Om  maar  één  voorbeeld  te  noem:  die 
sogenaamde  Dallas-lewenstyl,  met  sy  plooibare  sedes  en  modes,  kon  net 
ná  Dallas  gebeur  het.  As  die  leser/kyker  van  móre  net  kitspoeding  wil  hê,  en 
geen  vaste  spyse  nie,  of  later  uit  verset  vaste  spyse  vra,  en  dit  dan  nie  kan 
verteer  nie,  sal  die  populêre  skrywer  gedeeltelik  skuld  hê  hieraan. 

Ek  haas  my  na  'n  minder  aanvegbare  terrein:  die  tweede  sin  van  die  Oscar 
Wilde-aanhaling:  "Books  are  well  written  or  badly  written." 

Wat  is  'n  "well  written  book"? 

My  spontane  reaksie  is:  'n  boek  wat  jy  uit  vrye  wil  weer  'n  slag  wil  lees.  En 
aan  dié  "norm"  gemeet,  is  daar  talle  populêre  boeke  wat  góéd  geskryf  is. 
Maar  daar  is  talle  redes  waarom  'n  mens  'n  boek,  of  gedeeltes  van  'n  boek, 
wil  herlees,  en  dié  redes  sal  in  sekere  opsigte  drasties  verskil  van  leser  tot 
leser.  Gemeenskaplike  redes,  daarenteen,  sal  daar  ook  wees;  maar  dié 
redes  sal  eers  ná  'n  deeglike  ondersoek,  wat  onder  meer  vraelyste  beteken, 
vasgestel  kan  word.  Wat  ek  nou  gaan  noem,  is  mý  redes;  'n  subjektiewe  lys 
dus.  Ek  gee  nie  vir  één  oomblik  voor  dat  ek  daardie  lastige  begrip,  die  "goed 
geskrewe"  boek/verhaal,  gaan  vaspen  nie,  maar  hopelik  kan  ek  tog  'n 
bydrae  lewer  tot  die  vraag  wat  ekself  geopper  het:  of  die  kwalifikasie 
"populêre"  by  "fiksie"  nodig  is  of  nie. 


Baie  laag,  dalk  laaste  op  my  voorkeurlys  oor  hoekom  ek  boeke,  of  gedeeltes 
van  boeke,  herlees  is  die  storie-"lyn"  — kortom:  die  uiterlike  storie.  Soms 
blaai  ek  weer  in  'n  speurverhaal  omdat  ek  'n  wending  of  'n  ontknoping  nie 
mooi  gesnap  het  nie;  maar  ná  'n  eerste  lees  is  die  verrassing  op  die 
"primitiewe"  vlak  meesal  verby:  jy  weet  waar  die  skat  al  die  tyd  was;  jy 
weet  wie  die  moord  gepleeg  het;  jy  weet  dat  die  verdwaalde  kinders  betyds 
ontdek  is;  jy  weet  wie  die  gemaskerde  ruiter  is  ...  en  so  meer.  Ek  het 
"primitiewe"  tussen  aanhalingstekens  geplaas,  omdat  ek  die  nuuskierigheid 
van  die  leser  hoegenaamd  nie  geringskat  nie.  Hierdie  nuuskierigheid  is  die 
verteller  of  skrywer  se  oudste  en  mees  dinamiese  bondgenoot,  soos 
Scheherezade  maar  alte  goed  geweet  het.  Geen  "goed  geskrewe"  boek 
durf  dit  ongestraf  verontagsaam  nie.  Maar  ná  die  eerste  lees  van  'n  verhaal 
of  'n  boek,  is  dié  nuuskierigheid  bevredig.  As  jy  nou  teruggaan  na  'n  boek, 
is  dit  om  al  die  bykomstige  voordele  wat  dié  boek  inhou. 

Bo-aan  die  lys  newevoordele  van  die  "goed  geskrewe"  boek  is  daar  vir  my 
die  voortreflike  gebruik  van  die  medium  self:  die  taal.  Die  prosa.  Die 

tekstuur  van  woorde;  die  "asemhaling''  van  woorde  op  'n  blad. 

Ek  besef  dat  my  voorkeur  'n  soort  kollegiale  waardering  en  simpatie  is;  'n 
voorkeur  wat  dalk  nie  so  sterk  gaan  figureer  op  die  lys  van  'n  nie-skrywer 
nie.  Vir  my  is  dit  'n  toenemende  opwinding  met  die  jare;  om  te  sien  wat 
vakmense  met  woorde  kan  maak.  En  dis  hoekom  ek  haastig  terugblaai  in  'n 
boek:  om  sekere  passasies  rustig  te  herlees  — rustig  te  kan  herlees,  want 
nie  meer  voortgedryf  deur  nuuskierigheid  na  die  storie  nie. 

Ek  glo  dat  elke  boek  'n  passasie,  'n  paragraaf,  selfs  'n  enkele  sin  het  waar 
die  hartklop  van  die  boek  op  sy  hoorbaarste  is;  'n  magiese  passasie  wat  as't 
ware  'n  sleutel  is  tot  die  innerlike  wêreld  van  die  boek.  Want  o,  ja,  dit  hét  die 
"goed  geskrewe"  boek;  'n  innerlike  wêreld. 

Toe  ek  onlangs  Fiela  se  kind  van  Dalene  Matthee  lees,  sit  ek  op  'n  gegewe 
oomblik  skielik  regop:  hier  gebeur  mos  nou  iets  besonders  met  die  taal!  Dit 
was  in  die  gedeelte  waar  Lukas  se  eerste  ervaring  van  die  see  gegee  word; 
en  die  stuwing  en  beur  van  die  prosa,  wat  iets  van  die  bewegings  van  die 
see  self  opvang,  het  my  ritmies  laat  verstaan  dat  'n  openbaring  besig  is  om 
hom  in  Lukas  te  voltrek.  Ek  haal  'n  fragment  uit  Lukas  se  kennismaking  met 
die  see  aan; 

"Hy  het  omgespring  en  met  die  onderste  voetpad  langs  tot  op  die  rotspunt  gehardloop. 
Toe  hy  daar  kom,  was  die  skuit  reeds  besig  om  uit  die  stiller  water  van  die  meer  in  die 
eerste  roerwater  tussen  die  kranse  in  te  roei.  Kragtig  en  gelyk  het  die  spane  die  water 
gekloof.  Al  dieper  en  dieper  in  die  skeur  op  en  al  nader  aan  die  oorkantse  rooibruin 
kranse  het  die  skuit  sy  koers  halsstarrig  oopsee  toe  bly  hou.  Agter  in  die  skeur  het  die 
swelle  witskuim  gebreek.  Halfpad  deur  het  dit  gelyk  of  hulle  spaanver  van  die  oorkantse 
rotse  af  is  en  met  elke  haal  aan  die  water  klou  om  nie  daarteen  gegooi  te  word  nie. 
"Twee  seevoëls  het  hoog  bo  die  kranse  gesweef  en  afgekyk  asof  ook  hulle  die  skuit  in 
die  skeur  wou  dophou. 

"En  toe,  geruisloos  en  met  nog  net  twee  seile  gespan,  het  die  skip  uit  die  see  gekom  en 
voor  die  opening  in  gevaar,  die  seile  uit  die  wind  gedraai  en  wiegend  oor  die  swelle  bly 
wag.  Die  skuit  het  weg  van  die  oorkant  af  begin  roei,  voor  die  skip  verby  om  vwd  te 
draai,  en  toe  al  deinend  met  sy  kop  teen  die  skip  gaan  lê.  Soos  'n  kalf  teen  'n  koei.  En  uit 
die  skuit  het  die  lang,  donker  gestalte  van  die  man  orent  gekom,  'n  oomblik  bly  staan  en 
op  die  kruin  van  die  volgende  swel  rats  oor  die  gaping  getree  en  met  'n  touleer  teen  die 
skip  se  kant  uitgeklim."^' 

Prosaritme  is  'n  kwessie  wat  nog  bitter  min  wetenskaplike  aandag  gekry  het 
in  Afrikaans,  maar  skrywers  weet  intuïtief  dat  gevoelige  prosa  gemoeds- 
beweginge  registreer;  dat  betekenis  soms  net  soseer  in  sinsritme  lê  as  in  die 
woorde  wat  in  die  bepaalde  sin  gebruik  word.  Maar  sinsritme  kan  ook  met 
die  tema  en  toon  van  'n  verhaal  skakef.  Die  groot  Kipling-kenner,  J.M.S. 
Tompkins,  sê  byvoorbeeld  van  die  slotsinne  in  die  elegiese  verhaal,  "The 
gardener",  dat  hulle  soos  die  vlak  asemhaling  van  'n  sterwende  is.®’ 

Ek  glo  dat  'n  skrywer  se  gevoeligheid  vir  ritme  'n  onfeilbare  aanduiding  is 
van  sy  betrokkenheid  by  sy  verhaal.  As  sy  belewenis  oppervlakkig  is,  sal  sy 
prosa  eentonig  en  spanningloos  wees;  sy  sinsbou  ongevarieerd  en  dus 
voorspelbaar. 

Dis  natuurlik  onwenslik  om  prosaritme  aan  'n  enkele  sin  te  demonstreer.  Dis 
'n  hele  verhaal  wat  asemhaal,  nie  net  een  sin  nie.  Die  enkelsin  is  opgeneem 
in  die  totale  asemhaling  van  'n  verhaal.  Tog  gaan  ek  oortree,  en  een  van  my 
gunsteling-sinne  aanhaal.  Dis  'n  sin  van  Jan  van  Melle,  uit  die  verhaal  "Die 
tuiskoms",  en  vertel  van  'n  trekboer  wat  magteloos  ervaar  hoe  sy  skape 
verswak  en  vrek: 

"Hy  sien  dit  naderhand  altyd,  terwyl  hy  loop,  of  as  hy  saans  by  die  vuur  sit  of  as  hy 
onder  die  wa  lê  voordat  hy  aan  die  slaap  raak;  in  sy  slaap  ook,  altyd  sien  hy  dit:  'n  skaap 
bly  agter,  gaan  staan,  gaan  dan  lê."^’ 


Hier  het  oordeelkundige  sinsbou  die  maksimale  trefkrag  uit  die  mededeling 
gehaal.  Eers  is  daar  die  onbepaalde  voornaamwoord  "dit",  wat  'n  verwag- 
ting  skep:  wát  sien  die  "hy"  altyd?  Die  antwoord  op  hierdie  vraag  word 
tergend  uitgestel.  Ons  hoor  wanneer  die  trekboer  "dit"  altyd  sien:  terwyl  hy 
loop,  sit,  en  lê,  elke  keer  dus  in  'n  bewuste,  'n  wakker  toestand,  dan  weer  in 
sy  slaap,  waar  sy  dagkwellings  in  sy  drome  voortgesit  word.  Uiteindelik 
word  die  opgedamde  energie  van  die  sin  ná  'n  dubbelpunt  losgelaat,  en  lees 
ons:  "'n  skaap  bly  agter,  gaan  staan,  gaan  dan  lê".  Maar  kyk  wat  alles  in  dié 
sin  gebeur.  Die  aksie  van  die  sterwende  skaap  eggo  in  'n  mate  dié  van  die 
boer.  Die  boer  "loop",  "sit"  en  "lê";  die  skaap  "bly  agter,  gaan  staan,  gaan 
dan  /é".  In  albei  "reekse"  versterk  chronologie  die  sielkundige  implikasies 
van  die  mededeling.  Die  gedagte  dat  die  boer  "dit"  altyd  weer  sien,  word 
ook  herhaal.  Al  hierdie  herhalings,  regstreeks  én  bedek,  het  'n  soort 
vertragingseffek  met  psigiese  implikasies.  Dis  of  die  leser,  soos  die  boer, 
gehipnotiseer,  en  emosioneel  byna  verdoof,  die  dood  van  'n  skaap 
meemaak. 

Dit  loon  die  moeite  om  ook  na  die  slotsinne  van  "Die  tuiskoms"  te  kyk: 

"Breed  is die  groot  teenspoed  om  hulle,  en  daarbinne,  asof  opgesluit,  benoud  en  alleen, 

hulle  twee.  So  dig  bymekaar  is  hulle  nou. 

Langsaam  begin  hy  vra  en  vertel."®’ 

Al  drie  sinne  volg  dieselfde  bouprinsipe:  inversie,  oftewel  omgekeerde 
woordorde.  Dié  omkering  van  die  normale  woordorde  bring  die  vooropstel- 
ling  van  "breed",  "dig"  en  "langsaam"  mee.  Dié  drie  "akkoorde"  na 
mekaar  besorg  'n  finaliteit  aan  die  mededeling.  Die  laaste  akkoord  — 
"langsaam"  — is  des  te  finaler  omdat  hy  deur  'n  pouse  van  die 
voorafgaande  "akkoorde"  geskei  word.  Hy  staan  alleen,  en  dié  isolasie  vra 
eksterne  aandag  vir  die  sin;  "laai"  hom  tot  die  uiterste  toe. 

My  bespreking  van  prosaritme  is  afgevuur  deur  wat  ek  genoem  het  'n 
"magiese"  passasie  in  Fiela  se  kind  — magies  in  die  sin  dat  dit  'n  sleutelmo- 
ment  in  die  roman  verteenwoordig;  'n  keerpunt.  Maar  dis  ook  magies  om- 
dat  dit  'n  sleutel  is  tot  die  innerlike  wêreld  van  hierdie  roman. 

Ek  wil  nog  'n  "magiese"  passasie  betrek,  dié  keer  kort  genoeg  om  volledig 

aan  te  haal.  Dit  kom  uit  die  Hertzogpryswenner,  'n  Ander  land: 


"Die  son  is  onder:  geledig  van  alle  kleur  strek  die  koepel  van  die  lug  oor  die  wye  kom 
van  die  aarde,  leegheid  wat  leegheid  weerspieël,  leegheid  wat  op  leegheid  balanseer, 
geledlgde  vlak  wat  by  geledlgde  vlak  aansluit  soos  die  twee  kleppe  van  'n  skulp,  asof 
alles  vir  ’n  breukdee!  van  'n  sekonde  skielik  volmaak  geword  het.  Dit  gaan  verby,  dink 
Versluis;  nog  voordat  hy  behoorlik  daarvan  bewus  geword  het,  is  dit  reeds  verby,  en  hy 
bly  met  slegs  die  herinnering.  So  'n  oomblik  van  Insig  sal  hom  nooit  weer  gegun  word 
nie,  besef  hy,  vermoeid  en  'n  bietjie  weemoedig.  Deur  die  engte  van  die  uurglas  syfer 
die  sand. 

Dis  maar  alte  duidelik  deur  wie  se  oë  die  vroeë  aand  op  die  Vrystaatse  vlakte 
gesien  word  — dié  van  Versluis,  die  sentrale  karakter.  Hy  neem  nie  net 
presies  waar  nie;  hy  filosofeer  ook  terwyl  hy  waarneem.  Hy  beleef  'n  skoon- 
heidsmoment  wat  ook  'n  ewigheidsmoment  is;  maar  'n  moment  is  van  korte 
duur,  en  hy  is  hom  spoedig  weer  bewus  van  verganklikheid. 

Losgemaak  van  die  konteks  van  die  roman,  is  dié  beskrywing  amper  té  mooi 
— effens  presieus;  oorgeromantiseerd.  Gesien  binne  die  konteks  van  die 
roman,  is  dit  presies  reg.  Eers  is  daar  Versluis  se  verwysingswêreld;  as 
vreemdeling  en  oer-Europeër  soek  hy  aansluiting  by  die  dinge  uit  sý  wêreld. 
Die  kom  van  die  vlakte  en  die  kom  van  die  hemel  sluit  vir  hom  soos  die 
helftes  van  'n  skulp.  ('n  Mens  dink  hier  onwillekeurig  aan  die  gaper-oester). 
Die  weemoed  en  die  moegheid  waarmee  hy  ervaar,  is  nie  'n  pose  nie: 
Versluis  sal  wel  moeg  wees,  want  hy  is  besig  om  aan  tering  te  sterf,  en  die 
einde  van  die  dag  sal  hom  wel  aan  sy  eie  verganklikheid  herinner,  en  mët 
droefheid  vervul.  Maar  dis  nie  sonder  meer  'n  melancholiese  passasie  nie: 
Vers/uis  het  sy  eie  dood  gesien  en  hom  daarmee  versoen.  (Hy  praat  dan  ook 
van  "'n  oomblik  van  insig".) 

Waarmee  ek  nie  vrede  het  nie,  is  die  nadruklike  vermelding  dat  dit  Versluis 
is  wat  "dink"  en  "besef".  Toon,  ritme,  beeld-  en  woordwêreld  spel  dit  uit 
dat  Versluis  die  fokalisator  is.  Dit  het  'n  soort  sielkundige  stut  by  Schoeman 
geword,  of  'n  ritmiese  "stoplap",  of  sommer  net  'n  maniërisme,  om  midde- 
in  'n  passasie  te  sê  wie  dit  is  wat  nou  "dink"  of  "besef".  En  dis  onnodig, 
want  Schoeman  vereenselwig  hom  so  oortuigend  met  sy  (hoof)karakters 
dat  hy  byna  vanself  in  die  psigiese  sleutel  van  hierdie  karakters  dink. 
Nadine  Gordimer  weier  om  te  sê  watter  karakter  van  haar  aan  die  dink  is. 
"Tone  of  voice"  moet  dié  informasie  deurgee  aan  die  leser.^°> 

Hier  sit  ons  nou  met  'n  kwessie  wat  neteliger  is  as  wat  baie  skrywers  wil 
erken;  die  kwessie  naamlik  van  die  oordrag  van  informasie  aan  die  leser  by 
wyse  van  'n  gedagtegang.  'n  Gedagtegang  het  van  oudsher  af  dié  funksie 
dat  hy  sommer  'n  groot  stuk  verlede  kan  opsom.  Dit  moet  die  eer  van  die 
skrywer  wees  dat  die  gedagtegang  van  'n  karakter  die  leser  nie  tref  as  'n 
stuk  opsomming  in  die  stem  van  die  alomteenwoordige  verteller  nie.  'n 
Gedagtegang  moet  na  woordkeuse,  sinsritme,  toon,  beeldgebruik,  afdwa- 
lings  en  so  meer  as  die  outentieke  gedagtegang  van  'n  bepaalde  karakter 

tref.  Wanneer  'n  skrywer  hom  skielik  oormatig  van  streektaal  bedien  binne 
'n  gedagtegang,  ruik  ek  dadelik  lont.  Die  skrywer  het  vermoedelik  agter- 
gekom  dat  hy  "oorgeneem"  het  by  sy  karakter,  en  oorkompenseer  nou  by 
wyse  van  "local  colour". 

Dis  een  van  die  redes  waarom  ek  dikwels  gedeeltes  in  boeke  herlees:  om  te 
sien  hoe  skrywers  met  hul  opsommende  gedeeltes  te  werk  gaan;  watter 
tegniese  handgrepe  hulle  gebruik;  watter  oplossings  hulle  bereik.  Vir  my  lyk 
dit  al  hoe  meer  na  die  verstandigste  beleid  om  'n  gedagtegang  as  'n 
dramatiese  monoloog  te  benader. 

In  'n  omvangryke  werk  is  dit  byna  nie  moontlik  om  alles  te  "dramatiseer" 
nie.  'n  Skrywer  sal  met  oorleg  struktureer;  hier  'n  gedramatiseerde  toneel, 
lewendig  vertel,  asof  dit  nóú  voor  jou  afspeel,  soos  op  'n  verhoog;  dan  'n 
brugpassasie  of  selfs  'n  brughoofstuk  na  die  volgende  sleuteltoneel,  en  so 
meer.  'n  Roman  het  sy  meer  ontspanne  passasies  nodig,  onder  andere  om 
tydsverloop  te  vestig;  maar  dis  waarskynlik  ook  sielkundig  nodig.  Wiets 
Beukes  se  En  kyk,  'n  wit  perd  is  'n  interessante  eksperiment.  Hierdie  roman, 
wat  nagenoeg  net  uit  "dramatiserings"  bestaan,  skep  spanning  van  'n  on- 
gewenste  soort.  Die  leser  soek  as't  ware  na  brúe  tussen  tonele;  na  asem- 
haalpouses;  na  besinningskanse. 

Die  opsomming  het  dus  wel  deeglik  sy  plek,  selfs  binne  die  kortverhaal, 
maar  dit  wil  ek  nadruklik  sê;  geen  skrywer  met  'n  ontwikkelde  ambagsin 
gaan  die  hoogtepunte  van  sy  verhaal  sonder  meer  opsom  nie.  Hy  sal  alles  in 
sy  vermoë  doen  om  sy  hoogtepunte  met  die  maksimale  effek  oor  te  dra  aan 
sy  leser,  en  dit  sal  in  die  meeste  gevalle  by  wyse  van  "dramatiserings" 
geskied.  Net  die  heel  grotes,  die  Flauberts  en  De  Maupassants,  kry  dit  reg 
om  ook  hul  opsommings  na  dramatiserings  te  laat  klink.  Ook  hul  opsom- 
mings  is  energiek  en  gespanne,  en  veraanskoulik  dinge  terwyl  daar 
opgesom  word.  Hul  taal  is  nie  die  flets  taal  van  'n  verslag  nie.  Dis  'n 
gekleurde  en  geskakeerde  taal,  met  kort-kort  'n  konkrete  besonderheid  om 
abstraktheid  te  voorkom. 

So  ongemerk  het  ek  'n  skrywer  se  sin  vir  skaal  en  proporsie  betrek:  vir 
patroon;  vir  tekstuur.  Voeg  hierby  die  dinge  wat  vroeër  genoem  is:  'n  sin  vir 
storie,  woorde,  sinsritme,  toon,  die  sielkundige  ritme  van  karakters,  en  'n 
mens  het  so  ongeveer  al  die  bestanddele  van  die  "goed  geskrewe"  boek. 
So  ongeveer,  ja.  Een  ding  is  nog  nie  nadruklik  genoem  nie,  en  dis  karakter. 
Dis  karakter,  meer  as  enigiets  anders,  wat  jou  terugstuur  na  Anna  Karenina; 
na  Kristin  Lavransdatter;  na  Felix  KruH;  na  SHas  Marner;  na  Madame 
Bovary;  na  Don  Quixote;  na  Efi  Briest.  So  sou  dié  lys  tot  in  die  oneindige 
toe  uitgebrei  kon  raak. 

Maar  — en  met  hierdie  "maar"  bereik  my  praatjie  'n  skerp  wending,  terug 
na  "populêre  fiksie"  toe  — maar:  Anna  Kareninas  en  Emma  Bovarys  gaan 
jy  nie  sommer  in  populêre  fiksie  aantref  nie.  Karakterbeelding  en  -ont- 
wikkeling  skyn  die  achilleshiel  van  populêre  fiksie  te  wees.  Waar  karakters 
in  populêre  fiksie  wel  daarin  slaag  om  uit  die  kokon  van  die  tipiese  tyd- 

skrifverhaal-karakter  te  breek,  is  hulle  dikwels  nie  dig  genoeg  om  universele 
beduidendheid  te  bereik  nie.  Fiela,  in  Fiela  se  kind,  is  'n  uitsondering  wat  die 
reël  bevestig,  ook  in  Matthee  se  eie  werk. 

Hierdie  uitspraak  het  nadere  omskrywing  nodig: 

IV 

Ek  wil  terugkeer  na  die  tegniese  probleem  wat  vroeër  genoem  is:  die  oor- 
drag  van  informasie  aan  'n  leser  via  die  gedagtegang  van  een  van  die  karak- 
ters.  Ek  het  gesê  dat  'n  mens  jou  soms  alte  bewus  is  van  die  stem  van  die 
skrywer  by  sulke  gedagtegange.  Waarin  lê  dit:  onvermoë  of  blote 
oorhaastigheid  by  die  skrywer?  En  hoekom  is  hy  so  oorhaastig:  omdat  'n 
situasie  istorie)  vir  hom  belangriker  is  as  'n  bepaalde  karakter,  of  karakter  in 
die  algemeen? 

In  baie  gevalle  sal  hierdie  verklaring  ernstig  oorweeg  moet  word.  Daar  is 
talle  skrywers  van  populêre  fiksie  in  Afrikaans  wat  ën  die  taal-  ên  die 
konstruksievermoë  én  die  mensekennis  het  om  sterk  karakters  te  skep  en  dit 
tog  nie  doen  nie.  Hul  verweer  — en  dis  heeltemal  'n  eerbare  verweer  — kan 
wees  dat  hulle  nie  "dáárdie  soort  boek"  (letterkunde!)  wil  skryf  nie,  maar 
iets  wat  genot  aan  baie  mense  bring  en  nog  goed  verdien  ook.  Dié  verweer 
bring  'n  implikasie  mee  — dat  hulle  "soort  boek"  wel  'n  kwalifikasie  nodig 
het:  'n  etiket  soos  "populêr". 

Daar  is  populêre  skrywers  wat  in  oëverblindery  spesialiseer.  Hulle  laat  jou 
glo  — vir  die  duur  van  'n  verhaal,  'n  boek,  'n  film,  'n  T.V.-aflewering  — dat 
hulle  werklik  karakters  geskep  het.  'n  Mens  dink  onmiddellik  aan  E.M. 
Forster  se  raak  tipering  van  dié  soort  karakter  as  "borrel"-karakters.“’  Hulle 
lyk  "rond"  — dit  wil  sê  driedimensioneel  en  substansieel  — maar  raak  jy  aan 
hulle,  "verdwyn"  hulle. 

Die  herlees  van  'n  boek  beteken  dikwels  'n  ontmaskering  van  karakteri- 
serings.  Wat  by  'n  eerste  lees  as  'n  egte  karakter  getref  het  — waarskynlik 
omdat  jou  konsentrasie  verdeel  was  tussen  storie  en  karakter  — blyk  by  'n 
herlees  hinderlik  "geprogrammeerd"  te  wees.  Sekere  uiterlikhede  word  by- 
voorbeeld  oor  en  oor  gevestig:  'n  man  het  "wortelrooi"  hare,  'n 
"haakneus"  en  'n  "stywebeenstappie".  Al  om  die  hawerklap  "vlam"  hy  op 
en  sê  iets  soos:  "Jou  ...  jou  ...  duiwelskind!"  Wat  'n  mens  in  só  'n  geval  as 
karakterisering  aansien,  is  so  aangeplak  soos  grimering  en  kostumering. 
Van  dié  soort  "karakterisering"  is  Mr  T in  The  A team  'n  sprekende 
voorbeeld. 

"Soap  operas"  kan  natuurlik  subtieler  wees  as  The  A team,  soos  Murder 
she  wrote  en  The  golden  girls  dan  ook  aan  die  begin  was;  maar  ná  enkele 
episodes  is  die  kyker  hom  pynlik  bewus  daarvan  dat  hy  — en  die  spelers  — 
deur  'n  formule  beheer  word.  Toe  Murder  she  wrote  begin,  het  ek  gedink: 
a,  'n  karakter.  Maar  dit  was  die  herskeppende  talent  van  Angela  Lansbury 
wat  van  Jessica  'n  karakter  gemaak  het;  haar  "uitgevul"  het  tot  'n  sjar- 

mante  mensekenner  — elke  jongmens  se  gunsteling-tante,  want  so  slim  en 
behulpsaam,  veral  in  romantiese  aangeleenthede.  Geleidelik  het  ek  geïr- 
riteerd  begin  raak  met  die  reeks,  Lansbury  se  fyn  spel  ten  spyt.  Dis  tog  on- 
waarskynlik  dat  een  mens  soveel  hubare  neefs  en  niggies  kan  hê,  en  totaal 
onmoontlik  dat  al  dié  verwante  in  moordkrisisse  betrokke  kan  raak. 

U sou  my  hoflik  maar  ferm  daarop  kon  wys  dat  die  "soapie"  sy  eie  stel 
konvensies  ontwikkel  het,  en  dat  wie  daarna  luister,  hom  vrywilliglik  by  hier- 
die  konvensies  neerlê. 

"Vrywilliglik"  en  "neerlê"  klink  alte  passief.  Die  publiek  eis  dikwels  die 
konvensies  waaraan  'n  bepaalde  genre  hom  gewoond  gemaak  het.  Hiervan 
het  ek  eenmaal  eerstehandse  ervaring  gehad. 

Ek  sit  in  'n  kafeebioskoop  na  'n  moderne  Western  en  kyk.  Twee  gereelde 
klante  raak  gaandeweg  al  hoe  meer  ontstoke.  "Dis  sommer  'n  k-  prent",  sê 
die  een.  "Daar's  nie  eers  'n  'hanging'  nie."  En  sy  vriend  sluit  luidrugtig  by 
hom  aan:  "En  ook  nie  'n  'rape'  nie."  Hulle  het  die  bioskoop  demonstratief 
voor  die  einde  van  die  prent  verlaat.  Die  slot  van  die  prent  sou  hul  woede 
ten  top  gedryf  het:  daar  was  ook  nie  'n  "shoot  out"  nie. 

Hierdie  twee  vermaaklikheidsverbruikers  het  bioskoop  toe  gekom  om  deur 
die  bekende  en  verwagte  verras  te  word.  Die  onkonvensionele  cowboy- 
prent  het  hul  verwagtings  gefrustreer,  en  hulle  het  hul  misnoeë  gelug  deur 
weg  te  loop. 

Ook  die  skrywer  wat  afwyk  van  die  konvensies  van  sy  genre,  loop  die 
gevaar  om  hom  van  sy  gebruiklike  publiek  te  vervreem. 

Nou  is  dit  een  van  daardie  teenstrydighede  dat  'n  skrywer  soms  teen  die 
konvensies  van  sy  genre  moet  ingaan  om  sy  genre  te  vernuwe.  Formule  lei 
tot  verstarring  en  dood  as  hulle  nie  van  binne-uit  besiel  word  nie;  en  soms  is 
die  vervanging  van  formules  gebiedend.  Karakterbeelding  is  een  front 
waarop  die  meeste  ontspanningsverhale  hulself  kan  versterk  en  ook  kan 
vernuwe. 

Skrywers  van  populêre  fiksie  sê  soms  byna  aggressief  in  gesprekke  dat  die 
mens  in  'n  hoë  mate  voorspelbaar  is,  en  dat  voorspelbaarheid  nie  noodwen- 
dig  'n  swakheid  in  hul  karaktertekening  is  nie.  Natuurlik  is  hulle  reg,  máár: 
die  inkonsekwentheid  van  die  mens,  wat  deel  is  van  sy  kompleksiteit,  is  óók 
deel  van  sy  voorspelbaarheid.  En  ook  die  afgrond  en  die  bees  is  deel  van 
elke  mens  — van  die  "skurk"  sowel  as  die  "held";  maar  hierdie  "donker 
lae"  van  menswees  word  soms  geriefshalwe  geïgnoreer  deur  die  skrywer 
van  populêre  fiksie. 

'n  Populêre  skrywer,  Nicholas  Blake,  skroom  nie  om  die  grense  van  die 
speurverhaal  in  The  beast  must  die  te  versit  nie  — wat  perspektiefwisseling 
betref,  maar  ook  ten  opsigte  van  karakterisering. 

The  beast  must  die  het  reeds  in  1938  verskyn,  maar  verskyn  nog  tot  in  die 
sestigerjare,  en  vermoedelik  selfs  later,  in  slapbanduitgawes.  Die 
hoofkarakter  is  'n  vader  wie  se  enigste  kind  deur  'n  tref-en-trapmotoris 
gedood  word.  Die  polisie  kan  die  motoris  nie  opspoor  nie,  en  die  vader 

besluit  om  self  speurder  te  speel.  Dis  nie  heeltemal  'n  vreemde  rol  vir  die 
vader  nie,  want  in  die  alledaagse  lewe  ís  hy  'n  bogemiddelde  speur- 
verhaalskrywer.  Die  boek  bestaan  uit  drie  afdelings  en  'n  epiloog.  Die  eerste 
afdeling  is  die  dagboek  van  die  vader  waarin  hy  die  "liewe  leser"*  op  die 
hoogte  hou  van  sy  speurtog,  maar  ons  terselfdertyd  tot  medepligtiges 
reduseer,  want  ons  word  vertel  dat  hy  die  lafhartige  motoris  gaan  vermoor. 
In  afdeling  twee  is  die  alomteenwoordige  verteller  aan  die  woord.  In  afde- 
ling  drie,  ook  'n  derdepersoonsvertelling,  is  die  fokalisator  'n  befaamde 
speurder.  Die  epiloog,  skaars  'n  bladsy  en  'n  half  lank,  bestaan  uit  pers- 
knipsels  en  'n  persoonlike  nota  van  speurder  Strangeways.  Dit  trek  al  die  los 
drade  netjies  saam.  Ons  hoor  dat  die  seun  Philip,  wat  weggeloop  het,  weer 
gekry  is,  en  ons  hoor  dat  Felix  Lane  verdrink  het.  In  Strangeways  se 
woorde;  "a  clean  ending  ...  to  a dirty,  dirty  business". 

Hoe  die  vader,  dis  nou  die  speurverhaalskrywer  Felix  Lane,  toegang  tot  die 
huishouding  van  die  motoris  kry,  is  'n  lang  en  vindingryke  verhaal  wat  nie 
hier  vertel  kan  word  nie.  Van  belang  is  dat  die  motoris  'n  growwe  en 
ongevoelige  man  is  wat  die  lewe  tot  hel  maak  vir  sy  vrou  en  hipersensitiewe 
twaalfjarige  seun.  Felix  Lane  word  'n  mentor  vir  die  seun  Philip.  Selfs  as 
Philip  besef  dat  Felix  die  moordenaar  van  sy  pa  is,  probeer  hy  Felix 
beskerm.  Hy  besef  dat  Felix  hom  van  sy  weersinwekkende  vader  bevry  het 
om  hom  'n  billike  kans  in  die  lewe  te  gun.  Hý,  Philip,  en  nie  Felix  se  oorlede 
seuntjie  nie,  het  die  dryfveer  tot  moord  geword. 

Wat  hopelik  uit  hierdie  bondige  opsomming  geblyk  het,  is  dat  karakter,  dié 
van  Felix  bowenal,  besondere  aandag  kry.  Om  tegniese  sowel  as 
psigologiese  redes  moet  die  leser  telkens  terugkeer  na  die  dagboek.  Dis  'n 
dagboek  wat  geskryf  is  met  die  bedoeling  dat  dit  "ontdek"  sal  word  — en 
twee  mense  het  dit  dan  ook  skelm  gelees:  die  motoris  en  sy  seun  Philip. 
(Laasgenoemde  was  natuurlik  nie  veronderstel  om  die  dagboek  te  lees  nie; 
sy  pa  wel.)  Die  boek  speel  dus  literêr  'n  kat-en-muisspeletjie  met  die  leser: 
die  leser  se  interpretasie  van  Felix  is  nooit  "vas"  nie,  en  moet  telkens  weer 
hersien  word. 

Die  ander  saak,  naas  karakter,  wat  sterk  na  vore  kom,  is  moraliteit.  Die  titel 
stel  ons  reeds  daarop  in:  The  beast  must  die.  Dié  aanhaling,  so  lig  die  boek 
self  ons  in,  kom  uit  Prediker  3,  verse  19—22,  wat  só  lui: 

"Want  die  lot  van  die  mensekinders  is  ook  die  lot  van  die  veediere:  hulle  het  een  en 
dieselfde  lot;  soos  die  een  sterwe,  so  sterwe  die  ander,  en  hulle  almal  het  dieselfde 
asem,  en  'n  voorkeur  van  die  mens  bo  die  veediere  is  daar  nie;  want  alles  is  tevergeefs. 
"Alles  gaan  na  een  plek  toe;  alles  is  uit  die  stof,  en  alles  keer  na  die  stof  terug. 

"Wie  bespeur  dat  die  asem  van  die  mensekinders  opgaan  boontoe,  en  dat  die  asem  van 
die  veediere  neerdaal  ondertoe  in  die  aarde? 


*Die  leser  word  werklik  by  die  naam  genoem,  waarmee  Blake  ironies  te  kenne  gee  dat  sy  boek 
nie  die  werklikheid  is  nie,  maar  'n  literêre  artefak,  en  waaksaam  benader  wil  word  as  'n  stuk 
fiksie. 

"So  het  ek  dan  gesien  dat  daar  niks  beters  is  as  dat  die  mens  hom  verheug  in  sy  werke 
nie,  want  dit  is  sy  deel;  want  wie  sal  hom  daartoe  bring  dat  hy  kan  sien  wat  ná  hom  sal 
wees?" 


Vir  baie  mense  is  hierdie  passasie  dalk  beter  bekend  as  die  teks  van  die 
eerste  van  die  Vier  ernste  Gesánge  van  Brahms.  Brahms  het  die  Luther- 
vertaling  van  die  Bybel  gebruik.  Die  eerste  lied  begin  só: 


"Denn  es  gehet  dem  Menschen  wil  dem  Vieh;  wie  dies  stirbt,  so  stirbt  er  auch;  und 
haben  alle  einerlei  Odem  ..." 

Die  speurverhaalskrywer,  Felix  Lane,  wat  glo  dat  die  wraak  hom  toekom, 
pleeg  uiteindelik  selfmoord:  'n  skoon  dood  in  sy  bootjie  op  see;  'n  natuurlike 
dood;  'n  ongeluk,  van  buite  bekyk.  Die  speurder  laat  hom  toe  om  dié  dood 
te  kies,  wat  'n  hoflike  gebaar  is,  maar  sekerlik  nie  met  regsetiek  klop  nie.  Die 
toepassing  van  die  Bybelaanhaling  is  dus  dubbelsinnig  en  gekompliseerd. 
Die  dier  wat  moet  sterf,  is  enersyds  die  tref-en-trapmotoris,  maar  andersyds 
ook  die  mens  wat  dié  dier  om  morele  redes  wil  uitwis.  Felix  Lane  bring,  ná 
sy  moord  op  die  "dier",  die  dier  (bees)  in  homself  om  die  lewe.  En  die 
speurder  wat  Lane  toelaat  om  selfmoord  te  pleeg,  is  hy  mens  of  dier? 

Nicholas  Blake  se  prosa  is  meesal  dig,  en  soms  buitengewoon  geïnspireerd, 
soos  in  die  volgende  passasie: 


"Now,  standing  in  the  middle  of  her  room  and  extending  to  him  an  arm  from  which  the 
voluminous  black  draperies  fell  curving  away,  Ethel  Rattery  might  have  been  a model 
posed  for  a statue  of  the  Angel  of  Death.  Her  harsh,  large  features,  beneath  their  ex- 
pression  of  set  and  conventional  mourning,  seemed  to  hold  neither  grief  nor  compunc- 
tion,  pity  nor  fear.  She  was  more  like  the  statue  than  the  model  for  it:  somewhere  deep 
within  her,  thought  Nigel,  there  is  a stone  core  of  lifelessness,  an  anti-life  principle.  He 
briefly  noticed,  as  her  hand  touched  his,  a big  black  mole  on  her  forearm  with  long  hairs 
sprouting  from  it:  it  was  a disagreeable  sight,  yet  for  that  moment  it  seemed  the  one 
human  thing  about  her.  Then,  with  a bobbing  inclination  of  her  head  to  Blount,  she 
walked  to  a chair  and  sat  down:  at  once  the  illusion  vanished;  she  was  no  longer  the 
Angel  of  Death,  no  longer  the  pillar  of  black  salt,  but  an  ungainly  old  woman  whose 
stumpy,  waddling  legs  were  grotesquely  too  small  for  the  body  they  carried."*^’ 

The  beast  must  die  is  nie  foutloos  nie.  Die  vader  van  die  slagoffer  van  die 
tref-en-trapongeluk  verwys  gereeld  na  sy  sewejarige  seuntjie,  maar  sy 
emosie  omtrent  dié  kind,  en  ook  sy  emosie  omtrent  sy  vrou  wat  by  die  seun- 
tjie  se  geboorte  gesterf  het,  bly  vir  my  bra  kunsmatig:  dis  iets  wat  vir  die 
verhaa!  nodig  is,  naamlik  om  ekstra  geldigheid  aan  Lane  se  wraakmotief  te 
verleen,  maar  nie  heeltemal  geïntegreer  is  met  die  karakter  van  Felix  Lane 
nie.  Britse  onderverkoeldheid  kan  dit  ook  nie  wees  nie,  soos  die 
aangehaalde  passasie  getuig:  Nicholas  Blake  is  wel  deeglik  tot  hewige  emo- 
sionele  beskrywings  in  staat. 

Op  twee  plekke  het  ek  Blake  selfs  op  goedkoop  retoriek  betrap.  'n  Eienaam 

word  gegee  as  'n  enkelwoordsin;  en  dié  eienaam  moet  nou  groot  dieptes 
van  gevoel  suggereer.  Merwe  Scholtz  het  dié  greep  voortreflik  ontmasker  in 
sy  parodie  van  'n  tydskrifverhaaltjie.  Ek  haal  aan  uit  sy  gefabriseerde 
verhaaltjie: 

"Elsa!  'n  Skielike  vlaag  van  gemis  en  diepe  verlange  na  sy  gestorwe  jong  vrou  gaan  deur 
hom.  Elsa  was  nie  net  sy  vrou  gewees  nie,  maar  ook  sy  vriend  en  kameraad.  Die  jaar  dat 
hulle  saam  gegun  was,  was  die  gelukkigste  wat  hy  nog  ooit  geken  het."'^’ 

Maar  dié  soort  nalatigheid  kom  net  in  hoogs  uitsonderlike  gevalle  by  Blake 
voor. 

Ek  twyfel  of  Nicholas  Blake  aanhangers  verloor  het  met  hierdie  werk.  Die 
rolprentweergawe  het  selfs  'n  kultusprent  geword  wat  nog  steeds  deur  film- 
verenigings  vertoon  word.  Die  waarheid  is  waarskynlik  dat  Blake,  sy  dit  in  'n 
minder  as  algemene  kring,  gewild  geword  het  omdat  sy  boeke  iets  anders 
en  iets  meer  gegee  het  as  deursnee-populêre  fiksie,  veral  ten  opsigte  van  die 
psigiese  verkenning  van  sy  karakters.  Dit  kan  selfs  wees  dat  sy  lesers  dié 
iets  "anders"  en  iets  "meers"  van  hom  begin  "eis"  het.  Kortom:  die  publiek 
kan  ook  positief  gekondisioneer  word. 

Ons  moet  nie  vergeet  nie,  sê  Martin  Esslin  in  Mediations,  dat  die  groot 
volkseposse,  soos  Die  Hias  en  die  Odusseia,  die  "soap  operas"  van  hul  dag 
was,  uitgekristalliseer  uit  nederige  voorgangers.^'*’  Toe  ek  onlangs  in 
Londen  na  die  opwindende  musical,  Les  Misérables,  gebaseer  op  die 
klassiek  van  Victor  Hugo,  sit  en  kyk,  het  dieselfde  gedagte  by  my  opgekom: 
Les  Misérab/es  was  die  populêre  fiksie  van  sy  dag. 

Waaraan  dank  Les  Misérables  sy  blywende  gewildheid?  Ek  kon  ook  gevra 
het:  waaraan  dank  Les  Misérab/es  sy  lewenskragtigheid?  Almal  ken  die 
storie;  selfs  'n  ouer  geslag  Afrikaners  het  gemeensaam  van  Jan  Vaaljan 
gepraat,  na  aanleiding  van  Jan  F.E.  Celliers  se  vertaling.  Daar  is  talle  rol- 
prentweergawes  hiervan,  en  'n  televisieweergawe  met  Jean  Gabin  en  Ber- 
nard  Blier;  en  tog  sal  'n  nuwe  weergawe  opnuut  skares  trek,  soos  die 
musiekaanbieding  daarvan  in  Londen  oorvloedig  bewys  het.  Ek  dink  dis  om- 
dat  die  storie  van  Les  Misérables  teen  'n  groter  storie  — 'n  historie,  die 
1832-opstand  in  'n  werkersbuurt  in  Parys  — resoneer;  maar  iets  anders  kom 
by:  Les  Misérab/es  het  'n  sterk  morele  onderbou.  Hugo  sê  aangrypende 
dinge  oor  "the  quality  of  mercy":  oor  die  vermoë  om  genade  te  betoon  én 
te  ontvang  of,  in  die  geval  van  Javert,  nie  te  kan  ontvang  nie.  (Javert  pleeg 
selfmoord  omdat  hy  dit  nie  kan  verwerk  dat  Jean  Valjean  sy  lewe  gered  het 
nie.) 

Die  veranderinge  by  die  karakters  in  Les  Misérab/es  voltrek  hul  stadig.  Dit 
roep  'n  uitspraak  van  Tsjechof  in  die  gedagte.  Tscjechof  het  in  sy  jeug  in 
een  van  sy  eie  tydskrifverhale  die  gek  geskeer  met  die  konvensies  van  die 
genre  wat  hy  om  den  brode  beoefen  het.  Daar  is  'n  sinsnede,  sê  Tsjechof, 
wat  klokslag  opduik  in  tydskrifverhale,  en  dié  sinsnede  is:  "Maar  skielik."^^’ 
Een  ding  wat  nie  skielik  gebeur  nie,  is  karakterontwikkeling  en  -verandering. 

al  sou  dit  soms  so  lyk.  Dis  die  skrywer  se  verantwoordelikheid  om  ons  te 
wys  — nie  net  te  verte!  nie,  maar  te  wys  — hoe  hierdie  geleidelike  ver- 
andering  by  'n  karakter  plaasvind.  In  populêre  fiksie  is  dit  die  ommeswaai 
van  "rags  to  riches"  wat  dikwels  te  haastig  gedink  en  geskryf  is.  (Ek  dink 
nou  ook  aan  geestelike  ryp-  en  rykwording.) 

In  sy  toonaangewende  handleiding,  The  art  of  dramatic  writing:  its  basis  in 
the  creative  interpretation  of  human  motives,  wys  Lajos  Egri  daarop  dat 
geleidelike  oorgange  by  karakters,  van  een  geestestaat  tot  'n  ander,  die 
lewensbloed  van  werklike  drama  is.  Egri  veraanskoulik  dié  uitspraak  deur 
snitte  aan  te  bring  in  die  beroemde  slottoneel  van  Poppehuis  van  Ibsen.  Jy 
ken  Ibsen  byna  nie  — so  melodramaties  vertoon  hy  in  die  verkorte 
weergawe.  En  dan  laat  Egri  jou  weer  die  oorspronklike  Ibsen  lees,  en  sien  jy 
hoe  Nora  logies  (want  dramaties  gemotiveerd)  van  een  staat  na  die  ander 
oorgaan  totdat  haar  weggaan  van  haar  man,  haar  kinders  en  haar  huis  uit- 
eindelik  onafwendbaar  is. 

Ek  sluit  af  op  die  onseker  noot  waarmee  ek  begin  het.  In  beginsel  hou  ek  nie 
van  kwalifikasies  voor  die  woorde  letterkunde  of  fiksie  nie.  Die  goed 
geskrewe  boek  is  sy  eie  getuigskrif,  en  het  nie  'n  etiket  nodig  nie.  Maar  — 
en  hier  begin  my  twyfel  en  sirkelredenasie  weer  — daar  is  boeke  wat  hulself 
uitsonder  op  grond  van  hul  karakterbeelding:  die  digtheid,  die  indringend- 
heid  en  die  omvattendheid  daarvan.  Hierdie  boeke  heet:  Le  Pêre  Goriot,  Die 
Leiden  des  junge  Werthers,  Die  gebroeders  Karamazof,  Gósta  BerHng, 
Manon  Lescaut,  Huckleberry  Finn,  Elias  Portolú,  Ampie,  Bart  Nel. 

Elsa  Nolte 

"Er  blijft  nog  altijd  te  Pallieteren";  Timmermans 
herdenk 


"Timmermans  ziet  de  wereld  door  de  bril 
van  zijn  geliefkoosde  schilders 

1986  is  Timmermansjaar  en  in  Vlaandere  word  dié  beroemde  skrywer  se  ge- 
boorte  honderd  jaar  gelede,  luisterryk  gevier.  Ook  in  Suid-Afrika  behoort 
die  datum  nie  ongemerk  verby  te  gaan  nie.  Die  skepper  van  Pallieter  (1916) 
en  Boerenpsalm  (1935)  is  immers  by  ons  geen  onbekende  nie. 

Oor  talle  aspekte  van  hierdie  skrywer/skilder  is  reeds  geskryf  soos  die  uit- 
gebreide  bibliografie  in  Felix  Timmermans.  Mens,  schrijver,  schilder, 
tekenaar  (Van  Remoortere  1972;  245—254)  getuig.  Daar  is  artikels  oor  sy 
lewe  en  oor  sy  skilder-,  illustrasie-  en  tekenwerk.  Sy  literêre  produksie  is 
vanuit  verskillende  hoeke  beskou;  Daar  is  oorsigtelike  artikels,  artikels  oor 
die  enkelwerk,  oor  Timmermans  as  verteller  en  sy  verteltegnieke  asook  sy 
siening  van  die  mens.  Verder  is  daar  artikels  oor  hoe  Timrnerrnans  die  Vla- 
minge  en  Vlaandere  sien  en  oor  Lier  as  die  inspirasie  van  sy  werk.  Ook  is  daar 
navorsing  gedoen  oor  Timmermans  in  vertaling  en  verfilming,  sy  wêreld- 
sukses  en  oor  die  ontvangs  van  sy  werk  byvoorbeeld  in  Duitsland. 

'n  Boeiende  aspek  van  Timmermans  se  skryfwerk  is  die  noue  verwantskap 
met  die  skilderkuns  wat  op  verskeie  vlakke  daarin  sigbaar  is.  Dit  is  natuurlik 
goed  te  verstane  en  kan  verklaar  word  uit  die  feit  dat  hy  self  skilder  was. 
Die  kritiek  het  reeds  op  hierdie  verwantskap  gewys.^’  B.F.  van  Vlierden  sê 
byvoorbeeld  (1974;  54)  dat  Het  kindeken  Jezus  in  Vlaanderen  (1917),  De 
zeer  schone  uren  van  juffrouw  Symforosa,  begijntjen  (1918),  Driekoningen- 
tryptiek  (1923)  en  Ik  zag  CeciHa  komen  (1938)  "boeiende  prentjes  á la 
maniére  der  Vlaamse  primitieven"  is. 

Pallieter,  weer,  word  deur  dieselfde  kritikus  (1974;  56)  as  "een  verrukkelijk 
prentenboek"  bestempel  en  hy  sê  voorts  dat  Timmermans  in  die  genoemde 
boek  'n  "paradijselijk  Luilekkerland"  oproep  "in  de  sfeer  van  het 
maniërisme  der  primitieven"  (1974;  153). 

Van  Vlierden  het  natuurlik  volkome  gelyk  behalwe  dat  die  skilders  met  wie 
Timmermans  in  Pallieter  'n  noue  verwantskap  toon,  nie  net  die  Vlaamse 
Primitiewes  is  nie,  maar  veral  Pieter  Brueghel  die  Ouere  (1525—1569).^’ 
Hierop  wil  ek  effens  dieper  ingaan. 


********** 


Dat  Timmermans  'n  baie  sterk  affiniteit  met  Brueghel  gevoel  het,  blyk  onder 
andere  uit  sy  outobiografiese  werk  Uit  mijn  rommelkas  waar  hy  in  die 
hoofstuk  "Rond  Het  kindeken  Jezus  in  Vlaanderen"  die  volgende  vertel; 

"Op  een  zomerdag  kwam  ik  in't  museum  van  Brussel  en  zag  daar  de  werken  van 
Brueghel.  Ik  heb  zelden  zo  verschoten;  ik  stond  daar  te  rillen  van  geluk,  het  deed  mij  zo 
'n  goed  alsof  ik  zelf  die  dingen  geschilderd  had. 

"Dat  was  nu  het  leven  van  Jezusken,  zoals  ik  het  altijd  had  verlangd  te  zien!  Dat  was 
mijn  droom  in  vlees!  De  frisse  'Opschrijving',  de  kleurige  'Onnozele  kindermoord',  'De 
drie  koningenl' 

"Alles  was  gezien  met  open,  zuivere  ogen;  gulzige  ogen  die  veel  vragen,  en  alles  laten 
zien  op  een  schilderij:  molens,  rivieren,  dorpen,  kastelen,  kappelekens,  weiden, 
wagens,  schepen,  dieren  en  mensen.  En  alles  gezien  tot  in  zijn  minste  onderdelen,  alle 
takskens  van  de  bomen,  het  strooi  van  een  verlaten  vogelnest,  waaiend  uit  een  brok- 
keligen  muur.  't  Zijn  oneindigheden,  ruimte  met  verre,  duidelijke  horizonnen.  Fris  ge- 
zien,  vol  geestdrift,  als  door  iemand,  die  voor  de  eerste  maal  de  schoonheid  der  aarde 
ontdekt,  en  alles  ineens  zeggen  wil,  dronken  van  bewondering.  Zijn  oog  ziet  alles  van 
op  een  hoogte,  maar  ook  zijn  geest. 

"Als  ik  thuis  kwam,  verrukt  en  vervuld  door  die  grootse,  gelukkige  vizie,  besloot  ik  elk 
onderwerp  van  Brueghels  Evangelies  in  gedicht  om  te  zetten"  (derde  druk^’  (1956): 
78-79). 

Hierdie  kennismaking  met  Brueghel  het  direk  gelei,  uiteindelik,  tot  die  skryf 
van  Het  kindeken  Jezus  in  Vlaanderen. 

Bogenoemde  mededeling  van  Timmermans  is  vir  ons  doel  van  besondere 
belang.  Wanneer  die  kennismaking  egter  plaasgevind  het,  is  nie  duidelik 
nie.  Lia  Timmermans  skryf  in  haar  boek  Mijn  vader  dat  Timmermans  self 
vertel  het  dat  hy  maar  twaalf  jaar  oud  was  toe  hy  vir  die  eerste  keer 
Brueghels  in  die  Antwerpse  museum  te  siene  gekry  het. 

Aangesien  die  skilderye  waarna  hy  in  dié  verband  verwys  nie  in  Antwerpen 
nie  maar  in  Brussel  hang,  is  daar  tereg  bedenkinge  teen  die  betroubaarheid 
van  hierdie  uitspraak.^’ 

Dit  wil  egter  voorkom  asof  die  kennismaking  reeds  jare  voor  die  uiteindelike 
verskyning  van  Het  kindeken  Jezus  in  Vlaanderen  kon  gewees  het.  Volgens 
Uit  mijn  rommelkas  (1956:  79)  sou  Timmermans  nog  eers  'n  geestelike  in- 
sinking  kry  wat  sou  lei  tot  die  skryf  van  Schemeringen  van  den  dood  (1910). 
Vóór  hierdie  datum  dus  het  Timmermans  blykbaar  al  met  Brueghel 
saamgeleef.  Trouens,  volgens  De  Ceulaer  het  hy  reeds  in  1911  rondgeloop 
"met  het  idee  ...  een  Bruegelroman  te  schrijven"  (1978:  33).  De  Ceulaer  sê 
egter  nie  waarom  hy  hierdie  datum  uitsonder  nie.  Maar  vir  ons  doel  is  dit  juis 
baie  belangrik  omdat  Timmermans  in  1911  aan  Pallieter  begin  werk  het. 
Die  belangstelling  in  Brueghel  het  dan  ook,  afgesien  van  Het  kindeken 
Jezus  in  Vlaanderen,  uitgeloop  op  die  geromanseerde  biografie  oor  die 
skilder  in  1928:  Pieter  Brueghel.  Zoo  heb  ik  u uit  uwe  werken  geroken. 
Timmermans  se  betrokkenheid  blyk  egter  nie  net  uit  dit  wat  hy  oor  Brueghel 
geskryf  het  nie.®’  Dit  wil  my  voorkom  asof  Timmermans  se  eie  werk  op  'n 
veel  groter  skaal  deur  Brueghel  geïnspireer  is  as  wat  tot  dusver  vermoed  is. 
Myns  insiens  is  ook  Pallieter  byvoorbeeld  sterk  Bruegheliaans,  'n  feit  wat  na 
die  beste  van  my  wete  nog  nie  deur  die  kritiek  uitgewys  is  nie.  Interessant 
genoeg  het  van  die  eerste  resensies  oor  Pallieter  (die  van  Maria  Viola  in  die 
1916— 1917-jaargang  van  Van  onzen  tijd  soos  aangehaal  deur  Hubert  Lam- 

po^’  Brueghel  vergelykenderwys  betrek: 

"Als  ín  de  jaargetijden  van  den  ouden  Brueghel  met  hun  hartstochtelijk  levensgeweld 
onder  de  grootsche  stilte  der  varende  wolken,  zoo  gaat  in  de  gebeurtenissen  van  Tim- 
mermans'  boek  het  eeuwen-oude  en  immerjonge  Vlaarnsche  leven  open  ..."  (Van 
Remoortere  1972:  109). 

Timmermans  self  noem  talle  inspirasiebronne  vir  Pallieter:  sy  wonder- 
baarlike  herstel  na  'n  swaar  siekbed,  twee  bloeiende  hiasinte,  'n  nuwe  lente, 
Vlaminge  onder  wie  daar  nogal  baie  "Pallieter-achtige  mensen"  (1956:  57) 
is,  staaltjies  van  vriende  asook  spesifieke  persone.  So  byvoorbeeld  is 
Pallieter  se  groot  skildersvriend  Fransoo  geïnspireer  deur  die  skilder  Valerius 
de  Saedeleer.  (Vergelyk  ter  bevestiging  die  gedeelte  "Rond  het  ontstaan 
van  Pallieter''  in  Uit  mijn  rommelkas.)  Brueghel  word  egter  nie  genoem  nie. 
As  Timmermans  by  die  skryf  van  Pallleter  deur  Brueghel  beïnvloed  is,  dan  lê 
dit  voor  die  hand  dat  hy  die  skilder  se  oeuvre  moes  geken  het  en  die  vraag 
is:  Hoe  toeganklik  was  Brueghel  se  skilderye  inderdaad  vir  Timmermans  in 
die  jare  1911  — 1914  (die  jare  waarin  hy  aan  Pallieter  gewerk  het!  (Timmer- 
mans  1956:  26)). 

In  België  self  is  daar  maar  min  van  hierdie  skilder  se  werk  te  sien.  Dié  wat 
daar  wel  is,  het  Timmermans  nougeset  bestudeer.  Volgens  Lia  Timmer- 
mans  het  hy  na  sy  aanvanklike  kennismaking  telkens  en  telkens  weer  terug- 
gegaan  na  skilderye  van  die  meester  soos  'n  mens  gaan  na  "een  bekenden, 
dierbaren,  vriend"  (1952:  85).  Sy  vertel  verder: 

"En  hoe  aandachtig  kon  hij  alles  bezien,  — 'aandacht  is  liefde'  zegde  hij,  — honderden 
keren  opnieuw.  Voor  hem  waren  dat  gelijk  levende  dingen,  die  tot  hem  spraken  in  een 
taal,  die  achter  onze  gedachten  staat,  veel  verder  en  ongekender;  voor  hem  hadden  die 
schilderijen  zoveel  te  zeggen,  over  zich  zelf  en  over  hun  schepper,  en  vader  drong  er 
altijd  verder  en  verder  in  door,  gelijk  men  een  vriend  beter  en  beter  wil  leren  kennen,  tot 
in  het  putteken  van  zijn  gemoed"  (1952:  85  — 86). 

Later  het  Timmermans  ook  uitgebreid  gereis  en  in  Wene  (waar  die  wêreld  se 
grootste  versameling  Brueghels  is),  sê  Lia  Timmermans,  "was  vader  uit  het 
Staatsmuseum  niet  weg  te  slaan  van  de  vijftien  prachtige  panelen  die  daar 
hingen"  (1952:  89). 

Hierdie  reis(e)  het  egter  plaasgevind  ná  die  verskyning  van  Pallieter.  Dit  wil 
dus  voorkom  asof  Timmermans  grotendeels  op  boeke  oor  Brueghel 
aangewys  was  en  Lia  Timmermans  bevestig  dit: 

"Hij  (dit  is  Timmermans,  E.N.)  kon  alles  zo  goed  tonen  en  laten  zien,  dat  wij  (die 
kinders,  E.N.)  avond  na  avond  naar  hem  zaten  te  luisteren,  met  de  grote  reproducties 
van  de  Brueghelschilderijen,  uit  het  werk  van  Glúck,  vóór  ons  op  de  tafel.  Eerst  over  de 
kleur,  den  stiel,  den  borstelstreek;  dan  de  figuren  en  al  wat  errond  stond,  al  wat  er  op 
geschilderd  en  'te  zien'  was.  Dan  kwam  het  vertelsel  erbij  en  de  betekenis.  En  zo  leerden 
wij  de  mensen  kennen  van  dien  tijd  ...  En  dan  trok  hij  onze  aandacht  op  verschillende 
bijzonderheden:  'Ziet  ge  hier  in  de  Opschrijving  hoe  nauwlettend  en  streng  de 

Herodesklerken  zijn?  Met  tweeën  tegelijk  kijken  zij  in  hun  boekje.  En  hoe  onderdanig  de 
mensen  ervoor  staan,  met  het  hoofd  ontbloot  in  die  koude!  ..."  (1952:  86). 

Lia  Timmermans  verwys  hier  na  ten  minste  een  werk  oor  Brueghel  waarmee 
Timmermans  bekend  was,  naamlik  dié  van  Gluck.  Vermoedelik  gaan  dit  hier 
oor  Gustav  Glúck  se  Brueghels  Gemalde  van  1932.  As  'n  mens  in  gedagte 
hoLi  dat  Lia  Timmermans  in  1920  gebore  is,  klop  dit.  Alhoewel  dit  alles  lank 
ná  Pallieter  is,  illustreer  dit  tog  die  aard  van  die  belangstelling  wat  Timmer- 
mans  vir  die  skilder  gehad  het.  Dit  laat  'n  mens  vermoed  dat  hy  nougeset 
alles  oor  Brueghel  bestudeer  het  waarop  hy  ook  al  die  hand  kon  lê. 

Dit  wil  natuurlik  nie  sê  dat  Timmermans  nie  voor  en  tydens  1911  — 1914  wel 
met  Brueghelboeke-  en  afdrukke  kennis  gemaak  het  nie.  Hy  het  baie 
skilders-  en  digtersvriende  gehad  wie  se  biblioteke  vir  hom  oopgestaan 
het.®’  Ook  het  Timmermans  nou  saamgeleef  met  die  Lierse  biblioteek  wat  'n 
mens  kan  aflei  uit  'n  opmerking  van  De  Ceulaer  dat  Timmermans  vanweë  sy 
oorlogshouding  (hy  was  anti-Belg  en  pro-Vlaams)  "als  lid  van  de  raad  van 
beheer  van  de  stadsbibliotheek"  geskors  is  (1978:  27).  Dit  het  vermoedelik 
ná  1920  plaasgevind  nadat  Timmermans  uit  Nederland®’  na  Lier  teruggekeer 
het.  Ek  kon  ongelukkig  nie  vasstel  wanneer  hy  aangestel  is  op  die  raad  nie. 
As  'n  mens  nou  verder  in  ag  neem  dat  daar  byvoorbeeld  reeds  in  1907  by 
Van  Oest  te  Brussel  'n  boek  in  twee  volumes  van  René  van  Bastelaer  ver- 
skyn  het,  getitel  Peter  Bruegel  rancien,  son  oeuvre  et  son  temps,^°^  kan  'n 
mens  aanneem  dat  Timmermans  met  die  skryf  van  Pallieter  reeds  goed 
bekend  was  met  dié  meester  se  werk,  selfs  dié  wat  nie  in  België  eerstehands 
te  besigtig  was  nie."’ 


Pallieter  wat  in  1916  te  midde  van  die  verwoesting  van  die  Eerste 
Wêreldoorlog  verskyn,  is  'n  loflied  aan  die  skepping.  Pallieter,  'n  Vlaamse 
Adam  voor  die  sondeval,^^’  geniet  'n  "oog-  en  neus-  en  orenfeest"  (Tim- 
mermans,  drie  en  dertigste  druk  (1967):  9)*^’  vanaf  "een  fijne  morgend  in  de 
Mei"  (p.  5)  tot  wanneer  hy  aan  die  einde  vertrek  uit  die  Netheland  "de  wij- 
de,  schone  wereld  in,  lijk  de  vogels  en  de  wind"  (p.  259). 

Timmermans  het  in  hierdie  werk  daarin  geslaag  om  die  Lierse  landskap  en 
die  Nethedal  helder  en  kleurryk  voor  die  leser  se  oog  te  laat  leef.  So  word 
die  wêreld  beskryf  wat  Pallieter  vanuit  sy  voordeur  gadeslaan: 

"Langs  dáár  die  verte  van  beemden  en  velden  met  biauwe  bossen  en  windmolens  aan 
den  horizon,  en  langs  de  vóórdeur  de  rijkelijke  vest,  het  Begijnhof,  en,  achter  bloeiende 
hofkens  en  hobbelige  huizendaken,  de  gele  Sint-Gommarustoren  die  juis  een  dripselend 
rap  kwartierken  uitrammelde"  (p.  10). 


Dit  is  aan  die  een  kant  'n  romantiese  blik,  bes  moontlik  soos  Timmermans 
dit  in  sy  jeug  waargeneem  het.  Hy  het  trouens  self  beweer: 

"Bíj  mij  is  de  jeugd  90%  de  inspiratieve  kracht  voor  mijn  werk,  ...  Wanneer  ik  iets  over 
Lier  vertel,  dan  stel  ik  mij  het  Lier  voor  toen  ik  12  jaar  oud  was  ..."  (De  Ceulaer  1978: 

7)14, 


Maar  aan  die  ander  kant  het  Timmermans  tog  ook  met  'n  skerp  skildersoog 
na  die  wêreld  gekyk  soos  uit  sy  kleuraanduidings  blyk.  So  helder  het  hy  die 
wêreld  "geskilder"  dat  dit  selfs  vandag  nog  "Pallieterland"  heet. 


Pallieterland:  die  Nethe  met  op  die  agtergrond  die  silhoeét  van  die  Sint-Gommarustoring  te 

Lier 

Dit  het  Timmermans  natuurlik  gemeen  met  die  skilder  Brueghel.  Ook  in 
laasgenoemde  se  werk  het  die  Vlaamse  wêreld  neerslag  gevind^^’  soos  die 
Middeleeuse  kerkie  te  St.-Anna-Pede,  wat  ook  op  Brueghel  se  skildery  "Die 
gelykenis  van  die  blindes"  (1568)  voorkom,  getuig. 

Dit  op  sigself  is  natuurlik  nog  geen  bewys  dat  Pallieter  úeur  Brueghel  geïn- 
spireer  is  nie.  Dit  dui  maar  slegs  op  die  deur-en-deur  Vlaamsheid  van  beide 
kunstenaars. 

Sodanige  bewyse  moet  ook  op  ander  vlakke  gesoek  word  en  'n  sterk  argu- 
ment  is  myns  insiens  geleë  in  die  mensetipes  en  episodes  wat  beide 
Liitbeeld. 

In  sekere  skilderye  van  Brueghel  soos  veral  "Die  bruilofsdans  buite"  (1566), 
"Die  boerebruilof  of  die  huweliksmaal"  (?)  en  "Die  boeredans"  (?)  sien  'n 
mens  breë,  bonkige,  bultige  Vlaamse  boere  wat  hulle  in  dié  gevalle  oorgee 
aan  die  genietinge  van  die  lewe. 

Middeleeuse  kerkie  te  Sint-Anna-Pede 


"Die  gelykenis  van  die  bUndes" 

"Dle  bruilofsdans  buite" 


"Die  boerebruHof  of  die  huweliksmaal" 

"Die  boeredans” 

Dieselfde  lywige  mense  bevolk  ook  Pallieter.  Ons  lees,  om  maar  enkele 
gevalle  te  noem,  byvoorbeeld  van  Charlot,  die  huishoudster,  wat  by  ge- 
leentheid  haar  verskyning  maak  "in  een  blauwbaaien  rok  en  een  rood 
slaaplijf,  waaruit  haar  dikke  armen  spannend  en  blinkendvet  uitkwabberden" 
(p.  1 1 ) en  later  word  verwys  na  haar  borste  as  "geweldig  als  dondertorens" 
(p.  122).  By  die  kermis  waar  uiteenlopende  mense  beskryf  word,  kom  die 
adjektief  "dikke"  herhaaldelik  ter  sprake  (pp.  63,  64  en  65)  en  daar  word  ook 
verwys  na  verskillende  liggaamsdele  wat  groot  proporsies  aanneem:  Charel 
Verlinden  se  "groot  achterste"  (p.  63)  en  die  sogende  moeder  se  "dikke 
witte  borst"  (p.  64). 

In  hierdie  Pallieterse  wêreld  van  weelderige  oorvloed  (veel  meer  nog  as  in 
Brueghel  se  skilaerye)  waar  almal  kan  eet  en  drink  na  hartelus,  waar  die  ge- 
ringste  hongerpyn  gestil  kan  word  in  'n  "vette  weiden"  deur  koeie  met  "roze 
uiers,  die  vol  zoete,  warme  melk  hingen"  (p.  75),  is  maerheid  vreemd  en 
verdag.  So  lyk  slegs  dié  wat  nie  in  harmonie  met  die  skepping  is  nie.  Dit 
geld  byvoorbeeld  vir  die  "toverheks"  (p.  65)  by  die  kermis  en  ook  vir  die 
"magere,  gele  man"  wat  tegelyk  "filosoof,  theoloog,  historicus  en  natuur- 
vorser"  (p.  35)  is.  Hierdie  twee  herinner  'n  mens  nogal  aan  Brueghel  se 
"vasten"-figuur  in  "Die  stryd  tussen  die  karnaval  en  die  vas"  (1559). 
Pallieter  is  ook  'n  wêreld  vol  lig  met  sy  maan,  "lijk  een  blozenden  appel"  (p. 

"Die  stryd  tussen  die  karnava!  en  die  vas" 


5)  en  sy  "tomatrode  zon”  (p.  7).  Daar  is  byna  geen  skadukant  nie.  Tog  lees 
ons  in  enkele  gevalle  van  verminktes  en  blindes.  Hulle  maak  byvoorbeeld 
deel  Liit  van  die  ellendige  prosessie  op  pad  na  die  "Ons  Lievevrouwen- 
beeldje  van  Scherpenheuvel”  (p.  139)  om  genees  te  word: 

"Een  uitterende  jongen,  halfdood  en  geel  lijk  was,  werd  meegevoerd  in  een  rolkarreken, 
en  achter  hem  kwamen  er  mannen  op  krukken,  en  vrouwen  met  zieke  en  schreeuwende 
kinderen,  en  een  blinde"  (p.  139). 

By  'n  ander  geleentheid  het  'n  mens  ook  'n  "troepje  herstellende  zieken"  (p. 
229)  wat  soos  volg  beskryf  word: 


"Er  sleepten  er  zich  voort  op  krukken;  een  nonneken  voerde  een  karretje  waarin  een 
'dood  van  leperen'  glimlachte,  en  een  vent  zonder  benen  stootte  zichzelf  voort  met  strijk- 
ijzers.  Een  grote,  magere  vrouw  steunde  zich  aan  den  arm  van  een  dikke  zuster;  er 
waren  er  met  doeken  rond  het  hoofd,  mannen  met  één  been,  of  met  zwarte  lappen  voor 
de  ogen,  uitterende  vrouwen  en  sukkelende  kinderen  ...  Er  was  een  dikke  vent  met  een 
afgezetten  been"  (pp.  229  — 230). 

Hierdie  ellendiges  wat  so  vreemd  opval  in  Pallieter  se  wêreld  van  oorvloed 
en  genot,  is  moontlik^®’  direk  terug  te  voer  na  Brueghel  wie  se  skilderye  vol 
SLilke  lydendes  is.  Ons  kry  hulle  in  "Die  stryd  tussen  die  karnaval  en  die  vas" 

Mismaaktes  in  "Die  stryd  tussen  die  karnavai  en  die  vas" 

en  "Die  kreupeles"  (1568) 


''Die  kreupeles" 

en  natuurlik  in  "Die  gelykenis  van  die  blindes"  wat  reeds  getoon  is.  In 
Pallieter  is  daar  in  die  hoofstuk  "Oude  zangen"  drie  blindes  wat  soos  volg 
beskryf  word: 

"Den  eerste,  die  klein  en  dik  was,  en  wiens  ogen  rood  waren  uitgezworen  ...  De  andere 
was  een  korte,  gebochelde,  met  gesloten  oogschelen  ...  De  derde,  die  het  sigarenkistje 
droeg  om  het  gekregen  geld  in  te  bergen,  was  een  lange,  magere  vent  met  een  Leo  XIII- 
gezicht,  waarin  het  wit  van  zijn  doffe  oogbollen  altijd  naar  den  hemel  zag"  (pp. 
205-206). 

Veral  laasgenoemde  herinner  aan  Brueghel  se  vierde  blinde. 


tíesonderhede  van  die  een  bHnde 

Aan  die  vroliker  kant,  weer,  kan  ook  sekere  ander  karakters  en  insidente 
myns  insiens  direk  teruggevoer  word  na  skilderye  van  Brueghel.  So  is  daar 
byvoorbeeld  die  gesoen  op  die  Pallieterse  boerefees  waarvan  ons  lees: 

"Men  werd  uitbundig.  Pallieter  die  Marieke  nevens  hem  voelde,  dat  schone  kind,  nam 
haar  in  de  lenden,  en  drukte  met  bekriekten  mond  een  kus  op  haar  wang  waarop  een 
rood  plaksken  bleef,  en  seffens  wierd  al  wat  vrouw  was,  door  het  mannenvolk  gekust" 
(pp.  64  — 65). 

Die  aanleiding  hiertoe  sou  die  kussende  paar  in  Brueghel  se  "Die 
boeredans"  kon  wees. 


Kussende  paar  in  "Die  boeredans'' 


En  die  hele  bruilcfsfees  met  Pallieter  en  Marieke  as  bruidegom  en  bruid 
herinner  aan  "Die  boerebruilof".  Ons  lees: 

"Daar  was  de  feest  nu  in  vollen  gang. 

"Heel  de  lange  schuur  was  éne  tafel,  en  overal  rond  zat  het  dicht  bijeen  met  volk  dat 
gulzig  at,  luid  klapte,  riep  en  zong, 

"Het  was  een  lawijd  lijk  een  laatste  oordeel,  en  daar  bovenuit  zoefde  nu  en  dan  een 
zware  harmonika  en  een  schelle  triangel. 

"Zwetende  knechten  in  hun  hemdsmouwen  brachten,  op  berries  en  afgehaakte  deuren, 
de  schotels  worst,  rokolen,  ham,  snijbonen,  dampende  patatten  en  kannen  bier  ...  In 
het  midden  aan  de  vrolijke  boerentafel  zat  het  jonge  paar:  Pallieter  en  Marieke.'^’ 

"Marieke  zat  daar  lijk  een  popje,  stil  en  stijf  in  een  gespannen  pruimpurper  kleedje,  dat 
de  borstjes  hoog  ophief;  een  witte  gazen  sluier,  die  in  losse  plooien  over  hare 
schouders  viel,  was  op  het  hoofd  vastgehouden  met  een  kroontje  van  witte,  in  was 
gesopte,  oranjebloemekens.  Ze  zat  er  zedig  lijk  een  nonneken,  en  verjongd  en  verfrist 
door  het  geluk"  (pp.  160—161). 


Is  dit  nie  houding  van  Brueghel  se  bruid  nie? 


Die  bruid  in  "Die  boerebruilof" 


Nog  'n  toneel  in  Pallieter  wat  moontlik  teruggevoer  kan  word  na  Brueghel, 
vind  ons  in  die  hoofstuk  getitel  "De  honing".  Pallieter  het  heuning 
uitgehaal.^®’  Op  pad  huis  toe  koop  hy  en  sy  skildersvriend  Fransoo  bier. 
Hulle  trakteer  toe  'n  groep  werkers  in  'n  koringland  wat  net  besig  is  om  te 
rus  en  koffie  te  drink,  daarop.  Ons  vind  dit  alles  terug  in  "Die  koringoes" 
van  Brueghel. 

'n  Mens  wil  byna  sê  dat  die  figuur  wat  met  die  kruik  nader  kom  Pallieter  kon 
wees.  Maar  by  al  hierdie  verwantskappe/ooreenkomste  is  daar  tog  groot 
verskille  tussen  Pallieter  en  die  Brueghel-werke. 

Brueghel  het  met  'n  sardoniese  oog  na  die  wêreld  gekyk.  Die  donker  kant 
van  die  menslike  bestaan  is  allermins  verdoesel  of  verfraai.  Min  skilders  kon 
inderdaad  die  mens  in  sy  ellende  so  skerp  uitbeeld.  En  juis  in  hierdie  opsig 
verskil  die  twee  wêrelde.  Ook  in  Pallieter  kry  ons,  soos  aangetoon,  skerp 
beskrywings  van  byvoorbeeld  kreupeles  en  blindes,  maar  in  die  boek  word 
vlugtig  daaroor  heengegaan  en  die  ellendiges  word  verhoog  of  verfraai.  Die 
"dikke  vent  met  een  afgezette  been"  (p.  230)  waarna  reeds  verwys  is,  word 

"Die  koringoes" 


byvoorbeeld  so  aangegryp  deur  die  spel  van  die  doedelsakmusikante  dat  hy 
bly  Liitroep: 

''  'lk  ben  geneze,  'k  mag  nor  huis  gaan!'  " (p.  230). 

Die  drie  blindes,  weer,  word  verhoog  as  die  drie  konings  en  as  hulle  dan 
dienooreenkomstig  passend  geklee  word. 

In  die  tonele  waar  daar  gevlieg  word,  sien  ons  egter  die  verskil  die 
duidelikste.  In  Pallieter  is  daar  'n  hoofstuk  getitel  "Het  vliegtuig".  Pallieter 
vlieg  dan  inderdaad  na,  om  sy  eie  woorde  te  gebruik,  " 'het  rijk  der  zon'  " 
(p.  93)  terwyl  talle  verbaasde  omstanders  toekyk.  Dit  is  'n  triomfantlike  rit. 
Die  vliegtuig  is  "gracielijk  als  een  reiger"  (p.  91)  en  Pallieter  voel  eufories: 

"Er  was  niets  zwaars  meer  aan  hem  alsof  hij  zonder  lichaam  was. 

"Hoger  en  hogerl  en  overal  zag  hij  de  blauwe  horizonnen,  die  zich  meer  en  meer  optrok- 
ken  ..."  (p.  94). 

Hy  is  "als  dronken  van  ruimte"  (p.  95)  en  hy  sien  die  wêreld  daaronder  "zo 
schoon  en  innig  van  zon  en  van  koleur,  zo  vol  ..."  (p.  95). 

Stel  dit  teen  Brueghel  se  "Landskap  met  die  val  van  Ikarus"  (ca. 
1554—1555)  waar  Ikarus  in  die  see  neerstort  terwyl  die  omstanders  in  hier- 

die  geval  totaal  onbewoë  is.  Trouens,  hulle  merk  van  die  vliegpoging  en  val 
niks.  Hulle  is  totaal  gepreokkupeer  met  die  roetinetakies  waarmee  hulle 
besig  is. 

'n  Ingrypende  verskil  met  Pallieter  dus.  En  tog  is  die  twee  kunstenaars  nie 
los  van  mekaar  te  dink  nie  — is  Brueghel  en  Pallieter  nie  los  van  mekaar  te 
dink  nie,  soos  bevestig  word  in  T.T.  Cloete  se  gedig  "Vraagteken  van  die 
maag"^®’  in  Jukstaposisie  waar  gevra  word:  waarom  moet  ons  eet  //  so  in 
die  smaak  van  Pieter  //  Brueghel  en  Pallieter  ..."? 

En  'n  gepaste  slotwoord  na  die  hele  betoog  is  miskien  die  volgende  uit- 
spraak  van  Timmermans^®’  in  die  beste  Pallieterse  tradisie: 

''Laten  we  er  onzen  kop  niet  mee  breken  ...  En  zoolang  de  zon  er  nog  is  en  er  Lente 
komt  met  bloemen,  Zomer  met  koren,  Herfst  met  vruchten  en  Winter  met  inkeer  naar 
binnen,  is  er  nog  genoeg  om  van  alles  de  'sijs  af  te  lakke'!  Er  blijft  nog  altijd  te 
Pallieteren." 


“Landskap  met  die  va!  van  Ikarus" 


AANTEKEMINGE 

1.  Van  Vlierden  in  Van  In't  wonderjaer  tot  De  verwondering  (1974:  54). 

2.  Dit  word  bevestig  deur  'n  publikasie  soos  die  volgende  wat  reeds  in  1953  verskyn  het: 
Timmermans  schilder  met  het  woord  verteller  met  het  penseel,  zo  heb  ik  u begrepen 
van  Bert  Verbist. 

3.  Moontlik  het  Van  Vlierden  Pieter  Brueghel  ook  hierby  ingesluit  want  Brueghel  word  ook 
gesien  as  een  van  die  Primitiewes  alhoewel  hy  tog  apart  staan. 

4.  Die  werk  het  reeds  in  1922  verskyn.  Ek  het  egter  die  1956-uitgawe  gebruik  omdat  daarin 
'n  inleiding  van  Lia  Timmermans  vervat  is. 

5.  Hy  het  glo  so  gevoel:  " 'Een  vreemde  aandoening  greep  mij  aan.  Het  was  nu  niet  meer 
alsof  ik  tegenover  een  koning  (dit  is  'n  verwysing  na  Rubens,  E.N.)  stond,  maar  als  een 
kind,  dat  plotseling  zijn  ouders  weervindt.  Geen  verbazing,  maar  een  diep  geluk 
doorvloeide  mij.  Het  kwam  mij  voor  alsof  ik  daar  al  jaren  naar  gewacht  had.  Daar 
hingen:  de  Opschrijving  te  Bethlehem,  de  Moord  der  onnozele  Kinderen,  het  Bezoek 
der  drie  Koníngen,  alles  gezien  in  het  kader  van  onze  Vlaamse  landschappen,  ...'  " 
(Timmermans  1952:  84  — 85). 

6.  Benewens  die  biografie  bring  hy  op  31  Mei  1924  'n  Feesgroet  aan  Pieter  Brueghel  en  op 
10  Oktober  1926  spreek  hy  die  feesrede  uit  by  die  herdenking  van  die  skilder  in  die 
Noord-Brabantse  dorpie  Bruegel. 

7.  Die  oorspronklike  resensie  is  onverkrygbaar. 

8.  De  Ceulaer  noem  spesifiek  die  biblioteek  van  Victor  Remouchamps.  Timmermans  het 
met  laasgenoemde  kontak  gemaak  deur  die  toedoen  van  Frans  Verschoren  moontlik 
reeds  in  1895  (1978:  15).  In  dié  biblioteek  het  hy  byvoorbeeld  kennis  gemaak  met  die 
werk  van  Maeterlinck. 

9.  Na  die  wapenstilstand  van  1918  was  Timmermans  verplig  om  Nederland  toe  te  gaan 
vanweë  sy  sterk  pro-Vlaamse  optrede  tydens  die  oorlog. 

10.  Die  boek  kon  ek  ongelukkig  nie  in  die  hande  kry  om  te  kontroleer  of  daar  plaatjies  in  is 
nie.  Die  kanse  is  egter  goed  aangesien  dit  (soos  gesê)  in  twee  volumes  is. 

11.  Vergelyk  weer  eens  die  reeds  genoemde  uitspraak  van  De  Ceulaer  dat  hy  reeds  sedert 
1911  met  die  gedagte  van  'n  biografie  oor  Brueghel  rondgeloop  het. 

12.  By  die  herlees  van  Pallieter  het  dit  vir  my  voorgekom  asof  daar  'n  verband  is  tussen 
Pallieter  en  Telemachus  in  het  dorp  van  Marnix  Gijsen  waar  die  Telemachus-figuur  as  'n 
Vlaamse  Adam  ná  die  sondeval  beskou  kan  word.  Dit  sou  m.i.  die  moeite  loon  om  'n 
uitvoerige  vergelyking  tussen  die  twee  werke  te  tref. 

13.  Deurgaans  word  aangehaal  uit  die  drie  en  dertigste  druk  (1967). 

14.  Volgens  'n  mondelinge  mededeling  van  prof.  Marcel  Janssens  was  veral  in  Lier,  soos  te 
verwagte,  'n  groot  Tímmermans-eeufees.  Daar  is  veral  gekonsentreer  op  Timmermans 
as  skilder. 

15.  Hierdie  betrokkenheid  by  die  Vlaamse  wêreld  rondom  hom,  beeld  Timmermans  in  Pieter 
Bruegel  so  uit: 

"Maar  hij  slikte  de  wereld  met  zijn  oogen  in.  Hij  tapte  de  schoonheid  in  zijn  hart.  Boeren 
in  rood  slaaplijf  zaaiden,  en  ploegen  sneden  den  bruinen  grond  in  glimmende  schillen 
om  in  te  bijten.  De  witte  wolken-stilte  met  heur  blauwe  spleetjes  luisterde  naar  ' nen 
schaapherder,  die  doedelzak  speelde  aan  het  veldkruis,  en  vogelenwimpels  wiegden 
over  de  oude,  bruine  bosschen.  Zonnebalken  zochten  in  de  verte  molen  op  en  water- 
zilver"  (tweede  druk  (1928):  22). 

16.  Ek  sê  moontlik,  want  'n  mens  kan  aanneem  dat  Timmermans  self  sulke  optogte  gesien 
het  en  dat  die  beskrywing  van  sulke  lydendes  nie  net  uit  Brueghel  nie,  maar  uit  die 
werklikheid  ontstaan  het. 

17.  By  die  boerebruilof  in  Pallieter  word  daar  nie  melding  gemaak  van  'n  doedelsakspeler 
nie.  Tog  is  daar  in  die  boek  deurgaans  verwysings  na  doedelsakke.  Op  p.  220  is  daar 
selfs  'n  tekening  van  'n  doedelsak  in  die  hoofstuk  getitel  "Doedelzakken". 

18.  Daar  is  ook  'n  skets  van  Brueghel  wat  handel  oor  die  uithaal  van  heuning  (en  'n  heu- 
ningdief). 

19.  Mev.  L.  Venter  het  my  hierop  gewys. 

20.  Timmermans  spreek  hierdie  woorde  uit  in  'n  brief  aan  'n  mej.  Lyra,  natuurlik  in  'n  ander 
verband.  Die  hele  brief  is  vervat  in  die  Pa///efe/’-uitgawe  wat  gebruik  is. 

Jeanette  Ferreira 

Voorgeskrewe  literatuur  aan  Swart  studente:  Resep- 
sie  van  Die  swerfjare  van  Poppie  Nongena 


In  'n  insiggewende  artikel  het  Marianne  de  Jong  onlangs  gewys  op  twee  ek- 
streme  standpunte  met  betrekking  tot  die  "andersheid"  tussen  Blanke  en 
Swart  lesers.  Die  een  is  naamlik  om  vanselfsprekend  te  aanvaar  dat  "Swart 
en  Blank  nie  alleen  ten  opsigte  van  moedertaal  en  moontlik  ekonomiese 
omstandighede  en  sosiale  ervaring  verskil  nie,  maar  ook  dat  hulle  intrinsiek 
kultureel  'anders'  is"  (2  56);  die  ander  siening  "verwerp  alle  verskille  op 
liberale  gronde  as  rassisties  en  glo  dat  hulle  bloot  in  die  oog  van  die 
bevooroordeelde  Blanke  bestaan"  ( 2 56).  Hierby  meld  De  Jong;  "Tussen 
hierdie  twee  uiterstes  lê  die  probleme  en  frustrasies  van  die  Blanke  dosent 
wat  Blanke  literatuur  aan  die  Swart  student  onderrig." 

Alhoewel  De  Jong  dit  hoofsaaklik  het  oor  die  standverskille  tussen  leser  en 
teks,  leser  en  dosent,  is  daar  'n  probleem  en  frustrasie  wat  die  werklike 
onderrigsituasie  reeds  voorafgaan,  naamlik  die  keuse  van  voorgeskrewe 
literatuur,  die  "leerstofseleksie"  waarvan  Van  Coller  melding  maak  in  'n 
referaat  getitel  "Kurrikulering"  (1  7). 

Die  heersende  tendens  aan  sogenaamde  "Swart"  universiteite  is  nog  oor- 
wegend  om  "taktvolle"  keuses  ten  opsigte  van  voorgeskrewe  werk  te 
maak.*’  Hierdie  taktvolheid  kom  in  die  praktyk  daarop  neer  dat  sekere 
literatuur  gewoon  verberg,  geïgnoreer  en/of  ontken  word,  ook  al  word 
sommige  daarvan  as  van  hoogstaande  literêre  gehalte  in  die  Afrikaanse 
literatuur  beskou.^’ 

Sulke  "verborge"  tekste  is  dié  wat  volgens  die  dosent  se  mening  onge- 
maklike,  sensitiewe  situasies  rakende  rassekonflik  behandel,  en  aanleiding 
kan  gee  tot  ongemaklike  vrae  wat  deur  die  onwillige,  versigtige  dosent 
beantwoord  moet  word. 

'n  Ander  motivering  vir  die  verberging  van  sekere  tekste  is  'n  poging  tot  die 
ontkenning  en/of  verwerping  van  pejoratiewe  soos  "kaffer",  "meid",  "hot- 
not",  ens. 

Die  implikasie  van  hierdie  pejoratiewe  in  Afrikaanse  tekste,  en  die  doku- 
mentêre  realiteit  van  rassekonfliksituasies  is  soos  volg  deur  Gerwel  geïnter- 
preteer;  "...  dit  kan  aangeneem  word  dat  opvattinge  oor  kleur  en  kleur- 
verhoudinge  'n  belangrike  element  in  die  wêreldbeskouing  van  die 
Afrikaners  vorm,  waardeur  dit  dan  weer  uitdrukking  vind  in  die  letter- 
kundige  voortbrengsels  van  die  groep".  (3  5). 

Die  begeerte  om  tekste  van  pejoratiewe  te  "suiwer",  het  reeds  by  enkele 
skrywers  en  dosente  ontstaan,  veral  ná  beswaar  aangeteken  is  in  die  open- 
bare  media  en  die  saak  by  die  1984-beraad  van  die  Afrikaanse  Skrywersgilde 
ter  tafel  gelê  is.  Die  onwenslikheid  van  so  'n  suiweringsproses,  die  literêr- 

historiese  onjuistheid  wat  dit  sal  meebring  en  die  misplaaste  reddingspoging 
wat  dit  impliseer,  kan  nouliks  oorbeklemtoon  word.  Die  onnodigheid  daar- 
van,  sal  hopelik  ook  uit  hierdie  studie  blyk.^’ 

Die  dosent  wat  sekere  literatuur  taktvol  verberg,  se  motiewe  is  waarskynlik 
edel.  Die  Swart  student  se  kulturele  repertorium  bevat  elemente  waarbinne 
pejoratiewe  etimologies  rasgeoriënteerd  is  en  aanstoot  gee  in  die  klas- 
situasie,  gevoelens  seermaak  en  die  verhouding  tussen  student  en  dosent 
kan  vertroebel,  aangesien  die  dosent  (meestal)  tot  die  groep  behoort  wat 
daardie  letterkundige  voortbrengsels  tot  sy  kultuurgoedere  reken.  Deur  so 
'n  teks  te  vermy  kan  die  dosent  dan  te  kenne  gee  dat  die  pejoratiewe  of  nie 
bestaan  nie,  óf  dat  hy  dit  afkeur. 

Dieselfde  geld  egter  vir  tekste  wat  rassekonflik  blootlê,  al  sou  dit  ontdaan 
wees  van  pejoratiewe  (wat  moeilik  die  geval  kan  wees),  en  hierdie  tekste  is 
waarskynlik  die  moeilikste  om  te  vermy.  Gerwel  het  aangetoon  dat  die  beeld 
van  die  gekleurde  byvoorbeeld  in  die  Afrikaanse  literatuur  wissel  van  die 
"jollie  Hotnot"  (3  32),  'n  gemoedelike,  minderwaardige  figuur;  en  "Ek  het 
maar  net  saam  met  die  baas  gekom"  (3  98)  wat  die  baas-knegverhouding 
tipeer;  tot  "Die  Kleurlinge  is  nog  kinders"  (3  171)  wat  'n  uiterste  vorm  van 
paternalisme  verteenwoordig.  Ook  literêre  geskiedskrywers  kategoriseer  die 
Swart  mens  apart,  by  name  Dekker,  Antonissen,  Malherbe,  Nienaber,  Du 
Plessis,  Kannemeyer  en  Van  Rensburg,  aldus  Gerwel  (3  9—10). 

Indien  akademiese  vryheid  binne  'n  departement  van  so  'n  aard  is  dat  'n  do- 
sent  self  kan  besluit  oor  die  doelstelling  van  sy  spesifieke  kursus,  lê  die 
keuse  van  sy  leerstof  tussen  'n  wetenskaplike  kennissisteem,  en  'n  sterker 
literatuur-sosiologiese  oriëntasie.  Van  Coller  het  op  die  stigtingkongres  van 
die  Afrikaanse  Letterkundevereniging  reeds  daarop  gewys  dat  daar  hoof- 
saaklik  drie  sienings  in  literatuuronderrig  heers;  1)  'n  Maatskappygerigte 
siening  waarbinne  die  leerstofseleksie  berus  op  konflikstof  uit  die  lewen- 
situasie  — en  wat  baie  sterk  — te  veel,  op  die  aktuele  gerig  is;  2)  'n  Student- 
gerigte  siening  waarbinne  die  leerstofseleksie  studente  emansipeer  en  in- 
teresseer;  3)  'n  Wetenskaplike,  vakgerigte  siening  waarbinne  die  leerstof- 
seleksie  berus  op  wetenskaplike  kennissisteme,  en  waarin  polemiese, 
aktuele  sake  vermy  word. 

Om  in  die  student  se  werklike  behoeftes  te  voorsien,  en  om  literatuur 
werklik  bekend  te  stel,  stel  De  Jong  in  haar  slotsom  die  volgende  vereistes: 
"...  hierdie  sosiale  en  ekonomiese  raamwerk  is  egter  wel  ter  sake  vir  die 
literatuurdosent.  As  hy  'n  werklike  ontmoeting  tussen  die  Blanke  teks^’  en 
die  lesers  ten  doel  stel,  dan  is  sy  onderrigsituasie  met  ander  woorde  ook  'n 
politieke  situasie;  Blanke  en  Swart  vooroordele,  vervreemding  en  die  oor- 
sake  van  vervreemding  is,  net  soos  leemtes  in  taalvaardigheid,  literêre  sko- 
ling  en  'n  stimulerende  omgewing  deel  van  sy  probleem."  (2  59). 

In  'n  onderrigsituasie  met  Die  Swerfjare  van  Poppie  Nongena  as  leerstof  is 
die  dosent  in  'n  sekere  sin  in  'n  unieke  situasie.  Die  reële  outeur  is  'n  Wit 
vroLJ.  Maar  dit  is  die  verhaal  van  'n  Swart  vrou  se  nood.  Die  Wit  dosent  be- 

vind  hom  in  'n  situasie  waar  hy/sy  deel  is  van  die  aangeklaagde  sisteem  wat 
paswette  daarstel  en  onderhou  (al  het  die  dosent  self  waarskynlik  'n  afkeur 
daaraan).  Die  student  moet  nie  alleen  van  die  wetenskaplike  kennissisteem 
bewLis  gemaak  word  nie,  maar  allereers  toegelaat  word  om  subjektief  op  die 
teks  te  reageer.  "Indien  die  dosent  die  literatuur  op  'n  outonomistiese  of 
estetiese  voetstuk  plaas,  is  die  leser  by  voorbaat  vervreem,"  skryf  De  Jong. 
"Dit  maak  hom  onbetrokke  en  het  juis  hierdie  onbetrokkenheid,  hierdie  'ob- 
jektiewe'  of  'wetenskaplike'  houding  ten  doel."  (2  60). 

In  'n  poging  om  reg  te  laat  geskied  aan  die  student  se  verwagting  soos  Van 
Coller  dit  uiteensit,  wat  "sterk  gerig  (is)  op  die  aktuele"  (1),  is  'n  vraelys  aan 
57  tweedejaarstudente  aan  die  Universiteit  van  Zoeloeland  gegee.  Die 
vraelys  moes  anoniem  beantwoord  word,  in  die  klassituasie,  sonder  kom- 
munikasie  tussen  studente  tydens  die  skriftelike  beantwoording  van  die 
vrae.^’ 

Die  meerderheid  van  die  lesers,  44  uit  57,  se  moedertaal  is  Zoeloe.  Ander 
taalvaardighede  is  óf  as  moedertaal,  óf  as  tweede  taalvaardigheid  soos  volg 
gerapporteer;  Afrikaans  (4)®’,  Sotho  (8),  Venda  (1),  Xhosa  (4),  Swazi  (8), 
Tsonga  (2),  Tswana  (6),  Herero  (2),  Damara  (2),  Engels  (2).  Die  teks  is  dus 
'n  "vreemde"  teks  in  dié  sin  dat  'n  bepaalde  taalvaardigheid  in  Alfrikaans  'n 
voorvereiste  vir  begrip  van  die  inhoud  van  die  teks  is.  Daarbenewens  hand- 
haaf  die  teks  Poppie  se  Xhosa-Afrikaans.  Net  12  uit  57  lesers  het  egter 
geantwoord  dat  hulle  taalvaardigheidprobleme  ondervind  het. 

Omdat  die  teks  die  bloedige  kinderopstande  van  1976  behandel,  was  dit  ook 
betekenisvol  om  te  probeer  bepaal  in  watter  hoedanigheid  die  lesers 
moontlik  self  by  daardie  opstande  betrokke  was.  Die  geboortedatums  van 
die  lesers  het  die  volgende  aan  die  lig  gebring:  34  uit  57  lesers  was  in  1976 
tussen  12  en  20  jaar  oud  (die  Swart  skoolkind  is  ouer  as  die  gemiddelde  Wit 
skoolkind)  en  het  dus  op  een  of  ander  wyse  van  die  eerste  kinderopstand  in 
1976  as  kinders  kennis  geneem.  Die  res  was  in  1976  tussen  26  en  52  jaar 
oud.  (Die  meerderheid  van  hierdie  oorblywende  lesers  was  egter  tussen  26 
en  35  jaar  oud).  Die  minderheid  van  die  groep  het  dus  1976  as  ouers  beleef. 
Hulle  houding  teenoor  die  teks  kon  dienooreenkomstig  hierdeur  beïnvloed 
word. 

Om  te  bepaal  of  die  Swart  leser  werklik  "intrinsiek  kultureel  anders  is"  (ten 
opsigte  van  resepsie  van  dié  betrokke  teks),  is  dit  uiteraard  nodig  om  die  ant- 
woorde  met  antwoorde  op  dieselfde  vraelys  van  'n  gelykwaardige 
kompetente  groep  Wit  lesers  te  vergelyk,  'n  terrein  van  ondersoek  wat  nog 
nie  verken  is  nie.  Betekenisbreuke  wat  kultureel  ontspring,  kan  eers  dan  op 
meer  verantwoordbare  wyse  ondersoek  word.  Onverstaanbaarhede  wat 
wel  in  die  teks  voorkom,  berus  oënskynlik  op  kulturele  verskeidenheid.  Op 
die  vraag  of  Poppie  enigiets  gedoen,  gesê  of  gevoel  het  wat  die  lesers  nie 
verstaan  het  nie,  het  die  groep  die  volgende  probleemareas  aangemeld  wat 
as  betekenisbreuke  oorweeg  sou  kon  word: 

Die  rol  van  die  toordokter  by  Stone  se  dood;  boekom  Poppie  nie  gesins- 

beplanning  toepas  nie;  vermenging  van  die  Christelike  en  ander  religieë;  die 
feit  dat  Poppie  as  vrou  leiding  neem  in  die  familie  soos  dit  in  matriargale 
sisteme  die  geval  is.  Die  vraag  of  Vukile  sterf  van  'n  klip  of  van  sy  siekte,  dui 
sterker  op  'n  sosiale  gewetensbewussyn  in  die  leesproses,  ook  waarom  sy 
onafgebroke  om  genade  en  ontferming  van  God  smeek  terwyl  "Hy  tog 
reeds  bewys  het  Hy  kan  haar  nie  help  nie";  asook  die  rede  vir  Poppie  se 
voortgesette  swerftog,  alhoewel  sy  tog  'n  huis  in  Mdantsane  bekom  het.  41 
lesers  het  op  die  vraag  "Verstaan  u waarom  Poppie  vra  waar  sy  dan  uit  God 
se  pad  gedraai  het?"  geantwoord  het  dat  Poppie  dié  vraag  vra  omdat  sy 
moed  verloor  het  en  haarself  blameer  dat  sy  sonde  gedoen  het  en  dat  sy 
deur  God  gestraf  word  met  al  die  probleme,  haar  geloof  wankel. 

In  die  betrokke  teks  is  die  Wit  wetstelsel  die  aangeklaagde  sisteem.  Binne 
hierdie  sisteem  vervul  die  hoofkarakter  kontekstueel  'n  lydende  rol  en 
behoort  55  uit  die  57  lesers  tot  dieselfde  groep,  vir  wie  hierdie  lyding  'n 
lewenswerklikheid  is.  Die  Wit  dosent  daarenteen  behoort  (feitlik  altyd)  tot 
die  groep  wat  kontekstueel  die  onderdrukkers  is,  so  ook  die  reële  outeur. 
Hierdie  bestaande  verhouding  van  spanning,  empatie  of  verset  wat  tussen 
reële  outeur  en  reële  leser  bestaan,  uit  hoofde  van  hulle  sosio-ekonomiese 
en  politiese  standverskille,  speel  wel  ook  'n  betekenisvolle  rol  in  die 
leesproses  en  resepsie.  In  'n  sekere  sin  is  dié  teks  'n  "maklike"  uitweg,  om- 
dat  die  reële  outeur  simpatiek  staan  teenoor  die  hoofkarakter  en  die  teks 
byna  as  verontskuldiging  kan  dien:  52  lesers  het  te  kenne  gegee  dat  hulle 
nog  van  Joubert  se  romans  wil  lees  omdat  sy  die  Swartman  se  probleme 
verstaan;  omdat  sy  oor  alle  bevolkingsgropepe  in  S.A.  skryf;  omdat  sy 
duidelik  simpatie  uitstraal;  omdat  sy  objektief  is;  omdat  sy  oor  die 
werklikheid  skryf;  omdat  sy  nie  lieg  nie;  omdat  sy  die  leser  toelaat  om  sy  eie 
afleidings  te  maak;  omdat  die  taal  maklik  verstaanbaar  is;  omdat  dit  'n  les  is 
vir  Witmense  wat  niks  van  die  Swartmense  weet  nie;  omdat  dit  die 
gespanne  verhouding  tussen  Swart  en  Wit  belig;  omdat  haar  boeke  treurig, 
maar  mooi  is,  om  uit  te  vind  hoe  sy  se/7voel,  nie  hoe  Poppie  voel  nie.  (41 
lesers  het  ook  al  Ons  waq  op  die  Kaptein  van  Joubert  gelees,  wat  in  die 
vorige  akademiese  jaar  voorgeskryf  was.) 

Die  teks  hanteer  ook  ander  pynlike  situasies  wat  vir  dié  groep  lesers  'n 
lewenswerklikheid  is  en  wat  dan  dikwels  Wit  dosente  beweeg  om  sulke 
tekste  te  vermy.  Dit  is  die  stof  wat  gewoonlik  skrikwekkend  reëel  in  Swart 
skrywers  se  versetliteratuur  voorkom.  Dit  wil  voorkom  of  Wit  dosente  se 
vrees  vir  verwerping  en  verhoogde  spanning  oorwegend  op  ongegronde 
aannames  berus,  of  om  'n  verskeidenheid  ander  redes  ruimte  laat  vir  ag- 
gressie,  maar  dat  die  teks  nie  vermy  hoef  te  word  nie.  (Anders  sou  dit  ook 
beteken  dat  dosente  in  ander  Afrikatale  "taktvolle"  keuses  van  tekste  moet 
maak.)  30  lesers  het  geantwoord  'n  Swart  skrywer  sou  die  verhaal  nie  beter 
kon  skryf  nie,  en  voer  oor  die  algemeen  aan  dat  die  verhaal  dieselfde  bly, 
wie  dit  ook  al  skryf,  (wat  terloops  ook  bewys  lewer  van  die  onwilligheid  om 
die  teks  as  fiksioneel  te  sien);  ander  meen  'n  Swart  skrywer  sou  te  subjektief 

gewees  het  en  dit  sou  afbreuk  doen  aan  die  artistieke  gehalte  van  die  teks; 
ander  meen  dat  'n  Swart  skrywer  reeds  Poppie  se  problematiek  as  alge- 
meen  geldende  werklikheid  aanvaar  het,  as  'n  lewenstyl,  en  dat  dit  hom  nie 
eens  tot  skryf  sou  kon  beweeg  nie;  ander  meen  'n  Swart  skrywer  sou  bloot 
verval  het  in  'n  woedende  aanval  teen  die  regering  en  sy/hy  sou  nie  die 
menslike  essensie  van  Poppie  se  onwaardige  situasies  kan  neerskryf  nie;  en 
'n  laaste  groep  meen  dat  die  Swart  skrywer  te  bang  is  vir  die  regering  en  dit 
nie  sou  waag  om  feite  so  openlik  neer  te  skryf  nie. 

In  die  onderrigsituasie  is  die  vraag  deur  'n  student  gevra  of  "Elsa  nie  met  die 
verkeerde  mens  praat  nie",  bedoelende  dat  die  geïntendeerde  leser  Wit  is. 
Die  vraag  "Meen  u dat  Elsa  Joubert  vir  Swart  of  Wit  lesers  geskryf  het?"  is 
daarom  by  die  vraelys  ingesluit.  20  meen  die  boek  is  vir  Wittes  geskryf, 
sodat  hulle  die  problematiek  van  die  Swartman  moet  verstaan.  31  meen 
egter  die  boek  is  vir  Swart  en  Wit  lesers  geskryf  omdat  die  taal  vir  altwee 
toeganklik  is;  die  gebeure  albei  raak;  dit  inligting  aan  onkundiges  oordra;  dit 
nie  etnies  gebonde  is  nie;  dit  vir  die  Swartman  wys  Joubert  het  simpatie  vir 
hom  en  dit  vir  die  Witman  wys  hoe  wreed  sy  wette  is;  sy  net  feite  neerskryf 
en  nie  vir  een  of  ander  groep  kant  kies  nie;  dit  die  verhouding  tussen  Swart 
en  Wit  sal  verbeter;  en  ons  almal  op  een  of  ander  wyse  reisigers  is. 

Om  in  die  algemeen  meer  oor  die  emosionele,  spontane  reaksie  op  die 
roman  te  wete  te  kom,  is  ook  gevra  "Skryf  'n  paragraaf  van  5 sinne  waarin  u 
sê  watter  reaksie  die  boek  by  u gewek  het,  sê  of  u ongelukkig,  gelukkig, 
kwaad  of  bitter  was". 

Die  meerderheid  is  ongelukkig  gestem  deur  die  roman  omdat  dit  die  pro- 
bleme  van  die  Swartman  weer  eens  prominent  gemaak  het  vir  hulle;  ook 
omdat  daar  oënskynlik  nog  niks  verander  het  sedert  Poppie  se  1976  nie;  en 
hulle  voel  bevrees  omdat  opstande  sedertdien  nog  altyd  deur  kinders  gelei 
word  en  in  chaos  ontaard.  10  het  egter  gelukkig  gevoel  omdat  daar  blykbaar 
Witmense  is  wat  tóg  simpatiek  staan  teenoor  die  Swartman  "alhoewel  Elsa 
Joubert  die  minderheid  Witmense  verteenwoordig".  Enkele  ander  insig- 
gewende  opmerkings  was  soos  volg;  "Ek  glo  nie  dat  daar  mense  is  wat  kos 
opgegooi  het,  wat  dit  weer  sal  inneem  nie.  Skrywers  moet  ophou  om  gek  te 
skeer  met  ernstige  gebeurtenisse";  Die  Swartmens  het  geen  tuiste  nie,  hy 
veg  vergeefs;  Miskien  sou  Poppie  se  stryd  makliker  gewees  het  as  sy  'n  man 
was,  'n  vroLi  kan  nie  sulke  probleme  oplos  nie;  Die  roman  herinner  weer 
eens  daaraan  dat  'n  pas  getoon  moet  word  wanneer  die  kampus  se  grense 
oorgesteek  word;  "daar  is  nog  duisende  Poppies  wat  sukkel,  niks  het  nog 
verander  nie";  "Poppie  se  verhaal  is  ons  verhaal.  Ek  is  seker  van  wat  ek  sê 
want  ek  het  in  'n  Wit  gebied  grootgeword  tot  ek  12  was,  en  noudat  ek  in  'n 
Swart  gebied  woon,  is  ek  jammer  dat  ek  Swart  is";  "Ek  het  weer  bewus 
geword  van  die  wette  in  my  eie  land";  "Al  gaan  dit  beter  met  my,  wat  met 
Poppie  gebeur  het,  kan  ook  met  my  gebeur,  niks  verhoed  dit  nie"; 
Skuldgevoelens  oor  die  lesers  se  bevoorregte  situasie  teenoor  Poppie  s'n 
het  ook  voorgekom;  "Dis  goed  om  te  lees  hoe  'n  vrou  kan  veg.  Vir  my  as  'n 


55 


man  was  dit  swaar  om  te  lees  hoe  'n  vrou  moes  ly";  "Ek  is  gelukkig,  want 
ek  weet  God  is  ons  getuie". 

Alhoewel  die  teks  afkeur  gewek  het,  en  lesers  ongelukkig  gestem  is,  is  dit 
onjuis  en  selfs  lafhartig  om  te  beweer  dat  so  'n  teks  nie  voorgeskryf  moet 
word  nie.  Om  te  beweer  dat  die  ideale  teks  vir  Swart  studente  in  Afrikaans 
'n  teks  moet  wees  wat  hulle  nie  ongelukkig  moet  stem  nie,  is  feitlik  om 
namens  Swart  studente  te  besluit  dat  hulle  behoefte  het  aan 
triviaalliteratuLir  eerder  as  aan  aktuele,  emansiperende  literatuur.  In  'n 
mondelinge  bespreking  ná  die  vraelys  se  inhoud  verwerk  en  met  die  leesrs 
gedeel  is,  het  almal  nietemin  aanbeveel  dat  die  teks  weer  vir  toekomstige 
studente  voorgeskryf  moet  word,  omdat  dit  "'n  ware  verhaal  is"  en  "omdat 
Elsa  nie  lieg  nie". 

Met  kennis  wat  uit  die  vraelys  verkry  is  ten  opsigte  van  die  studente  se  sub- 
jektiewe  reaksie  is  sekere  aspekte  van  die  onderrigsituasie  oopgestel  wat 
andersins  verborge  sou  bly.  Die  studente  het  meer  vrymoedigheid  tydens 
klasbesprekings  om  hulle  werklike  gevoelens  ten  opsigte  van  die  teks  uit  te 
spreek,  getoon  en  het  daarom  aktiewer  aan  klasbesprekings  deelgeneem. 
In  so  'n  sitLiasie  kan  die  dosent  op  sinryker  wyse  wetenskaplike  kennissis- 
teme  behandel  — want  ek  bepleit  nie  'n  eensydige  subjektiewe  reaksie  op 
aktuele  sake  in  literatuur  nie,  maar  ook  'n  grondige  kennis  van  literêre  prin- 
sipe.  Die  geleentheid  op  en  kennisname  van  lesers  se  subjektiewe  reaksie 
is  egter  'n  noodsaaklike  inisiërende  aspek  van  literatuuronderrig  vir  student 
sowel  as  dosent.  Of  Swart  lesers  dan  "intrinsiek  kultureel  anders"  is,  is  dan 
nie  so  tersaaklik  nie  as  die  feit  dat  hulle  ontvanklik  is  vir  "sensitiewe" 
leerstof  wat  aan  hulle  verwagting  van  die  kursus  kan  voldoen.  (Veral  in  ag 
genome  die  toenemend  heterogene  aard  van  sogenaamde  "Swart  univer- 
siteite"  met  betrekking  tot  uiteenlopende  politieke  denke  en  kulturele  ver- 
skeidenheid.) 

Die  dosent  het  'n  duideliker  konsep  van  kulturele  weerstande  en  verduide- 
likings  hoef  nie  te  berus  op  vae  vermoedens  van  moontlike  weerstande  by 
die  betrokke  lesersgroep  nie. 

Die  resepsie  van  Poppie  Nongena  kan  in  hierdie  geval  vir  die  betrokke  do- 
sent  dien  as  riglyn  vir  die  keuse  van  toekomstige  voorgeskrewe  literatuur:  'n 
eerlike  en  onverbloemde  oopstel  van  beskikbare  literatuur  is  wensliker  as  'n 
paternalistiese  keuse  wat  nie  berus  op  literêre  norme  nie,  maar  eerder  op 
vae  vrese,  oningeligtheid  en  'n  onbereidwilligheid  om  werklik  die  studente 
in  'n  vrye  kommunikasiesituasie  te  ontmoet. 

VOETNOTE 

1.  By  die  stigtingsvergadering  van  die  Afrikaanse  Letterkundevereniging  in  1984  te 
Pretoria,  is  daar  selfs  'n  netjiese  stel  vereistes  en  taboes  met  betrekking  tot 
voorgeskrewe  werk  vir  Swart  skole,  deur  'n  lid  van  dié  voorskryfkomitee  aan  die 
kongresgangers  voorgehou.  Tereg  het  'n  kongresganger  opgemerk  dat  dit  oënskynlik  al 
die  probleemsituasies  nietig  verklaar.  Dit  is  ook  'n  nie-erkende,  maar  bekende  feit  dat 
sekere  uitgewers  van  hierdie  stel  reëls  (getik  en  genumereer?!)  bekom  het  en  byderhand 
hou  vir  skrywers  wat  gewillig  is  om  aan  hierdie  resep  te  voldoen,  ten  einde  verseker  te 
wees  van  'n  beter  kans  op  voorskrywing  van  sy  boek.  (Hiermee  maak  ek  nie  daarop 
aanspraak  dat  die  werk  van  alle  skrywers  wat  aan  Swart  skole  voorgeskryf  is,  'n  produk 
van  hierdie  resep  is  nie.) 

2.  Alleen  twee  voorbeelde  van  sulke  tekste  is  Bart  Nel  waann  die  naam  van  die  plaas,  Kaf- 
ferskraal,  alleen  ongunstige  reaksie  kan  uitlok,  en  "Vakansiebrief"  van  Opperman 
waarin  die  verwysing  na  "ou  meid"  as  ongunstig  beskou  kan  word. 

3.  'n  Onvoltooide  navorsingsprojek  word  tans  in  hierdie  verband  onderneem  deur  E.R.  van 
Heerden,  Universiteit  van  Zoeloeland. 

4.  De  Jong  se  term  "Blanke  teks"  is  egter  verwarrend,  dit  kan  'n  Blanke 
outeur/hoofkarakter/gei'ntendeerde  leser/konteks  impliseer  en  dit  is  onwenslik  omdat 
dit  die  boodskap  determineer.  Ek  wil  bloot  verwys  na  sensitiewe  tekste,  op  watter  wyse 
en  vir  watter  rede  ook  al  dit  die  onderrigsituasie  bei'nvloed  in  soverre  dit  rassekonflik 
hanteer. 

5.  Anonimiteit  was  'n  vereiste  omdat  daar  'n  toenemende  vermoede  bestaan  dat  Swart 
studente  neig  om  die  dosent  nooit  provokerende  antwoorde  te  gee  of  van  hom  te  verskil 
nie  (in  uitsonderlike  gevalle  wel).  Uit  persoonlike  gesprekke  met  studente  het  dit 
voorgekom  o{  daar  twee  moontlike  oorsake  hiervoor  is:  'n  basiese  wantroue  jeens 
Swart  en  Wit  dosente,  en  hieruit  voortspruitende  'n  vrees  dat  die  student  later 
gepenaliseer  sal  word;  en/of  'n  tradisionele  opvoedingsisteem  wat  nog  nie  uitgesterf 
het  nie  waarbinne  dit  verbode  is  om  'n  outoritêre  figuur  (die  rol  wat  so  'n  student  aan  'n 
dosent  toeken)  te  bevraagteken  en  blinde  instemming  'n  vereiste  is.  Laasgenoemde  is 
egter  minimaal.  Hierdie  terrein  verdien  egter  navorsing  ten  einde  wetenskaplik  gefun- 
deerde  afleidings  in  die  verband  te  kan  maak. 

6.  2 lesers  is  Afrikaanssprekende  Wit  studente  en  2 ander  Swart  studente  kom  van 
Suidwes  en  hulle  huistaal  is  Afrikaans. 

Universiteit  van  Zoeloeland 

Etienne  van  Heerden 
Seur  en  kleur 

Oor  neo-sensuur,  kwetswoorde  en  lesers 


Met  staatsensuur  wat  deesdae  skynbaar  minder  onder  die  kollig  kom,  het  'n 
nuwe  term  opeens  deel  van  literêre  newspeak  geword:  neo-sensuur.  Sen- 
suur  uit  'n  nuwe,  en  vir  vele  skrywers  en  uitgewers,  onverwagse  hoek.  Hier- 
die  nuwe  soort  sensuur  is  gemoeid  met  rassisme  in  die  letterkunde. 
Rassistiese  woorde  word  in  tekste  nagespoor  en  die  verwydering  daarvan 
geëis. 

Neo-sensuur  kan  uit  verskeie  hoeke  bekyk  word;  die  uitgewer  wat  skielik  sy 
bemarkingskragte  gesnoer  sien  deur  drukgroepe  soos  die  Kaapstadse 
"Committee  on  Racism  in  Text  Books",  vele  (meestal  ouer)  Afrikaanse 
tekste  wat  aan  suiwering  onderwerp  is  vóór  heruitgawe  of  opname  in 
bloemlesings  en  veral  versamelbundels  bestem  vir  die  voorskryfmark,  die 
voorwoord-ekskuse  van  samestellers  vir  die  behoud  al  dan  nie  van  dié 
woorde,  en  — op  die  vlak  van  pre-sensuur  — skrywers  wat  plotseling  hul 
woorde  tel. 

Maar  hierdie  verkennende  artikel  wil  eerder  vanuit  'n  vyfde  perspektief  kyk 
— dié  van  die  dosent  wat  die  sogenaamde  Blanke  of  Europese  teks  moet 
ontsluit  vir  'n  Swart  leser.*’ 

As  gemeenskaplike  noemer  vir  die  kwetswoorde  kan  die  term  raspe- 
/oratiewe  gebruik  word  en  ons  is  hier  gemoeid  met  die  vraag;  hoe  ervaar  die 
Swart  student  woorde  soos  "kaffer",  "baas"  en  "hotnot"  en  hoe  moet  die 
dosent  dié  netelige  kwessie  hanteer?  Soos  elkeen  kan  begryp,  dwing  'n  teks 
wat  pejoratiewe  met  'n  rassistiese  strekking  bevat,  die  dosent  voor  'n  Swart 
klas  om  nie  net  te  kyk  wat  só  'n  teks  /s  nie,  maar  ook  wat  hy  doen.'^^ 

Die  teks  wat  hier  ter  sprake  is,  is  die  bekroonde  Kroniek  van  Perdepoort^'' 
van  Anna  M.  Louw  — 'n  roman  waarin  woorde  soos  dié  op  meer  as  een- 
honderd  plekke  voorkom.  'n  Vraelysondersoek  is  gebruik  om  vanuit  die 
gesigspunt  van  die  resepsie-estetika  verskeie  aspekte  van  die  lesersresepsie 
van  die  roman  te  peil.  Hier  val  die  klem  nou  meer  op  die  praktiese  en  die 
aktuele:  wat  is  die  student  se  reaksie  en  wat  is  die  dosent  se  resep  om  die 
Swart  leser  se  eerste,  dikwels  heftige  reaksie  op  sulke  terme  te  ontlont 
sodat  die  weg  oop  is  vir  'n  versigtiger,  meer  wetenskaplike  ondersoek? 
Aktueel  is  dié  kwessie  gewis,  al  is  dit  dan  net  om  te  grinnik  oor  die  wyse 
waarop  die  "Committee  on  Racism  in  Text  Books"  in  1984  oor  hul  eie  voete 
geval  het  toe  hulle,  op  grond  van  sekere  woorde  in  Jan  Rabie  se  teks 
"Droogte"  beslis  het  dat  die  verhaal  rassisme  bevat  — terwyl  'n  bevoegde 
leser  sal  snap  dat  die  verhaal  júis  'n  gedugte  hou  na  rassisme  slaan.'*’ 

Maar  daar  is  ook  'n  ernstiger  kant:  lesers  wat  opreg  gekwets  word  deur  dié 
woorde  en  verhinder  word  om  na  behore  deel  te  neem  aan  die  literêre 
gesprek. 

Dié  lesersreaksie  is  tekenend  van  toenemende  sensitiwiteit  — op  historiese, 
kerklike  en  politieke  terrein  — rondom  raspejoratiewe.  In  Beeld  van  29 
Oktober  1985  het  prof.  Ben  Marais  van  die  fakulteit  Teologie  aan  Unisa  dit 
oor  die  Afrikaanse  vertaling  van  die  Hebreeuse  woord  mamzér  in  Dut. 
23:26.  In  'n  bydrae  met  die  opskrif  Onqelukkige  vertaling.  Die  woord 
"haster"  het  diep  wonde  geslaan  skryf  hy:  "Selde  is  die  plofkrag  van  'n 
enkele  woord  (sy  kursivering  — EvH)  in  die  kerklike  lewe  van  ons  eie  land  en 
ons  eie  tyd  so  diep  gevoel  ..." 

Op  politieke  terrein  beweeg  Gus  Adams,  wat  in  sy  Rapport-rubúek  van  7 
Julie  1985  skryf  oor  die  gebruik  van  etniese  terme  wat  "diep  ingeburger  is  in 
ons  taal,  ons  politiek,  en  in  die  realiteite  van  ons  ervaring."  Hy  bespreek 
spesifiek  groepsbenaminge  binne  politieke  konteks. 

Neo-sensuur  is  nie  beperk  tot  Suid-Afrika  nie.  Soos  Christopher  Hitchens  in 
sy  "American  Notes"  in  die  Times  Literary  Supplement  van  8 Maart  1985 
skryf:  "...  and  the  difficulty  with  Mark  Twain's  masterpiece  (Huckleberry 
Finn  — EvH)  now  is  that  it  contains  almost  two  hundred  frank  uses  of  the 
word  'nigger'.  Since  the  book  appears  on  almost  all  standard  school 
reading  lists,  and  since  school  segregation  has  been  undone  by  law,  this 
presents  an  unprecedented  problem  for  sensitive  teachers." 


Tydens  resepsie  ontstaan  'n  soort  spel  tussen  die  kodesisteem  van  die  leser 
en  die  kodesisteem  van  die  teks.  Leserskode  en  tekskode  ding  mee  om 
dominasie.^’  Of,  soos  Christopher  Butler  dit  stel:  "In  reading,  our  contex- 
tual  conception  of  the  world  and  the  text's  own  projection  inevitably  con- 
front  one  another."®’  Binne  dié  spel  kan  die  leser  egter  nie  willekeurig  op- 
tree  nie:  voordat  'n  leser  tot  'n  gevolgtrekking  kan  kom  oor  raspejoratiewe 
in  'n  teks,  sal  hy  hom  eers  moet  vergewis  van  die  voorwaardes  van  die 
literêre  gesprek.^’ 

Soos  reeds  aangetoon  deur  onder  meer  Van  Coller  en  Van  Rensburg,®’  kan 
die  literêre  kommunikasieproses  as  'n  taalhandeling  beskou  word.  Dit 
beteken  onder  meer  dat  die  hoorder  nie  vrye  lisensie  het  in  'n  gesprek- 
sitLiasie  nie.  Die  gesprek  kan  verbreek  word  of  'n  foutiewe  hoordersreaksie 
kan  ontstaan  indien  die  hoorder  hom  verset  teen  'n  bepaalde  perlokusie- 
effek  wat  die  spreker  nastreef.®’ 

Klasgeepraktyk  aan  Swart  universiteite  en  die  flagrante  leesfout  wat  die 
"Committee  on  Racism  in  Text  Books"  met  Jan  Rabie  se  "Droogte" 
begaan  het,  dui  daarop  dat  'n  leser  met  'n  bepaalde  kode  'n  aanvanklik  hef- 
tige  reaksie  kan  ervaar  wanneer  hy  raspejoratiewe  in  'n  teks  teëkom,  sodat 
die  literêre  gesprek  van  meet  af  aan  min  kans  het  op  sukses.  Om  tegelyker- 

tyd  te  veronderstel  dat  dié  beswaarde  leser  Swart  sal  wees,  lyk  na  'n  on- 
nodige  (rassistiese?)  verskraling.^®’ 

Die  resLiltate  van  die  eksperimentele  ondersoek  wat  hieronder  volg,  wil  nie 
op  wetenskaplikheid  aanspraak  maak  nie  — daar  lê  nog  'n  té  lang  pad  voor 
voordat  'n  bevredigende  toetsmodel  ontwerp  is.  Maar  dit  bied  'n  in- 
teressante  insig  in  die  resepsie  deur  28  Swart  lesers  van  raspejoratiewe  in  'n 
bekende  en  'n  bekroonde  Afrikaanse  roman. 


Die  toetsgroep  was  28  derdejaars  in  die  Afrikaans-kursus  aan  die  Univer- 
siteit  van  Zoeloeland,  waar  Kroniek  van  Perdepoort  as  'n  voorgeskrewe 
werk  behandel  is.  Die  peiling  is  in  September  1985  in  'n  klaskamer  gedoen 
en  die  resipiënte  het  vrye  toegang  tot  die  teks  gehad. 

Hulle  is  nie  vooraf  ingelig  oor  die  strekking  van  die  peiling  nie  en  kon  nie 
tydens  die  ondersoek  onderling  kommunikeer  nie. 

Die  gemiddelde  ouderdom  van  die  resipiënte  was  31  jaar;  die  jongste  stu- 
dent  was  24  en  die  oudste  45.  61%  het  aangedui  dat  hul  huistaal  Zoeloe  is, 
terwyl  ook  Sotho,  Tswana  en  Swazi  genoem  is.  Geen  resipiënt  het  of 
Afrikaans  óf  Engels  as  huistaal  opgegee  nie.  82%  van  die  respondente  het 
Afrikaans  as  hul  derde  of  vierde  taal  bestempel,  terwyl  14%  Afrikaans  as  hul 
tweede  taal  aangedui  het. 

Die  resipiënte  was  afkomstig  van  uiteenlopende  plekke  soos  Soweto  en 
Nelspruit  in  die  Transvaal,  Kroonstad  en  Frankfort  in  die  Vrystaat,  en  Pieter- 
maritzburg  en  Mtubatuba  in  Natal. 

Die  groep  het  aangedui  dat  elk  gemiddeld  vyf  Afrikaanse^^’  boeke  per  jaar 
lees.  Gevra  na  watter  boeke  hulle  onlangs  gelees  het,  is  'n  interessante  ver- 
skeidenheid  genoem:  Die  Keiser,  Germanicus  en  Die  Ambassadeur  het  die 
meeste  roepe  gekry,  maar  ook  Sewe  dae  by  die  Silbersteins,  Poppie 
Nonqena,  Duiwel-in-die-Bos  en  Die  Son  Struikel  is  genoem.  Al  hierdie 
boeke  is  of  was  in  die  nabye  verlede  voorgeskrewe  boeke  in  die  Departe- 
ment  Afrikaans  aan  die  Universiteit  van  Zoeloeland.  Die  studente  het  min 
blyke  gegee  van  'n  wyer  leeservaring  in  Afrikaans  búite  die  verpligte  univer- 
siteitscLirriculum. 

Tydens  die  voorlesing  het  dit  geblyk  dat  die  taalgebruik  van  die  roman  'n 
belangrike  struikelblok  vorm;  93%  van  die  resipiënte  het  aangedui  dat  hulle 
die  taalgebruik  baie  moeilik  of  moeilik  gevind  het,  terwyl  slegs  7%  die 
taalaanbod  maklik  gevind  het.*^’ 

Wat  raspejoratiewe  betref,  het  64%  van  die  resipiënte  aangedui  dat  hulle 
soortgelyke  woorde  dikwels  of  baie  dikwels  buite  die  klaskamer  teëgekom 
het. 

Bogenoemde  is  klaarblyklik  onvoldoende  om  die  kodes  van  die  ontvangers 
bevredigend  te  omskryf,  maar  dit  verskaf  tog  wat  as  'n  formele  profiel 
bestempel  kan  word. 

IV 


Hierbo  is  opgemerk  dat  die  literêre  gesprek  verbreek  kan  word  indien  die 
hoorder  hom  verset  teen  'n  bepaalde  perlokusie-effek  wat  die  spreker 
nastreef.  Om,  nog  vóór  die  resipiënte  uit  v/erdere  vrae  kon  snap  wat  die 
strekking  van  die  vraelys  was,  vas  te  stel  of  'n  swak  of  foutiewe  hoorders- 
reaksie  kan  ontstaan  wanneer  'n  Swart  leser  met  raspejoratiewe  in  'n 
blanke  teks  gekonfronteer  word,  was  die  eerste  vraag  (ná  die  profiel- 
vasstelling):  "Het  u soms  woorde  in  die  boek  teëgekom  wat  u ongelukkig  of 
selfs  kwaad  gemaak  het?  Indien  wel,  gee  'n  voorbeeld." 

71%  van  die  respondente  het  "ja"  geantwoord,  25%  ontkennend,  terwyl 
4%  geen  antwoord  gegee  het  nie. 

Van  die  71  % wat  gevoel  het  dat  daar  wel  woorde  was  wat  hulle  ongelukkig 
of  kwaad  gemaak  het,  het  slegs  7%  besware  geopper  wat  as  taalkundig 
bestempel  kan  word:  die  Afrikaans  wat  deur  die  Bruin  personasies  gepraat 
word,  en  die  opneem  van  "Engelse  woorde"  in  die  teks  ("gentleman"  en 
"engine"  is  aangeteken,  terwyl  dit  inderdaad  in  die  teks  as  "jintelman"  (p. 
21)  en  "enjin"  (p.  25)  verskyn). 

Ander  woorde  wat  genoem  is,  het  binne  die  kader  van  hierdie  artikel  geval: 
"kaffer"  (ook  in  die  meervoudsvorm  en  gekoppel  aan  ander  woorde  soos 
"kaffer-chauffeur"),  "hotnots",  "meidjie",  "bantoe"  en  "jong". 

64%  van  diegene  wat  besware  teen  woordgebruik  gehad  het  (75%  van  die 
hele  groep  van  28)  het  dus  spontaan  aangedui  dat  raspejoratiewe  in  die  teks 
hulle  ongelukkig  of  selfs  kwaad  gemaak  het.  Hul  respons  kan  as  onbevange 
beskou  word,  omdat  dié  woorde  nooit  in  die  klassituasie  bespreek  is  nie  en 
hulle  op  dié  stadium  nog  nie  bewus  was  van  die  strekking  van  die  daarop- 
volgende  vrae  nie. 

Die  daaropvolgende  vraag  moes  toets  of  die  aanwesigheid  van  dié  woorde 
die  waardering  van  die  boek  beïnvloed.  Die  teendeel  het  egter  geblyk:  19% 
van  die  resipiënte  het  die  roman  as  "baie  goed"  bestempel,  64%  as 
"goed",  terwyl  7%  dit  as  "swak"  of  "baie  swak"  beskou  het.  Die  restant 
van  die  resipiënte  het  volstaan  met  die  volgende  opmerkings  (verbatim)-.  "'n 
goeie  roman  om  te  analiseer,  maar  baie  swak  een  om  te  geniet",  en:  "goeie 
roman,  alhoewel  ander  woorde  wat  daar  gebruik  is  nie  vir  my  goed  is  nie". 
Dit  blyk  dus  duidelik  dat  die  oorgrote  meerderheid  van  die  resipiënte  die 
roman  steeds  hoog  aanslaan. 

Hierna  is  die  gevoel  oor  neo-sensuur  getoets  en  is  gevra  of  dit  enige  verskil 
aan  die  roman  sou  maak  as  die  raspejoratiewe  by  'n  heruitgawe  van  die 
boek  uitgelaat  sou  word. 

Die  resipiënte  wat  gevoel  het  dat  die  weglating  van  die  woorde  'n  verskil 
aan  die  roman  sou  maak,  kan  in  twee  groepe  verdeel  word: 

1 ) Diegene  wat  neo-sensuur  as  'n  negatiewe  stap  sou  sien,  het  32%  van 
die  ja-groep  (25%  van  die  hele  groep  van  28  resipiënte)  gevorm.  Hul 

motiverings  was,  onder  meer:  "dit  sou  die  konnotasie  van  die  hele 
boodskap  verander",  en  "dit  (die  woorde)  is  vir  'n  bepaalde  doel 
gebruik". 

2)  Diegene  wat  suiwering  as  'n  positiewe  stap  sou  sien,  het  bestaan  uit 
68%  persent  van  diegene  wat  gevoel  het  dat  weglating  van  die 
woorde  'n  verskil  aan  die  teks  sou  maak  — 54%  van  die  hele  groep 
van  28  resipiënte.  Hul  motiverings  was  hoofsaaklik  dat  die  negatiewe 
gevoelens  wat  deur  die  teks  in  sy  huidige  vorm  by  'n  Swart  leser 
opgewek  word,  dan  nie  meer  sal  voorkom  nie.  Hul  motiverings  het 
onder  meer  soos  volg  gelui:  "daar  kan  geen  walging  van  die  leser 
wees  as  hy  gerus  deurlees"  en  "want  dit  sou  geen  negatiewe 
gevoelens  aan  die  Swart  leser  oordra  nie". 

Die  meerderheid  van  die  studente  sou  neo-sensuur  dus  as  'n  postiewe  ver- 
wikkeling  sien. 

Dié  kwosiënt  word  gestaaf  deur  die  respons  op  'n  volgende  en  laaste  vraag 
in  hierdie  verband:  "Dink  u dat  die  boek  weer,  sonder  veranderinge,  hier  by 
UniZoeloe  voorgeskryf  moet  word?" 

54%  van  die  resipiënte  (dieselfde  aantal  as  dié  wat  neo-sensuur  as  'n 
positiewe  stap  sou  sien)  het  "nee"  geantwoord.  Motiverings  wat  aangegee 
is,  was  die  volgende:  "want  as  die  boek  weer  voorgeskryf  sonder  verande- 
ring,  dit  sou  beteken  dat  die  persoon  wat  die  boek  voorskryf  is  die  een  wat  sê 
die  Swart  mense  kaffers  is",  "ek  dink  ...  dat  dit  nou  'n  tyd  is  om  bietjie  ver- 
sigtig  te  wees",  "want  hierdie  universiteit  is  Zoeloeland,  waar  die  kern  van 
die  Swartes  weerstand  opvallend  was  (sic)",  "die  boek  maak  party  Swart 
studente  kwaad  deur  die  gebruik  van  woorde  soos  'kaffer'  ",  "dié  woorde 
...  verneder  die  Swart  student  en  sy  nasie". 

Diegene  wat  gemeen  het  dat  die  boek  weer  by  die  Universiteit  van 
Zoeloeland  voorgeskryf  moet  word  (39  % van  die  resipiënte)  se  kommen- 
taar  was  onder  meer:  "mense  behoort  te  weet  hoe  dinge  gebeur  het  en  hoe 
dinge  nou  verander  het"  (uit  Engels  vertaal  — EvH),  "want  die  boek  ver- 
breed  die  studente  se  verwagtingshorison"  (ook  vertaal),  "ja,  om  die  sosiale 
toestande  van  die  verkrampte  sogenoemde  plattelanders  se  verhouding 
teen  die  swartes  aan  te  dui",  "sodat  ons  die  ander  mense  (blankes)  se 
gevoelens  kan  begryp". 

Dit  blyk  dus  duidelik  dat  die  meerderheid  resipiënte  meen  dat  die  boek  nie 
geskik  is  nie  as  voorskryfmateriaal  weens  die  aanwesigheid  van  raspe- 
joratiewe  in  die  teks. 

Om  slegs  die  meerderheidsmening  opsommend  te  gee:  75%  van  die 
resipiënte  het  raspejoratiewe  in  die  teks  aangeteken  as  woorde  wat  hulle 
ongelukkig  of  selfs  kwaad  gemaak  het.  54%  sou  die  verwydering  van  dié 
woorde  uit  die  teks  as  'n  positiewe  stap  beskou  en  dieselfde  persentasie, 
54%,  het  gemeen  dat  die  boek  nie  weer  voorgeskryf  behoort  te  word  nie  — 

juis  weens  die  aanwesigheid  van  kwetswoorde  in  die  teks. 

Desondanks  het  83%  die  roman  steeds  hoog  aangeslaan,  wat  toon  dat 
literêre  oordeel  die  botoon  kon  voer  bó  emosies  wat  gewek  is  deur 
kwetswoorde. 

V 

Ná  die  bedrywighede  van  die  ''Committee  on  Racism  in  Text  Books"  rondom 
Jan  Rabie  se  "Droogte",  het  'n  hete  debat  ontstaan;  is  neo-sensuur 
geregverdig  of  nie?  Die  Afrikaanse  Skrywersgilde  het  op  12  September  1984 
'n  paneelbespreking  aan  die  UWK  gebied  met  as  tema;  Neo-sensuur: 
Heksejag  of  geregverdigde  sensuur  teen  rassisme  of  vermeende  rassisme  in 
die  Suid-Afrikaanse  Letterkunde?  Is  daar  plek  vir  Hterêre  waardes  in  'n 
sosiale  stryd?^^^ 

Richard  Rive  het,  volgens  die  Sunday  Times  Extra  van  16  September  1984, 
gemeen  dat  'n  skrywer  se  standpunt,  en  nie  die  woorde  wat  hy  gebruik  nie, 
ondersoek  moet  word  om  vas  te  stel  of  'n  boek  rassisties  is  of  nie.  Ook,  het 
hy  gesê,  word  die  geskiedenis  vervals  deur  die  suiwering  van  boeke. 

Hein  Willemse  het,  soos  gerapporteer  in  die  Gilde  se  nuusbrief,  gevoel  dat 
die  teks  in  die  geval  van  literêre  werke  nie  later  gesuiwer  moet  word  nie.^'*’ 
Daar  moet  egter  deeglik  kennis  geneem  word  van  die  werk  binne  die  sosiale 
bestel.  Die  literator  is  toenemend  betrokke  by  die  verbintenis  tussen  literêre 
werke  en  die  wêreld  van  sy  tyd,  en  moet  in  essensie  betrokke  wees  by 
ideologiestudie. 

Volgens  Abraham  de  Vries  is  neo-sensuur  ironies  genoeg  iets  wat  voortkom 
uit  'n  idealisme  en  'n  strewe  na  menswaardigheid  wat  Suid-Afrikaanse 
skrywers  al  baie  jare  verkondig  en  steun.^^’  Ook  hy  meen  dat  "só  'n  suíwe- 
ringsaksie  — sensuur  met  terugwerkende  krag  wat  Toon  van  den  Heever  en 
selfs  Opperman  sou  verfomfaai  — nie  verantwoordbaar  is  nie".^®’ 

Maar  dié  klompie  menings  van  skrywers  en  akademici  bied  min  troos  vir  die 
alte  praktiese  dilemma  van  die  dosent  wat  gemoeid  is  met  literatuuronderrig 
aan  Swart  mense.  Immers  moet  hy  uit  beskikbare  tekste  'n  verant- 
woordbare  curriculum-seleksie  maak.  Hy  het  een  van  drie  uitweë; 

1.  Hy  kan  die  woorde  tydens  voorlesings  ignoreer  en  waarskynlik  sy 
studente  vervreemd  sien  van  goeie  Afrikaanse  tekste; 

2.  Hy  kan  tekste  wat  raspejoratiewe  bevat,  nie.voorskryf  nie.  Maar  soos 
De  Vries  tereg  opmerk,  sal  dit  'n  soort  "apartheid"  teweegbring  wat 
hoër  onderwys  en  die  letterkunde  nie  kan  bekostig  nie  indien  literêre 
werke  wat  wel  met  blanke  studente  behandel  word,  liewer  nie  vir 
Swart  studente  voorgeskryf  word  nie;^^’ 

3.  Hy  kan  hom  tot  'n  didaktiese  hulpmiddel  wend  om  die  aanvanklike 
reaksie  van  die  Swart  student  te  ontlont  en  die  weg  te  baan  vir  'n  meer 
omsigte,  wetenskaplike  ondersoek.  Saam  met  die  studente  kan  dus 
nie  slegs  gekyk  word  na  wat  die  teks  /s  nie,  maar  ook  wat  hy  doen. 

Hier  bied  die  kommunikasiemodel,  soos  omskryf  deur  Van  Coller,  die 
geleentheid  om  die  rol  van  die  onderskeie  sprekers  en  lesers  in  die  literêre 
kommunikasieproses  te  verduidelik.^®’  Hoe  belangrik  só  'n  ondernneming 
is,  blyk  duidelik  uit  die  volgende  kwosiënte:  in  die  bogemelde 
eksperimentele  ondersoek,  het  39  % van  die  resipiënte  die  konkrete  outeur 
van  Kroniek  van  Perdepoort,  Anna  M Louw,  as  'n  rassis  beskou,  terwyl 
57%  aangetoon  het  dat  hulle  die  roman  nooit  sou  opneem  as  hulle  vooraf 
geweet  het  hoe  hoog  die  kwetswoord-frekwensie  in  die  teks  is  nie. 

Ook  sou  dit  nie  vergesog  wees  om  die  resultate  van  'n  in  die  klas  geloodste 
eksperimentele  ondersoek  te  kombineer  met  'n  teksinterne  lesersgerigte 
ondersoek  aan  die  hand  van  die  kommunikasiemodel  nie.  'n  Hipotetiese 
verwagtingshorison*®’  kan  onder  meer  gekonstrueer  word. 

Dalk  kan  die  dosent  dan  aantoon  dat  die  konkrete  outeur  Anna  M Louw,  vry 
te  spreek  is  van  die  raspejoratiewe  in  die  monde  van  die  personasies  (in  die 
personeteks)  en  die  raspejoratiewe  in  die  mond  van  die  vertelinstansie  (in 
die  vertellersteks).^'” 

Of  is  sy  nie? 


VOETNOTE 

1.  In  De  Jong,  M.  se  artikel  "'n  Kritiese  beskouing  van  die  standverskille  tussen  teks  en 
leser,  veral  by  literatuuronderrig"  in  Malan,  C.  (Red.)  se  Letterkunde  en  Leser,  p.  43  en 
verder  maak  sy  sinvolle  opmerkinge  oor  die  probleme  van  die  dosent  wat  blanke 
literatuur  aan  Swart  studente  onderrig. 

2.  VAN  COLLER,  H.P.  en  Van  Rensburg,  M.C.J.,  "Van  mond  tot  oor"  in  Van  Jaarsveld, 
G.J.  (Red.),  WatsêjyP,  p.  215. 

3.  Die  eerste  (1975-)  uitgawe. 

4.  Hierdie  aangeleentheid  het  wye  persdekking  geniet,  onder  meer  in  die  dag-  en  mid- 
dagkoerante  Die  Burger  en  The  Argus,  asook  die  Sondagkoerant  Sunday  Times  en  het 
onder  meer  gelei  tot  'n  klag  wat  deur  die  Afrikaanse  Skrywersgilde  by  die  Suid- 
Afrikaanse  Mediaraad  aanhangig  gemaak  is  oor  'n  berig  in  The  Argus  van  25  Mei  1984. 

5.  SEGERS,  R.T.,  "Lezer  en  Tekst",  in  Receptie-Esthetika-Grondslagen,  Theorie  en 
Toepassing,  p.  29. 

6.  BUTLER,  C.,  Interpretation,  Deconstruction,  and  Ideology,  p.  7. 

7.  VAN  COLLER,  H.P.,  "Kommunikasie  as  manipulasie",  in  Malan,  op  cit,  p.  116. 

8.  VAN  COLLER  en  Van  Rensburg,  op  cit,  p.  215. 

9.  Ibid,  p.  224. 

10.  DE  JONG,  op  cit,  p 56,  wys  daarop  dat  dit  vir  baie  bevraagtekenbaar  is  as  die  literêre 
kommunikasiesituasie  tussen  'n  Swart  leser  en  'n  blanke  teks  as  'n  probleem  beskou 
word. 

1 1 . Ook  hul  leesgeskiedenis  van  anderstalige  werke  is  getoets,  maar  dit  word  eers  hier  buite 
rekening  gelaat. 

12.  Volgens  De  Jong,  op  cit,  p 59,  het  die  Bauer-Mauserprojekgroep  bevind  dat,  ten  op- 
sigte  van  'n  verteenwoordigende  groep  Duitse  lesers,  taalvermoë  resepsie  veel  meer 
beïnvloed  as  sosiale  faktore  soos  geslag,  ouderdom,  beroep  of  status. 

13.  Nuusbrief  van  die  Afrikaanse  Skrywersgilde,  Oktober  1984,  p.  9. 

14.  Volgens  Willemse  word  ingeboude  rassisme  in  wetenskapboeke  (in  teenstelling  met 
literêre  werke)  dikwels  as  feite  aangebied,  en  hier  is  werk  soos  dié  verrig  deur  die  "Com- 

mittee  on  Racism  in  Text  Books"  nodig. 

15.  Nuusbrief  van  die  ASG,  Oktober  1984,  p.  11. 

16.  DE  VRIES,  A.H.,  "Die  streng  sensuur  van  anti-rassisme",  in  Malan,  C.  en  Smit  B. 
(Reds.),  Skrywer  en  Gemeenskap,  p.  197. 

17.  Ibid,  p.  199. 

18.  VAN  COLLER,  H.P.,  "Pilatus  of  Pilaar",  in  Van  Jaarsveld,  G.J.  (Red.),  op  cit,  p.  238. 

19.  Soos  onder  meer  aangetoon  deur  Kloek,  J.J.,  "Vielen  de  juffrouwen  van  'erzelven?  Of: 
Is  receptiegeschiedenis  mogelijk?"  in  Segers,  R.T.  (Red.),  op  cit,  p.  104. 

20.  VAN  COLLER  en  VAN  RENSBURG,  op  cit,  p.  221. 

M.E.  Smith 

Adam  Small  50:  "...  die  pad  gaan  deur  'n  donker, 
dónker  droom" 

"M'  die  Here  sê  vi'  hom: 
djy  sal  djou  mense  lei 
Wat's  in  djou  hand? 
en  Mosas  sê:  'n  staf 
nou  vrinne 

in  my  hand  was  my  kitaar, 
kó,  lat  ons  sing  ..." 

As  segsman,  leier,  filosoof  binné  die  sosiale  realiteit  van  die  Bruinmens 
openbaar  Adam  Small  as  Sestigerskrywer  'n  nuwe  dimensie;  ander 
werklikheidsmoontlikhede  vir  die  Afrikaanse  poësie  en  drama  (teater).  Hy 
kanaliseer  die  voertaal  wat  hy  "Kaaps"  noem  in  geskrewe  taal  om  sy  mense 
vollediger,  meerduidig  stem  te  gee  en  vestig  hom  eers  as  digter  met  veral 
Kitaar  my  kruis  (1961)  en  Sê  sjibbolet  (1963). 

Small  fokus  op  sy  mense  as  karaktervolle,  unieke  kultuurgroep  met  eiesoor- 
tige  swaarkry,  seerkry,  bitterheid,  erns,  luim  en  gesellige  verkeer.  In  die 
hoedanigheid  van  filosoof,  sosioloog  en  dramaturg  openbaar  hy  insig  (nie 
noodwendig  objektiwiteit  nie)  met  betrekking  tot  die  dilemma  van  hierdie 
gemeenskap.  Professioneel  verbonde  aan  die  Universiteit  van  Wes- 
Kaapland,  as  hoogleraar  in  maatskaplike  werk,  word  sy  kennis  en  ervaring 
aangewend  in  kreatiewe  kommunikatiewe  teaterkuns.  Hieruit  groei  die 
dramatis  persona  soos  Kanna,  Makiet,  Joanie  Galant-hulle  en  Map  Jacobs, 
belig  teen  'n  vernietigende  sosiale  agtergrond  en  problematiek. 

In  die  filosofie  as  denkrigting  grond  Small  sy  geestelike  groei,  maar  as  fun- 
damentele  lewensopvatting  probeer  hy  eerlike  opregtheid  handhaaf  teenoor 
sy  medemens.  Hy  glo  dat  kulturele  geskille  oorbrugbaar  is  deur  die  weder- 
sydse  uitdra  van  verdraagsaamheid  en  liefde.  Dit  impliseer  aan  die  ander 
kant  ook  eksistensiële  vrae  oor  die  bestaanskrisis,  oor  die  mens  wat  homself 
afvra:  Wie  is  ek?  Waar  hoort  ek?  Is  regverdigheid  en  waarheid  nog 
moontlik? 

So  sorg  Small  vir  'n  hoogtepunt  met  Kanna  hy  kó  hystoe  (1965)  wat  nuwe 
nuanses  aan  die  teater  en  drama  (literatuur)  verleen.  Hierdie  drama  spréék 
deur  die  oproep  van  waarhede  — oor  grense,  "afstande,  jare,  drome  en  die 
dood  heen".  Die  dramaturg  het  hierdie  waarhede  geobjektiveer;  die  basiese 
gegewe  omvat  veel  meer  as  die  dilemma  van  'n  rassegroep  of  een  bepaalde 
gemeenskap.  Dit  strek  oor  oppervlakkige,  eenmalige  gebeure  heen  om  die 
universele  problematiek  en  kondisie  te  openbaar  van  "die  armes  wat  altyd 
by  ons  is"  en  van  "die  vervloektes  van  die  aarde". 

Die  betekenisryke  spel,  Kanna  hy  kó  hystoe,  korreleer  in  meer  as  een  opsig 

met  die  Epiese  Teater  en  herinner  aan  meesterdramas  — kwaliteite  soos 
vervat  in  werke  van  Thornton  Wilder,  Bertolt  Brecht  en  die  Amerikaner,  Ar- 
thur  Miller  word  herbeklee  binne  die  konteks  van  die  poëtiese  Afrikaanse 
taal  en  binne  die  Suid-Afrikaanse  konteks.  Hierdie  stuk  met  sy  epies-liries- 
dramatiese  karakter  verbreed  ook  die  tegniese  moontlikhede  van  die  teater- 
produksie  en  ontgin  verhoogdimensies,  beligtings-  en  klankeffekte.  So  leen 
hierdie  drama  hom  uit  die  aard  van  epies-liries-dramatiese  kwaliteite  (veral 
sang,  musiek,  terugflitse  en  rituele  herhaling)  uitstekend  tot  eksperimentele 
teater:  só  aangrypend  en  uitdagend  vir  regisseur  en  akteur,  só  vertolkbaar 
en  dit  alles  in  welluidende  natuurlike  Afrikaans. 

Small  se  subtiele  bemeestering  en  beplanning  van  die  dramatiese  blyk  in 
meer  as  een  opsig,  maar  veral  in  die  trefkrag  wat  verkry  word  met  karakters 
soos  Makiet  en  Kanna.  Vergelyk  kortliks  as  enkele  voorbeeld  die 
kernepisode.  "Goodbye  Diekie”,  en  die  deurdringend-betekenisryke  slot. 
"Wat  voorgestel  word,  is  tekens  van  wat  in  hom  (Kanna)  woed:  'n  stryd  om 
vereenselwiging,  'n  stryd  om  êrens  te  'hoort'  — in  hys  of  huis,  êrens.  Dit 
word  nêrens  uitgesê  nie,  maar  is  oral  teenwoordig.  En  ómdat  dit  nie  in 
soveel  woorde  'ondersoek'  word  nie,  behou  dié  drama  aan  die  einde  'n  in- 
druk  van  'n  ander  dimensie,  'n  woordelose,  waarin  betekenisse  tot  in  die 
oneindige  voortgeplant  word"  (Brink,  1986,  p.  172). 

Voor  die  opvoering  van  Joanie  Galant-hulle  (1973)  verloop  'n  lang  tydperk 
waartydens  Small  "voel  dat  hy  nie  meer  met  Afrikaans  deurbreek  nie  ..." 
The  Orange  Earth,  "'n  verbeeldingryke  outobiografie"  word  gebaseer  op  sy 
persoonlike  ervaring  as  Kleurling  en  hy  praat  nie  na  die  mond  van  wit  óf 
swart  nie,  maar  as  "grys  mens"  [Die  Volksblad,  26  Julie  1978). 

Kunstenaar  en  besorger,  Adam  Small,  stel  egter  weer  die  kondisie  van  sy 
mense  voor  die  Afrikaanse  (teater-)bewussyn  met  die  opvoering  en 
publikasie  van  Joanie  Galant-hulle  (1973  en  1978)  en  Krismis  van  Map 
Jacobs  (1983).  Uit  hierdie  twee  dramas  spreek  waarhede  in  die  idioom  van 
sy  "grys  mense,  die  duisende  ontworteldes"  waarvan  diegene  "aan  die 
ander  kant"  nie  langer  vervreemd  moet  bly  nie. 

Hy  wil  dat  Joanie  Galant-hulle  meer  universeel  moet  wees  as  net  'n  kom- 
mentaar  op  die  Suid-Afrikaanse  politieke  situasie  ...  Die  mense  van  hierdie 
drama  is  vir  Adam  Small  die  slagoffers  van  die  ideologiese  armoede  — ar- 
moede  wat  deur  wette  gestut  word  ...  Met  Joanie  Galant-hulle  wou  hy  'n 
sensitiwiteit  skep  — 'n  begrip  vir  die  soort  pyn  van  menswees  (Amanda 
Botha  in  Die  Transvaler,  6 Januarie  1979). 

In  hierdie  stuk  word  die  harde  werklikheid  onomwonde  gestel  — anders  as 
in  Kanna  hy  kó  hystoe  waar  subtiele  aanbieding,  suggestie,  fyn  spel  met 
ironie  oor  tyd,  afstand  en  grense  heen  gelyktydig  die  patos  en  dramatiesé 
impak  verhewig.  Meriete  het  Joanie  Galant-hulle  beslis,  maar  die 
troebelheid  wat  opval,  spruit  uit  die  afwesigheid  van  'n  hoofpersoon  wat  er- 
varing  projekteer  uit  die  aard  van  sy/haar  samestelling.  Meer  geslaagd  sou 
dié  stuk  kon  kommunikeer  indien  wegbeweeg  is  van  oordrewe  herhaling. 

oorbeklemtoning  van  emosionele  episodes  en  verslaglewering  kon  verdiep 
tot  innerlike  stryd  en  ware  tragiek.  Vergelyk  as  enkele  voorbeeld  met  betrek- 
king  tot  die  bogenoemde:  Episode  6:  "Haitie-taitie  multi-racial  mense!" 
Deur  die  hand  van  'n  bekwame  regisseur  kan  Krismis  van  Map  Jacobs  as 
uiters  geslaagde,  ontroerende  produksie  uitgebou  word.  Aan  karakterrolle 
is  in  hierdie  treffende  drama  geen  tekort  nie;  hoewel  dit  aan  'n  ver- 
skeidenheid  akteurs  speelgeleentheid  bied,  vereis  die  stuk  beslis  toewyding 
en  tegniese  vaardigheid. 

Soos  in  Joanie  Galant-hulle  word  weer  opgeneem  die  stryd  van  'n  klompie 
individue  om  opheffende  lewensomstandighede  te  beding.  In  Krismis  van 
Map  Jacobs  opereer  die  hoofpersone  egter  met  groter  oortuigingskrag. 
Hulle  probeer  fisies  en  geestelik  ontkom  aan  die  degradering  binne  die 
onuithoudbare  sosiale  werklikheid: 


MAUD:  Ek  sê  vir  jou,  we  must  get  óút  here,  óút,  óút  ... 

CAVERNELIS:  Maar  dis  mos  hoekom  ... 

MAUD:  Ja,  hoekom  jy  jou  vrek  werk  by  die  polony  factory,  week  in  en  week  uit,  en  dan  elke 
aand  ook  nog,  en  weekends  ook  nog  canvass,  canvass,  canvass,  met  die  soft  goods  ...  en  dan 
spot  hulle  vir  jou,  lag  hulle  vir  jou,  wiet  jy  dit,  oor  die  soft  goods,  petticoats  en  panties,  lag 
hulle,  ha-ha-ha-ha  ... 


CAVERNELIS:  Wat  ek  doen  is  my  eie  besigheid,  ek  moveer  hulle  nie! 
MAUD:  Maar  hulle  moveer  vir  jóú,  my  dear! 


CAVERNELIS  (bars  uit):  Hulle  ...  gat,  Maudiel  Hulle  ...  gat,  sê  ek! 


MAUD:  Jy  gaan  dan  maar  weer  ... 
CAVERNELIS:  Ja,  Maudie  ... 

(p.  11). 


Die  allernoodsaaklike  botsing  bly  nie  uit  in  hierdie  drama  nie  en  spanning 
word  goed  opgebou  veral  om  die  persoon  van  Map:  "Map  se  bieg  in  die 
sesde  toneel  (pp.  32—35)  vorm  'n  hoogtepunt  van  spanningsvolle  onthul- 
ling  in  die  stuk,  en  die  intensiteit  word  hier  versterk  deur  Map  se  ma  wat  nie 
verbaal  reageer  nie,  maar  tog  toenemende  tekens  van  ontsteltenis  toon" 
(J.P.  Smuts  in  Die  Burger,  26  April  1984). 

So  het  Small  as  Afrikaanse  skrywer  dan  in  die  woorde  van  Kanna,  Makiet, 
Joanie,  Cavernelis  en  Map  vir  die  leser  en  die  gehoor  "alles  ge-vertel".  Hy 
het  by  geleentheid  gesê:  "Afrikaans  is  'n  wye  en  geskakeerde 
kultuuromgewing  ...",  mag  dit  ook  waar  wees  van  sy  toekomstige  betrek- 
kinge;  mag  die  "magic"  van  die  teater  die  "dice"  reg  laat  val  vir  nog  stukke 
en  stukke  gebou  uit  sý  opvatting  en  realiteit. 

René  Marais 

Besoek  aan  die  Seminarium  St.  John  Vianny 


Hy  het  ons  tegemoet  geloop 
met  daardie  wye  glimlag: 
vandag  sonder  priesterskleed 
in  blou  kortbroek  en  oopnekhemp. 

Ons  praat  eers  oor  die  werk  en  weer, 
dan  oor  kuns  en  skryf,  en  hy  vra: 

"Die  boeke?  Was  hulle  geseënd?" 
Geseënd  ja,  Vader,  geseënd  en 
méér  nog  is  die  uitnodiging: 

"Kom  stap  saam  na  ons  katedraal." 
Eenvoudige  houtdeure,  swaar, 
en  binne:  mure  hemelhoog 
en  spits  balke  in  die  dak. 

Hy  kniel  diep  en  buig  na  die  Kruis, 
stap  saam  deur  die  stilte  vol  lig. 

Uit  Baldinelli-mosaïek  kyk 

die  Twaalf  wat  saam  met  Hom  was 

en  oorkant  hang  die  veertien  stasies 

van  die  Kruisweg.  Ons  staan.  Hy  sê: 

"Kyk  hoe  suiwer  is  die  wit  Hand 

van  die  Seun  onder  die  bebloede  hand 

van  die  soldaat."  En  dan,  voor, 

die  Heilige  Maagd,  die  Moeder 

van  God,  gekroon  met  Lig.  Ek  voel 

my  kind  se  arms  om  my  nek 

en  in  die  helderte,  die  oop- 

heid,  die  vrede  van  die  vader 

ken  ek  weer  die  Liefde  van  God. 

vogelstruisfontein 


'n  breë  groen  stoep  wat  na  vloerpolish  ruik 
met  'n  muurtjie  en  bonkige  klippilare 
daaragter  die  sifdeur  na  die  kombuis: 

'n  plankvloer  en  plante  voor  die  ruit 

die  groot  swart  stoof  teen  die  linkermuur 
knetter  en  vlam  as  ek  met  die  grafie 
stronke  skep  uit  die  afgesaagde  drom 
vir  ouma  om  deur  die  oop  plaat  in  te  gooi 
(pasop  my  kind  dat  ]y  tog  nie  brand  nie) 

saans  aan  die  lang,  geskropte  tafel 

eet  ons  melkkos  en  snysels  uit  diep  borde 

na  oupa  se  seën-Here-laat-ons-eet 

en  speel  monopoly  by  die  paraffienlamp  se  lig 

tot  ons  laat  op  pantoffels  met  flikkerkers 

bank  gang-af  sluip  na  die  dubbelbed  en  donskombers 

nou  boer  rotte  in  die  kombuis 

oupa  en  ouma  woon  in  'n  dorpshuis 

met  tv  en  spierwit  elektriese  stoof 

ons  eet  nie  meer  melkkos  nie 

— of  langbeen  op  die  gras  agter  die  huis 

stywepap-en-suiker  saam  met  die  meidjies  — 

net  die  lewe  speel  steeds  sy  monopoly-spel 

Literêr-aktueel 


Op  versoek  van  die  redaksie  doen  dr.  Etienne  Britz,  wat  betrokke 
was  by  die  inwyding  van  die  geboortehuis  van  N.P.  van  Wyk  Louw 
en  W.E.G.  Louw  op  Sutherland,  verslag  van  die  verrigtinge: 

Die  gerestoureerde  geboortehuis  van  N.P.  van  Wyk  Louw  en  W.E.G.  Louw 
in  Sutherland  is  op  Saterdagmiddag,  7 Junie  1986,  amptelik  geopen.  Mev. 
Rosa  Louw  het  die  voordeur  van  die  huis  na  enkele  treffende  woorde  oor 
die  idealisme  van  haar  ontslape  man  en  sy  broer  oopgesluit.  Daarna  kon  die 
gaste,  elk  voorsien  van  'n  glas  sjampanje,  die  sogenaamde  Louw-huis  — 
wat  as  dorp-  en  streekmuseum  vir  Sutherland  en  die  Roggeveld  sal  dien  — 
betree. 

Vir  die  talle  besoekers  wat  van  plekke  so  ver  soos  Kaapstad  en  Johannes- 
burg  gekom  het,  was  dié  inwyding  'n  ondervinding  wat  hulle  nie  lig  sal 
vergeet  nie.  In  die  straat  voor  die  huis,  waar  die  gaste  toegespreek  is,  het  'n 
snerpende  bries  met  die  flou  middagson  baklei.  Maar  dit  was  gepas  dat  die 
huis  juis  in  die  winterkoue  van  'n  Róeveldse  Junie  geopen  is.  W.E.G.  Louw 
verjaar  op  31  Mei,  terwyl  Van  Wyk  Louw  op  11  Junie  gebore  is.  Van  Wyk 
Louw  se  tagtigste  geboortedag  is  trouens  in  1986. 

Die  gaste  het  reeds  die  oggend  geleentheid  gehad  om  die  besonder  aan- 
treklike  ou  huis  in  Jubileestraat  te  bewonder.  Die  Sutherlandse  Museum- 
raad  het  'n  weldadige  vleisbraai,  kompleet  met  potbrood  en  krummelpap, 
aangebied  in  die  agterplaas  wat  in  gedigte  soos  Van  Wyk  Louw  se  "Beeld 
van  'n  jeug:  duif  en  perd"  en  W.E.G.  Louw  se  "Verslag  van  'n  winterreis" 
verewig  is.  Liefhebbers  van  die  Louws  se  poësie  kon  in  dié  agterplaas 
dadelik  die  perdestal  en  die  agtertuin  waaroor  albei  broers  geskryf  het, 
herken.  Dit  was  'n  byna  onwerklike  ervaring  om  op  hierdie  werf  te  staan 
saam  met  die  weduwees  en  kinders  van  die  twee  groot  digters,  en  om 
mense  te  ontmoet  soos  die  bruin  vrou  wat  vir  die  Louw-gesin  gewerk  het 
toe  die  Louw-broers  kinders  was.  'n  Mens  kon  ook  kennis  maak  met 
Gunsfontein  se  teenswoordige  bewoners:  bejaarde  mense  wat  die  Louws 
eweneens  as  kinders  geken  het.  Gunsfontein  was  die  plaas  van  die  Louw- 
broers  se  familie  aan  moederskant,  die  Van  Wyks.  Hier  het  die  twee  digters 
belangrike  jeugindrukke  opgedoen. 

Vir  iemand  wat  die  Roggeveld  en  Sutherland  vir  die  eerste  keer  besoek,  kry 
die  uitdrukking  "Klipwerk"  skielik  meer  betekenis.  Dit  is  inderdaad  'n  klip- 
perige  wêreld.  Nie  alleen  die  kaal  grond  van  die  plase  lê  besaai  met  klippe 
nie,  maar  ook  die  dorp  word  oorheers  deur  grys  klipgeboue. 

Die  Louw-huis,  wat  in  1861  opgerig  is,  was  oorspronklik  'n  onafgewitte  klip- 
struktuur,  met  'n  gewel  en  'n  grasdak  in  die  Kaaps-Hollandse  styl.  Die  jaar- 
tal  en  Vrymesselaarsembleme  wat  die  oorspronklike  eienaar,  Jacob  Fran- 
cois  Cloete,  saam  met  sy  voorletters  op  die  latei  van  die  voordeur  laat  aan- 

bring  het,  is  vandag  nog  te  sien.  In  die  voorportaal  van  die  gerestoureerde 
woning  is  daar  'n  foto  uit  die  vorige  eeu  waarin  die  oorspronklike  fasade 
duidelik  gesien  kan  word. 

Die  foto  is  van  'n  afstand  geneem  sodat  'n  mens  ook  talle  ander  Kaaps- 
Hollandse  klipgeboue  opmerk  wat  in  Sutherland  in  die  vorige  eeu  opgerig 
is.  Karel  Schoeman  wat  'n  boek  oor  die  Roggeveld  geskryf  het,  verduidelik 
in  'n  artikel  in  Die  Burger  dat  die  Kaaps-Hollandse  boustyl  in  binnelandse 
dorpe  soos  Sutherland  tot  in  die  sewentigerjare  van  die  negentiende  eeu 
nagevolg  is,  "lank  nadat  dit  uit  die  Boland  verdring  is". 

Die  opkoms  van  die  Engelse  boustyle  waarna  Schoeman  by  implikasie  ver- 
wys,  het  gaandeweg  ook  die  Karoo  getref.  Toe  die  prokureur  Bismarck  von 
Moltke  Louw,  vader  van  die  Louw-broers,  die  huis  in  1904  vir  £600 
aangekoop  het,  is  dit  vergroot  en  het  die  Kaaps-Hollandse  fasade  verdwyn 
om  plek  te  maak  vir  'n  steil  sinkdak  en  'n  veranda  van  gegolfde  sinkplate  op 
metaalpilare.  Daar  was  ook  'n  muurtjie  met  gegote  ysterwerk  om  die  voor- 
tuin  wat  die  invloed  van  die  Victoriaanse  era  op  die  dorpsargitektuur  van  die 
Karoo  duidelik  getoon  het.  Dié  tuinmuur  bestaan  vandag  ongelukkig  nie 
meer  nie. 

Die  Louw-huis,  met  sy  Kaaps-Hollandse  basisstruktuur,  sy  soldertrap  aan 
die  sykant  en  sy  onversierde  sinkdakke  is  nie  die  beste  voorbeeld  van  die 
Victoriaanse  boustyl  in  Sutherland  nie.  Dit  is  eerder  'n  voorbeeld  van  die 
sogenaamd  "Karoostyl".  As  'n  mens  vandag  deur  die  dorp  stap,  is  daar 
talle  ander  kliphuise  met  die  kenmerkende  sinkdakke  en  kartelende 
daklapelle  wat  vertel  van  die  era  toe  ook  hierdie  byna  oer-Afrikaanse  ge- 
meenskap  deur  die  beskawingsnorme  van  die  Britse  Ryk  beïnvloed  is.  'n 
Foto  van  die  gesin  Louw  in  die  W.E.G.  Louw-kamer  in  die  huis,  waarop  die 
prokureur,  sy  vrou  Martha  van  Wyk  en  hulle  vier  jong  kinders  in  deftige  swart 
verskyn,  vertel  egter  die  verhaal  van  die  Louws  se  verfyndheid  en  verklaar 
waarom  die  Louw-broers  later  na  Engelse  skole  en  universiteite  in  Kaapstad 
gestuur  is. 

'n  Mens  weet  dat  albei  broers  in  opstand  gekom  het  teen  die  Engelse  ele- 
ment  in  hulle  eie  opvoeding.  Maar  'n  mens  vra  jou  tog  af  as  jy  na  die  Vic- 
toriaanse  familiefoto  kyk  of  die  "stryd"  van  die  Louws  as  Dertigers,  met 
hulle  ideaal  van  'n  Afrikaanse  beskawing  gelykwaardig  aan  die  Europese 
beskawings,  nie  verband  hou  met  die  spanning  tussen  'n  Engelse  meester- 
kultuur  en  'n  Afrikaanse  stamkultuur  wat  hulle  as  kinders  van  vooraan- 
staande  ouers  in  die  Sutherland  van  die  jare  1910—1920  leer  ken  het  nie. 
Miskien  is  dit  selfs  waar  dat  die  Louws  later  byna  man-alleen  die  mag  van 
Engels  oor  Afrikaans  aangedurf  en  gebreek  het.  Die  Dertiger-idioom,  wat 
veral  deur  die  Louws  ontwikkel  is,  het  immers  aansluiting  gevind  by  die  taal 
van  die  Engelse,  Duitse  en  Nederlandse  digkuns  van  die  negentiende  eeu  en 
het  aan  Afrikaans  sy  eie  "gevleuelde  woorde"  gegee  waarmee  dit  in  die 
"vaart  der  volkeren"  kon  meevlieg. 

Wat  in  elk  geval  waar  is,  is  dat  die  klipperige  wêreld  van  die  Roggeveld  en 

die  sfeervolle  dorpie  Sutherland  'n  ankerpunt  in  die  Afrikaanse  werklikheid 
vir  albei  digters  was:  digters  wat  hulle  verdiep  het  in  wêrelde  vér  buite  die 
grense  van  Afrikaans  en  Suid-Afrika.  Vir  'n  Afrikaner  uit  die  stad  of  uit  'n 
universiteitsgemeenskap  bied  'n  besoek  aan  die  Louw-huis  in  Sutherland  'n 
merkwaardige  gevoel  van  aanraking  met  'n  hartland,  'n  heimat.  Die  rede  vir 
hierdie  sensasie  is  miskien  dat  die  Roggeveld  dié  betekenis  vir  die  Louws 
gehad  het  en  dat  'n  kennis  van  hulle  poësie  'n  soort  nostalgiese  voorkennis 
van  Sutherland  meebring. 

Op  die  openingsdag  was  die  Louw-huis,  veral  aan  die  binnekant,  nog  nie 
klaar  gerestoureer  nie.  Dit  is  veel  gevra  van  'n  klein  boeregemeenskap  om 
die  restourasie  en  instandhouding  van  so  'n  museum  te  bekostig,  sodat 
verdere  bydraes  aan  die  Sutherlandse  Museumraad  nodig  is  om  die  huis  tot 
sy  volle  potensiaal  te  ontwikkel.  Bydraes  kan  gestuur  word  aan  die  Suther- 
landse  Museumraad,  Posbus  54,  Sutherland  6920. 

In  die  huis  is  reeds  drie  kamers  vir  die  drie  bekendste  seuns  van  Sutherland 
ingerig:  'n  kamer  vir  elk  van  die  twee  Afrikaanse  digters  en  'n  kamer  vir  dr. 
Henry  Olivier,  'n  wêreldberoemde  ingenieur.  Elke  kamer  bevat  foto's, 
dokumente  en  gedenkwaardighede  wat  deur  die  onderskeie  families 
geskenk  is. 

Die  werk  van  die  Louw-broers  is  van  onskatbare  belang  vir  die  Afrikaanse 
kultuur.  Die  twee  oeuvres  verteenwoordig  'n  belangrike  deel  van  die 
"klassieke"  Afrikaanse  literatuur.  Maar  afgesien  van  die  intrinsieke  waarde 
van  die  twee  oeuvres  het  die  digterlike  idioom  van  albei  digters  'n 
bekorende  en  beskawende  mag  wat  na  vyftig  jaar  nog  steeds  aktief  is  in  die 
Afrikaanse  literatuur.  Kan  'n  mens  jou  byvoorbeeld  die  poësie  van  Sheila 
Cussons  of  die  prosa  van  Karel  Schoeman  voorstel  sonder  die  invloed  wat 
die  Louw-broers  op  Afrikaans  as  literêre  taal  uitgeoefen  het? 

'n  Besoek  aan  die  Louw-huis  is  dus  'n  besoek  aan  'n  ware  "heiligdom"  van 
Afrikaans.  Dat  die  huis  juis  op  'n  beskeie  wyse  aantreklik  is,  en  geleë  is  in 
die  "wye  en  droewe  land"  van  die  Roggeveld,  maak  dit  des  te  treffender  om 
te  aanskou.  Dit  is  nie  onmoontlik  om  daar  te  kom  nie.  Baie  mense  slaap  by 
Matjiesfontein  se  hotel  oor  op  pad  tussen  die  Noorde  en  die  Suide. 
Sutherland,  wat  sy  eie  hotel  het,  is  slegs  'n  uur  se  ry  op  die  goeie  teerpad 
van  Matjiesfontein  af. 

Die  skrywer  P.G.  du  Plessis  het  op  Sutherland  die  rede  gevoer  by 
die  inwyding  van  die  geboortehuis  van  IM.P.  van  Wyk  en  W.E.G. 
Louw  as  museum.  Hy  het  die  werk  van  dié  skrywers  bespreek  en 
ook  gepraat  oor  die  posisie  van  die  Afrikaner  vandag. 

Ons  laat  enkele  uittreksels  uit  sy  toespraak  soos  dit  verskyn  het  in 
Rapport,  15  Junie  1986,  hier  volg: 

...  Dis  soos  wanneer  jy  deur  'n  donkerte  loop  — waar  elke  skaduwee  in  jou 
pad  on-onderskeibaar  swart  is.  Elke  swart  kol  voor  jou  voete  kan  dan  'n 

holte,  'n  skeur,  'n  put,  'n  kloof  of  'n  afgrond  wees.  Jy  kan  nie  sien  nie.  Jy 
kan  nie  uitmaak  nie.  Jou  votgende  tree  kan  die  afgrond  in  wees. 

Dit  voel  soms  vir  my  my  mense  het  by  so  'n  stuk  swart  aangekom  — in  hulle 
woestynwandeling  sonder  vuurkolom. 

Want  ek  het  hulle  nog  nooit  so  onseker  gesien  oor  waar  die  voorstes  hulle 
voete  moet  neersit  nie.  Nog  nooit  het  die  twyfel  oor  die  toekoms,  en  die 
onsekerheid  so  oorheers  nie.  Die  onsekerheid  en  die  vrees  sit  boetie-getrou 
saam  in  die  agterkop. 

Die  wêreld  skree:  Spring!  Sommige  sê:  dis  maar  sommer  'n  holtetjie  voor 
ons.  Ander  sweer:  dis  die  afgrond  van  die  ondergang.  Nog  ander  sê:  nee, 
ons  moet  terug,  en  ons  moet  maar  baklei  tot  ons  lê,  voor  ons  toelaat  dat 
ons  verder  voortgedu  word. 

In  ons  vasgekeerdheid  begin  ons  na  mekaar  hap,  baklei  ons  soos  redeloses 
in  Pietersburg.  Want  tussen  die  rade-  en  die  redeloosheid  is  maar  'n  klankie 
verskil. 

Maar  hier  waar  ons  rondmaal  in  ons  onsekerheid,  word  ons  bewus  en  word 
ons  bewus  gemáák,  dat  die  sekerhede  van  ons  verlede  nie  altyd  die 
geregtigheid  gedien  het  nie.  — Dat  ons  sal  moet  vader  staan  vir  baie 
sondes-aan-ander. 

Twee  dinge  kom  dan  uit  ons  uit:  redelose  verdediging  van  die  onverde- 
digbare;  radelose  boetedoening  — tot  kruipens  toe  — oor  wat  verkeerd  ge- 
doen  is. 

Dit  is  so,  dat  jy  soms  — soos  veral  nou  — jou  hand  in  eie  boesem  moet 
steek  en  (verleë)  die  bose  swere  van  jou  gesindhede  en  jou  dade  daaraan 
moet  sien.  Maar  as  jy  in  'n  aanhoudende  hipnose  van  sweer-bestudering 
verval,  dan  word  jy  'n  daadlose  wat  maar  jou  potskerf  moet  vat  en  moet 
aanstaan  ashoop  toe. 

Tot  'n  bobbejaan  se  derm  raak  na'and  op.  Ook  aan  die  selfpynigende  geryg 
is  daar  'n  einde. 

Uiteindelik  moet  jy  dus  tog  by  dié  vraag  uitkom:  "Was  alles  wat  ons  was, 
voorgegee  het  om  te  wees,  mekaar  vertel  het  dat  ons  is,  dan  nét  boos?  Het 
daar  uit  ons  in  dié  land  níks  gekom  wat  ons  voor  God  en  mens  kan  hou  en 
waarvan  ons  kan  sê:  Kyk,  dit  was  goed?" 

"Het  daar  dan  net  ongeregtigheid,  onderdrukking,  liefdeloosheid,  selfsug, 
gierigheid,  onmenslikheid,  wreedheid,  vertrapping,  uit  ons  staat,  skole, 
kerke,  gereg,  daaglikse  wandel,  voortgekom?  Het  ons  dan  nêrens  iets 
goeds  vir  ons  en  vir  ander  mense  voortgebring  nie?" 

Dis  dan  wanneer  jy  die  hand  weer  in  jou  boesem  moet  steek  en  hom  moet 
uittrek  met  die  skoner  vel  van  balans  oor  hom.  Jy  moet  in  jou  oordeel  oor 
die  ongeregtighede  wat  jy  in  jouself  herken,  ook  kan  sien  hoe  jy  dan  so 
geword  het:  Wat  jy  in  die  land  aangetref  het,  en  hoe  hy  nou  is;  hoe  die 
mense  was  wat  jy  aangetref  het  en  hoe  natuurlik  jou  reaksie  ook  tóé  was,  en 
hoe  jou  gesindhede  daaruit  gegroei  het  ...  net  soos  jou  huidige  andersword 
uit  ander  omstandighede  en  tye  groei. 

Jy  moet  uitmaak  wat  in  jou  verdedigbaar  en  behoubaar  goed  en  mooi 
genoeg  was,  en  is.  Jy  moet  besef:  totale  goed  is  in  jou  en  jou  aanvegters 
ewe  onmoontlik  as  wat  absolute  boosheid  moontlik  is. 

En  daarmee  wil  ek  dan  terugkeer  na  die  twee  broers  wat  ons  vandag  hier 
huldig;  Die  adel  van  wat  ons  mense  óók  was,  die  kwaliteit  van  geeste  wat 
tussen  ons  werksaam  was,  die  gehalte  van  hulle  produkte  — na  skoonheid, 
menslikheid,  liefde,  weersin  in  die  minderwaardige,  geesteskwaliteit,  in- 
tellektuele  skerpte  — hulle  siening  van,  liefde  vir  en  kritiek  op  hulle  eie 
mense  in  hulle  eie  tyd,  dié  staan  daar  soos  'n  swartbordles  wanneer  ons  in 
ons  selfondersoek  ons  eiewaarde  wil  ontken. 

Mense  soos  hulle,  het  ons  — jammer  vir  die  woorde  — kultuur/volk/be- 
staan  die  moeite  werd  bewys. 

Wanneer  ons  die  donker  kol  voor  ons  voete  betree,  soos  ons  sal  moet,  is 
hulle  nalatenskap  een  van  die  dinge  watons  met  selfvertroue  kan  saamvat 
...  na  wie  ook  al  oor  ons  sal  oordeel. 

Boekbesprekings 

Breyten  Breytenbach:  Lewendood.  Taurus  1985. 

Na  Breytenbach  se  Eklips  (1983),  {'Yk')  (1983)  en  Buffalo  fí///(1984)  het  ons 
nou  Lewendood , vier  bundels  in  'n  baie  kort  tydjie,  die  vierde  weer  om- 
vangryk.  Dus,  'n  groot  produktiwiteit  soos  ons  by  geen  ander  Afrikaanse 
digter  nog  teëgekom  het  nie. 

Die  Lewendood  dien  hom  in  die  eerste  plek  aan  as  "lewe  en  dood",  maar 
ook  as  "lewenddood".  Die  bekende  konsep  in  Brevtenbach  se  werk  dat  die 
lewe  die  eksamen  is  wat  jou  voorberei  op  of  moet  laat  slaag  vir  die  dood 
keer  in  die  verhouding  "lewe  en  dood"  terug,  en  die  konsep  van  gevangen- 
skap  (letterlik  en  figuurlik)  keer  terug  in  die  begrip  "lewenddood".  "Lewen- 
dood"  is  die  paradoks  van  "wakker  ...  slaap,"  "bereid"  of  "gereed"  of 
"beskikbaar",  "op  hande"  bly  vir  die  dood  ("3.12  (Gedig)").  Lewe  en  dood 
is  so  identies  of  analoog  dat  hulle  omruilbaar  is,  sodat  daar  die  een  keer  in 
laasgenoemde  gedig  staan:  "die  dood  is  alleen  'n  ander/vorm  van  lewe", 
maar  die  volgende  keer  staan  daar:  "die  lewe  is  net  'n  ander,/miermanier 
van  sterwe".  Uiteindelik  word  die  gedig  die  lewegewende  gedig,  die 
"Gebrauchs"-gedig,  vereenselwig  met  die  dood,  dit  word  die  "Slapende 
Skoonheid"  (ver  weg  van  Van  Wyk  Louw  se  suiwer  kreatiewe  "Aan  die 
Skoonheid"). 

Vir  Breytenbach  het  die  gedig  konkrete  funksies,  dit  is  baie  diep  ingeskakel 
by  lewe  en  dood  (vgl.  "4.6  (Vers  vir  'n  gedig)":  "jy  vers  uit  my  lewe,  word 
lewe  se  surrogaat"). 

Poësie  is  lewensmiddel,  of  verset  teen  of  voorbereiding  op  die  dood.  Van 
die  poësie  word  'n  heel  funksionele  gedrag  of  opdrag  verwag.  Soos  Opper- 
man  dit  ook  verstaan,  wil  Breytenbach  dat  die  gedig  eksistensie  gee,  veral 
vrye  eksistensie.  Daar  is  'n  voortdurende  soeke  na  die  self,  na  die  geliefde, 
en  na  die  wese  vah  die  dinge  in  hulle  afhanklikheid  van  die  ek:  "wat  ek  nie  is 
nie  kan  ek  nie  sien  nie,  / ek  kan  nie  wees  wat  ek  nie  sien  nie"  ("4.2 
(Derdemannetjie;  'n  duet)")  — wat  veral  vir  die  digter  wat  in  gevangenskap 
verkeer  dan  die  hele  bestaan  aantas  en  van  die  digterskap  'n  "diep- 
geflaterde  staat"  maak  (met  die  vanselfsprekende  assosiasie  met  "diep- 
gewortelde"). 

Met  die  problematiek  van  lewe-dood  en  skrywerskap  hang  saam  die  pro- 
blematiek  van  die  self-heid,  enkelheid  of  een-saamheid,  ("opgesluit 
geselskap  met  die  self  as  geselskap"),  van  die  twee-heid  ("die  ek  en  die  sien 
is  reeds  twee")  ("4.2  (Derdemannetjie;  'n  duet)")  en  van  die  drie-heid  ("ek: 
'ek  sê  lyf/skryf/skyf  en  lyk  is  'n  drieling'  — "4.4  (Gsuffa!)").  Vergelyk  ook 
"4.6  (Vers  vir  'n  gedig)",  met  sy  verwysing  na  die  "eenhart  tweebeen"  of 
"drie  is  dit  wat  vir  my  te  wonderbaar  is". 

Die  verlange  na  die  vry  bestaan,  na  transendensie,  na  eenwording  met  die 
geliefde  is  merkwaardig  beskryf  in  ("2.1.1  soethart").  Die  liefdesverse  is, 
terloops,  van  die  bestes  in  Lewendood)  ek  dink  byvoorbeeld  aan  "2.1.4  in 

die  Rue  Monsieur-le-Prince".  Die  gedig  sélf  — hoe  "onseker"  ook  al  — is 
lewensoefening  ("2.23  (Die  kloutjie  by  die  oor)").  Skryf,  liefdeservaring  en 
lewensontdekking  is  identies  ("3.2  (Spoorsnyer)"  — 'n  sterk  integrerende 
gedig).  Met  dit  alles  hang  saam  die  Sartreaanse  kwessie  van  eksistensie  en 
essensie.  En  met  laasgenoemde  verbind  is  die  kwessie  van  die  (Boed- 
dhistiese?)  niet  en  niks.  Daar  is  baie  ontkenning  in  hierdie  gedigte,  van  die 
eerste  een  af  ("Voorspraak").  "Die  gedig  is  afwesigheid"  ("3.6  jy  moet  die 
gedig  benader")  — maar  dit  is  maar  een  helfte  van  die  waarheid,  want 
woorde  is  ook  "skuilplekke  teen  die  stilte"  ("3.10  (Instrukteur)"),  ook 
lewensbevestigend  of  omvattende  lewensontdekking,  soos  "2.13  (Credo)". 
Daar  is  verskeie  van  hierdie  reisontdekkingsgedigte.  Vergelyk  ook  "2.17  (Vir 
Frans  Viljoen)".  Die  ontkenning  is  voorwaarde  vir  positivering. 

Die  soeke  na  vryheid  is  in  sekere  gedigte  'n  ontsnapping  na  mooi  ruimtes, 
mooi  landskappe  ("2.1 .3  "ek  moet  jou  weer  neem").  Die  droom,  die  illusie 
gee  ook  vryheid,  soos  in  "2.8  bevrydend  is  die  droom",  met  sy  skerp  kon- 
tras  tussen  droom  en  nagmerrie. 

In  'n  groot  mate  is  Lewendood  besinning  oor  die  poësie,  en  verwysing  na 
die  taal,  daardie  "knapsak  vol  woorde". 

Van  wat  ek  wil  noem  spieëlverse  of  skaduverse  of  "dubbelganger"-verse  is 
daar  baie  in  Lewendood  en  dit  is  een  van  die  merkwaardigste  aspekte  van 
die  bundel. 

Hierdie  spieëlpoësie  voltrek  hom  nie  altyd  in  die  makliker  herkenbare  of 
groter  vorm  van  die  onderlinge  verhouding  van  gedigte  tot  mekaar  nie  maar 
ook  in  die  minder  sigbare  of  kleiner  vorm  van  die  verhouding  van  versreëls 
tot  mekaar  ("ek  dra  jou  in  my  keel  in  die  nag/  ek  dra  jou  in  die  nag  van  my 
keel"),  en  op  sy  subliemste  in  die  verhouding  van  woorde  of  motiewe  tot 
mekaar,  byvoorbeeld  "in  die  skrywe  self  sal  die  beskrewe  omskryf  word",  of: 
"om  die  oneindige  te  vereindig/  die  ontelbare  onder  telling  te  bring".  Dié 
dubbelgangers  in  al  hulle  verskeidenheid  in  die  bundel  kan  gesien  word  as 
ikonies  van  die  dubbelgangermotiewe  lewe  en  dood. 

Die  sentrale  plek  wat  die  digkuns  in  die  dubbelganger  "lewendood"  inneem 
het  gelei  tot  heelwat  meta-poësie;  die  gedig  oor  die  gedig  self.  Aansluitend 
hierby  is  die  verwysing  na  talle  ander  gedigte  of  digters  in  veral  Afrikaans, 
self  na  volksliedjies,  of  na  die  Bybel,  na  digters  soos  onder  andere  Van  Wyk 
Louw  ('n  hele  paar  keer),  Jan  Celliers,  Totius,  W.E.G.  Louw,  D.J.  Opper- 
man,  A.G.  Visser,  Leipoldt,  E.N.  Marais,  wat  elkeen  iewers  iets  gesê  het 
wat  opgeneem  is  in  Breytenbach  se  mosaïek.  Soms  kom  "metafisiese" 
woorde  van  Van  Wyk  Louw  ("ek  pers  my  hart/van  gode  rein")  en  woorde 
uit  die  ligter  liedjie  ("laat  staan  sulke  dinge  laat  staan")  saam  in  die  teks  van 
Breytenbach  en  gee  aan  die  gedig  'n  heel  saamgestelde  timbre  of  tonaliteit. 
In  die  twee  slotverse  van  "3.10  (Instrukteur)"  is  Van  Wyk  Louw  en  I eipoldt 
albei  tegelyk  daar.  Vir  die  intertekstuele  studie  bevat  Lewendood  van  die 
rykste  moontlike  materiaal. 

Baie  van  wat  Breytenbach  self  noem  paragedigte  is  egter  van  die  swakste  in 
die  bundel,  jammer  genoeg. 

Van  die  vroeëre  groteske  sienings  van  Breytenbach  kom  'n  mens  weer  teen 
in  hierdie  bundel,  daardie  hoogs  ongewone,  teenrealistiese  kyk  op  sake, 
wat  mens  in  Afrikaans  net  by  hom  vind,  soos  die  merkwaardige  ommekeer 
van  die  gesegde  (byvoorbeeld  "hulle  wat  gevonnis  is  om  te  lewe")  of  die 
vernuwing  van  'n  enkele  woord  ("hiervoormaals"),  of  daardie  transenden- 
tale  kyk  wat  ons  dikwels  by  hom  kry. 

Lewendood  is  vol  beskoulikheid,  nie  altyd  in  die  sin  van  die  vroeëre 
meditasie  wat  ons  by  Breytenbach  gekry  het  nie  maar  selfs  nugtere 
beredenering,  spekulatief.  Veral  as  'n  mens  afkom  op  'n  pragtige  liefdesvers 
soos  "Padmapani"  ("Droomwaak")  steek  dit  skerp  af  teen  die  soms 
langdradige  filosoferende,  selfs  stroef  beredenerende  gedigte.  In  skerp 
teenstelling  tot  die  lang  spekulasies  staan  ook  die  kort,  eenvoudige 
beeldryke  gedigte  soos  "2.4  die  angelier  slaan".  Talle  en  talle  gedigte  is  ge- 
woon  prosaïese  betoog,  swaar  gelaai  met  idee  en  min  vers,  selfs  star  vers, 
of  te  oordrewe  woord-  en  taalspel. 

Op  die  duur  bly  dit  miskien  ook  te  veel  dieselfde  Breytenbach  in  bundel  na 
bundel. 

Dit  is  jammer  dat  die  so  baie  goeie  en  mooie  gedigte  uitgesoek  moet  word 
tussen  dit  wat  liefs  nie  daar  moet  wees  nie.  Maar  dan:  daar  is  soveel  wat 
mooi  en  goed  is  in  die  bundel. 


Eveleen  Castelyn;  Menslikerwys  gesproke.  Human  en  Rousseau  1984. 

Die  duidelikste  eienskappe  van  Eveleen  Castelyn  se  Menslikerwys  gesproke 
is  eerstens  die  mens  gesien  as  reisiger  of  as  ingestel  wees  op  die  reis,  en 
tweedens  die  omtower  van  die  gewone  werklikheid  met  'n  handomkeer  in 
die  ongewone.  Hierdie  twee  sake  hou  in  die  beste  gedigte  met  mekaar  ver- 
band.  Die  reis  gaan  dikwels  van  die  gewone  na  die  ongewone,  van  die  aard- 
se  na  die  ewige,  van  die  reële  na  die  irreële. 

Die  eerste  gedig  is  reeds  'n  reisgedig  wat  van  die  gewone  vertrek  van  'n 
vliegtuig  'n  séance  maak  ("Séance  van  verlange").  Gemaklik  versit  'n  ander 
gedig  weer  'n  gegewe  uit  die  eie  huis  na  'n  situasie  in  Angola  ("Nagwyn"). 
Ons  sou  ook  kon  praat  van  die  gedigte  van  die  oop  ruimte  in  MensHkerwys 
gesproke.  Hierdie  oop  ruimtelikheid  skep  die  moontlikheid  dat  daar  so 
maklik  van  die  reële  na  die  irreële,  van  die  aardse  na  die  hemelse  beweeg 
kan  word.  In  'n  sekere  sin  is  dit  tegelyk  'n  saak  van  perspektiwiese 
maneuvers  in  hierdie  gedigte. 

Dan  is  daar  'n  derde  kategorie  gedigte  wat  nou  aansluit  by  die  genoemde 
twee  hierbo,  naamlik  die  siening  van  die  mens  in  'n  wrede  werklikheid.  Die 
gedigte  van  die  derde  groepering  in  hierdie  bundel  (die  groeperings  word 
elke  keer  net  deur  'n  blanko  bladsy  aangedui),  wat  ons  betrokke  gedigte  kan 

noem,  hoort  saam  met  ander  tot  hierdie  derde  kategorie  (wat  ek  as 
kategorieë  onderskei  val  nie  saam  met  die  digteres  se  groeperinge  nie). 

'n  Verdere  deurlopende  verskynsel  in  die  bundel  is  die  ironie  of  wrange 
humor,  wat  deur  al  drie  die  bogenoemde  kategorieë  loop. 

'n  Mens  sou  van  elk  van  die  drie  kategorieë  'n  sleutelgedig  kan  noem. 
Onder  die  reisgedigte  is  daar  "Ewige  reis",  die  beste  van  sy  soort  en  een  van 
die  hoogtepunte  in  die  bundel.  Dit  handel  oor  (as  ek  dit  reg  het)  die 
ruimtetuig  Voyager  wat,  meen  ek,  in  1983  ons  sonnestelsel  verlaat  het.  Die 
gedig  is,  soos  ander  van  sy  soort,  visionêr  en  verbind  (weer  eens  soos  ander 
van  sy  soort)  die  aardse  met  die  hemelse  en  goddelike.  In  hierdie  geval  is  dit 
die  arrogante  en  selfs  oneerbiedige  aardsgesinde  mens,  vol  selfvertroue  en 
selfingenomenheid,  onbedoeld  op  weg  na  God  of  na  die  tydruimteloosheid. 
"Ewige  reis"  is  'n  uitstekende  gedig. 

Onder  die  gedigte  van  die  verbintenis  reële-irreële  of  wat  ek  sou  wou  noem 
die  gedigte  van  die  magiese  realisme,  is  daar  byvoorbeeld  "Naweek",  waar 
die  gewone  drukte  van  die  naweek  (hiperkoop,  tuin  versorg,  kerk  toe  gaan, 
kuier,  ensovoorts)  apokalipties  word  en  eindig  in  'n  kataklisme.  Die  gewone 
werklikheid  en  gewone  naweek  se  doenighede  word  deurlopend  in  die 
gedig  in  jukstaposisie  geplaas  met  die  ewige  en  godsdienstige,  sónder  dat 
hulle  versoen  word.  Vergelyk  ook  "Treurige  inkantasies",  "Die  kommers", 
en  "Kormorante  en  koerante",  wat  die  aardse  teen  die  Bybelse  projekteer. 
Die  gedig  "Mense,  waar  is  julle?"  sien  ek  as  beste  eksemplaar  van  die  derde 
kategorie  wat  ek  hierbo  genoem  het,  die  betrokke  gedig  wat  die  mens  sien 
in  die  wrede  werklikheid.  Dit  is  'n  gedig  oor  geweld  in  Afrika,  en  elders,  met 
sekere  historiese  verwysings,  maar  die  uitgangspunt  is,  soos  ook  in  die 
ander  betrokke  gedigte,  Afrika.  Die  eie-geaarde  van  Eveleen  Castelyn  se 
betrokke  gedigte  is  dat  die  historiese  (wrede)  gebeure  slegs  vertrekpunt  is 
om,  soos  in  die  ander  twee  groepe  gedigte,  uiteindelik  uit  te  kom  by  die 
metafisiese,  by  die  ewige  of  minstens  bo-werklike,  wat  sin  gee  aan  die  hier 
en  nou.  In  "Mense,  waar  is  julle?"  begin  die  gedig  met  wrede  oorlog- 
situasies  in  Afrika,  beweeg  dan  verder  na  Auschwitz,  Londen,  Dresden, 
selfs  die  antieke  Rome,  Hirosjima,  Nagasaki,  Viëtnam,  lerland,  Rusland  — 
en  dit  eindig  by  Golgotha.  Dit  is  'n  weidse,  omvattende  en  visionêre  gedig. 
Al  die  gedigte  in  die  bundel  is  nie  op  die  peil  van  die  bogenoemdes  nie,  maar 
hulle  wys  die  digteres  se  slag,  hulle  wys  die  nuwe,  wyere  perspektief  wat 
die  bundel  bring.  Die  wêreld  wat  Eveleen  Castelyn  vir  ons  oopmaak,  tot  in 
die  tydruimtelose,  gaan  uit  van  die  gewone,  soms  historiese  werklikheid. 
Haar  vertrekpunt  is  die  hier  en  nou,  haar  eindpunt  is  'n  visioen  — ás  ons  dit 
'n  eindpunt  kan  noem. 

Die  omgekeerde  weg  word  ook  soms  gevolg,  soos  in  "Skylab",  met  sy  ver- 
beeldingryke  siening  van  die  skylab  in  aardse  beelde,  en  die  terugstort  uit 
die  buiteruimte  terug  aarde  toe.  'n  Gedig  soos  hierdie  is  trouens  'n  goeie 
voorbeeld  van  die  natuurwetenskaplike  oog  waarmee  dikwels  in  hierdie 
gedigte  gekyk  word,  wat  ook  'n  hele  nuwe  woordeskat  meebring.  Ek  noem 

nog  die  katastrofale  "Seven  Sorrows",  wat  weer  die  kataklisme  en  die 
godsdienstige  verbind. 

Dit  bring  my  by  die  bundeltitel:  MensHkerwys  gesproke.  Die  gedigte  begin 
by  die  menslike  maar  gaan  telkens  verder  om  te  kyk  hoe  lyk  hierdie,  soms 
gewone,  soms  gruwelike  menslike  uit  'n  ánder,  metafisiese  gesigshoek. 
Daar  is  voortdurend  lewensverskuiwing  in  die  gedigte,  vergesigte  gaan  oop. 
Styging  is  'n  bekende  maneuver  in  hierdie  gedigte.  Vergelyk  "Ek  het  van  jou 
gedroom".  Die  menslikerwys  gesprokene  word  sito  'n  bonatuurlike  stem. 
Die  ironie  waarvan  ek  hierbo  gepraat  het,  kom  dikwels  voor  in  die  gedigte 
wat  werk  met  die  gegewe  van  die  menslike  geweld  of  wreedheid,  byvoor- 
beeld  in  die  pragtige  (hoe  wreed  ook  al)  "Sterfliedjie  op  'n  ou  deuntjie",  'n 
gemoderniseerde  Leipoldt-adaptasie,  verder  in  "Dienspligte  ridders", 
"Katimo  Mulilo"  — almal  uitstekende  gedigte.  Vergelyk  ook  "Booglied". 
By  die  gedigte  van  geweld  en  wreedheid  hoort  ook  dié  van  menslike  ont- 
nugtering  ("Opgewekte  ouderdom")  en  lyding  ("Ysplaneet"),  ook  "Met  'n 
blou  lint". 

Die  sitaat  of  gesegde  of  verwysings  waarmee  Eveleen  Castelyn  in  sovele 
gedigte  werk  (byvoorbeeld  in  "Booglied"),  is  een  van  die  baie  faktore  in 
haar  gedigte  wat  ekstra  dimensie  daaraan  gee  en  die  gewone  aardse 
gegewe  waarmee  sy  werk  verdiep. 

Die  liggaam  (lydende  liggaam)  kom  meermale  ter  sprake  in  die  bundel,  op  'n 
boeiende  manier  soms  verbind  aan  die  masjinale  ("Aandsinjaal"),  maar  óók 
met  die  godsdienstige,  soos  veral  uitstekend  gedoen  in  "Mirakel". 

Eveleen  Castelyn  het  'n  besondere  debuut  gemaak.  Nou,  geruime  tyd  later, 
verskyn  haar  tweede  bundel.  Sy  het  nie  oorhaastig  te  werk  gegaan  nie  en  'n 
tweede  baie  suiwer  bundel  uitgegee  wat  heelwat  nuwe  aspekte  tot  haar 
poësie  toevoeg. 


Daniel  Hugo:  Breekware  vir  die  revolusie.  Human  en  Rousseau  1984. 

Daniël  Hugo  se  Breekware  vir  die  revolusie  bevat  twee  groepe  gedigte.  Die 
langste  heet  "Breekware  vir  die  revolusie",  met  die  sub-titel  "'n  Siklus  van 
verset".  Die  tweede,  korter  groep  heet  "Woordeboek",  'n  sestal  sesreëlige 
gedigte.  Ek  twyfel  — terloops  gesê  — of  die  eerste  groep  tegnies  gesproke 
werklik  'n  siklus  genoem  kan  word.  Dit  is  eerder  'n  reeks. 

Die  twee  groepe  gedigte  is  onderling  verwant  en  handel  albei  oor  die 
revolusie,  of  eerder:  oor  die  versetvers  of  revolusievers.  Die  bundel  is  egter 
nie  wesenlik  versetvers  nie  maar  eerder  gedigte  oor  die  verset.  As  sodanig 
bevat  dit  egter  'n  rykdom  aspekte  wat  poëties  belangrik  is.  Dit  staan  reeds 
uitgedruk  in  een  van  die  twee  motto's  voor  die  eerste  groep  (wat  dieselfde 
titel  het  as  die  bundel),  wat  sê  dat  die  mens  die  aarde  met  geweld  woes  en 
leeg  maak,  maar  daardeur  "sweefplek  vir  die  gees  van  genesis"  skep.  Met 
ander  woorde,  dit  gaan  daarom  dat  die  destruktiewe  kragte  van  geweld. 

van  revolusie,  ensovoorts,  poëties  kreatief  werk.  Die  uitwissing  maak 
sweefplek  vir  die  gees  van  die  digter  soos  die  chaos  dit  aan  die  begin  was  vir 
die  gees  van  God.  Om  hierdie  taalkreatiwiteit,  hierdie  ''vertaalbaarheid''  van 
die  revolusie,  eerder  as  om  die  revolusie  sétf,  gaan  dit;  "op  papier/  word  die 
lem  tot  lemma  omgesmee".  Hugo  se  gedigte  is  dus  nie  sonder  meer  verset- 
poësie  nie  maar  poësie  oor  die  taalkragte  wat  deur  die  verset  wakker 
gemaak  is.  Hy  is  meer  digter  as  soldaat,  meer  woordman  as  geweldman 
("Vl  (verklarend")),  en  al  leef  hy  in  'n  "laaste  lig",  skryf  hy  nietemin  nog  by 
daardie  laaste  lig  ("digby  rol  die  donderweer  se  branding").  Daarom  tereg 
praat  Hugo  self  met  'n  woord-  en  klankspeling  van  die  versset  oor  die  verset 
("ek  verset  my  binne  die  perke  van  die  wet"):  hierdie  "set"  van  die  vers  is 
ook  te  verstaan  as  "lis"  — sy  gedig  met  sy  metafore  word  'n  listige  ontsnap- 
pingsmiddel  in  die  revolusie,  'n  manier  "om  langer  te  leef  met  lis"  ("soos  'n 
kers  gewy  aan  die  heilige  Madonna").  Dat  dit  vir  Hugo  om  verset  gaan,  dit 
wil  sê  die  destruktiewe  omgesit  in  die  verskonstruksie,  eerder  as  wat  dit 
versetvers  is,  blyk  ook  daaruit  dat  die  digter  herhaaldelik  "erken"  dat  sy 
gedig  "onskadelik"  is  ("'n  rymaanslag  is  vir  die  status  quo  onskadelik"). 
Heeltemal  "onskadelik"  is  Hugo  se  vers  egter  nie.  Dit  bevat  minstens 
revolusionêre  toekomsvoorspellinge,  byvoorbeeld  dat  sy  vers  tog  gaan  oor- 
win  as  dit  "dreunvoet  die  blankheid  onderdruk/  in  die  nuwe  land  van  swart 
op  wit"  ("'n  rymaanslag  ...").  Só  'n  vers  neem  dus  ook  aan  dat  'n  etniese 
situasieverandering  gewis  in  die  toekoms  in  Suid-Afrika  op  ons  wag.  Weer 
eens,  egter,  is  die  vers  eerder  waarskuwend  — dit  wil  nie  sélf  revolusie,  om- 
mekeer  stig  nie.  Vergelyk  ook  die  uitstekende  gedig  "in  'n  houtsnee  van 
Escher  herken  ek  al  te  goed",  met  sy  revolusionêre  voorspelling.  Voorspel- 
lend  is  ook  "ek  is  die  afskuwelike  albino  van  Afrika". 

Wat  die  belangrikse  is,  is  dat  daar  verskeie  konflikte  sit  in  die  revolusie- 
gedigte.  Eerstens  deurdat  die  gedig  (of  kuns  in  die  algemeen)  sélf,  die  taal 
self  "breekware"  is  wat  in  die  revolusie  ten  gronde  kan  gaan.  Vergelyk  "my 
vrou  kies  die  fynste  porseleinservies".  Daar  is  behalwe  'n  politiese  gegewe 
in  die  gedig  minstens  ook  die  besorgdheid  oor  die  kapot  gaan  van  die  poësie 
as  breekware  — ook  selfs  in  die  hande  van  die  kritici  ("ek  stuur  saam  met 
die  verpakte  porselein"). 

Tweedens  loop  daar  'n  konsepsie  van  die  vaderskap  deur  die  bundel,  en  die 
vader-digter  moet  by  die  doeane  van  die  land  van  revolusie  sy  kind  (saam 
met  die  kant,  dit  wil  sê  die  kunswerk)  "verkla"  en  sy  kind  in  die  uniform  van 
die  revolusie  klee  ("met  wiskundige  presisie  klos  sy").  'n  Ander  keer  weet 
hy  dat  die  gedig  waarin  hy  sy  kind  wil  behou  (laat  ontsnap  met  'n  "set",  met 
"lis")  geskryf  is  "in  'n  sterwende  taal",  'n  taal  wat  in  die  revolusie  kan 
ondergaan  ("in  'n  meelkis  het  my  stamvader  uit  Frankryk").  Nog  'n  ander 
soort  vaderskap  kom  ons  teen  in  "het  'n  honger  baba  soos  'n  tortelduif", 
waar  die  eie  kind  wat  moet  skree  om  gehoor  te  word  "begrip  vir  die  harde 
geweld  van  die  ANC"  wek.  Nóg  'n  ander  keer  besef  hy  dat  hy  ter  wille  van 
vrou  en  kind  alleen  durf  "flankeer"  met  die  revolusie  en  laasgenoemde  moet 

"verraai”  ("hier  is  ek  hand  en  daar  is  ek  mond").  Dit  is  al  hierdie  konflikte  en 
teenstrydighede  wat  rykdom  aan  die  revolusiegegewe  gee  en  'n  eie  siening 
daarvan  maak,  spesifiek  'n  heel  besondere  siening  in  die  Afrikaanse 
literatuur. 

Nog  'n  ander  konflik  is  die  aanprysing  van  die  revolusie,  soos  in  "eintlik, 
Breyten,  skuld  ek  jou  'n  gedig",  en  tegelyk  die  verset  daarteen,  en  wat 
daarmee  saamhang:  geloof  in  die  poësie  en  twyfel  aan  die  poësie.  Waar  die 
digter  die  revolusie  soms  met  die  "antidoot"  van  die  poësie  teenwerk,  waar 
hy  die  revolusie  soms  vervang  deur  die  gedig,  in  plaas  van  dit  daarmee  te  in- 
stigeer,  twyfel  hy  ander  kere  aan  die  "salwende"  krag  van  die  vers:  vergelyk 
byvoorbeeld  "vir  jou,  my  adamkind,  is  die  wêreld  ongerep".  'n  Onmag  is 
ook  dié  van  "nog  nooit  was  'n  volk":  die  digter  kan  die  revolusie  en 
geskiedenis  nie  stuit  nie  — en  tóg,  hy  kan  dit  uitstel.  En  al  sou  hy  soms  die 
onmag  van  die  vers  ten  opsigte  van  die  revolusie  bely,  is  dit  juis  hierdie 
belydenis  van  onmag  wat  op  merkwaardige  wyse  demonstreer  dat  hierdie 
revolusie-  of  versetvers  hom  ook  teen  die  revolusie  self  verset!  Lees  ook  die 
slotvers  van  "Om  in  verse  te  sing  van  die  bevryding",  wat  sê  dat  "die 
rymelaar  tot  vyand  van  die  stryd"  verdoem  word. 

Ironies  word  die  konflik  in  die  laaste  groep  gedigte,  met  die  veelseggende 
groeptitel  "Woordeboek".  Die  digter  vertel  hier  elke  keer  dat  dit  maar  om 
woorde  gaan,  dat  dit  as  't  ware  maar  praatjies  is,  nie  werklik  poësie  van  die 
revolusie  nie,  en  dan  stel  hy  elke  keer  gerus  ("wees  gerus",  "slaap  ... 
voort",  "doe-doe  dan")  — maar  dit  is  'n  gerusstelling  nie  sonder  wroeging 
en  ironie  nie,  nie  sonder  valsheid  nie! 

Dit  is  miskien  hierdie  konflikte  wat  daartoe  lei  dat  die  gedigte  daarby  bly  om 
te  sê  dat  hulle  verset  is,  in  plaas  daarvan  dat  hulle  revolusie  instigeer,  die 
revolusie  beskryf  in  plaas  van  dit  te  stig  — en  dit  dan  móói  beskryf,  met 
ander  woorde  daar  mooi  poësie  van  maak,  soos  in  "vanuit  die  lokasie  klink 
die  blinkgeluide  klok"  ('n  mens  hoor  die  invloed  van  Opperman  hier),  met  sy 
mooi  slotvers:  "daarom  dat  ek  luidrugtig/  begin  roep  deur  die  galmgate  van 
die  gedig". 

Hugo  het  met  hierdie  bundel  'n  eie,  besondere  bydrae  tot  die  verset- 
literatuur  in  Afrikaans  gelewer.  Hy  het  bowendien  gewys  hoedat  hy  groter 
konsepsies  in  groter  verseenhede  kan  hanteer  en  uitwerk.  Die  bundel  bevat 
voorts  'n  verskeidenheid  van  strofevorme,  van  rympatrone,  en  wisselende 
verslengtes.  Daarby  kom  dat  Hugo  'n  taalvirtuoos  is,  dat  hy  bedrewe  is  in 
die  hantering  van  die  vers  en  die  beeldspraak,  dat  hy  klankryk  en  ritmies 
kragtig  kan  skrywe.  Ten  slotte  toon  die  bundel  'n  duidelike  vordering  in 
Hugo  se  werk.  Hy  het  hom  nou  reeds  oorduidelik  bewys  as  jong  digter  met 
uitstekende  moontlikhede  en  'n  vaste  hand. 

'n  Mens  merk  oral  in  die  bundel  verwantskap  met  Opperman,  meer  bepaald 
met  laasgenoemde  se  bundel  Negester  oor  Ninevé  en  Btom  en  baaierd.  Dit 
is  veral  konseptuele  verwantskap  maar  ook  verstegniese  en  argumen- 
tatiewe  verwantskap.  Ons  kan  dalk  selfs  van  invloed  van  Opperman  praat. 

Tog  gaan  Hugo  sy  eie  weg  deurdat  hy  van  die  versetvers  of  revolusievers 
konflikvers  maak.  Hy  het  hierin  'n  skrywer  van  iets  besonders  geword. 


André  Letoit:  Die  geel  kombuis.  Perskor  1985. 

Die  tweede  digbundel  van  André  Letoit,  Die  geel  kombuis,  is  nouliks  beter 
as  sy  debuut. 

Deurgaans  is  daar  'n  baie  duidelike  bewuste  poging  om  effek  te  bereik,  veral 
deur  onverwagte  kombinasies,  soos  byvoorbeeld  in  "Gedig  in  absentia": 
"en  nou  bly  geloof,/  hoop,/  koffie/  hierdie  drie";  of  "nagmerries, 
skoenspore  van  / treinkondukteurs  en/  profete"  ("No  throughway"); 
"rooiwyn  en  calvyn"  ("Junkie-huisbesoek");  "jy  met  jou  babadoekie/  ek 
met  my  wyn"  ("Skeisaak-vastrap").  Allerlei  ander  soorte  effekte  word 
gesoek:  deur  profanering,  deur  'n  onortodokse  taalgebruik,  die  noem  van 
gesiene  name  te  midde  van  sake  waarmee  dit  geen  betrekking  het  nie,  deur 
allerlei  erotiese  vrypostighede.  Uit  dit  alles  spreek  ten  slotte  'n  groot  ar- 
moede  aan  poëtiese  skeppingsmiddele. 

Die  bundel  bou  sy  wêreldbeeld  op  deur  die  invoer  van  allerlei  objekte  wat  tot 
die  wêreldse  wêreld  van  vandag  behoort:  jeans,  sigaretstompies,  zol, 
suburb  (nog  steeds),  subway-graffiti,  ou  onderbroeke,  suntanlotion,  junk 
en  punk  en  peanuts.  Miskien  is  dit  die  bedoeling  dat  dit  alles  "byderwets" 
moet  wees,  maar  dit  bly  as  literatuur  dof,  beperk  en  in  'n  sekere  sin  selfs 
ouderwets. 


Lucas  Malan:  Tydspoor.  Tafelberg  1985. 

Soos  die  tite!  van  Lucas  Malan  se  nuwe  bundel,  Tydspoor,  aandui,  handel 
verskeie  gedigte  oor  die  tyd,  die  verlede  tyd  ("Erfdeel"),  of  eerder  oor 
aspekte  van  die  tyd,  byvoorbeeld  die  herinnering.  Tydspoor  is  geensins 
poësie  van  die  "verlede"  nie;  daarvoor  is  dit  té  dinamies,  dansend,  lewend. 
"Gesinsportret"  is  'n  prágtige  herinneringsgedig,  'n  vers  vol  oorvloed,  vol 
vreugde  oor  die  gewone,  oor  iets  soos  'n  gelukkige  maaltyd,  'n  gedig  só  le- 
wend  dat  die  herinnering  lyk  op  die  duratiewe  van  nou  en  hier.  Hierdie 
gedigte  is  te  veel  op  soek  na  gestalte  (vergelyk  "Geen-verwant")  dat  dit 
abstrak  kan  wees.  Dan  ook,  die  gedigíe  van  die  verlede  is  te  veel  'n  gesels 
met  die  verlede  dat  dit  afgestorwe  kan  wees,  soos  die  uitmuntende  "Ver- 
soening",  waar  die  gedig  wat  met  die  afgestorwe  vader  praat  teen  die  einde 
werklik  lustig  begin  praat,  deur  die  bome.  Stemme  uit  die  verlede,  wat  deur- 
praat  tot  nou  en  hier,  is  ook  "Landskap-dialek",  met  sy  "volgehoue  blink 
gesprek".  Die  lewe  gaan  selfs  uit  die  mitiese  verlede  "onverpoos"  voort  tot 
nou  toe  ("Taalles").  Al  word  die  lewe  "vergete",  "destyds",  "breekbaar", 
dit  gaan  om  "oorlewing"  ("Verwelkoming"). 

Dit  is  'n  poësie  van  "uitbundige  vonk  en  spring"  ("Maskerbal"),  van  die 
"lewensdans"  van  "vibreer",  "doenig  (bly),  paar  en  sing"  ("Biopsie"). 

Ek  het  hierbo  gesê  Malan  se  gedigte  is  lewend.  Dit  is  poësie  wat  'n  sterk 
gang  het,  soos  byvoorbeeld  die  heel  eerste  gedig  ("Gesante"),  wat  die 
argument  laat  oploop  vanaf  Jan  Publiek,  oor  die  verkoopman  en  die 
terloopse  gas  tot  by,  onverwags  en  onvoorbereid,  Christus.  Dié  gedigte 
loop  dikwels  uit  op  wat  'n  mens  glad  nie  voorsien  nie.  Die  gekraakte  fles  en 
gebreekte  woorde  van  "Wintergroei"  loop  uit  op  die  groei.  Die  titel  sê  reeds 
dit  is  'n  winter  wat  groei.  Selfs  verniel  is  iets  dinamies  in  hierdie  poësie. 
"Wintergroei"  en  "Duet  vir  staccato-stemme"  staan  soos  pendante 
teenoor  mekaar.  Laasgenoemde  loop  nie  soos  eersgenoemde  op  groei  uit 
nie  maar  op  "vreeslik/verniel"  — tog  is  dit  'n  gedig  vol  vreugde,  vol  bewe- 
ging,  vol  helder  sintuiglikheid  en  geluk,  tot  die  breekbare  toe.  'n  Mooi  gedig 
van  die  versteuring,  "Interieur",  is  in  'n  stewige  maar  dinamiese  sisteem 
(drie  vierreëlige  strofes)  gestel. 

Die  gang  van  die  gedigte  sou  ons  ook  kon  noem  "'n  wêrel  onderweg" 
("Blinde  voetganger"),  tewens  'n  wêreld  vol  geluid  en  lig.  Vergelyk  ook  die 
gradering  van  die  dinamiek  in  "Tête  d'arlequin  H":  word,  sprei,  word,  ís. 
Daar  is  'n  onuitblusbare  lewenskrag  in  Tydspoor.  Tot  'n  hoogtepunt  is  die 
groei  gevoer  in  die  fraai  "Sprokie",  'n  gedig  wat  in  die  slotvers  van  elke 
strofe  'n  dinamiese  stuwing  bevat,  wat  uiteindelik  uitloop  op:  "knetterend 
weer  vlamgevat".  "Sprokie"  herinner  aan  "Duet  vir  staccato-stemme"  — 
in  albei  is  die  skending/  vernieling  juis  verlewendigend. 

Uit  die  groeikrag  van  die  bundel  kom  ook  die  boomgedigte  voort,  met  as 
hoogtepunte  "Versoening"  en  "Landskap-dialek",  wat  vol  klank  en  lig  is. 
Dit  gaan  in  die  boomgedigte  soos  in  die  ander  verse  om  "duursaamheid" 
("Transkripsie"),  om  "groei,  vertak  en  reik"  (Taksonomie  I"). 

Dit  is  vanselfsprekend  dat  'n  poësie  wat  in  so  'n  hoë  mate  dinamies  is,  se 
krag  ook  in  sy  ritme  sal  lê.  Die  vlug  van  die  verbeelding,  die  sintuiglike 
rykdom,  die  uitbundige  lewenskrag  en  groeikrag  is  ritmies  gemanifesteer  in 
byvoorbeeld  "Ikaros:  'n  variasie". 

Daar  is  'n  grootse  visie  in  Tydspoor,  byvoorbeeld  in  die  reeks  "Terra 
Minora",  wat  van  die  beste  verse  in  die  bundel  bevat.  Hier  groei  die  lewe  en 
dinamiek  van  die  bundel  uit  op  goddelike  skepping,  skeppingsprag,  'n 
grootse  visie  en  'n  fyn  beskrywing  van  die  magtige.  Ek  noem  ook  "An- 
tropologie". 

Tydspoor  bevestig  Malan  se  talent  bo  alle  twyfel. 


Carl  Mischke:  Interne  weerstand.  Human  en  Rousseau  1984. 

/nterne  weerstand  van  Carl  Mischke  is  die  poësie  van  bestudeerde  moder- 
nisme,  bestudeerde  effekte,  selfs  'n  bestudeerde  nugterheid.  Dit  het  'n 
soort  strakheid  en  saaklikheid  wat  kil  aandoen. 

Tot  die  bestudeerde  effekte  behoort  verse  soos  "dra  'n  bril  vir  slaap",  of  die 
aforistiese  slotverse  van  baie  gedigte,  byvoorbeeld  "ons  is  tot  net/  volks- 
ballade  gereduseer"  ("Gewoontemisdadiger"). 

Ook  die  verbandlose  spronge  van  vers  tot  vers  of  van  strofe  tot  strofe  is 
dikwels  gewild,  soos  byvoorbeeld  die  los  vers  "smoking  is  hazardous  to 
your  health"  in  "lch  liebe  dich  nicht".  In  enkele  gevalle  slaag  dit, 
byvoorbeeld  in  "Sondag",  waar  Bach-kantates,  kerk  toe  gaan,  die  reuk  van 
dennenaalde  en  after  shave,  die  berge  rondom  Jerusalem,  die  hoekklipkerk, 
ensovoorts  "konvergeer". 

Daar  is  'n  neiging  tot  die  triviale  in  die  bundel  — baie  titels  wys  dit  al  uit: 
"Dieet",  "Vroulike  fiksheidsklas",  "Die  Shopping  Centre",  "Vernuwing  en 
voortgang".  In  sekere  gevalle  word  dit,  hoe  nugter  ook  al,  poësie, 
byvoorbeeld  in  "Vroulike  fiksheidsklas"  — ander  kere  lyk  dit  na  temas  van 
koerant  of  naweektydskrif  ("Die  Shopping  Centre",  "Wasserwelt"). 


Petra  (Vluller:  Liedere  van  land  en  see.  Tafelberg  1984. 

Die  titel  Liedere  van  land  en  see  gee  die  hoofsake  van  Petra  Múller  se 
bundel  aan,  maar  land  en  see  is  in  hierdie  gedigte  baie  meer  as  land  en  see. 
Aanvanklik,  in  die  eerste  aantal  gedigte,  lyk  dit  of  mens  met  'n  reeks  te 
make  gaan  hê.  Later  blyk  dit  dat  daar  meer  as  een  skynbare  reeks  is.  In 
plaas  van  reekse,  moet  ons  egter  eerder  van  ondergroeperings  van  gedigte 
praat,  maar  die  boeiende  is  dat  daar  deur  alle  gedigte  heen  voortdurend 
terugkerende  elemente  is.  Daar  is  'n  bundeleenheid,  maar  dit  kom  eerder 
tot  stand  deur  'n  aantal  geïnterpoleerde  gegewens,  byvoorbeeld  van  land 
en  see,  soos  die  titel  sê,  maar  ook  van  huis,  van  godsdiens,  en  veral  van  die 
figuur:  mitiese  figure,  maar  ook  doodgewone  mense,  Suid-Afrikaanse,  aard- 
se  figure.  Die  grootste  rykdom  van  die  bundel  lê  myns  insiens  in  die  groot 
verskeidenheid  figure  of  gestaltes,  wat  aan  mekaar  verwant  is.  Die  gestalte- 
gewing  is  miskien  van  begin  tot  einde  die  belangrikste  kenmerk.  Ander 
gegewens,  soos  byvoorbeeld  dié  van  die  huis,  wat  aanvanklik  baie  duidelik 
voorop  staan,  verdwyn  later  in  die  bundel,  maar  kom  uiteindelik  weer  terug, 
al  is  dit  minder  prominent.  Dieselfde  geld  van  die  see.  Wat  die  land  betref, 
moet  'n  mens  dadelik  bysê  dat  dit  algaande  in  die  verloop  van  die  bundel 
uitgroei  tot  die  aardse,  en  nie  net  woonruimte,  veld,  ensovoorts  is  nie.  Lees 
mens  die  gedigte  van  begin  tot  einde,  is  daar  iets  uitdyends  in  Liedere  van 
land  en  see. 

Land  en  see  moet  albei  verstaan  word  as  vorme  van  behoud  én 
verganklikheid  — deel  van  die  paradoksale  van  die  bundel,  soos  byvoor- 
beeld  dat  daar  met  behoudende  respek  van  Maria  Hout,  een  van  die  mooi 
inheemse  figure  naas  die  mitiese  gestaltes,  in  "by  die  prent  van  'n  hout- 
maker"  gepraat  word  — maar  'n  goeie  lees  van  die  gedig  sê  dat  hout  deur 
vuur  verteer  word.  Die  huis,  wat  aan  die  begin  so  prominent  is,  is  behoud 

én  ontbinding,  soos  in  ''Moldorp  se  mense". 

Sowel  die  land  as  die  see  en  veral  die  huis  wat  daarmee  verband  hou,  word 
uitgebrei  tot  die  reis.  Vergelyk  byvoorbeeld  die  "Brief  uit  die  riethuis",  of  die 
eenvoudige  mooi  "Wegloopkind",  met  sy  uitstekende  slot,  of  die  verwy- 
sings  na  Odusseus,  soos  in  "vaak  in  die  riethuis".  Maar  hoe  daar  ook  al 
gereis  word,  altyd  bly  dit  'n  gebondenheid  aan  die  aarde.  Pragtig  sien  ons 
hoe  God  die  mens  in  "ruimtereis"  teen  die  einde  weer  "aardwaarts"  terug- 
skiet,  een  van  die  uitstekende  verse.  Lees  ook  "bosgesprek". 

Dit  sou  vanselfsprekend  al,  uit  wat  hierbo  gesê  is,  geblyk  het  dat  daar  in 
Liedere  van  land  en  see  'n  merkwaardige  en  verdienstelike  integrasie  is  van 
die  hier  en  die  nou  met  die  verafgeleë  en  verre  ruimtes.  Die  mitologiese 
gedigte  se  waarde  lê  daarin  dat  hulle  op  natuurlike  wyse  met  die  eietydse  en 
eielandse  saamgaan,  met  die  implikasie  dat  die  mens  in  alle  tye  en  plekke 
aan  dieselfde  wetmatighede  onderworpe  is:  swerf,  verdwyning,  dood,  maar 
ook  hergeboorte,  vreugde  in  die  lig  hê,  en  in  die  nabye  en  alledaagse.  Die 
versreël  "die  heeltyd  toe  ek  oral  was"  in  "die  storie"  gee  uitdrukking  aan 
hierdie  tydruimtelike  en  ewig-menslike  binding.  Die  "Ou  visters"  hoort  in 
Liedere  van  land  en  see  saam  met  Odusseus;  die  eielandse  dogter  en  die 
dogter  van  Nausikaa  is  in  "Wasgoed"  dieselfde  mense;  die  mitiese  figure  en 
die  "gewone  mense"  is  ewe  tuis  in  mekaar  se  geselskap  ("héléna,  kind  van 
leda").  Die  vroeë  mens  van  'n  veraf  land  word  herken  in  die  hede  en  lokale 
("Nausikaa).  Die  modelgedig  ten  opsigte  van  hierdie  integrasie  is  myns  in- 
siens  "verloorvlei  se  waterblomme".  Dit  is  die  tipiese  lokale  beskryf  in  die 
idioom  van  eeue  gelede.  Die  water,  veral  die  see,  en  die  aarde,  met  sy 
onderskeie  lande,  is  amalgameerders.  Die  see  is  iets  van  "altyd"  ("amulet- 
jie"). 

Die  verdienstes  van  die  integrale  gestalteskepping  hang  in  'n  groot  mate  af 
van  die  knap  integrasie  van  tye  en  ruimtes.  Dit  was/  is  altyd/  oral  eenders, 
dit  is  die  groot  lied  wat  oor  land  en  see  klink  in  Liedere  van  land  en  see.  Die 
eie  van  die  digteres,  byvoorbeeld  haar  pa,  hoort  ewe  tuis  in  hierdie  versame- 
ling  van  figure  (vergelyk  "rugskryf  van  die  inkvis").  In  "Die  aanslag  van  die 
graan"  is  die  ewige  en  aardse  trouens  geïntegreer.  Lees  daarby  dan  nog  die 
pragtige  "sondagmiddag  op  solder":  die  ewige  is  aards,  die  aardse  is  ewig. 
En  wat  sê  mooier  as  "gras"  dat  die  ewige  en  tydelike  verband  hou  vir  die 
digteres.  Dit  is  dus  'n  kwessie  van  ewige  "herskepping"  en  groei  ("die 
duiker").  Pragtig  simbolies  is  hierdie  "opstanding"  uitgedruk  in  "van  wyn" 
— met  geur  en  smaak.  Lees  ook  "Korinthe",  waar  die  wyn  die  eenderse  van 
toe  en  nou  uitwys.  Daar  is  'n  hele  paar  sulke  wyngedigte  in  die  bundel.  Dit 
wat  ons  vandag  beleef,  is  'n  terugkeer  na  die  oersituasie  ("fosfor,  flot  en 
jet"),  na  tye  voor  Christus,  voorwêreldlike  tye  ("visserskind"). 

In  hierdie  wêreld  van  die  Grieke,  die  Egiptenare,  die  daaglikse  hoort  ook  die 
Christusverse  tuis,  die  Christelike  in  die  wêreldlike  ("Chartres  se  Christus"). 
Trouens,  in  hierdie  wêreld  van  groot  verbande  is  land  en  see  sélf 
geïntegreer:  ondersese  drome  word  op  land  gedroom  ("droogte"). 

Ten  slotte  moet  ons  nie  vergeet  nie  dat  tot  die  wêreld  van  die  bundel  ook  die 
Afrika  van  die  einde  hoort,  dit  is  nie  net  Suid-Afrika  nie. 

Aldus  sien  ons  die  mens  in  Liedere  van  land  en  see  deur  die  tyd  (die 
woedende  woer  van  die  tyd)  en  ruimte  beweeg  ("Seunskind”  en  "Op  sy 
branderplank").  Beweging,  soos  dit  onder  andere  ook  in  die  dinamiek  van 
die  vers  tot  uitdrukking  kom,  is  'n  ander  dominant  in  die  bundel,  met  as 
mooi  voorbeewld  "vryval"  — veral  jong  dinamiese  figure  lééf  weer  in  hier- 
die  bundel  (vergelyk  nog  verder  weer  "Seunskind").  Dit  bring  'n  ander  trek 
na  vore  (ook  weer  in  die  dinamiek  van  die  vers  gerealiseer),  naamlik  die 
dans;  'n  hele  aantal  dansgedigte  volg  na  mekaar  vanaf  byvoorbeeld 
"Seunskind".  Dansend  is  die  ritme  van  baie  gedigte. 

Daar  is  gedigte  van  lewe  maar  ook  van  dood  — die  riete  van  die  begin  is  im- 
mers  elegies.  Die  openingsgedig  is  elegies,  maar  daar  is  ook  baie  ander 
tonaliteite,  veral  'n  prominente  liriese  jubeltoon,  en  in  sekere  gedigte  'n 
aardse  visualiteit,  soos  byvoorbeeld  in  "by  die  prent  van  'n  houtmaker", 
een  van  die  mooi  gedigte. 

Ek  moet  nog  weer  van  die  heerlike  sintuiglikheid  in  die  bundel  praat,  soos 
byvoorbeeld  in  "van  wyn".  Duiselend  is  dit  soms,  byvoorbeeld  in  "here- 
maak-tuin".  Veral  die  olfaktoriese,  wat  ná  Leipoldt  bietjie  uit  ons  poësie 
verdwyn  het,  is  nou  weer  hier,  byvoorbeeld  in  die  kruiegedigte,  as  ek  hulle 
so  mag  noem,  byvoorbeeld  in  "die  storie". 

Alles  bymekaar,  'n  bundel  met  'n  groot  verskeidenheid  eienskappe,  met  'n 
rykdom  van  integrasie,  met  'n  rykdom  van  heel  goeie  gedigte.  Dit  is  trouens 
as  derde  van  die  digteres  'n  werk  met  'n  eie  stem,  met  'n  eie  stem  trouens  in 
die  Afrikaanse  poësie. 

Ina  Rousseau:  Versamelde  gedigte  1954  tot  1984.  Human  en  Rousseau 
1984. 

Dertig  jaar  na  sy  gedebuteer  het,  is  Ina  Rousseau  se  Versamelde  gedigte 
1954  tot  1984  uitgegee. 

Dit  omvat  die  gedigte  van  die  bundels  Die  vedate  tuin  (1954),  Taxa  (1970), 
Kwiksilwersirkel  (1978),  Heuningsteen  (1980)  en  twintig  nuwegedigte. 

Al  die  gedigte  van  die  bogenoemde  vier  bundels  is  opgeneem  in  die 
versameling.  Dit  is  dus  nie  'n  keur  nie,  en  tereg,  want  by  die  deurlees  van 
die  Versamelde  gedlgte  bevind  mens  opnuut  dat  wat  Ina  Rousseau  geskryf 
het  sedert  Die  Verlate  tuin  met  goeie  reg  herdruk  kan  word  in  'n  bundel  soos 
hierdie.  Sy  het  van  die  begin  af  'n  poësie  geskryf  wat  baie  goed  versorg  en 
van  'n  fyn  kwaliteit  is. 

Die  sorgsame  aandag  aan  die  vers  het  by  Ina  Rousseau  nie  opgehou  na 
publikasie  nie:  aan  'n  groot  aantal  gedigte  van  die  vier  bundels  wat  van  1954 
tot  1984  verskyn  het,  is  in  die  Versamelde  gedigte  wysigings  aangebring, 
van  klein  en  groter  omvang,  en  selfs  die  skynbaar  geringe  wysigings  is  soms 
ingrypend. 

In  'n  bespreking  soos  hierdie  is  dit  onmoontlik  om  grondig  in  te  gaan  op  al 
die  wysigings,  op  die  aard  en  waarde  daarvan.  Ek  kan  alleen  'n  aanduiding 
gee  van  die  aard  van  die  wysigings.  Ek  kies  'n  voorbeeld  uit  Heuningsteen. 
As  ons  die  oorspronklike  naas  die  nuwe  lê,  dan  sien  ons  dat  vers  een  totaal 
gewysig  is,  vers  twee  is  gedeeltelik  gewysig,  soos  ook  vers  vier  en  ses;  vers 
sewe  is  geskrap,  vers  nege  is  gedeeltelik  gewysig;  die  tweede  strofe  bly 
onveranderd. 

Die  wysigings  verskil  in  aard  baie  van  mekaar.  In  Die  verlate  tuin  is  in  "Die 
bruid"  by  die  strofes  nommers  aangebring  wat  nie  in  die  oorspronklike 
staan  nie  en  die  kwatryn  dus  'n  groter  selfstandigheid  gee.  'n  Ander  geval: 
wat  in  die  Versamelde  gedigte  die  titel  "Kwatryne"  (mét  nommers)  dra,  het 
vroeër  nóg  die  samevoegende  titel  nóg  die  nommers  gehad. 

In  "Winterskemering"  is  die  reëls  strofies  nou  anders  gegroepeer. 

Ek  het  hierbo  gepraat  van  skynbaar  geringe  maar  tog  ingrypende  verande- 
ringe.  Voorbeelde  hiervan  vind  ons  in  die  gedigte  uit  Die  verlate  tuin,  waar 
die  hoofletter  in  die  mistiek-erotiese  gedigte  oor  die  Liefde/  liefde  in  die 
reeks  "Kwatryne"  soms  behou  is  maar  ander  kere  nie.  Dit  raak  die  inter- 
pretasie  van  hierdie  gedigte  in  'n  baie  belangrike  mate. 

In  'n  aantal  gevalle  lê  die  veranderinge  in  die  Die  vedate  tuin  op  die  vlak  van 
leestekens  en  aksente. 

Blykbaar  is  die  belangrikste  veranderinge  aangebring  aan  die  gedigte  van 
die  bundel  Taxa.  Dit  raak  hier  weer  kleiner  (maar  belangrike)  sake  soos 
leestekens,  hoofletters,  kleinletters,  aksente,  enkele  klanke,  maar  dan  ook 
woorde,  verse,  strofes.  Ons  kan  hier  sien  hoe  Ina  Rousseau  die  geringste 
detail  oorweeg  en  haar  poësie  met  sorg  skryf.  Juis  in  die  bundel  met  waar- 
skynlik  haar  beste  poësie  het  sy  dit  nodig  gevind  om  aansienlik  te  wysig  en 
te  verbeter.  In  die  meeste  gedigte  (maar  nie  in  alle  gevalle  nie)  is  die  hooflet- 
ter  waarmee  alle  verse  in  die  oorspronklike  begin  het  weggedoen  (het  daar 
'n  fout  ingesluip  op  bladsy  53  wat  dit  betref?).  In  'n  groot  aantal  gedigte  is 
woorde,  beelde,  hele  versreëls,  leestekens,  die  tipografie,  ensovoorts 
verander.  Daar  is  weggelaat,  toegevoeg,  vervang,  verplaas,  ensovoorts. 
Veral  in  gevalle  soos  "Die  vonds",  waar  die  slot  radikaal  verander  is,  word 
die  hele  gedig  daarmee  saam  gewysig  — dit  word  as  't  ware  'n  nuwe  gedig. 
Hier  (en  in  baie  ander  dergelike  gevalle)  het  ons  nie  wat  ons  kan  noem  'n 
behoue  raam  met  slegs  binneraamse  wysigings  nie.  Dit  word  'n  nuwe 
gedig.  Mens  vind  by  die  bekyk  van  sulke  gevalle  dat  die  konvensionele  term 
"variant(e)"  jou  in  die  steek  laat  by  die  beskrywing  van  die  verskynsel  van 
tekswysigings.  Ek  sou  ook  sê  dat  die  derde  gedig  in  die  reeks  "Die  natuur- 
bewaarder  se  vrou"  'n  nuwe  gedig  word.  Drasties  is  ook  "Cumulus" 
gewysig. 

In  Kwiksilwersirkel  is  "Potlood"  en  "Stil  winterboom"  van  die  gedigte  wat 
ingrypend  gewysig  is,  of  "Die  mens  van  God",  waar  die  weggelate  slotreël 
die  gedig  'n  nuwe  gedaante  gee.  "Jong  meisie"  het  'n  nuwe  slot  bygekry. 
"Hierdie  liefde"  (nou  aansienlik  korter)  word  eintlik  'n  nuwe  gedig,  nie  net 

deur  die  vermindering  van  die  aantal  versreëls  nie  maar  ook  deur  die  wysi- 
ging  van  dit  wat  behoue  gebly  het.  Daar  is  'n  radikale  verskil  tussen  die 
oorspronklike  en  nuwe. 

Uit  die  bestaande  gedig  word  meermale  'n  nuwe  gemaak.  In  "Van  klip- 
brekers"  sien  ons  dat  waar  sowat  dieselfde  teksgegewens  behoue  gebly 
het,  is  hulle  nou  anders  georden. 

Die  verandering  in  Heuningsteen  is  meestal  ingrypend,  byvoorbeeld  die  slot 
van  "Onguns",  waarin  ook  'n  tydsverandering  lê,  wat  die  gedig  intensiveer, 
of  die  vermindering  en  verkoríing  van  die  aantal  versreëls  in  "Ateljee",  wat 
'n  besondere  ekonomisering  en  intensivering  meebring.  Daar  is  in  Heu- 
ningsteen  veral  'n  opvallende  tipografiese  vereenvoudiging  of  anderse 
tipografiese  rangskikking  in  sekere  gedigte,  byvoorbeeld  in  "Tableau 
vivant",  "Die  vrugbare  suurlemoenboom",  "Die  sweepskerpioen",  en 
"Eva";  dit  is  tipografiese  wysigings  wat  die  versbou  raak  en  die  sintaksis. 
Ten  slotte  is  daar  'n  aantal  "Nuwe  gedigte"  wat  egter  nie  op  vernuwing  dui 
nie.  Maar  in  die  geheel  gee  die  Versamelde  gedigte  die  beeld  van  'n  ver- 
fynde  en  versorgde  digterskap. 


Pieter  van  der  Lugt:  Vuurwerke.  Human  en  Rousseau  1984. 

Pieter  van  der  Lugt  se  vers  is  in  'n  groot  aantal  gedigte  in  Vuurwerke  'n 
sterker  eenheid  as  wat  'n  mens  gewoonlik  vandag  in  debuutbundels  vind. 
Ek  dink  veral  aan  "die  jaar  van  die  lug",  "kafeeverhaal",  "leefverslae",  en 
ander.  As  ek  van  die  vers  as  'n  eenheid  praat,  bedoel  ek  dit  in  verskillende 
opsigte:  dit  is  'n  klankeenheid  (dikwels  met  rym),  veral  'n  sterk  ritmiese 
eenheid,  ook  dikwels  'n  isosillabiese  eenheid.  Dieselfde  geld  vir  die  strofe- 
vorming  in  baie  gedigte.  'n  Mens  is  nogal  dankbaar  om  te  kan  sê  dat,  te 
midde  van  die  talle  debuterende  en  ander  jonger  Afrikaanse  digters  van  van- 
dag,  daar  gelukkig  'n  hele  paar  is  wat  nie  sommer  lukrake  versreëls  maak 
nie.  Wat  Van  der  Lugt  in  "'n  songod  staan  teen  dagbreek  op"  vra,  is  in 
heelwat  gedigte  reeds  voltrek:  die  vers  ís  al  hokgeslaan,  vas,  sónder  om  sy 
soepelheid  te  verloor  — en  dit  is  nie  'n  maklike  taak  vir  'n  beginnende  digter 
om  dit  reg  te  kry  nie. 

'n  Sekere  gedurfdheid  (vergelyk  "die  jaar  van  die  lug")  gee  aan  Van  der 
Lugt  se  verse  beweeglikheid,  sáám  met  die  ritme  en  saam  met  die  duidelik 
gefaseerde  verloop  van  die  gedig  deur  duidelike  vers-  en  strofe-eenhede. 
Veral  bly  sy  gedigte,  by  al  die  strengheid  van  vers-  en  strofevorming, 
natuurlik,  "tuitnatuurlik".  Lees  byvoorbeeld  "die  tafel  is  opskep  gedek", 
"alles  hang  van  jou  wimpers  af",  of  "1  ek  streel  my  arm  om  'n  boom"  — die 
natuurlikheid  lê  ook  in  die  animisme  soos  mens  dit  in  'n  gedig  soos  laas- 
genoemde  aantref,  in  die  aanspreek  van  die  natuurlike  dinge,  soos  byvoor- 
beeld  die  son  in  "'n  pop-son  (heel  geel)". 

Tot  die  natuurlike  van  die  gedigte  hoort  nie  alleen  die  natuurlike  beeldspraak 
van  son,  somer,  wind,  ensovoorts  nie  maar  ook  die  volksliedagtige  toon  van 
party  gedigte,  byvoorbeeld  "dans  jy?'',  "my  hartjie  my  liefie",  "skiet  vinnig 
van  die  huis  af  weg". 

Natuurlik  is  ook  die  (soms  speelse)  sensuele  van  die  gedigte,  byvoorbeeld  in 
"somerwind",  die  sensuele  wat  beleef  is  in  natuurbeelde,  animisties.  Die 
liggaamlike  belewenis  is  soms  eg  aards  soos  in  "n  koringbrood  is 
lekkerkos". 

Van  der  Lugt  het  verder  'n  natuurlike  aanleg  vir  taal-  en  woordspel.  Ek  dink 
aan  gedigte  soos  byvoorbeeld  "skrywerende",  of  "by  (1)"  en  "by  (2)".  Hy 
het  verder  'n  aanleg  vir  die  ongewone  gebruik  van  die  idiomatiese  ("snak  ek 
my  asem",  "haar  seestap  bries  fyn",  "ek  maan  my  tot  'n  kwart"  — of  die 
hele  gedig  "2  'n  boom  beduie  na  my  hand"). 

Van  der  Lugt  se  debuut  is  'n  bundel  van  gemengde  waarde.  Alles  is  nie  ver- 
dienste  nie.  Die  vers  is  soms  gedwonge,  beweeg  soms  moeisaam  deur  die 
ryme  heen.  Die  diskursus  is  in  vele  gevalle  verwronge.  Maar  tog  hoef  mens 
nie  te  twyfel  aan  sy  verdienstes  en  talent  nie. 


Willem  S.  van  der  Merwe;  Son-dig.  Perskor  1985. 

Oor  Willem  S.  van  der  Merwe  se  debuutbundel  Son-dig  is  daar  weinig  meer 
te  sê  as  dat  dit  verskyn  het.  Aan  die  een  kant  is  daar  die  poging  van  die 
digter  om  (soos  baie  van  sy  tydgenote)  'n  hedendaagse  wêreld  op  te  roep 
deur  'n  inventaris  van  wat  vir  hom  lyk  na  kenmerkende  attribute  van  vandag 
se  werklikheid:  geel  multiplex-sambrele,  clicks,  mooi  meisies,  'n  surfer, 
suburbduiwe,  'n  banana  boat  en  'n  waitress,  brel,  fabrieke,  tekkies.  By  hier- 
die  stoffering  van  die  hedendaagse  werklikheid  hoort  blykbaar  'n  sekere 
taal:  backdrop,  gatvol,  moan,  special,  stront,  plush,  cheers,  verdomde, 
kots  — weer  ad  nauseam. 

Aan  die  ander  kant  is  daar  in  hierdie  stoffering  nog  plek  vir  die  sentimentele: 
die  vallende  blaar  wat  in  die  watersloot  versuip,  die  blom  wat  verlep,  die 
blaar  wat  verby  tekkies  en  rooiwyn  dryf.  In  plaas  van  natuurlikheid,  die 
gesogte. 

T.T.  Cloete 


T.T.  Cloete,  Elize  Botha,  Charles  Malan  (red.):  Gids  by  die  literatuurstudie. 
HAUM-Literêr,  1985.  260  pp.  R16,95  -i-  AVB. 

'n  Belangwekkende  resente  publikasie  op  die  terrein  van  die  algemene 
literatuurwetenskap  is  HAUM-Literêr  se  Gids  by  die  literatuurstudie  (1985) 

onder  redaksie  van  T.T.  Cloete,  Elize  Botha  en  Charles  Malan. 

Hierdie  Gids  wat,  volgens  die  redakteurs  se  "Voorwoord”,  bedoel  is  as  'n 
inleiding  tot  téoretiese  apparatuur  vir  die  literatuurstudie  is  tot  dusver  enig 
in  sy  soort  in  Afrikaans.  Die  verskil  van  bestaande,  vergelykbare  Afrikaanse 
inleidings,  soos  Nienaber  en  Nienaber-Luitingh  se  Woordkuns  (1962)  en 
Grové  en  Botha  se  Handleiding  by  die  studie  van  die  letterkunde  (1966)  is 
veral  daarin  geleë  dat  dié  Gids  sy  lesers  ook  aan  kontemporêre  literatuur- 
teoretiese  ontwikkelings  bekend  wil  stel. 

Die  een  eietydse  handleiding  waarby  hierdie  Gids  opvallend  en  blykbaar 
"doelbewus"  aansluit  (Aantekeninge,  1985:  28)  is  Van  Luxemburg,  Bal  en 
Weststeijn  se  Inleiding  in  de  Hteratuurwetenschap  (1981,  derde  hersiene 
druk,  1983),  wat  op  tersiêre  vlak  by  ons  alombekend  en  besonder  bruikbaar 
is.  In  breë  trekke  vertoon  die  Afrikaanse  Gids  ooreenkomstes  met  hierdie 
Nederlandse  Inleiding  ten  opsigte  van  die  algemene  indeling  van  die  boek 
en  heelwat  van  die  nuwe  terminologie  wat  in  gebruik  geneem  word.  In  die 
eerste  hoofstuk  gee  Charles  Malan  'n  algemene  inleiding  tot  die  aard  van  die 
literatuurwetenskap,  die  literatuur  en  literêre  kommunikasie  waarin,  onder 
meer,  beskouings  oor  die  verhouding  tussen  kuns  (fiksie,  versinsel)  en 
werklikheid  sowel  as  'n  teoretiese  begronding  vir  die  tradisionele  genre- 
indelings  voorkom. 

Hoofstuk  twee  bevat  'n  oorsigtelike  inleiding  tot  twintigste-eeuse  teoretiese 
benaderings  deur  H.  Ohlhoff,  waarin  hulle  tereg  (en  anders  as  in  die  Neder- 
landse  Inleiding)  binne  hulle  historiese  konteks  behandel  word.  In  die 
oorblywende  drie  hoofstukke  word  die  drie  hoofgenres  in  die  ongewone 
volgorde  prosa,  poësie  en  drama  in  oënskou  geneem,  met  die  doelstelling 
om  die  belangrikste  teoretiese  kategorieë  in  verband  met  elkeen  toe  te  lig. 
Hiervoor  is  dit  goedgedink  om  soveel  as  vier-en-twintig  medewerkers  te 
betrek.  Die  teenwoordigheid  van  inleidings  sowel  as  geannoteerde  biblio- 
grafiese  aantekeninge  by  elke  hoofstuk,  tesame  met  'n  register  van 
belangrike  terme  en  'n  uitgebreide  bronnelys  verteenwoordig  verdere 
raakpunte  met  die  Nederlandse  Inleiding. 

As  geheel  beskou,  bied  Gids  by  die  literatuurstudie  minder  sowel  as  meer  as 
sy  Nederlandse  teenhanger.  In  Malan  se  beknopte  oorsig  word  terreine  wat 
in  die  Nederlandse  boek  aandag  kry,  soos  die  tekswetenskap  en  vertakkinge 
van  die  besondere  literatuurwetenskap  (literêre  kritiek,  geskiedskrywing  en 
vergelykende  iiteratuurwetenskap),  slegs  baie  vlugtig  aangeraak,  terwyl  die 
problematiek  van  evaluasie  in  die  midde  gelaat  word.  Die  Gids  se  toeligting 
by  die  afsonderlike  genres  is  daarenteen  omvattender,  en  besonder  behulp- 
same  voorbeeldontledings,  waarin  geselekteerde  teoretiese  elemente 
prakties  toegepas  word,  kom  ten  besluite  by  al  drie  genres  voor.  Brink  se 
Gerugte  van  reën  word  deur  Henriette  Roos  ontleed,  T.T.  Cloete  analiseer 
Stockenstrom  se  "Die  eland"  en  die  twee  dramatekste  vir  ontleding  deur 
Charles  Malan  en  H.J.  Schutte  respektieflik  is  Smit  se  Christine  en  Opper- 
man  se  Vergelegen.  Die  keuse  van  die  voorbeeldtekste  word  ongelukkig  nie 

geregverdig  nie.  Na  aanleiding  van  die  voorbeelde  word  (met  die  Brink- 
roman  in  gedagte)  slegs  opgemerk  dat  "die  literatuurwetenskap  nie  evalue- 
ring  ten  doel  het  nie"  (1985:  66).  Volslae  neutrale  ontledings  word  egter  in 
die  praktyk  nie  maklik  bedrywe  nie  — al  vier  analiste  evalueer  immers  im- 
plisiet  of  eksplisiet  hulle  tekste,  ook  H.  Roos,  wat  in  haar  knap  ontleding  die 
"ongeloofwaardigheid"  van  karakterbeelding  sowel  as  ideologiese 
perspektief  in  Gerugte  van  reën  op  kontroleerbare  wyse  aantoon. 

Volgens  die  "Voorwoord"  word  daar  om  pedagogiese  redes  (aansluiting 
"by  die  bestaande  praktyke  van  literatuuronderrig,  veral  op  skoolvlak")  'n 
"strukturele  benadering"  gevolg,  met  "konvensionele  strukturele 
kategorieë"  as  uitgangspunte.  Hierdie  aanduiding  vooraf  is  nie  juis 
verhelderend  nie,  aangesien  "struktuur",  soos  Ohlhoff  tereg  te  kenne  gee, 
deur  feitlik  alle  literatuurteoretici  sedert  Aristoteles  benadruk  en  telkens  met 
verskillende  betekenisse  gelaai  is  (1985;  40).  Waarop  dit  blykbaar  hier  in 
hoofsaak  neerkom,  is  die  eklektiese  gebruik  van  'n  verskeidenheid  minder  of 
meer  bekende  teoretiese  kernbegrippe,  met  die  hantering  van  'n  losser 
struktuurbegrip  as  dié  van  onverdunde  Strukturalisme  as  raamwerk.  Aan 
die  medewerkers  is  wel  die  vryheid  gelaat  om  op  alternatiewe  teoretiese  ver- 
trekpunte  te  wys. 

Dit  is  begryplik  dat  dié  Gids,  in  hierdie  tyd  van  teoretiese  pluralisme, 
huiwerig  was  om  één  van  die  veelheid  nuwe  teoretiese  benaderings  te 
verabsoluteer.  En  tog  bring  die  volharding  met  "bekende,  ingeburgerde 
strukturele  konvensies"  (1985;  66)  in  die  toeligting  en  toepassing  by  die 
hoofgenres  'n  element  van  ambivalensie  mee  in  die  voorligting  wat  die  Gids 
bied. 

Die  eerste  twee  hoofstukke  wil,  welbeskou,  die  leser  se  teoretiese  horison 
verruim.  Malan  se  inleiding  reflekteer  in  heelwat  besonderhede  die 
sogenaamde  nuwe  (lesergerigte)  paradigma.  Nuwe  aksentleggings  spreek 
onder  meer  uit  sy  herformulerings  van  tradisionele  opvattings  aangaande 
die  betekenis  (1985:  18)  en  die  ontologiese  status  van  die  teks  (1985: 
19—21),  sowel  as  die  belangrike  rol  wat  aan  die  konsep  van  intertekstuali- 
teit  toegesê  word.  Ohlhoff  se  bekendstelling  aan  "hoofbenaderings  in  die 
literatuurstudie"  wy,  onder  meer,  kommentaar  — sy  dit  dan  uiters  beknop 
— aan  eietydse  teoretiese  strominge  soos  die  empiriese  literatuurwetenskap 
van  die  Schmidt-groep,  die  ideologiekritiek  (Marxistiese  beskouing),  die 
psigoanalitiese  benadering,  die  feministiese  literatuurbeskouing  en 
dekonstruksiekritiek.  Wanneer,  in  die  daaropvolgende  behandeling  van  die 
genres,  die  klem  veral  op  "tipiese  en  kenmerkende"  strukturele  eienskappe 
geplaas  word,  ontstaan  die  vraag:  watter  doel  dien  die  uitstalling  vooraf  van 
uitgebreide,  eietydse  teoretiese  apparatuur  eintlik,  as  dit  nie  daarna  op 
beduidende  wyse  in  gebruik  geneem  word  nie?  Hierdie  ambivalensie  bewys 
wel  dat  die  literatuuronderrig  by  ons  (ook  op  tersiêre  vlak)  in  hoofsaak  liefs 
bekende,  konvensionele  weë  volg. 

Ohlhoff  se  oorsig  van  kontemporêre  teorieë  is  in  meer  as  een  opsig  voor- 

beeldig.  Hy  slaag  daarin  om  die  basiese  beginsels  en  kernbegrippe  van  'n 
groot  aantal  benaderings  — vanaf  die  positivisme  en  die  outonomie- 
bewegings  wat  daarop  reageer,  tot  die  dekonstruksiekritiek  — op  helder  en 
bondige  wyse  uit  te  lig.  Daarby  lewer  hy  'n  onpartydige  verslag  van  die  ver- 
naamste  besware  wat  teen  die  verskillende  benaderings  ingebring  is.  Van 
besondere  waarde  is  die  verhelderende  voorbeelde,  uit  veral  die  eietydse 
Afrikaanse  literatuur,  wat  hy  invoer  om  'n  verskeidenheid  belangrike 
teoretiese  begrippe  toe  te  lig.  Langs  dié  weg  word  die  betekenis  en  poten- 
siële  bruikbaarheid  van  sleutelbegrippe  soos,  onder  heelwat  meer, 
"foregrounding",  "meerduidigheid",  "ironie",  "ekwivalensie",  "ongram- 
matikaliteit"  vir  die  leser  gedemonstreer.  Danksy  sy  inagneming  van  die 
historiese  konteks,  kan  hy  ook  die  prinsipiële  fokusverskuiwings  in 
literatuuropvattings  van  die  afgelope  eeu  aantoon. 

Dit  tel  in  die  guns  van  Ohlhoff  se  oorsig  dat  dit  hoegenaamd  nie  opvallend 
steun  op  enige  van  die  inleidings  tot  die  moderne  literatuurteorie  wat  sedert 
die  jare  tagtig  verskyn  het  nie.  'n  Mens  merk  slegs  in  enkele  gevalle 
raakpunte  met  Van  Luxemburg  e.a.  en  (in  die  uiteensetting  van  New 
Criticism  se  leemtes  en  van  Saussure  se  kernbegrippe)  met  Jefferson  en 
Robey  se  Modern  Hterary  theory  (1982).  Vermelding  van  laasgenoemde 
uitstekende  inleiding  ontbreek  in  die  bibliografiese  aantekeninge  by  dié 
hoofstuk. 

Enkele  leemtes  kan  wel  aangestip  word.  In  die  kommentaar  oor 
negentiende-eeuse  positivisme  (1985:  32)  word  nie  daarop  gewys  dat  Van 
Wyk  Louw  se  kritiek  op  dié  soort  genetiese  benadering  in  sy  invloedryke 
opstelreeks  "Oor  literêre  teorie"  van  1953  deur  Wellek  en  Warren  se  Theory 
of  Hterature  (1949)  — wat  so  lank  die  teoretiese  "bybel"  by  ons  was  — in- 
gegee  is  nie.  Ohlhoff  ag  dit  blykbaar  onnodig  om  vir  die  lekeleser  te  wys  op 
verskille  tussen  positivistiese  "verklarings"  en  benaderings  vanuit  eietydse 
deeldissiplines  soos  die  literatuurpsigologie  en  die  literatuursosiologie. 
Tereg  behandel  hy,  soos  Engelse  inleidings,  New  Criticism  as  volwaardige 
teoretiese  benadering  (terwyl  Van  Luxemburg  e.a.  dié  rigting  flink  na  die 
area  van  literêre  kritiek  verplaasl).  Hy  verswyg  egter  die  pionierswerk  van 
die  Cambridgese  kritikus  I.A.  Richards,  waarmee  die  New  Criticism  begin, 
en  laat  die  kans  verbygaan  om  te  wys  op  die  grondliggende  verskil  tussen 
die  hele  Anglo-Amerikaanse  tradisie  en  'n  aansienlike  deel  van  moderne 
Europese  teorie.  In  teenstelling  met,  byvoorbeeld,  Formalisme  en 
Strukturalisme  was  die  New  Criticism  by  uitstek,  deur  sy  getoof  in  die  rele- 
vansie  van  die  literatuur  vir  die  lewe  en  kennis  as  produk  van  ervaring, 
humanisties  en  empiries  van  aard.  Die  werk  van  Genette,  'n  sentrale  figuur 
in  die  narratologie,  word  enigsins  afgeskeep,  en  in  die  bespreking  van 
literatuursemiotiek  word  basiese  terme  soos  "tekens"  en  "kodes"  nie 
genoegsaam  verhelder  nie.  ('n  Mens  dink  in  dié  verband  aan  Van  Luxem- 
burg  e.a.  se  nougesette  illustrasie  van  "semiosis"  met  Robinson  Crusoe  en 
die  voetspoor  as  voorbeeld,  1983  : 58  — 61). 

Verskille  tussen  die  afsonderlike  bydraes  in  die  hoofstukke  oor  die  genres 
geld  veral  sake  soos  moeilikheidsgraad,  stilistiese  vermoë,  teoretiese  voor- 
keure  en  algemene  bruikbaarheid.  Ondanks  die  beknoptheid  wat  deur 
noodsaaklike  lengtebeperkings  meegebring  is,  is  daar  oor  die  algemeen  veel 
wat  gesaghebbend  en  verhelderend  is.  Oor  die  prosa  word  toeligting  ver- 
skaf  deur,  onder  meer,  N.J.  Snyman  ("vertelsituasie”),  George  Weideman 
("handelingsverloop"),  D.H.  Steenberg  ("tyd")  en  L.S.  Venter,  wat  daarin 
slaag  om,  aan  die  hand  van  slegs  een  enkele  toneel  uit  Bart  Nel,  verskillende 
aspekte  van  ruimte  duidelik  te  illustreer.  Bekende  literatuurwetenskaplikes 
wat  oor  die  poësie  skryf,  is  Ina  Grabe,  André  P.  Brink  en  T.T.  Cloete,  met 
soveel  as  vier  bydraes.  Oor  die  drama  lewer  deskundiges  op  dié  gebied  soos 
Brink,  P.J.  Conradie,  Temple  Hauptfleisch  en  H.J.  Schutte  insiggewende 
kommentaar.  Minder  geslaag  is  H.J.  van  Eetveldt  se  bespreking  van 
"karakter"  in  die  prosa,  wat  nouliks  jonger  teoretiese  insigte  op  dié  gebied 
weerspieël  en  onhebbelik  duister  geformuleer  is.  Oor  "bouvorme"  in  die 
epiek  skryf  Jan  Senekal  te  kripties  en  boonop  sonder  enige  toeligtende 
voorbeelde.  H.P.  van  Coller,  wat  die  "semantiese  aspekte"  van  prosa 
behandel,  is  geneig  om  'n  bietjie  gewigtig  te  doen  met  die  teorie.  Sy  verkla- 
ring  dat  kennis  van,  onder  meer,  "die  narratiewe  model  van  Schmid"  'n 
"noodsaaklike  voorvereiste  vir  die  student"  is  (1985:  71),  het  weinig  sin, 
aangesien  die  werk  van  Schmid  (waarskynlik  Wolf  Schmid)  nie  in  die  Gids 
ter  sprake  kom  nie,  en  nie  eens  in  die  Bronnelys  verskyn  nie. 

Met  soveel  medewerkers  was  die  vernaamste  redaksionele  probleem  waar- 
skynlik  om  'n  samehangende  betoog,  sonder  opvallende  verdubbeling  en 
teenstrydighede  te  bewerkstellig.  Met  die  oog  op  eenheid  is  ooreen- 
stemmende  kategorieë  (tyd,  ruimte,  karakter,  ensomeer)  by  al  drie  genres 
behandel,  'n  gemeenskaplike  voorbeeldgedig  ("Die  eland")  voorin  afgedruk 
en  kruisverwysings  ingevoer.  Eintlik  kom  daar  verbasend  min  werklike 
teenspraak  voor.  Hier  word  alleen  op  enkele  kwessies  gewys  wat  moontlik 
verwarring  kan  meebring. 

In  die  prosa-afdeling  kan  die  begrip  "abstrakte  outeur"  vir  die  leser  pro- 
bleme  oplewer,  omdat  die  gebruik  daarvan  in  toeligtende  gedeeltes  nie 
ooreenstem  met  dié  in  die  voorbeeldontleding  nie.  Vir  Van  Eetveldt  (1985: 
72),  Snyman  (1985:  76)  en  trouens  ook  Malan  (1985:  25)  is  die  abstrakte 
outeur  bloot  'n  sinoniem  vir  die  implisiete  outeur,  terwyl  H.  Roos  die  begrip 
"abstrakte  outeur"  baie  duidelik  in  die  sin  van  die  totale  betekenisstruktuur 
van  die  teks  gebruik. 

By  die  drama-  sowel  as  die  prosa-afdeling  klop  die  volgorde  waarin  die  ver- 
skillende  kategorieë  behandel  word  nie  met  die  uiteensetting  wat  vooraf  van 
aspekte  vir  bespreking  gegee  word  nie.  Dit  bring  mee  dat  besprekings  van 
kategorieë  wat  tereg  van  minder  belang  by  die  drama  geag  word 
(perspektief,  tyd)  die  besprekings  van  sentrale  aspekte  onderbreek.  In  sy 
bydrae  oor  perspektief  in  die  drama  is  J.J.P.  Beneke  se  uitlatings  oor  die 
teenwoordigheid  van  'n  ouktoriële  (alwetende,  alomteenwoordige)  verteller 

in  "die  meeste  dramas",  wat  hy  boonop  met  die  implisiete  outeur  iden- 
tifiseer  (1985:  205—206),  myns  insiens  misleidend.  Sulke  bewerings  word 
herhaaldelik  weerspreek  deur  medewerkers  soos  H.J.  Schutte  (1985;  203, 
235)  en  M.G.  Scholtz  (1985;  208,  209),  wanneer  hulle  ingaan  op  die  soge- 
naamde  absoluutheid  van  die  drama,  naamlik  dat  daar,  anders  as  in  die  pro- 
sa,  in  prinsipe  geen  bemiddelende  vertelinstansie  in  die  dramateks  is  nie. 
Ruimte  in  die  poësie,  waaraan  tereg  in  die  voorafgaande  uiteensetting  by 
die  liriek  (1985:  133)  'n  mindere  belangrike  rol  toegeken  word,  word  in  F.I.J. 
van  Rensburg  se  toeligting  met  ongewone  belang  beklee  deur  betwyfelbare 
stellings  soos,  onder  meer:  "Aangesien  ruimte  in  die  poësie  gewoonlik  liries 
verwoord  word,  moet  die  belewing  van  ruimte  in  hierdie  afdeling  meer  aan- 
dag  as  by  die  ander  genres  kry"  (1985:  168).  Die  interpretasieverskille 
tussen  Cloete  en  Malan  se  lesings  van  die  voorbeeldgedig  (onder  meer  die 
simboolverklaring  van  "teiken")  is  terloops  uitstekende  (hoewel 
onbedoelde)  illustrasie  van  die  betreklike  aard  van  die  betekenis  van  die 
literêre  teks  en  die  medebepalende  ról  van  die  leser. 

Die  Errata  sal  by  'n  herdruk  reggestel  word.  Ander  redaksionele  foute  wat 
gekorrigeer  moet  word,  is  soos  volg:  drukfoute  p.  183  (2.  iii),  p.  28  par.  7 en 
p.  249  (A/emacf/ i.p.v.  Hernandi);  foutiewe  kruisverwysings  p.  8 par.  2,  p.  25 
par.  2,  p.  62  par.  2;  onvolledige  bronverwysings  p.  44  par.  2,  p.  197  par.  4, 
p.  200  (aantekeninge);  bladsynommers  in  Van  Luxemburg  e.a.  verkeerd 
aangegee  p.  25  par.  3,  p.  76  par.  3,  p.  213  par.  2,  p.  214  par.  2. 

Vir  die  dosent  sowel  as  die  student  is  die  nuwe  Gids  by  die  literatuurstudie 
'n  onmisbare  hulpmiddel.  Vanweë  die  boek  se  omvang,  essensiële  volle- 
digheid  en  opgawe  van  belangrike  resente  sekondêre  bronne  sal  dit  gewis  'n 
standaardwerk  by  die  literatuuronderrig  in  Afrikaans  op  tersiêre  vlak  word. 

Rialette  Wiehahn 


Pirow  Bekker:  Voordat  berge  gebore  word.  Tafelberg  1985.  Prys 
onvermeld. 

Voordat  berge  gebore  word  is  'n  bundel  kortverhale,  tematies  verbind  deur 
verkenning  en  blootlegging  van  die  kinderwêreid.  Dit  is  egter  nie  'n 
jeugverhaal  vir  kinders  nie,  maar  oor  kinders,  waarmee  dit  aansluit  by  Bek- 
ker  se  Die  peerboom  en  ander  verhale.  Die  verdienste  lê  onder  andere 
daarin  dat  die  verhale,  soos  verwag  kan  word,  nie  alleen  tematies  verbonde 
staan  nie. 

'n  Besondere  sensitiwiteit  vir  kinders  se  verbete  pogings  om  te  begryp  in  'n 
onbegryplike  wêreld,  om  te  trotseer  ter  wille  van  oorlewing  en  nie  ter  wille 
van  trotsering  nie;  en  'n  mikro-wêreld  wat  die  kind  skep  as  'n  patroon  vir  die 
groot  wêreld,  is  van  die  sterkste  indrukke  in  dié  bundel. 

Wat  veral  vermelding  verdien,  is  die  vernuftige  uitbou  van  die  komplekse 

mens-  en  bodemverhouding  wat  gelyktydig  in  hierdie  kinderervarings  plaas- 
vind.  In  "Die  waterwiel",  "Maak  dit  maar  'n  krismisboks",  "Die  skou"  en 
"Gamsberg"  woed  die  hoofkarakters  se  sosiale  stryd  telkens  saam  met  'n 
stryd  teen  die  grond,  die  elemente,  die  diere.  Verbondenheid  aan  die  aardse 
gaan  saam  met  verbondenheid  aan  die  kind  se  naaste,  sy  ouers,  sy  familie, 
vriende. 

In  "Die  glasvreter",  "Die  waterwiel",  "Die  storie  van  Riem",  "Te  naby  om 
by  te  kom"  en  "Die  skou"  is  dit  die  konflik  in  die  kind  om  die  gesagsfigure  in 
sy  lewe  gelyktydig  te  behaag  en  te  oorwin,  en  Bekker  se  besondere  vermoë 
om  die  skadukant  van  die  kind  se  wêreld  na  sy  leser  te  bring,  wat  die  bundel 
'n  aangename  en  ontroerende  leeservaring  maak.  Die  buitestaander,  die 
verskopte,  die  uitgestote  kind  figureer  telkens  in  dié  verhale. 

'n  Skoon,  verheerlikte  spel  met  die  relatiewe  onskuld  en  onbegrip  van 
kinders  is  dit  egter  nie  — "Thys  Uilspieël",  "Die  glasvreter"  en  "Die  skou" 
lê  die  kind  se  ongeraffineerde  wreedheid  bloot,  die  wreedheid  wat  hy  in 
homself  dra  én  dié  in  ander  kinders  waarvan  hy  sonder  keuse  deel  word  of 
slagoffer  word.  Omdat  hierdie  wreedheid  in  'n  meer  gesofistikeerde  vorm 
by  die  newekarakters  in  die  verhale  teenwoordig  is,  en  dít  dan  dien  as 
voorbeeld  vir  die  kind  wat  angstig  sy  eie  wêreld  vorm  en  orden,  oortuig  dit 
juis. 

Die  telkense  gemoeidheid  met  voëls,  in  "Thys  Uilspieël",  "Die  muisvoël"; 
"Te  naby  om  by  te  kom"  en  "Gamsberg"  kan  beskou  word  as  tekenend  van 
die  kind  se  pogings  "om  die  nes  te  verlaat",  alhoewel  dit  'n  baie  onopval- 
lende  lyn  in  die  bundel  bly,  en  eerder  'n  toevalligheid  kan  wees. 

Aan  die  positiewe  kant  tel  ook  Bekker  se  vermoë  om  gewoon  'n  goeie  storie 
te  vertel.  Die  spanningselement  in  "Oupa  Jakkals",  "Thys  Uilspieël", 
"Maak  dit  maar  'n  krismisboks"  en  "Die  muisvoël"  lê  onder  andere  die 
grondslag  van  boeiende  verhale.  Daarteenoor  is  die  langsame  verteltrant  en 
die  trae  tydswisseling  in  "Die  storie  van  Riem"  en  "Die  waterwiel"  'n 
definitiewe  insinking  en  'n  irriterende  breuk  in  andersins  vitale  verhale. 
Maar  dit  is  juis  ih  die  noukeurige  strukturering  van  die  kinderervaring  waar 
Bekker  se  verhale  inboet  aan  geloofwaardige  karakterisering.  Te  veel  kind, 
te  min  mens.  Alhoewel  die  karakters  se  leeftyd  wissel  van  laerskoolstadium 
tot  ontluikende  tienderjariges,  word  die  leser  te  dikwels  gelaat  met  die 
ongemaklike  gevoel  dat  dit  eintlik  dieselfde  kind  is  wat  telkens  in  'n  ander 
karakter  tuisgaan  — 'n  moeilik  hanteerbare  element  van  verhale  wat 
gekompromitteer  is  tot  tematiese  binding.  Maar  ook  moeilik  vanweë  die  feit 
dat  hierdie  tema  hoort  tot  'n  (waarskynlik)  verbygegane  en  afgeslote 
wêreld,  juis  omdat  dit  nie  noodwendig  historiese  verlede  is  en  daardeur 
gekontroleer  word  nie,  maar  omdat  dit  kontroleerbaar  bly  deur  die  volwasse 
leser  se  objektiewe  ervaring  en  verwagting  daarvan.  Uitsonderings  in  hier- 
die  verband  is  egter  Margie  Neveling  in  "Die  muisvoël"  en  Reinert  in  "Te 
naby  om  by  te  kom"  waarin  die  karakters  se  problematiek  nie  alleen  in  hulle 

jeugdige  onervarenheid  setei  nie,  maar  ook  en  veral  in  hulle  persoonlike  ver- 
wagtings  van  andere  en  hulleself. 

Alhoewel  die  karakteriseringprobleem  'n  ernstige  beswaar  kan  wees  wan- 
neer  die  verhale  in  bundelverband  bly,  is  die  kontekstuele  skepping  van  die 
kind  se  vorming  en  worsteling  so  voortreflik  dat  die  bundel  as  'n  waardige 
bydrae  tot  hierdie  genre  gereken  kan  word. 

Jeanette  Ferreira 

Nuwe  Afrikaanse  Boeke:  Julie  — Septennber  1986 

Opgestel  deur  die  Nasionale  Afrikaanse  Letterkundige  Museum  en  Navorsingsentrum,  Musiek 
en  Toneel  (NALN),  Privaatsak  X20543,  Bloemfontein  9300 

Romans 

Coetzee,  Ansie.  Die  voorbarige  professor.  Daan  Retief.  R 7,31 

COETZER,  Trudie.  Miskien  onthou  jy  nog.  Klub  Dagbreek.  R 8,50 

DE  KOCK,  Helene.  Ballade  vir  'n  bruid.  HEtR.  R14,95 

— Kronkelpad  na  Vergenoeg.  H&R.  R14,95 

JANSEN,  André.  Die  Jerigo-krisis.  H&R.  R17,95 

MAARTENS,  Maretha.  Verste  grens.  Folio. 

MARX,  Chris  L.  Akteur  sonder  rol.  Klub  707.  R10,50 

MEIRING,  Stephanie.  Smarag  van  wraak.  Klub  Saffier.  R10,50 

STEYTLER,  Klaas.  Die  walvisman.  H&R.  R16,95 

STRYDOM,  Sanette.  Eendag  kom  die  lente.  Van  der  Walt.  R 7,50 

THERON,  Joan.  Bekende  vreemdeling.  Daan  Retief.  R 7,31 

VAN  HEERDEN,  Etienne.  Toorberg.  Tafelberg. 

VAN  NIEUWENHUIZEN,  Jackie.  Groen  oiyfbome  in  die  herfs.  Van  der  Walt.  R 7,50 

VAN  TONDER,  Morkel.  Die soenoffer.  H&R.  R16,95 

VAN  ZYL,  Babs.  Dokter  agter  die  masker.  Perskor.  R10,50 

WESSELS,  Annemarie.  Oorgrense  heen.  President.  R 7,50 

Vertaalde  romans 

SEREBRO,  Harold.  Die  duiwel  en  sy  dienaar;  vert.  deur  Ettie  Bierman.  Perskor.  R15,00 

Kortverhale,  essays,  briewe,  ens. 

AUCAMP,  Hennie.  Wat  bly  oor  van  soene.  Tafelberg.  R16,50 

LETOIT,  André.  Driekwarte.  Perskor. 

LOUW,  Kobus.  My  vriend  Andries.  De  Jager-HAUM.  R 9,95 

LOUW,  N.P.  van  Wyk.  Versamelde  prosa  2.  H&R.  R27,50 

PROZESKY,  Oscar.  Grobbelaartjie  van  Veldskoendorp.  HAUM-Literêr  R11,95 

RETIEF,  Alexis.  Die  mense  wat  nooit  vergeet  nie.  Tafelberg. 

RETIEF,  Bertrand.  Half  boom,  half  mens  en  ander  grensstories.  Van  Schaik.  R 9,95 

WALTERS,  M.M.  Die  tiende  muse.  Perskor.  R19,50 

Dramas 

AUCAMP,  Hennie.  Slegs  vir  almal.  HAUM-Literêr.  R17,50 

CLOETE,  T.T.  Onderhoud  met  'n  bobbejaan.  HAUM-Literêr. 

FOURIE,  Pieter.  Ek,  Anna  van  Wyk.  HAUM-Literêr.  R11,95 

Poësie 

COETZEE,  Jannie.  Reisiger  in  vlamgebied.  Tafelberg. 

DEKKER,  Ben.  Aas  vir  Aspoestertjie.  Holkrans. 

DURAND,  F.l.  Aarde.  Rand  Publishers. 

HAMBIDGE,  Joan.  Bitterlemoene.  H&R.  R16,95 

HUGO,  Daniel.  Vuurdoring.  HAUM-Literêr. 

LETOIT,  André.  Kamer.  Perskor. 

LOURENS,  Elizabeth.  Genade.  J.E.  Lourens.  R 8,00 

OLIVIER,  Fanie.  Die  mooiste  Afrikaanse  liefdesgedigte.  H&R.  R18,95 

PELSER,  Chris.  Afro-ditto.  H&R.  R16,95 

PETERSON,  Patrick  J.  Amandlo  ngawethu.  Genadendalse  Drukkery.  R 3,50 

RIEKERT,  Donald.  Heuning  uit  die  swarthaak.  Tafelberg. 

ROUX,  Karolien.  Viooltjies  uit  my  hart.  Lux  Verbi. 

STENFERT,  Menno.  Vrugvlies.  Tafelberg. 
VAN  LIER,  Rosa.  Wel.  Vooraand. 


Letterkundige  studies  en  kritieke 

BOSCH,  Erna.  Mosaïek/J.P.  Smuts  en  R.  van  Rensburg.  (Blokboeke). 

Sagtebanduitg.  Academica.  R 4,50 

DU  PLOOY,  Heilna.  Verhaalteorie  in  die  twintigste  eeu.  Butterworth. 

TEKS-Leser-Konteks;  gedigte  ontleed  volgens  eietydse  metodes.  Perskor.  R 15,95 

VAN  DEN  BERG,  D.Z.  Ons  wag  op  die  kaptein/Elsa  Joubert.  Academica.  R 4,50 

WIEHAHN,  Rialette.  Pylvak/J.P.  Smuts  en  Ria  Smuts.  (Blokboeke). 

Sagtebanduitg.  Academica.  R 4,50 

Kinder-  en  jeugverhale 

CHAIT,  Thelma.  Josua  en  sy  rekenaar.  Sagtebanduitg.  H&R.  R 9,95 

CHALMERS,  Judy.  Die  stryd  om  die  berg.  Sagtebanduitg.  H&R.  R12,95 

COETZEE,  John.  Die  ysterpad  see  toe.  Sagtebanduitg.  Tafelberg.  R 9,95 

DEETLEFS.  Rene.  Klarabella.  H&R.  R10,95 

FOURIE,  Corlia.  Die  volstruisie  wat  graag  wou  vlieg.  H&R.  R13,95 

GROBBELAAR,  Pieter  W.  Doer  in  Dierlandy.  H&R.  R11,95 

LAMPRECHT,  I.D.  Oom  Johnnie.  De  Jager-HAUM.  R12,50 

NEETHLING,  Kobus.  Die  deelnemers.  Sagtebanduitg.  Tafelberg.  R 8,50 

POTGIETER,  Lea-Lynn.  Probleme  op  Grensplaas.  Daan  Retief.  R 7,95 

SCOTT,  Lynette.  Op  die  rostrum.  Perskor. 

SMIT,  Thariza.  Ons  Klyntji  se  stories.  Juventus. 

SNYMAN,  Annelize.  Ula  van  die  see.  Sagtebanduitg.  H&R.  R12,95 

STEYN,  Elmar.  Sam  Mvusi;  avontuur  op  Groenheuwel.  Educum. 

THATCHER,  Moira.  Tselane.  Tafelberg.  R11,50 

VAN  STADEN,  Jef.  Dawie  Uys  — die  sluipers.  Perskor. 

WHITWELL,  Lesley.  Sungura  se  toutrekkery.  H&R.  R12,95 

Vertaalde  kinder-  en  Jeugverhale 

BRUNA,  Dick.  Rond,  vierkantig,  driehoekig.  HAUM.  R 4,50 

— Sportboek.  HAUM.  R 4,50 

— Wie  se  rug  is  dit?  HAUM.  R 4,50 

CHRISTELOW,  Eileen.  Hennieen  die  draak;  vert.  deur  H.J.M.  Retief.  Daan  Retief.  R 8,40 
CLEARLY,  Beverly.  Beste  mnr.  Henshaw;  vert.  deur  Rona  Rupert.  H&R.  R 8,95 

DALY,  Niki.  Dankie,  Katrien.  H&R.  R 7,95 

— Kyk  net  hier!  H&R.  R 7,95 

— Net  soos  Attie.  H&R.  R 7,95 

FOREMAN,  Michael.  Kat  en  kanarie;  vert.  uit  Engels.  Daan  Retief.  R 6,95 

GOLD,  Net.  Die  geheime  sending.  Perskor.  R10,50 

MARIS,  Ron.  Ek  wens  ek  kon  vlieg.  H&R.  R15,95 

PEET,  Bill.  Die  Boebels  van  Biebelbommel;  vert.  deur  Pieter  W.  Grobbelaar.  H&R.  R15,95 
POLAND,  Marguerite.  Die  klein  kleibulletjie;  vert.  deur  Nerina  Ferreira.  H&R.  R13,95 

SEED,  Jenny.  Die  stasiemeester  se  hennetjie.  H&R.  R 9,95 

— Die  towerhasie.  Daan  Retief.  R 6,50 

SIMONS,  Phillipa  Brocke,  adapt.  Jock  van  die  Bosveld.  Struik.  R12,95 

Toneelstukke  vir  kinders 

JEUGTEATER  3;  vert.  deur  Roelf  Laubscher.  Sagtebanduitg.  Tafelberg.  R 6,75 

Verseboeke  vir  kinders 

SAAYMAN,  Cecilia.  Botterblomme  langs  die  pad.  H&R.  R 8,95 

Studies  oor  afsonderlike  skrywers 

KANNEMEYER,  J.C.  D.J.  Opperman:  'n  biografie.  HEtR.  R40,00 

Taalkunde 

DE  WET,  Lidia.  Verstaanbare  Afrikaans:  Kolskoot-Taaloplossings.  La  Lucia. 

Heruitgawes 

BAKKES,  Margaret.  Beroering  op  Bergdal.  Grootdrukuitg.  Daan  Retief.  R16,40 

— Soetdoring.  Daan  Retief.  R 8,40 

BASSON,  W.  Tom.  Sagtebanduitg.  Juta. 

DIGTERS  en  digkuns:  'n  bloemlesing  vir  die  hoërskool.  4de  uitg.  Perskor.  R 9,95 

DU  TOIT,  Tryna.  Groen  Koring;  en  Die  goue  gerf.  HEtR.  R21,95 

— Huis  van  purperwinde.  Grootdrukuitg.  Makro-Boeke.  R18,95 

— Die  nuwe  dokter.  Grootdrukuitg.  Daan  Retief.  R 16,40 

ELOFF-VAN  DER  WALT,  Ella.  Waar  die  veldduiwels  dans.  Grootdrukuitg.  Daan  Retief.  R16,40 
GRIESSEL,  Nita.  Die  goue  kandelaar.  2de  uitg.  Van  der  Walt.  R 8,50 

la  van  Zyl 

Neder/andse  jeugverhale  (J.  Haantjes) 


1.  Inleiding 

Die  hardebanduitgawe  van  hierdie  boek  het  reeds  in  1952  verskyn.  Nadat 
daar  agt  drukke  van  hierdie  uitgawe  verskyn  het,  bring  1985  twee  drukke 
van  'n  sagtebanduitgawe.  Sedert  die  heel  eerste  uitgawe  is  daar  geen  ver- 
andering  in  die  keuse  van  tekste  aangebring  nie,  wat  'n  mens  laat  wonder  of 
die  Nederlandse  jeugverhaal  sedert  1952  geen  ontwikkeling  deurgemaak  het 
nie.  Die  1985-uitgawe  bevat  verder  dieselfde  voorwoord  aan  "dosente"  — 
met  dieselfde  swak  Afrikaans  — as  die  oorspronklike  uitgawe.  So  word 
planne  aan  die  hand  "gegee"  pleks  van  "gedoen",  daar  word  in  Nederlands 
werke  geskryf  wat  "al  te  ver  af  staan"  van  die  gewone  spraakgebruik, 
"dosente"  (in  plaas  van  onderwysers)  sit  vir  hulle  leerlinge  letterkundige 
werke  voor  (vir  ontbyt  of  middagete?).  Die  feit  dat  die  romanfragmente  wat 
in  die  boek  aangebied  word,  in  die  titel  sowel  as  in  die  voorwoord  as 
"jeugverhale"  bestempel  word,  is  misleidend.  Daar  is  'n  verskil  tussen 
verhale  — wat  tog  seker  kortverhale  impliseer  — en  gedeeltes  uit  romans. 
Die  voorwoord  moedig  verder  die  seuns  en  dogters  van  Afrikaanse  skole 
aan  om  die  boeke  waaraan  die  gepubliseerde  fragmente  ontleen  is,  te  lees, 
met  die  veronderstelling  dat  die  boeke  in  hul  skoolbiblioteek  is.  Ek  twyfel  of 
belangstellende  leerlinge  'n  enkele  van  hierdie  boeke  in  hul  skoolbiblioteke 
sal  vind,  te  meer  aangesien  die  meeste  van  die  boeke  vandag  waarskynlik 
reeds  uit  druk  is.  Die  voorwoord  stel  as  alternatief  dat  die  ouers  gevra  word 
om  die  boeke  aan  gretige  leerlinge  as  verjaardaggeskenke  te  gee.  'n  Mens 
moet  die  redaksiekomitee  wat  hierdie  voorstelle  doen,  gelukwens  met  hul 
optimisme  en  inisiatief.  As  daar  wel  leerlinge  is  wat  hierdie  versoek  aan  hul 
ouers  rig  en  die  boeke  het  intussen  'n  herdruk  (of  herdrukke)  beleef,  sal  die 
prys  waarskynlik  bokant  die  vermoë  van  die  meeste  ouers  wees.  ('n 
Sagtebandroman  van  111  bladsye  wat  ek  onlangs  uit  Nederland  ontvang 
het,  kos  R38,35,  wat  my  laat  besluit  het  om  voortaan  Nederlandse  romans 
slegs  as  verjaardag-  of  Kersgeskenke  te  probeer  werf.) 

Die  publikasiedatums  van  die  romans  waaruit  die  fragmente  geneem  is, 
word  wyslik  verswyg.  'n  Mens  wonder  verder  waaruit  die  werk  van  die 
redaksie  (wat  vir  die  voorwoord  verantwoordelik  is)  bestaan  as  dieselfde 
uitgawe  jaar  ná  jaar  onveranderd  (behalwe  vir  die  bandomslag),  met  net  'n 
paar  bykomende  drukfoute  verskyn.  Dieselfde  professor  P.  Geyl,  wat 
luidens  die  voorwoord  in  die  1952-uitgawe  Suid-Afrika  "enkele  jare  gelede" 
besoek  het,  lewer  in  die  1985-uitgawe  dieselfde  uitsprake  ten  opsigte  van 
die  Nederlands-onderrig  op  skool,  en  hy  word  steeds  aangemeld  as  sou  hy 
die  land  "enkele  jare  gelede"  besoek  het! 

In  'n  meer  positiewe  trant  kan  'n  mens  sê  dat  professor  Geyl  wel  'n  baie 

waar  woord  gespreek  het  toe  hy  daarop  gewys  het  dat  dit  'n  fout  is  om 
verhale  wat  tot  die  letterkunde  vir  volwassenes  behoort,  vir  hoërskool- 
leerlinge  voor  te  skryf.  Ek  sou  hier  wou  byvoeg  dat  dit  eweneens  geld  vir 
boeke  wat  in  Afrikaans  voorgeskryf  word  — maar  dit  net  terloops. 
Nederlands  as  taal  bied  reeds  'n  kommunikatiewe  versperring,  en  as  hoër- 
skoolleerlinge  dan  nog  met  die  Nederlandse  letterkunde  moet  kennis  maak 
via  romans  of  verhale  waarvoor  hulle  emosioneel  en  ervaringsgewys  nie  ryp 
is  nie,  móét  hierdie  kommunikasie  misloop.  Dan  is  dit  geen  wonder  dat  die 
weersin  in  die  Nederlandse  boek  op  tersiêre  vlak  al  groter  afmetings  aan- 
neem  nie.  Professor  Geyl  se  voorstel  dat  slegs  goeie  Nederlandse  jeugboeke 
wat  handel  oor  onderwerpe  waarin  ook  die  Afrikaanse  jeug  belang  stel, 
voorgeskryf  behoort  te  word,  verdien  applous. 


2.  Die  aard  van  jeugletterkunde 

Die  kinder-  en  die  jeugboek  het  in  die  afgelope  jare  veral  oorsee  'n  inten- 
siewe  emansipasieproses  ondergaan.  Dieselfde  proses  het  reeds  in  'n  ge- 
ringer  mate  in  Suid-Afrika  begin.  Hoewel  die  jeugboek  nog  in  bepaalde 
kringe  as  minderwaardig  beskou  word,  is  daar  ook  toenemend  stemme  wat 
opgaan  om  dit  as  volwaardige  letterkundige  genre  erken  te  kry.  In  Neder- 
land  is  reeds  'n  beweging  aan  die  gang  om  jeugletterkunde  as  volwaardige 
universiteitsvak  erken  te  kry. 

Onder  die  opskrif  semi-literatuur  en  kitsch  klassifiseer  Mooij  (1981:  10—11) 
jeugboeke  saam  met  onder  meer  "stichtelijke  romans",  godsdienstige 
verse,  patriotiese  liedere,  streekromans,  tydskrifliteratuur,  damesblad- 
verhale,  misdaadromans,  oorlogsromans  en  pornografiese  geskrifte  (sic!) 
as  triviaalliteratuur.  Hy  wys  daarop  dat  hierdie  vorme,  hoewel  hulle  op  die 
letterkunde  lyk  (hy  gebruik  die  term  "literatuur")  nog  nie  as  sodanig  erken 
word  nie.  Hy  sê  verder  dat  werke  wat  tot  die  semi-literatuur  gereken  word 
onder  meer  tekortskiet  aan  veelduidigheid,  diepgang,  seggingskrag, 
geheimsinnigheid,  konstruksie  en  styl  en  dat  hulle  te  oppervlakkig,  te  voor- 
spelbaar  of  te  sentimenteel  is. 

Wat  in  Suid-Afrika  jare  lank  op  die  gebied  van  die  jeugroman  gepubliseer  is, 
het  dikwels  aan  een  of  meer  van  bogenoemde  kwale  gely.  Daar  is  blykbaar 
van  die  standpunt  uitgegaan  dat  tieners  net  in  ontspanningsliteratuur 
belang  stel  en  jeugboeke  het  dikwels  in  hierdie  kategorie  geval.  Daar  het 
gelukkig  intussen  'n  wending  in  hierdie  opsig  ingetree.  Wedstryde  waarin 
die  goeie  jeugboek  bekroon  word,  speel  hier  'n  belangrike  rol. 
Menseverhoudinge  — insluitend  probleme  in  verband  met  sulke 
verhoudinge  — en  aktuele  sake  soos  rasseverhoudinge,  die  egskeiding  van 
ouers,  jongmense  se  kennismaking  met  dinge  soos  dwelmmiddels,  drank- 
misbruik,  tienerswangerskappe,  armoede,  lyding  en  die  dood  word  nou  die 
boustof  vir  jeugromans.  Hierdie  proses  het  in  Europa  reeds  heelwat  verder 
gevorder  as  hier  by  ons  en  dit  wil  lyk  asof  alle  taboes  reeds  uit  die  Europese 

jeugboek  verdwyn  het.  'n  Mens  kan  sê  dat  die  Europese  jeugboek  ten  volle 
geëmansipeerd  geraak  het. 

Wat  betref  die  verskil  tussen  die  jeugboek  en  die  boek  vir  volwassenes  be- 
staan  daar  verskil  van  mening.  Daar  is  mense  wat  meen  dat  die 
jeugboekskrywer  (en  selfs  die  kinderboekskrywer)  vry  moet  wees  om  elke 
tema  onder  die  son  op  elke  moontlike  manier  te  hanteer.  Ander  meen  dat 
die  jeugboek  (soos  die  kinderboek)  geskryf  word  vir  nie-volwassenes  en  dat 
die  skrywer  van  sulke  boeke  die  plig  het  om  sy  jeugdige  leser  tot  volwassen- 
heid  te  help  lei.  Die  jeugboek  moet  dus  — anders  as  die  letterkunde  vir 
volwassenes  — aan  bepaalde  opvoedkundige  norme  voldoen.  Dit  is  nou 
eenmaal  so  dat  kinders  — en  jeugdiges  — nog  op  pad  is  na  volwassenheid 
en  dat  hulle  op  hierdie  pad  nie  alleen  steun  nie,  maar  ook  beskerming  van 
volwassenes  nodig  het.  Ek  het  groot  begrip  vir  die  vader  van  'n  driejarige 
kind  wat  onlangs  in  'n  koerantrubriek  die  mening  uitgespreek  het  dat  'n 
kinderboek  wat  eindig  met  'n  plotselinge  en  onherstelbare  breuk  tussen  die 
ouers,  sensuur  verdien.  Ek  meen  dat  die  goeie  jeugboek,  dit  wil  sê  die 
jeugboek  wat  as  letterkunde  kwalifiseer,  nie  slegs  letterkundig  gesproke 
goed  moet  wees  nie.  Dit  moet  ook  opvoedkundig  aanvaarbaar  wees  in  die 
sin  dat,  hoewel  dit  probleme  nie  vermy  nie,  dit  die  jeugdige  leser  tog  nie 
volkome  ontredderd  moet  laat  nie.  Hoewel  die  eind-goed-alles-goed-einde 
ook  in  die  jeugboek  verwerplik  is,  moet  die  leser  tog  nie  die  gevoel  hê  dat 
probleme  geheel  onoorkomelik  is  nie.  Deur  die  wyse  waarop  die  skrywer  sy 
stof  hanteer,  moet  die  leser  die  gevoel  kry  dat  hoewel  probleme  nie  altyd  uit 
die  weg  geruim  kan  word  nie,  'n  mens  tog  kan  leer  om  op  'n  positiewe 
manier  met  hulle  saam  te  leef.  Die  jong  leser  moet  dus  steeds  'n  mate  van 
geborgenheid  ervaar  by  die  lees  van  'n  kortverhaal  of  roman. 

Omdat  tieners  gewooniik  'n  oorwegend  optimistiese  lewensiening  het,  sal 
hulle  waarskynlik  'n  boek  met  'n  uitsiglose  einde  verwerp.  Om  dieselfde 
rede  verwerp  hulle  ook  veel  van  die  moderne  letterkunde  vir  volwassenes 
en  het  dit  myns  insiens  geen  sin  om  hoërskoolleerlinge  met  hierdie  soort  let- 
terkunde  te  konfronteer  nie.  Jongmense  sal  nie  op  hierdie  manier  vir  die 
lees  van  die  letterkunde  gewen  word  nie. 

3.  Nederlandse  jeugverhale^^  as  jeugletterkunde 
3.1  Aard 

Ek  het  reeds  daarop  gewys  dat  die  "verhale"  in  hierdie  boek  nie  werklik 
verhale  is  in  die  sin  dat  hulle  as  kortverhale  beskou  kan  word  nie.  Omdat 
hulle  slegs  gedeeltes  uit  langer  werke  (romans)  is,  het  hulle  nie  die 
afgerondheid  en  die  kompaktheid  wat  dikwels  kenmerke  van  die  kortverhaal 
is  nie.  Hulle  kan  hoogstens  beskou  word  as  episodes  uit  langer  werke. 
Afgesien  van  die  feit  dat  die  fragmente  goed  gekies  is  in  die  sin  dat  hulle 
meestal  — sonder  te  veel  verduideliking  deur  middel  van  voetnote  — as 
losstaande  episodes  gelees  en  begryp  kan  word,  sou  dit  verkeerd  wees  om 
hulle  as  kortverhale  te  behandel,  aangesien  hulle  geen  kortverhale  wil  wees 

nie.  Dit  is  nogtans  interessant  dat  'n  mens  by  die  lees  van  hierdie  fragmente 
nooit  die  gevoel  kry  dat  hulle  nie  afsonderlik  sin  maak  omdat  hulle  eintlik 
binne  'n  groter  geheel  tuishoort  nie.  Dit  dui  daarop  dat  die  verskil  tussen  die 
manier  waarop  die  romanskrywer  en  die  kortverhaalskrywer  hul  stof 
hanteer,  tog  nie  so  groot  is  as  wat  soms  beweer  word  nie.  Dit  hang  saam 
met  die  feit  dat  daar  baie  verskillende  soorte  kortverhale  is.  'n  Kortverhaal 
kan  'n  stygende  ontwikkelingslyn  hê  wat  lei  tot  'n  onthullingsoomblik  — 'n 
insig  by  die  hoofpersonasie,  wat  gewoonlik  met  'n  mate  van  karakterontwik- 
keling  saamgaan.  Aan  die  ander  kant  kan  die  kortverhaal  ook  slegs  'n  greep 
uit  die  lewe  van  'n  bepaalde  personasie  verteenwoordig  sonder  dat  daar  so 
'n  onthullingsoomblik  voorkom.  Hoewel  die  gebeure  in  'n  kortverhaal  ge- 
woonlik  om  'n  enkele  personasie,  of  om  hoogstens  twee  personasies  sen- 
treer,  is  ook  dít  geen  absolute  vereiste  nie.  Hoewel  sommige  kortverhale  'n 
verrassende  slot  het,  is  ook  dít  nie  nodig  nie.  Om  die  waarheid  te  sê,  word 
vandag  aanvaar  dat  die  kortverhaal  geen  inleiding  en  geen  slot  hoef  te  hê 
nie.  In  die  sogenaamde  snit-  of  momentverhaal  vind  ons  dikwels  'n  oop 
begin  en  'n  oop  einde. 

'n  Mens  kan  waarskynlik  tot  die  slotsom  kom  dat  enige  stuk  fiksie  wat 
korter  as  die  novelle  of  die  roman  is  en  wat  alleen  kan  staan,  as  kortverhaal 
— of  minstens  as  kortprosas  — gereken  kan  word.  So  gesien,  kan  'n  mens 
die  fragmente  in  hierdie  bundel  wel  as  kortverhale  lees,  hoewel  daar  soms 
deur  middel  van  voetnote  na  gebeure  vroeër  in  die  roman  verwys  moet 
word  om  die  "verhaal"  vir  die  leser  toe  te  lig. 


3.2  Basiese  verhale 

Ten  grondslag  van  die  kortverhaal  sowel  as  van  die  roman  is  daar  gewoonlik 
'n  basiese  verhaal  (soms  ook  fabe!  of  fabula  genoem)  wat  op  'n  bepaalde 
wyse  gestruktureer  word,  dus  'n  bepaalde  struktuur  verkry.  (Hierdie 
gestruktureerde  verhaal  word  soms  ook  sujet  of  suzjet  genoem.)  Die 
basiese  verhaal  lê  in  werklikheid  buite  die  kortverhaal  of  roman  en  vorm  nie 
deel  van  die  struktuur  van  die  betrokke  werk  nie.  Dit  word  eers  afgelei  nadat 
'n  mens  die  werk  kant  en  klaar  gelees  het.  Ek  gee  vervolgens  die  basiese 
verhale  wat  'n  mens  uit  die  romanfragmente  in  hierdie  bundel  kan  aflei. 
Die  fragment  uit  F.  de  Clercq  Zubli  se  roman  Sietske  gaan  oor  'n  agtien- 
jarige  meisie,  Sietske,  wat  sedert  haar  moeder  se  dood  drie  jaar  tevore  dié 
se  plek  langs  haar  vader  op  hul  vragboot  Vertrouwen  oorgeneem  het.  Ten 
tye  van  haar  moeder  se  dood  was  Sietske  se  sussie  Femke  net  een  jaar  oud 
en  haar  boetie  Jan,  ses.  Sedertdien  bly  Femke  saam  met  Sietske  en  haar 
vader  op  die  boot,  terwyl  Jan  op  die  land  in  die  kosskool  is.  Sietske  se  vader 
maak  'n  bestaan  deur  vrag  te  vervoer  op  die  riviere  en  kanale  in  Holland. 
Sietske  en  haar  vader  los  mekaar  af  aan  die  roer  (stuur)  van  die  boot. 
Telkens  wanneer  die  boot  een  van  die  wipbrúe  oor  die  kanaal  nader,  moet 
Sietske  die  skeepstoeter  blaas  sodat  die  brugwagter  betyds  die  brug  kan 

ophaat  om  die  boot  deur  te  laat.  Die  hond  Rekel  is  ook  lid  van  die  skippers- 
gesin. 

Terwyl  Sietske  haar  take  op  die  boot  vervul,  dink  sy  dikwels  aan  allerlei 
dinge.  Sy  hou  van  die  rus  en  die  vrede  wat  veral  saans  op  die  kanale  neer- 
daal.  Sy  hou  van  die  mooi  helmhout  waaraan  die  roer  vas  is  en  voel  jammer 
dat  hulle  eendag  as  hulle  'n  regte  stuurkajuit  met  'n  stuurwiel  het,  daar- 
sonder  sal  moet  klaarkom.  Die  gesin  spaar  reeds  jare  lank  vir  so  'n  stuur- 
kajuit  waarin  'n  mens  beskut  is  teen  weer  en  wind.  Die  siekte  van  Sietske  se 
moeder  het  die  vierduisend  gulde  wat  hulle  reeds  hiervoor  gespaar  het,  alles 
verteer.  Sy  was  twee  keer  in  die  hospitaal  met  maagbloeding.  Die  tweede 
keer  het  sy  tydens  'n  operasie  gesterf. 

Sy  en  haar  vader,  wat  haar  dikwels  aan  'n  Wiking  laat  dink,  spaar  nou  weer 
van  voor  af,  en  intussen  geniet  Sietske  elke  dag  van  die  skipperslewe. 

Die  episode  uit  Leonhard  Huizinga  se  roman  Loete  vertel  van  die  dertien- 
jarige  Loete  se  avontuurlike  vaart  in  'n  klein  kano  op  die  Noordsee.  Die 
weeskind  Loete  woon  by  sy  oom  Roeland  en  sy  tante  Tine  en  hulle  woon  op 
die  plasie  Torenvliet  op  die  eiland  Walcheren  saam  met  drie  jonger  kinders 
en  'n  diensmeisie.  Loete  vaar  dikwels  in  sy  selfgemaakte  kano,  die  "Roemer 
Vlacq",  op  die  kanaal  naby  hul  plasie.  Sy  togte  word  al  langer  en  een  dag 
bereik  hy  die  hawestad  Vlissingen.  Hy  vaar  onder  die  brug  deur  en  beland 
in  die  binnehawe  waar  allerlei  ander  skepe  lê.  Loete  verkyk  hom  aan  'n 
groot  motorjag  en  merk  nie  dat  'n  sluisdeur  voor  hom  oopgaan  nie.  Toe  die 
sluisdeur  agter  hom  toegaan,  besef  Loete  dat  hy  nie  meer  kan  terugkeer 
nie.  Toe  hy  die  buitehawe  bereik,  neem  'n  groot  avontuurlus  van  hom  besit. 
Hy  roei  die  oop  see  in  en  weldra  is  hy  alleen  tussen  hoë  golwe.  Terwyl  hy 
nog  naby  die  kus  is,  geniet  hy  dit  om  na  die  baaiers  op  die  strand  te  kyk, 
maar  hy  verlang  na  die  eensaamheid  van  die  oop  see.  Hy  stuur  dus  reg  see- 
in.  Toe  hy  omkyk  en  sien  dat  die  kus  nêrens  meer  te  sien  is  nie,  besef  hy  dat 
hy  moet  omdraai.  Die  son  begin  sak,  sy  arms  is  moeg  en  sy  aanvanklike 
vreugde  verander  in  angs.  Wanneer  hy  besef  dat  hierdie  algehele  verlaten- 
heid  dit  is  waarna  hy  altyd  verlang  het,  word  hy  rustiger.  Hy  word  egter 
weer  deur  angs  oorval  wanneer  'n  vissersboot  verskyn  en  weer  verdwyn 
sonder  dat  die  bemanning  hom  sien. 

Dit  begin  reën.  Toe  die  reën  ophou,  sien  hy  skielik  'n  groot  skip  van 
bakboord  af  aankom.  Die  skip  is  skielik  reg  voor  hom  en  die  hoë  skeeps- 
wand  toring  reg  bokant  hom.  Die  werweling  van  die  skip  se  kielwater  laat  sy 
bootjie  omslaan.  As  hy  weer  wakker  word,  is  hy  aan  boord  en  daar  staan 
drie  mense  langs  sy  bed,  die  kaptein,  'n  dokter  en  die  skip  se  hofmeester. 
Die  kaptein  stuur  'n  telegram  aan  Loete  se  oom  Roeland  en  die  volgende 
dag,  toe  hulle  by  Folkestone,  vasmeer,  kom  oom  Roeland  aan  boord.  Hy 
het  per  vliegtuig  van  Nederland  na  Engeland  gekom.  Op  die  treinreis'na 
Londen,  van  waar  hy  en  sy  oom  per  vliegtuig  na  Nederland  sal  teruggaan, 
besef  Loete,  tydens  sy  gesprek  met  sy  oom,  hoe  bekommerd  hulle  oor  hom 
was  en  dat  hulle  vir  hom  net  soveel  omgee  as  vir  hul  eie  kinders. 

Die  fragment  getitel  “De  wedstrijd''  uit  Cor.  Bruyn  se  jeugroman  De  zwerf- 
tocht  van  EqqeJan  Korse  vertel  die  verhaal  van  Ebele  Atema  se  deelname 
aan  die  elfstedetog.  Om  die  fragment  te  verstaan,  is  dit  nodig  om  die 
gedeelte  vooraf  deeglik  te  lees.  Daaruit  verneem  die  leser  dat  die  kneg  Ebele 
verlief  is  op  Fokje,  die  dogter  van  die  boer  op  wie  se  plaas  hy  werk.  As  Ebele 
om  Fokje  se  hand  vra,  stel  boer  Zijlstra  die  voorwaarde  dat  Ebele  aan  die 
elfstedetog  moet  deelneem  en  onder  die  eerste  twintig  moet  eindig.  Die 
elfstedetog  is  'n  skaatswedstryd  oor  die  bevrore  slote,  kanale  en  mere 
tussen  elf  stede  en  stadjies  in  die  Nederlandse  provinsie  Friesland. 

Die  basiese  verhaal  wat  'n  mens  uit  die  fragment  self  kan  aflei,  is  die 
volgende;  Die  motorskip,  "De  Verwachting",  waarop  die  vyftienjarige  Egge- 
Jan  'n  passasier  is,  ys  vas  in  die  hawe  van  Dokkum.  Terwyl  die  bemanning 
dus  genoodsaak  is  om  op  warmer  dae  te  wag,  word  dit  tyd  vir  die  jaarlikse 
elfstedetog.  EggeJan  en  sy  vriend  Wessel  Bakker  (wat  op  EggeJan  se  uit- 
nodiging  ook  aan  boord  gekom  het)  besluit  om  nie  self  aan  die  wedstryd 
deel  te  neem  nie,  maar  om  telkens  op  bepaalde  plekke  die  deelnemers  in  te 
wag  en  so  deel  te  hê  aan  die  opwinding  van  die  wedstryd. 

Die  skipper  gee  sy  eie  paar  skaatse  vir  hulle  sodat  hulle  'n  ekstra  paar  kan 
hê.  Die  wedstryd  begin  in  Leeuwarden,  maar  die  twee  seuns  besluit  om  die 
deelnemers  'n  ent  verder  — by  Sneek  — in  te  wag.  Dit  is  nog  half  donker 
toe  hulle  vroeg  die  volgende  more  op  hul  skaatse  vertrek.  Op  pad  na  die 
eerste  kontrolepos,  Ijlst,  spoed  die  eerste  deelnemers  reeds  by  die  seuns 
verby.  Toe  nommer  dertien  by  hulle  verbykom,  nooi  hy  hulle  om  agter  hom 
aan  te  skaats.  Hulle  is  egter  vir  hom  te  stadig,  en  hy  roep  dat  hy  onder  die 
eerste  tien  wil  eindig  om  sy  bruid  te  wen.  Die  seuns  gee  hom  die  bynaam 
"de  Bruidsrijder".  Hulle  neem  telkens  kortpaaie  om  die  deelnemers  by  'n 
volgende  kontrolepos  in  te  wag. 

Die  seuns  leer  die  deelnemers  goed  ken.  By  die  kontrolepos  Franeker  merk 
hulle  dat  "de  Bruidsrijder"  nou  vyfde  is.  'n  Meisiestem  moedig  hom  aan  en 
roep  dat  sy  en  haar  vader  hom  albei  by  die  eindpunt  gaan  inwag.  By  Bart- 
hlehiem  is  Ebele  derde.  Toe  Ebele  by  hulle  verbykom,  sien  hulle  dat  hy 
bekommerd  lyk.  Hulle  moedig  hom  aan  deur  Fokje  se  naam  te  roep.  Dan 
struikel  en  val  hy.  Die  seuns  help  hom  op  en  hulle  sien  dat  een  van  sy 
skaatse  gebreek  het.  Hulle  gee  een  van  hul  skaatse  vir  hom  en  hy  is  weer  op 
pad.  Die  seuns  is  nou  doodmoeg  en  keer  terug  na  die  skip.  Toe  hulle  daar 
aankom,  het  die  skipper  reeds  die  uitslag  van  die  wedstryd  oor  die  radio 
gehoor.  Ebele  was  derde!  Ebele  het  blykbaar  gesê  dat  hy  nie  die  derde  prys 
wou  hê  nie  omdat  twee  seuns  hom  langs  die  pad  gehelp  het.  'n  Ander 
deelnemer,  wat  alles  gesien  het,  het  egter  tussenbei  gekom  en  gesê  dat 
daar  geen  sprake  was  van  ongeoorloofde  hulp  nie. 

Twee  dae  later  kom  Ebele  met  sy  verloofde  Fokje  by  die  skip  aan  om  die 
geleende  skaats  terug  te  bring.  Hulle  vertel  dat  hulle  die  volgende  Mei- 
maand  trou  en  dan  sommer  die  boerdery  gaan  oorneem. 

Uit  die  fragment  "Hans  en  Grietje"  uit  Het  Scheepje  naar  Arcadia  deur  Rie 

van  Rossum  kan  die  volgende  basiese  verhaal  afgelei  word:  Hans  en  Grietje 
is  al  twee  jaar  verloof  en  op  soek  na  huisvesting.  Grietje  se  broer  Rinus  kom 
tuis  met  die  nuus  dat  die  boonste  gemeubileerde  verdieping  van  die  huis 
van  twee  ou  dames  in  Emmastraat  vakant  geraak  het.  Grietje  storm  dadelik 
na  Hans,  wat  by  sy  moeder  en  'n  loseerder,  suster  Ketelaar,  woon.  Die  twee 
hardloop  deur  die  reën  na  die  huis  in  Emmastraat.  Die  eienares,  juffrou 
Hoornbeek,  is  nie  baie  gretig  om  haar  huis  aan  die  twee  jongmense  te 
verhuur  nie  omdat  sy  bang  is  dat  daar  dalk  binnekort  'n  baba  kan  wees  wie 
se  gehuil  haar  en  haar  suster  Gesina  sal  ontstig.  Hans  skilder  egter  vir  juf- 
frou  Engelina  'n  somber  prentjie  van  die  onaangename  gewoontes  wat 
ander  huurders  mag  hê  en  van  moontlike  eise  wat  hulle  aan  die  susters  mag 
stel.  Grietje  voeg  by  dat  sy  modemaakster  is  wat  driekwart  van  die  dag 
doodstil  sit  en  naaldwerk  doen.  Haar  trapmasjien  loop  buitendien  baie  sag. 
Sy  vertel  dat  sy  pas  die  trourok  van  die  burgemeester  se  kleindogter  en  haar 
strooimeisies  se  rokke  klaargemaak  het.  Toe  die  twee  die  huis  verlaat,  laat 
Hans  sy  telefoonnommer  by  die  twee  juffroue.  Die  tweetjies  is  egter  oortuig 
daarvan  dat  hulle  nie  die  kamers  sal  kry  nie  en  gaan  sit  maar  op  'n  paaltjie  in 
die  reën  om  oor  hul  rare  onderhoud  met  die  twee  ou  dames  te  lag. 

Twee  dae  later,  terwyl  Grietje  besig  is  om  die  strooimeisierok  van  die  burge- 
meester  se  kleindogter  te  stryk,  kom  Hans  daar  aangestorm  met  die  goeie 
nuus  dat  juffrou  "Roomhoren"  hom  gebel  het  om  te  sê  dat  sy  oor  die  saak 
nagedink  het  en,  aangesien  sy  hom  so  'n  gawe  jongman  vind,  sy  besluit  het 
om  die  plek  aan  hulle  te  verhuur.  Grietje  vergeet  skoon  van  die  strykyster, 
en  terwyl  die  twee  mekaar  lank  en  innig  soen,  verskyn  'n  yslike  skroeivlak 
op  juffrou  Houckema  se  rok. 

Die  fragment  "Erik  peilt  de  diepte"  kom  uit  Godfried  Bomans  se  fan- 
tasieroman  Erik  of  het  klein  insectenboek  wat  aan  De  kleine  Johannes 
herinner.  Die  negejarige  Erik  Pinksterblom  onderneem  'n  fantasievlug  saam 
met  'n  skoelapper.  Die  skoelapper  raak  verlief  op  'n  ander  skoelapper  en 
besluit  om  agter  haar  aan  te  vlieg.  Nadat  hy  vasgestel  het  waar  sy  woon,  kom 
hy  terug,  tel  Erik  op  sy  rug  en  neem  hom  saam  na  die  papawer  waar  die 
skone  dame  woon.  Erik  raai  die  skoelapper  aan  om  'n  gesprek  met  die  dame 
aan  te  knoop  en  vir  haar  'n  geskenkie  te  gee,  maar  hy  sê  dat  sy  bo  sulke 
dinge  verhewe  is.  Die  twee  gaan  weer  huis  toe,  en  dié  aand  besluit  die 
skoelapper  om  vir  sy  geliefde  'n  gedig  te  skryf.  Met  'n  skerpgemaakte  den- 
nenaald  skryf  hulle  die  gedig  op  'n  jasmynblom.  Die  brief  word  opgevou  en 
aan  'n  mier  as  boodskapper  gegee.  Die  volgende  twee  dae  maak  die 
skoelapper  nie  haar  opwagting  nie.  Die  mier  bring  egter  eindelik  'n  uitnodi- 
ging  na  'n  onderhoud  en  'n  intieme  maal  met  Vader  Skoelapper.  Tydens  die 
onderhoud  oortuig  die  vryer  sy  aanstaande  skoonvader  van  sy  vermoë  om 
genoeg  heuning  te  maak  om  'n  gesin  te  onderhou.  Tydens  die  ete,  waarby 
twaalf  pragtige  skoelapperkinders  en  'n  paar  wat  nog  ruspes  is,  aansit,  kom 
nog  'n  ruspe  te  voorskyn  uit  'n  mandjie  eiers  wat  in  'n  hoek  staan.  Die  skoe- 
lappermoeder  is  stralend  van  vreugde,  want  sy  het  die  kleinding  eers  die 

volgende  oggend  verwag.  Die  vader,  wat  vermoed  dat  dit  die  warmte  in  die 
kamer  is  wat  die  kleintjie  laat  uitkom  het,  dra  die  mandjie  liewer  in  die  gang 
uit.  Tye  is  moeilik  genoeg  en  hy  het  reeds  soveel  monde  om  te  voed.  Hy 
deel  die  voornemende  bruidegom  mee  dat  hy  hom  ongelukkig  geen  bruid- 
skat  kan  gee  nie.  Toe  die  vader  klaar  gepraat  het,  staan  Erik  ook  op  om  'n 
toespraak  te  hou.  Hy  sê  hoe  bly  hy  is  dat  alles  so  goed  afgeloop  het,  want 
sy  broer  Theodoor  het  baie  probleme  gehad  toe  hý  'n  meisie  gesoek  het. 
Aangemoedig  deur  die  applous,  vertel  Erik  verder  hoe  sy  skoelappervriend- 
jie  al  die  meisies  wat  hy  op  hul  vlugte  teëgekom  het,  onder  die  ken  gekielie 
het  en  soms  'n  hele  nag  lank  uitgebly  het.  Toe  almal  hierop  doodstil  bly, 
besef  hy  dat  hy  sy  mond  verbygepraat  het.  Aangesien  hy  nog  twaalf 
dogters  tuis  het  en  'n  mandjie  vol  eiers  in  die  gang,  besluit  die  vader  egter 
om  maar  Erik  se  woorde  oor  te  sien.  Hy  maan  sy  dogter  nog  eens  tot  ver- 
sigtigheid,  en  nadat  die  susters  die  tweetjies  toegesing  het,  kyk  Erik  hulle 
agterna  tot  hy  nog  net  dansende  vlekke  voor  sy  oë  sien.  Hy  besef  dat  hy 
nou  weer  alleen  is. 

Die  hoofstuk  getitel  "Paula"  uit  Diet  Kramer  se  roman  Roeland  Westwout 
het  die  volgende  basiese  verhaal  as  grondslag;  Die  verwende  en  hooghar- 
tige  Paula,  wat  uit  Indonesië  kom,  woon  saam  met  haar  suster  Lientje  by 
oom  Albert  en  tante  Elsa  in  Nederland.  Behalwe  hul  eie  kinders  Ab  en  Vic, 
woon  'n  Australiese  susterskind  Roeland  en  'n  Indonesiese  seun  Timo  ook 
by  hulle.  Toe  die  ongewilde  Paula  een  aand  onbeskof  optree  teenoor  tante 
Elsa,  verloor  Roeland  sy  humeur  en  gee  haar  'n  klap.  Terwyl  die  ander 
kinders  daarna  in  die  onderste  gedeelte  van  die  huis  lag  en  gesels,  sit  en  tob 
Paula  bo  in  die  solderkamer.  Sy  besluit  om  die  hele  gesin  die  skrik  op  die  lyf 
te  ja  deur  stilletjies  na  buite  te  gaan  sonder  om  hulle  iets  te  sê. 

Tante  Elsa  hoor  die  voordeur  oopgaan  en  kom  agter  dat  Paula  in  die  donker 
weg  is.  Sy  is  erg  bekpmmerd,  maar  Roel  beloof  dat  hy  haar  binne  tien 
minute  sal  terugbring.  In  die  gesprek  wat  tussen  die  twee  volg,  kom  albei 
tot  nuwe  insigte  omtrent  mekaar.  Roel  besef  dat  die  seuns  van  die  eerste 
dag  af  onredelik  teenoor  Paula  opgetree  het,  en  sý  besluit  dat  sy  voortaan 
sal  probeer  om  'n  goeie  mens  te  word,  eerlik  teenoor  haarself  en  met 
meevoeling  vir  ander.  Die  twee  kom  as  groot  vriende  by  die  huis  aan  en 
Paula  voel  asof  sy  vir  die  eerste  keer  werklik  tuiskom. 

3.3  Gestruktureerde  verhale^’ 

3.3.1  Fokalisering  en  vertelvorm 

Jeugverhale  word  dikwels  vanuit  die  fokus  van  'n  jeugdige  self  vertel,  dit  wil 
sê  'n  jeugdige  personasie  tree  op  as  fokalisator.  Die  skrywer  maak  dikwels 
gebruik  van  gedagtepraat  (indirekte  innerlike  monoloog)  om  die  leser  na  die 
gedagtewêreld  van  hierdie  personasie  te  verplaas.  In  "Sietske"  word  die 
werklikheid  beleef  vanuit  Sietske  se  fokus.  Haar  gedagtes  word  weergegee 
en  selfs  wanneer  die  vader  praat,  het  die  leser  die  gevoel  dat  dit  Sietske  is 
wat  hom  hoor  praat. 

Kyk  byvoorbeeld  na  hierdie  sin:  ''Wat  duurt  dat  lang  voor  er  beweging 
komt  in  het  brugwachtershuis!"  (p.  2).  Hoewel  ons  hier  met  'n  derdeper- 
soonsvertelling  te  doen  het  en  die  verteller  self  buite  die  handeling  staan 
(dus  nie  een  van  die  personasies  is  nie),  voel  die  leser  tog  dat  dit  nie  die 
verteller  se  ongeduld  is  wat  hier  weergegee  word  nie,  maar  Sietske  s'n. 
Die  gebruik  van  die  woord  "Vader"  wanneer  daar  oor  die  vader  vertel  word, 
dui  daarop  dat  dit  Sietske  is  wat  as  fokalisator  optree.  Ander  woorde  soos 
"vind",  "kyk",  "houdt  van",  ens.  dui  ook  op  hierdie  fokus.  Wanneer  die 
verteller  Sietske  se  gedagtes  weergee,  word  daar  van  die  tweedepersoons- 
vorm  gebruik  gemaak,  maar  'n  mens  weet  dat  Sietske  eintlik  oor  haarself 
(dus  in  die  eerste  persoon)  dink.  Vergelyk  byvoorbeeld  die  sin:  "Toch  ook 
een  fijn  gevoel  het  helmhout  so  in  je  handen"  (p.  6).  In  dieselfde  paragraaf 
word  daar  later  oorgeslaan  na  die  derdepersoonsvorm  wanneer  Sietske  en 
haar  vader  oor  haarself  dink:  "Ja,  dat  helmhout!  Dat  is  nu  eigenlijk  wel  jam- 
mer  als  ze  dat  moeten  missen  ..."  (p.  6).  Hierdie  vorm  is  tipies  vir  die 
sogenaamde  erlebte  Rede,  die  vorm  waarin  gedagtepraat  weergegee  word. 
Die  fragment  "Loete"  begin  baie  duidelik  met  Loete  as  fokalisator.  Deur 
middel  van  die  er/ebte  Rede  (let  op  die  tipiese  derdepersoonsvorm  wanneer 
die  personasie  oor  homself  dink)  word  sy  gedagtes  weergegee:  "Intussen 
vergat  hij  niet  van  dat  deel  van  zijn  vacantie  te  genieten,  dat  nog  op 
Torenvliet  voor  hem  lag"  (13).  Hierdie  fokalisering  word  volgehou  tot  op  p. 
22,  waar  die  fokus  skielik  na  die  dokter  verskuif  soos  blyk  uit  die  sin: 
" 'Merkwaardig',  dacht  de  dokter  vertederd."  Kort  hierna  kry  ons  egter  weer 
Loete  se  fokus:  "Zij  liepen  door  een  glimmend  blanke  smalle  gang,  met  vele 
deuren"  (p.  22).  In  die  tweede  paragraaf  van  p.  23  neem  die  verteller  (wat  'n 
alwetende  verteller  genoem  kan  word^*  ook  as  fokalisator  oor.  Die  fokus 
keer  eers  weer  na  Loete  terug  na  aan  die  einde  van  p.  25:  "Het  laaste  deel 
van  de  tocht  werd  een  feest  voor  Loete." 

Hierdie  fokuswisseling  hinder,  veral  ook  omdat  dit  die  spanningslyn  ver- 
breek.  Die  leser  weet  reeds  alles  wat  gaan  gebeur  in  die  gedeelte  waar  die 
verteller  as  fokalisator  optree,  omdat  hy  dit  reeds  vanuit  Loete  se  fokus 
beleef  het.  'n  Mens  kan  hierdie  fokuswisseling  as  'n  struktuurbreuk  beskou. 
In  "De  Wedstrijd"  is  dit  EggeJan  en  sy  vriend  Wessel  uit  wie  se  fokus  die 
wedstryd  gesien  word,  en  in  "Erik  peilt  de  diepte"  is  Erik  de  fokalisator.  Op 
hierdie  wyse  is  dit  vir  die  leser  maklik  om  met  die  jeugdige  hoofpersonasies 
te  identifiseer.  In  "Paula"  vind  ons  wisselende  fokalisasie.  Aanvanklik  word 
die  verhaal  vertel  vanuit  die  afwisselende  fokalisering  van  die  alwetende 
verteller  en  van  die  seuns  in  die  huis.  Die  leser  kom  agter  hoe  hulle  oOr  Paula 
voel.  Hierna  verskuif  die  fokus  na  tante  Elsa  (onderaan  p.  74).  Paula  se 
gedagtes  neem  direk  by  dié  van  tante  Elsa  oor  ná  die  onuitgesproke  vraag: 
"Wanneer?"  (p.  76).  Die  fokus  word  weer  aan  tante  Elsa  teruggegee  wan- 
neer  sy  hoor  hoe  Paula  by  die  voordeur  uitgaan  (p.  81).  Hierna  kom  Roel 
aan  die  beurt  in  die  sin:  "Intuitief  begreep  hij,  dat  Paula  de  weg  naar  het 
dorp  was  gegaan"  (p.  82).  Tydens  hul  gesprek  (p.  83  e.v.)  verskuif  die  fokus 


111 


heen  en  weer  van  Pau!a  na  Roel. 

In  hierdie  verhaal  is  die  fokuswisseling  funksioneel,  omdat  dit  hier  juis  gaan 
om  misverstand  tussen  mense,  wat  eindelik  opgeklaar  word  deurdat  almal 
mekaar  teen  die  einde  beter  verstaan. 

Die  fragment  ''Hans  en  Grietje"  is  die  enigste  wat  deurgaans  vanuit  die 
fokus  van  die  alwetende  verteller  vertel  word.  Dit  blyk  onder  meer  uit  die 
keuse  van  sprokiesname  vir  die  twee  hoofpersonasies  en  uit  die 
(geforseerde)  geestigheid  van  die  vertellerstem.  Daar  is  in  hierdie  verhaal 
egter  'n  interessante  oorvleueling  van  fokus.  'n  Mens  kry  soms  óók  die 
gevoel  dat  die  twee  jongmense  die  verteller  se  geestige  siening  van  sake 
deel.  'n  Mens  is  soms  nie  seker  of  dit  die  verteller  is  of  Hans  en  Grietje  wat 
na  mekaar  en  na  die  twee  susters  kyk  nie.  Dit  is  hoofsaaklik  die  inleidende 
sin  wat  'n  verteller-fokalisator  laat  vermoed.  Weens  die  manier  waarop  die 
twee  jeugdige  personasies  by  dié  fokus  betrek  word,  hinder  verteller- 
fokalisasie  egter  nie  en  kan  die  leser  nog  steeds  met  die  twee  personasies 
meeleef. 

3.3.2  Positiewe  aard  van  fokalisering 

Ek  het  voorheen  daarop  gewys  dat  probleme  in  jeugverhale  nie  vermy 
behoort  te  word  nie,  maar  dat  die  jeugdige  leser  tog  die  gevoel  behoort  te 
kry  dat  sulke  probleme  nie  onoplosbaar  is  nie  of  minstens  dat  'n  mens  op  'n 
positiewe  manier  daarmee  kan  saamleef. 

In  hierdie  fragmente  het  'n  mens  meermale  die  gevoel  dat  die  fokalisering 
soms  te  maklik-positief  is.  In  die  laaste  vier  is  daar  sprake  van  'n  eind-goed- 
alles-goed-afloop.  In  "Paula"  ondervind  die  hoofpersonasie  wel  probleme, 
maar  voor  die  leser  werklik  kans  kry  om  hom/haar  in  Paula  se  probleme  in  te 
leef,  kom  alles  op  'n  maklike  wyse  reg.  In  "Loete"  geld  dieselfde  beswaar 
ten  opsigte  van  die  maklike  manier  waarop  Loete  uit  sy  verknorsing  gered 
word  en  die  wyse  waarop  hy  daarna  behandel  word.  "Sietske"  is  eintlik  die 
enigste  fragment  waar  'n  mens  werklik  die  gevoel  kry  dat  die  hoofpersona- 
sie  deur  eie  innerlike  krag  haar  probleme  oorwin.  Dit  is  nie  verniet  dat  hul 
boot  Vertrouwen  heet  nie.  Hoewel  Sietske  en  haar  vader  se  probleme  nog 
nie  opgelos  is  nie,  is  Sietske  in  staat  om  "met  vaste  hand"  (p.  1 1 ) hul  skip  in 
die  rigting  van  die  dalende  son  te  stuur,  eenvoudig  omdat  sy  geleer  het  om 
haar  omstandighede  te  aanvaar  en  te  vertrou  dat  dinge  sal  regkom. 

3.4  Ruímtebeelding 

3.4.1  Konkrete  (fisiese)  ruimte 

Die  konkrete  ruimte  (die  plek  waar  'n  verhaal  fisies  afspeel)  van  die 
fragmente  in  hierdie  bundel  is  vreemd  vir  die  Suid-Afrikaanse  leser. 
Hoërskoolleerlinge  het  egter  reeds  deur  middel  van  die  vak  Aardrykskunde 
kennis  opgedoen  van  die  leefwyse  in  Nederland.  Hulle  sal  dus  nie  dié  ruimte 
onbegryplik  vind  nie  en  sal  waarskynlik  vind  dat  die  lees  van  die  fragmente 

in  hierdie  opsig  'n  verryking  van  hul  eie  ervaringsveld  en  leefwêreld  mee- 
bring.  Op  hierdie  ouderdom  reik  die  jongmens  juis  op  elke  gebied  na  nuwe 
horisonne. 

3.4.2  Abstrakte  (psigiese)  ruimte 

Onder  abstrakte  (of  psigiese)  ruimte  word  verstaan  die  innerlike  ervarings 
en  emosies  van  verhaalpersonasies.  Dit  sluit  die  verhouding  tussen  hierdie 
personasies  in.  Ook  in  hierdie  opsig  behoort  diie  fragmente  aanklank  te  vind 
by  jeugdige  lesers,  wat  sal  kan  identifiseer  met  die  emosies,  drome  en  vrese 
van  die  verhaalpersonasies.  Jeugdige  lesers  sal  dit  waarskynlik  ook  verrui- 
mend  vind  om  agter  te  kom  met  watter  soort  gesprekke  Nederlandse 
kinders  hulleself  besig  hou.  Elke  middag  kom  hierdie  hoërskoolleerlinge  (in 
die  fragment  "Paula")  bymekaar  om  musiek  te  maak,  saam  gedigte  te  lees 
en  gesprekke  te  voer  oor  figure  soos  Albert  Schweitzer,  oor  landsverdedi- 
ging  en  nasionalisme  (pp.  77  — 78).  In  "Sietske"  sal  jong  lesers  maklik  kan 
identifiseer  met  die  jong  meisie  se  liefde  vir  haar  vader,  haar  behoefte 
daaraan  om  selfs  in  die  beperkte  ruimte  van  die  skip  soms  alleen  te  wees 
met  haar  gedagtes,  ens.  In  ''Loete"  is  dit  die  jong  seun  se  verlange  na  avon- 
tuur  en  selfstandigheid,  onderbreek  deur  angs  wanneer  hy  besef  dat  hy 
werklik  alleen  is,  waarmee  jong  lesers  maklik  sal  kan  identifiseer. 

Hoewel  "Erik  peilt  de  diepte"  'n  fantasiesfeer  oproep  wat  gewoonlik  met 
jonger  kinders  geassosieer  word,  maak  die  keuse  van  die  tema  — die  soek 
na  en  vind  van  'n  bruid  — en  die  humoristiese  vertelwyse  die  fragment  ook 
vir  tienerlesers  geskik. 

3.5  Personasies 

Uit  die  voorafgaande  bespreking  het  dit  reeds  geblyk  dat  die  personasies 
almal  jongmense  is  of  figure  met  wie  jongmense  kan  identifiseer.  Die  erya- 
rings  van  hierdie  personasies  val  binne  die  ervarings-  en  emosionele  be- 
gripsveld  van  die  jeugdige  leser  wat  op  pad  is  na  volwassenheid,  soos  die 
verhaalpersonasies  self.  Daar  is  in  al  die  fragmente  (met  die  uitsluiting  van 
"De  wedstrijd")  'n  groei  na  'n  dieper  insig  en  na  volwassenheid  van  begrip 
by  een  of  meer  van  die  jeugdige  personasies. 

3.6  Tyd 

Anders  as  in  die  basiese  verhaal  (wat  uit  'n  kortverhaal  of  roman  afgelei  kan 
word)  en  waarin  gebeurtenisse  chronologies  (dit  wil  sê  in  die  volgorde 
waarin  hulle  werklik  plaasvind)  vertel  word,  vind  'n  mens  in  die  gestruk- 
tureerde  verhaal  dikwels  'n  a-chronologiese  aanbieding.  In  "Sietske"  begin 
die  vertelling  in  die  hede,  maar  die  leser  word  deur  middel  van  Sietske  se 
herinneringe  teruggevoer  na  gebeurtenisse  in  die  verlede.  Deur  middel  van 
terugflitse  soos  hierdie  kan  die  skrywer  bepaalde  eksposisionele  inligting 
(agtergrondinligting)  verskaf  wat  die  gebeurtenisse  wat  in  die  hede  plaas- 
vind,  belig  of  verklaar.  Die  vertelling  eindig  weer  in  die  hede.  Aansluitend 

hierby  verander  die  tydsvorm  van  die  teenwoordige-  na  die  verledetydsvorm 
en  terug. 

Hierteenoor  is  dit  interessant  om  daarop  te  let  dat  die  fragment  "Loete” 
deurgaans  in  die  verledetydsvorm  vertel  word,  hoewel  die  leser  tog  die 
gevoel  het  dat  dinge  in  die  hede  gebeur,  veral  as  gevolg  van  die  gebruik  van 
dialoog  in  die  laaste  gedeelte  van  die  fragment.  In  Nederlands  hinder  hierdie 
tydsvorm  nie,  omdat  dit  nie  telkens  die  hulpwerkwoord  "het"  hoef  te 
gebruik  om  die  verlede  tyd  aan  te  dui  nie.  Om  hierdie  lompheid  in  Afrikaans 
te  vermy,  gebruik  skrywers  feitlik  deurgaans  die  historiese  praesens  om  oor 
gebeurtenisse  in  die  verlede  te  skryf.  Ook  in  hierdie  fragment  word  die 
verhaalgebeure  nie  bloot  chronologies  aangebied  nie.  Die  vertelling  van 
Loete  se  ervarings  op  see  word  byvoorbeeld  onderbreek  om  die  leser  te 
verplaas  na  dinge  wat  gelyktydig  met  Loete  se  tog  op  see  tuis  in  die  huis 
van  sy  oom  en  tante  gebeur  het.  Die  doel  hiervan  is  waarskynlik  om  die  leser 
'n  insig  te  gee  in  die  redes  waarom  oom  Roeland  later  optree  soos  hy  dit  wel 
doen.  In  "De  wedstrijd",  "Hans  en  Grietje"  en  in  "Erik  peilt  de  diepte"  word 
die  verledetydsvorm  deurgaans  gebruik  en  is  die  tydsverloop  chronologies. 
Daar  is  hier  dus  'n  groter  ooreenkoms  tussen  die  basiese  verhaal  en  die 
gestruktureerde  verhaal  as  in  die  eerste  twee  fragmente.  Dit  hang  waar- 
skynlik  ook  saam  met  die  feit  dat  daar  'n  groter  diepgang  in  die  eerste  twee 
fragmente  is.  "Paula"  sluit,  wat  tydshantering  betref,  by  die  eerste  twee 
fragmente  aan,  ook  omdat  dit  nie  hier  bloot  gaan  om  die  vertel  van  'n 
verhaal  nie,  maar  om  iets  diepers  — die  uitbeelding  van  die  wyse  waarop  die 
jeugdige  personasies  'n  rypingsproses  deurgaan.  Om  lig  op  Paula  se  gedrag 
in  die  hede  te  werp,  vind  die  skrywer  dit  nodig  om  ook  hier,  deur  middel  van 
die  gedagtes  van  Paula  en  van  tante  Elsa,  van  terugflitse  gebruik  te  maak. 


3.7  Ideologie 

Gestruktureerde  verhale  openbaar  dikwels  deur  die  wyse  waarop  die 
basiese  verhaalstof  gestruktureer  word  die  ideologie  van  die  geïmpliseerde 
skrywer  (die  skrywer  soos  afgelei  uit  die  teks).  In  'n  artikel  getitel  "Hidden 
persuaders:  political  ideologies  in  literature  for  children"  wys  Robert  D. 
Sutherland  daarop  dat  alle  letterkundige  werke  — dus  ook  werke  wat  vir 
jeugdiges  geskryf  is  — gevorm  word  deur  die  waardestelsel  van  die 
skrywer,  "their  notions  of  how  the  world  is  or  ought  to  be"  (Sutherland 
1985:  143).  Hy  sê  dat  hierdie  waardes,  wat  die  skrywer  se  standpunt  ten  op- 
sigte  van  dinge  soos  "die  menslike  natuur",  sosiale  stelsels  en  gedrags- 
norme,  morele  standaarde,  vrae  ten  opsigte  van  goed  en  kwaad,  reg  en 
verkeerd,  reflekteer,  as  die  skrywer  se  ideologie  beskou  kan  word.  Hierdie 
ideologie  mag  beperk  wees  tot  die  skrywer  alleen,  of  dit  kan  die  waardes 
van  'n  bepaalde  kultuurgroep  of  subgroep  weerspieël. 

Volgens  Sutherland  het  hierdie  onderliggende  ideologie  'n  invloed  op  die 
manier  waarop  die  skrywer  sy  verhaalgebeure  kies  en  laat  ontwikkel. 

waarop  hy  sy  personasies  karakteriseer,  waarop  hy  botsings  tussen  verhaal- 
personasies  laat  verloop,  ens. 

In  “Sietske"  vind  'n  mens  byvoorbeeld  die  ideologiese  siening  dat  dit 
bewonderenswaardig  is  dat  'n  jong  meisie  bereid  is  om  haar  eie  ideale  (in 
hierdie  geval  voortgesette  studie)  prys  te  gee  om  haar  vader  by  te  staan 
wanneer  hy  haar  nodig  het.  Dit  impliseer  dat  die  skrywer  waarde  heg  aan 
dinge  soos  die  gesinsverband  en  aan  karaktereienskappe  soos  lojaliteit, 
bereidheid  om  op  te  offer,  ens.  Die  feit  dat  die  meeste  van  die  verteltyd 
afgestaan  word  aan  Sietske  se  innerlike  monoloog  en  aan  gesprekke  tussen 
haar  en  haar  vader  is  daarop  gemik  (bewus  of  onbewus)  om  bostaande 
dinge  te  beklemtoon. 

In  "Loete"  is  dit  duidelik  dat  die  verhaal  onderlê  word  deur  'n  ideologie 
waarin  waarde  geheg  word  aan  dinge  soos  selfstandigheid  en  onderne- 
mingsgees.  Dit  blyk  onder  meer  uit  die  karakterisering  van  Loete,  uit  die 
gesprekke  van  die  skeepslui  onder  mekaar  en  uit  die  optrede  van  oom 
Roeland  teenoor  Loete.  'n  Mens  kry  uit  die  verhaal  geensins  die  idee  dat 
Loete  se  "onbesonne"  daad  deur  óf  die  geVmpliseerde  skrywer  óf  een  van 
die  verhaalverpersonasies  as  "verkeerd"  beskou  word  nie. 

Die  ideologiese  onderbou  van  die  fragment  "Paula"  word  duidelik  gestel  in 
die  aantekeninge  wat  dit  voorafgaan:  "Hoewel  hierdie  seuns  en  dogters 
soms  baie  van  mekaar  verskil  in  karakter,  het  hulle  tog  'n  gemeenskaplike 
ideaal.  Vroeër  of  later  strewe  hulle  tog  na  'n  suiwer  lewe;  hulle  wil  eerlik 
wees  teenoor  hulself  en  barmhartig  teenoor  ander"  (p.  73).  Die  keuse  van 
gebeurtenisse  in  hierdie  fragment,  die  klem  wat  op  Paula  se  gedagtes  gelê 
word  en  die  uitbeelding  van  die  konflik  tussen  haar  en  die  ander,  veral 
tussen  haar  en  Roel,  en  die  wyse  waarop  hierdie  konflik  opgelos  word, 
beklemtoon  die  waardes  wat  in  hierdie  ideologie  vervat  is. 

Die  waardes  wat  ten  grondslag  lê  aan  al  die  fragmente  in  die  bundel,  is 
positiewe  waardes.  Dit  blyk  die  sterkste  uit  die  drie  genoemdes;  in  mindere 
mate  ook  uit  die  ander.  Dit  dui  daarop  dat  dié  romanfragmente  almal  'n 
opvoedende  en  vormende  waarde  het  ten  opsigte  van  die  kultuurge- 
meenskap  waarvoor  en  waaruit  hulle  geskryf  is.  Dit  is  'n  kenmerk  wat  myns 
insiens  aan  te  beveel  is  in  die  jeugverhaal. 

VOETNOTE 

1 . Vir  die  doel  van  hierdie  bespreking  het  ek  gebruik  gemaak  van  die  tweede  druk  van  die 
eerste  sagtebanduitgawe,  wat  in  1985  by  Perskor  verskyn  het. 

2.  Hoewel  ons,  soos  reeds  gesê,  hier  nie  werklik  met  kortverhale  te  doen  het  nie,  gebruik 
ek  hier  dié  term  om  die  verhouding  tot  die  basiese  verhale  aan  te  dui. 

3.  Ek  verkies  die  term  buite-diëgetiese  verteller,  wat  aandui  dat  die  verteller  buite  die 
handeling  staan.  Aangesien  hoërskoolleerlinge  hierdie  term  te  moeilik  mag  vind, 
gebruik  ek  hier  die  term  alwetende  verteller  waarteen  daar  besware  ingebring  kan 
word,  aangesien  dié  soort  verteller  se  sogenaamde  alwetendheid  nie  altyd  uit  die  teks 
blyk  nie. 

WOORDELYS 

schippersbeurs  (p.  2):  plek  van  samekoms  van  binnevaartskippers  (d.w.s.  skippers  op  die 

riviere  en  kanale  in  IMederland)  en  versenders  van  vrag. 

afsluitboom  (p.  3):  drywende  balk  waarmee  'n  kanaal  of  rivier  afgesluit  word 

voorplecht  (p.  5):  voordek  van  'n  klein  vaartuig 

warwinkel  (p.  5):  warboel 

tuigage  (p.  5):  touwerk  op  'n  skip 

gangboord  (p.  6):  smal  paadjie  wat  die  volle  lengte  van  die  boord  loop 
fornuis  (p.  6):  kaggel  waarop  gekook  kan  word 
zuidwester  (p.  6):  reënhoed 

scheepsroeper  (p.  8):  toestel  waarmee  die  skipper  homself  oor  'n  lang  afstand  hoorbaar  kan 
maak 

galjoen  (p.  8):  groot  seilskip 
dubbeltje  (p.  9):  klein  geldstukkie 

binnenhavenbassins  (p.  13):  die  oop  komme  van  'n  hawe  wat  nie  aan  die  seefront  geleë  is  nie 

boulevard  (p.  15):  breë  straat  langs  die  strand 

peddel  (p.  16):  roeispaan 

pagaaislag  (p.  18):  slag  van  die  roeispane 

kali  (p.  33):  kaliumsout,  'n  soort  bemestingstof ■ 

radio-reportage  (p.  47):  radioberig 

evacué's  (p.  50):  mense  wat  hul  woonplek  moes  verlaat  weens  oorlogs-  of  ander  omstan- 
dighede 

fatum  (p.  50):  noodlot 

annonceert  (p.  51):  aankondig 

halsboord  (p.  51);  kraag 

spruitjeswalm  (p.  52):  die  geur  van  spruitkool 

jasschort  (p.  53):  oorjas 

derangeren  (p.  52):  hinder 

rondhossen  (p.  53):  rondspring 

simuleert  (p.  53):  veins 

inboedel  (p.  53):  huisraad 

lambrizering  (p.  54):  houtbeslag 

behang  (p.  54):  gordyne 

coupeuse  (p.  54):  modemaakster 

revanche  (p.  55):  wraak 

om  een  prakje  moeten  schooien  (p.  56):  iets  moet  bedel  om  te  eet 

om  een  dooie  mus  (p.  56):  vir  spek  en  boontjies 

kropsla  (p.  64):  kropslaai 

geëngageerd  (p.  68):  verloof 

applaudisseerden  (p.  69):  applous  gelewer 

spul  (p.  73):  rusie 

geduvel  (p.  73):  twis 

hautain  (p.  77):  hoogmoedig 

detoneren  (p.  78):  nie  inpas  nie 

balustrade  (p.  80):  trapleuning 

alpino  (p.  80):  wolmus 

landweggetje  (p.  82):  grondpaadjie 

qui-vive  (p.  83):  hoede 

treuzelde  (p.  85):  gedraai 

J.H.  Lewis 

"Die  bed"  en  ''Die  man  met  die  swaar  been" 
(J.S.  Rabie) 


Die  prosawerk  van  J.S.  Rabie  kan  volgens  die  styl  daarvan  in  twee 
hoofkategorieë  verdeel  word,  naamlik  werk  met  'n  opsigtelike  surrealisties- 
ekspressionistiese  stylvorm  en  tweedens  werk  in  'n  meer  konvensionele  en 
tradisionele  styl.  Dit  is  ook  duidelik  uit  sy  werkaanbieding  dat  die  inspirasie 
vir  sy  surrealistiese  oriëntasie  dateer  uit  die  tyd  dat  hy  hom  in  die  buiteland 
woonagtig  gemaak  het  vanaf  1948  — 54.  Voor  sy  vertrek  na  Parys,  skryf  hy 
sy  drie  debuutromans  in  'n  gewoon-konvensionele  stylaard  (Dekker:  1958: 
bl.  299,  praat  van  genoeglike  babbelagtige  en  romantiekerige  boeke)  te 
wete  Geen  somer  (1944),  Nog  skyn  die  sterre  (1945)  en  Vertrou  op  móre 
(1946).  Hierna,  tydens  sy  verblyf  veral  in  Parys,  ondergaan  sy  styl  'n  hele 
vernuwing  wat  konsekwent  volgehou  word  nieteenstaande  'n  neiging  in  sy 
latere  werk  om  tog  weer  meer  konvensioneel-realisties  te  wees. 

'n  Ander  waarneembare  aspek  in  Rabie  se  werk  is  dat  daar  aangetoon  kan 
word  (sonder  'n  poging  om  dit  te  analiseer)  dat  hy  op  drie  maniere  op  sy 
karakters  fokus.  In  die  surrealistiese  verhaal  is  die  karakter  eerder  'n  tipe  of 
'n  metafoor  as  wat  dit  'n  karakter  word  van  vlees  en  bloed.  Surrealistiese 
karakters  het  die  voorkoms  dat  hulle  neutraal  staan  teenoor  die  werklikheid 
om  hulle  en  dat  daar  nie  altyd  verband  van  oorsaak  en  gevolg  in  hulle 
handelinge  bespeurbaar  is  nie.  Hulle  wys  wel  uit  na  werklike  mense  maar 
doen  dit  hoofsaaklik  deur  die  metaforiese  eienskappe  wat  hulle  beklemtoon. 
Die  ander  twee  groepe  karakters  is  reële  karakters  in  die  Suid-Afrikaanse 
samelewing.  By  een  groep  word  daar  oor  Afrikaners  geskryf  op  grond  van 
situasies  wat  primêr  met  hulle  self  te  doen  het  en  by  'n  tweede  groep  word 
die  karakters  in  'n  mindere  of  meerdere  opsigtelike  mate  betrek  by  die  Suid- 
Afrikaanse  rassesituasie.  (Hierdie  groep  is  dus  sogenaamde  betrokke 
skryfwerk.) 

Met  verwysing  na  die  twee  verhale,  "Die  bed",  en  "Die  man  met  die  swaar 
been",  sal  as  vertrekpunt  vir  die  besprekings  uitgegaan  word  van  die 
volgende  twee  breë  omskrywings  daarvan: 

(a)  "Die  bed":  Konvensioneel-realistiese  karakteraanbieding  met  'n 
verhaalgegewe  wat  die  bekende  struktuurlyne  van  die  tradisionele 
kortverhaal  volg  met  'n  sterk  substraat  van  die  eksistensialisme  en  ook 
inklinasies  van  die  surrealisme  daarin  vervat. 


(b)  "Die  man  met  die  swaar  been":  Surrealisties-ekspressionistiese 
karakteraanbieding  en  geskryf  volgens  die  struktuurlyne  van  die 
Franse  poem  of  prose  om  beslag  te  gee  aan  'n  beeld  van  die  eksisten- 

siële  mens.  (Vir  breedvoerige  bespreking  van  dié  prosavorm  sien  Krige 
se  voorwoord  in  Een-en-twintig  bl.  9 en  ook  Brink:  1977:  bl.  8 — 9). 

Die  bed 

In  die  verhaal  van  ''Die  bed"  word  die  indruk  by  die  eerste  deurlees  gewek 
dat  van  die  twee  belangrike  karakters  wat  optree,  Groot  Kerneels  die 
hoofkarakter  is.  Baie  meer  verteltyd  word  aan  hom  afgestaan  en  daar  word 
ook  meegedeel  dat  hy  'n  kommunikatiewe  persoon  met  voortreflike  eien- 
skappe  in  die  samelewing  was. 

bl.  150:  "Kerneels  had  genoeg  gesondheid  om  luid  en  haastig  te  wees,  met  daarby  'n 
goeie  boer  se  werkywer  en  inhaligheid." 


en  ook 

"Groot  Kerneels  het  vooruitgeboer,  en  a!  gou  het  hy  die  grootste  deei  van  die  grond 
besit.  Vir  die  beste  iande  het  hy  die  ou  bouvallige  huis  van  huiie  pa  aan  Hans  afgestaan, 
en  toe  met  die  geld  wat  die  grond  opgelewer  het  'n  nuwe  huis  van  kalkklip  en  rooiklei 
begin  bou. " 

bf  151:  "Groot  Kerneels  se  ranke  was  die  mooiste  langs  die  hele  rivier,  sy  grappies  die 
luidste,  sy  twaksak  die  grootste  en  'n  vo!  bottel  die  gereeldste  naweek-verskynsel  in  sy 
baadjiesak. " 

Wanneer  die  leser  egter  sou  nagaan  dat  die  verhaal  nie  soseer  gebou  is  om 
die  karakter  van  Groot  Kerneels  nie  maar  wel  om  die  botsing  tussen  die 
twee  broers  en  dat  Hans  as  die  finale  oorwinnaar  uit  die  stryd  tree,  word  dit 
nodig  dat  daar  vollediger  aandag  gegee  word  aan  die  karakter  van  Hans. 
Terwyl  daar  later  in  meer  besonderhede  aandag  gegee  sal  word  aan  die 
struktuur  van  die  botsing,  word  hier  slegs  aanhalings  gemaak  om  te  toon 
dat  Hans  as  oorwinnaar  uit  die  stryd  tree.  Die  stryd  tussen  Kerneels  en  Hans 
is  om  die  hand  van  Hester  en  wanneer  Kerneels  die  bed  koop,  plaas  hy  die 
seël  op  sy  oorwinning,  want  Hester  sal  saam  met  hom  daarop  slaap: 

bl.  151:  "Die  hoogtepunt  van  sy  oorwinning  is  bereik  met  die  vendusie  toe  hy  die  bed 
gekoop  het,  want  hy  het  goed  geweet  dat  Hester  voortaan  ook  syne  sou  wees." 

Maar  deur  Hans  se  daad  word  sy  skynoorwinning  tot  niet  gemaak:  Kerneels 
het  'n  verbitterde  man  geword  en  Hester  het  ook  nooit  sy  vrou  geword  nie. 
'n  Ondersoek  na  die  betekenisvolheid  van  Hans  se  optrede  toon  aan  dat  hy 
belangrike  kenmerke  van  die  eksistensialistiese  outsider-figuur  dra.  Die 
surreële  oorwinning  wat  hy  aan  die  einde  oor  sy  broer  behaal,  is  'n  bevesti- 
ging  van  die  absurde  bestaan  waarin  die  eksistensiële  mens  hom  bevind.  tn 
Aspekte  van  die  nuwe  prosa  (1967:  76  — 78)  noem  Brink  onder  andere  die 
volgende  kenmerke  wat  verwys  na  die  eksistensialisme  en  "die  outsider  as 
literêre  figuur  van  die  eksistensialisme".  In  die  karakter  en  optredes  van 
Hans  word  kentekens  van  hierdie  eienskappe  weerspieël. 

Brink  noem: 

1 . "'n  Angs  (wat  nie  soos  vrees  gerig  is  op  iets  spesifieks  nie,  maar  vaag 

en  kosmies  is,  en  te  doene  het  met  die  groot  mag  rondom  die  klein  koHetjie 
Hg,  en  die  vergeefsheid  van  a/les)  ..." 

En  ook  verder  uit  Brink: 

"Die  outsider,  sê  Wi/son,  is  die  een  mens  in  'n  siek  beskawing  wat  weet  dat 
hy  siek  is  ...  opnuut  verskaf  dit  'n  motivering  vir  'n  neiging  in  die  nuwe 
roman  waarop  ek  a/  gewys  het:  die  voorste/  van  die  afwykende,  die  psigo- 
paat,  die  wanaangepaste  ..."  (p.  78). 

Hans  word  van  meet  af  voorgestel  as  'n  persoon  met  'n  afwykende  fisiese 
voorkoms:  bl.  150:  "'n  Jong  boer  met  plat  bors  onder  sy  kakiehemp." 

Sy  plat  bors  is  reeds  'n  suggestie  en  vooruitverwysing  na  sy  fisiese 
onaktiwiteit  wat  verband  hou  met  'n  lewensuitkyk  wat  die  ondermaanse 
gewoel  as  tevergeefs  beskou. 

bl.  150:  "As  Kerneels  op  sy  ploegdonkies  vloek  en  in  sy  landjies  woel,  het  Hans  veel 
liewer  plat  op  sy  sit  gaan  sit  en  dromerig  gekyk  hoe  die  leiwater  ongehelp  tussen  die 
patatranke  afspoel  na  die  rivier." 


Binne  die  gemeenskap  is  Hans  'n  gerekende  outsider. 

(1)  Vanaf  die  begin  van  die  verhaal  word  die  kalklig  op  Kerneels  geplaas 
terwyl  hy  op  die  bed  bie.  Die  leser  is  aanvanklik  glad  nie  bewus  van 
Hans  nie. 

(2)  Na  die  bieëry  moet  Tewie  agter  Hans  aanhardloop  om  hom  ook  vir  'n 
snapsie  uit  te  nooi. 

(3)  En  dan  word  dit  uit  mededelings  wat  opvolgend  gemaak  word  al  hoe 
duideliker  dat  Kerneels  die  gerekene  is  en  Hans  die  ongerekene. 
Kerneels  is  dinamies,  hardwerkend,  vooruitstrewend  en  hy  het  geld.  Al 
hierdie  dinge  het  Hans  nie.  Daarom  kies  ou  Tewie  ook  self  vir  Kerneels 
om  sy  aanstaande  skoonseun  te  word. 

Alhoewel  nie  in  dieselfde  mate  opvallend  nie,  skemer  daar  ook  iets  van  'n 
kosmiese  angs  in  'n  afdeling  van  die  verhaalopset  deur.  Wanneer  die  groep 
die  aand  met  die  twee  bote  op  pad  is  om  die  bed  na  Kerneels  se  huis  te  ver- 
voer,  deel  die  verteller  mee: 

bl.  152:  "Nadat  die  vuurhoutjie  dood  is,  verskyn  die  nag  nog  donkerder  en  die  water  so 
swart  dat  die  fosforborrels  spookagtig  lyk." 


en  op 


bl.  153:  "En  in  die  duisternis  blink  Hans  se  gesig  vir  hulle  soos  die  van  'n  spook." 

en  ook  die  angswekkende  beeld  van  die  mens  wat  die  dood  oorwin  het: 


''ln  die  kopergeellig  daarvan  het  hulle  uiteindelik  die  gevaarte  bo  die  water  sien  verskyn 
en  teruggedeins  vir  die  slymbedekte  mensegestalte  wat  aan  die  onderkant  daarvan 
vasklou." 


2.  "Dit  staan  die  mens  ias  eksistensiële  wese)  vry  om  te  kies:  hy  is 
gedoem  tot  die  vryheid  om  te  kies.  Hy  kan  ook  . . . die  dood  kies  as  bevesti- 
ging  van  die  vryheid:  maar  vir  elke  keuse  aanvaar  hy  die  verantwoordelikheid 
(Brink  1967:  76).  Alhoewel  die  aanvaarding  van  verantwoordelikheid  nie  iets 
is  wat  in  die  verhaal  voorop  gestel  word  nie,  word  die  keuse  om  eerder  te 
sterf  as  te  leef,  pertinent  uitgeoefen  deur  Hans  omdat  dit  vir  hom  duidelik  is 
dat  hy  nie  in  die  lewe  aangewys  sal  wees  om  as  oorwinnaar  op  te  tree  nie. 
Die  stryd  om  Hester,  wat  hy  verloor,  is  slegs  die  verkonkretisering  van  die 
lewenstryd  wat  hy  reeds  op  ander  terreine  as  verklaarde  uitgeworpene  (en 
ook  as  denkende  mens  — sy  dromerige  aard)  gewonne  gegee  het. 

3.  Vir  die  eksistensiële  karakter  kan  dit  gaan  oor  die  sinlose  aanhou  en 
aanhou  van  mensHke  patrone  maar  daar  is  ook  die  rebellie  teen  die  niet;  we- 
tend  dat  dié  futiel is  (Brink  1967:  76).  Vir  Hans  bring  die  selfmoord,  deur  met 
die  bed  in  die  rivier  te  spring,  niks  in  die  sak  nie.  Hy  wen  daarmee  niks  nie. 
Maar  dit  is  'n  rebellie  vir  die  herkenning  van  menswaardigheid.  In  sy  eie 
werklikheidsbestaan  was  die  middele  waaroor  hy  beskik  het,  nie  geskik  om 
die  oorwinning  te  behaal  nie.  Die  middele  van  geld,  voorspoed, 
hoogaangeskrewenheid  is  die  sigbare  en  rasionele  noodsaaklikhede  vir  die 
mens  wat  onnadenkend  leef  vir  die  hier  en  die  nou.  Die  feit  dat  Hans  vir 
Hester  liefhet  en  dat  sy  skynbaar  ook  nie  ongeneë  teenoor  hom  staan  nie, 
word  nie  herken  as  'n  geldige  bedingingsvoorwaarde  nie. 

In  die  "uitslag"  van  die  verhaal,  word  egter  juis  dit,  die  liefde  as  pertinente 
waarheid  geponeer  wat  seëvier.  Hans  se  selfmoorddaad  word  uitsluitlik 
geïnspireer  deur  sy  liefde  vir  Hester.  Voor  Hester  se  koms  blyk  dit  of  die 
twee  broers  redelik  met  mekaar  oor  die  weg  gekom  het,  hulle  het  selfs  met 
mekaar  onderhandel,  maar  wanneer  Hans  op  Hester  verlief  raak,  word  hy  so 
buite  sy  gewone  aard  daardeur  geïnspireer  dat  hy  met  die  veel  sterkere 
Kerneels  handgemeen  raak.  Daar  word  ook  indikasies  in  die  verhaal  gegee 
of  Hester  eintlik,  as  sy  self  kon  kies,  vir  Hans  haar  eerste  "keuse"  sou  maak. 
Dit  kom  nie  voor  asof  sy  juis  'n  groot  geneentheid  vir  Kerneels  het  nie: 


bl.  IBOIAan  Kerneels):  "Wat  vra  jy  my  voor,  kan  jy  nie  self  sien  nie?" 

bl.  151  (Die  verteller  sê):  "Die  meisie  was  te  skaam  of  te  bang  om  te  kies."  ('n  Mens  kon 

nie  dink  dat  sy  vir  Hans  bang  sou  wees  nie.) 

bl.  152  (as  Kerneels  haar  wil  soen):  "...  word  'n  gestoei  en  die  geluid  van  'n  soen  op  die 
agterste  bankie  gehoor." 

In  elk  geval  kom  dit  ook  nie  vir  die  opset  van  die  verhaal  soseer  daarop  aan 

of  Hester  wel  vir  Hans  lief  gehad  het  al  dan  nie;  wat  wel  van  belang  is,  is  dat 
Hans  deur  sy  liefdesdaad  die  oorwinning  oor  sy  broer  behaal.  En  hiermee 
het  die  leser  dan  gekom  by  'n  uitwysing  na  die  geloof  in  die  surrealistiese 
daad  wat  op  'n  veel  opvallender  wyse  in  ander  verhale  van  Rabie  aan  die 
orde  gestel  word  (Brink  1967:  bl.  64).  " Die  surrealisme  is  die  bevestiging,  in 
die  kuns,  dat  die  rede  onbetroubaar  is,  en  dat  ons  die  wêreld  veronreg  en 
oneindig  vereng  deur  dit  met  die  rede  te  probeer  'vat'.  Die  eintlike 
werkHkheid  /é  bo  die  alledaagse,  dis  sur-reëel;  mens  kom  nie  met  die  rede 
daarby  uit  nie,  maar  deur  die  intuïsie.  Hierby  sluit  ook  die  volgende  stelling 
aan  van  Brink  in  Blokboek  23  (Jan  Rabie  se  21)  (bl.  7):  'n  Belangrike  motief 
in  die  surrealisme  ...  is  vanselfsprekend  — die  liefde  spesifiek  ook  die 
erotiese,  omdat  dit  ook  een  van  die  sentrale  ervaringe  is  waar  die  mens 
buite  die  rasionele  beweeg  en  instinktief  optree,  waar  alles  onvoorspelbaar 
en  wonderlik  (of:  verskriklik)  is.  Die  aanloop  tot  die  surreële  daad  van  Hans 
om  hom  ter  wille  van  die  liefde  met  bed  en  al  in  die  rivier  te  werp,  word 
reeds  ingelei  met  die  beeld  van  die  bo-menslike  kragvermoë  wat  hy  open- 
baar  deur  die  swaar  bed  op  sy  skouers  te  lig.  'n  Daad  wat  selfs  sy  sterkere 
broer  (waarvan  daar  gesê  word  dat  toe  hy  en  Hans  handgemeen  geraak  het, 
hy  Hans  vir  dood  by  die  rivier  laat  lê  het  — bl.  149),  nie  eers  sou  probeer  nie. 
En  die  skrikwekkende  gevolge  van  sy  daad,  was  dat  Hester  uit  bygelowige 
vrees  nie  met  Kerneels  getrou  het  nie,  omdat  sy  nie  in  die  huis  wou  gaan 
waar  die  bed  staan  nie. 

4.  Laastens  kan  genoem  word  dat  die  outsider-figuur  vreemd  is  oor  alles 
wat  gebeur  (Brink  1967:  78).  So  kan  gesien  word  dat  Hans,  vandat  die 
hoofhandelingsgebeure  in  die  verhaal  in  werking  gestel  is  — die  bieëry  op 
die  bed  — feitlik  asof  in  'n  droom  die  dinge  ervaar;  daar  moet  telkens  op 
hom  geroep  word  om  hom  deel  te  kry  van  die  gebeure.  In  die  twee 
handelinge  waar  hy  homself  wel  betrokke  stel,  kom  hy  as  buite  weste  aan 
sy  eie  aard  (dus  ook  vreemd)  voor. 

bl.  151:  "Hans  is  so  verspot  dat  hy  lankuit  daarop  gaan  lê  en  maak  of  hy  snork." 

bl.  151 : " 'Voel  in  my  sakke,  daar's  nie  'n  pennie  in  nie.'  Hy  laat  hom  ook  nie  los  voor  die 

oubaas  hom  vergewis  van  wat  hy  lankal  weet  nie." 

Wanneer  daar  nou  met  die  oog  op  die  voorafgaande  oorwegings  in 
berekening  gebring  word  dat  botsing  as  die  hoofstruktuurgegewe  aange- 
wend  is,  is  dit  ooglopend  waarom  dit  'n  funksionele  keuse  kon  wees,  want 
in  die  karakters  van  Kerneels  en  Hans,  is  die  opposisie  van  die  rasionele  en 
die  irrasionele  teen  mekaar  opgeweeg;  is  kragte  gemeet,  en  is  'n  beslissing 
gevel.  Die  wyse  waarop  botsing  as  hoofhandelingsgebeure  in  die  verhaal 
ontwikkel,  kan  in  drie  fases  uiteengesit  word.  Eerstens  is  daar  die  begin  en 
ontwikkeling  van  die  botsing  wanneer  die  twee  broers  Kerneels  en  Hans, 
van  heeltemal  teenoorgestelde  aard,  op  dieselfde  meisie,  Hester,  verlief 
raak  (bl.  150—  151 ).  Die  tweede  fase  is  wanneer  die  koop  van  die  dubbelbed 

deur  Kerneels  die  seël  plaas  op  die  geldigheid  van  sy  aanspraak  op 
Hester.  Die  derde  fase  is  wanneer  Hans  met  die  bed  in  die  rivier  spring  en  as 
oorwinnaar  uit  die  stryd  tree  sodat  sy  "liefdeshandeling"  bepalend  is  vir  die 
verloop  van  die  gebeure  daarna. 

'n  Interessante  oefening  wat  die  student  vir  homself  kan  aanlê,  is  om  'n 
diagrammatiese  voorstelling  te  maak  van  die  hoofkomponente  wat  in  die 
strukturering  van  die  botsing  optree  en  die  onderlinge  verhouding  van  daar- 
die  komponente  met  betrekking  tot  mekaar.  Op  numeriese  basis  kan  dit 
bloot  soos  volg  aangestip  word. 

1.  'n  Nie-chronologiese  volgorde  van  gebeure-uiteensetting. 

2.  Drie  fases  in  gebeure-verloop. 

3.  Die  twee  hoofopponerende  partye. 

4.  Die  geskilpunt. 

5.  Die  karakters  as  verteenwoordigers  van  "abstrakte"  waardes. 

Die  man  met  die  swaar  been 

Die  spesifieke  strukturele  samestelling  van  "Die  man  met  die  swaar  been", 
stel  die  verhaal  etiketteerbaar  onder  die  drie-ismes  (wat  reeds  in  die  vorige 
bespreking  ingelei  is)  van  surrealisme,  ekspressionisme  en  eksistensialisme. 
Die  verskil  tussen,  "Die  man  met  die  swaar  been"  en  "Die  bed"  is  dat  die 
elemente  in  die  struktuurgegewe  van  "Die  man  met  die  swaar  been" 
uitsluitlik  allegories-metafories  aangebied  word,  aangebode  karakters  word 
nie  aangebied  om  as  mense  van  vlees  en  bloed  op  te  tree  nie,  maar  eerder 
om  op  te  tree  as  tipes.  Hierdie  tipes  het  ten  doel  om  ekspressie  te  gee  aan 
bepaalde  idees;  en  om  die  rede  is  hulle  dikwels  ook  naamloos  en  doen  as 
sulks  vreemd  voor  in  die  reële  wêreld. 

'n  Allegoriese  struktuur  is  'n  funksionele  vorm  om  uitdrukking  te  gee  aan  die 
ekspressionisme  omdat  daar  in  die  ekspressionisme  vanuit  die  ek  na,  die 
wêreld  beweeg  word  en  nie  andersom  nie.  Die  ekspressionisme  gee  nie  'n 
weerspieëling  van  die  werklikheid  nie,  maar  is  eerder  geneig  om  die  reële 
aan  te  pas  by  die  ekspressies  van  die  ek.  Combrich  E.H.  (1958:  423)  sê  in 
ooreenstemmende  trant  oor  Van  Gogh  as  inleidende  figuur  tot  die  ekspres- 
sionisme;  "Caricature  had  always  been  'expressionist"  for  the  caricaturist 
plays  with  the  likeness  of  his  victim  and  distorts  it  to  express  just  what  he 
feels  about  his  fellow  man."  Brink  sê  die  skelle  kleur  op  Van  Gogh  se  doek 
verwys  nie  meer  na  die  wêreld  daarbuite  nie,  maar  dit  kry  'n  hoogs  per- 
soonlike  en  emosionele  geladenheid.  Van  toepassing  gemaak  op  'n  verhaal 
soos  "Die  man  met  die  swaar  been"  is  dit  nie  meer  die  herskepping  van  'n 
buitewerklikheid  nie,  maar  'n  intense  selfskeppende,  outonome  wêreldjie 
waar  woorde  en  metafore  soos  die  kleure  van  Van  Gogh  'n  vorm  van 
selfstandigheid  verkry  (Brink:  1967;  bl.  62).  (Kursivering  J.H.L.) 

In  "Die  man  met  die  swaar  been"  word  die  ekspressionistiese  styl  hoof- 
saaklik  gebruik  om  beslag  te  gee  aan  die  idee  (beeld)  van  die  eksistensiële 

mens.  Dit  geld  eerstens  ten  opsigte  van  die  karakterkonstruksies.  Jean 
Thomas  as  beeld  van  die  eksistensiële  mens  wat  'n  skuld  het  wat  hy  moet 
dra.  ('n  Skuld  wat  bestaan  omdat  hy  is);  die  man  aan  wie  se  been  hy  vat  wat 
beeld  word  van  die  eksistensiële  mens  wat  skuldig  staan  teenoor  sy 
medemens  omdat  hy  medeverantwoordelik  is.  Wat  'n  keuse  maak  om  sy 
been  uit  te  hou  sodat  die  siek  man  daaraan  vasgryp,  en  dan  die  erfskuld,  nie 
net  van  die  man  wat  sterf  nie,  maar  ook  die  van  die  onbetrokke  massa 
oorneem;  en  die  omstanders  wat  beeld  word  van  die  mens  wat  nie  bereid  is 
om  sy  skuld  en  medeverantwoordelikheid  te  aanvaar  nie  en  dit  graag  liewer 
vermy.  Let  op  die  volgende  beskrywings  van  die  omstanders  wat  kensket- 
send  is  van  hulle  onwilligheid  tot  betrokkenheid: 

bl.  156:  "Hulle  kyk  met  waardige  terughoudenheid  ..." 

"lemand  vertrek  onhaastig  ...  om  'n  ambulans  te  gaan  telefoneer." 

"Die  toeskouers  laat  hom  lê.  Hulle  toon  geen  sentiment  nie." 

bl.  157:  "Gelyktydig  vorm  die  ontbindende  skare  die  speke  van  'n  wiel."  (Kursivering 

J.H.L.) 

Tweedens  geld  dit  ten  opsigte  van  tyd  en  ruimte.  Anders  as  in  die  gewone 
kortverhaal  waar  liniêre  tyd  van  belang  is,  word  tyd  en  ruimte  in  hierdie  pro- 
sas  (Brink:  1977:  9)  gedeeltelik  opgehef.  Die  klem  word  geplaas  op  'n  sen- 
trale  moment  naamlik  die  siek  man;  hy  is  die  sentrale  spil,  en  elke  onthulling 
in  die  vertelling  groei  aan  daardie  spil  of  kiem  vas,  sodat  alle  nuwe  onthul- 
lings  eintlik  konsentries  terugbuig  om  hulle  aan  die  as  te  verbind.  Omdat  tyd 
en  ruimte  gedeeltelik  opgehef  word,  word  die  epiese  elemente  in  die  prosas 
sterk  ingekort  en  alhoewel  dit  nie  sketse  word  nie,  word  die  opsigtelike 
komponenteienskappe  in  die  konstruksies  dat  dit  dramaties-liries  is  en  dat 
dit  sterk  visueel  aangelê  word.  Die  beklemtoning  van  herhaling  plaas  die 
mens  in  'n  tydlose  situasie  omdat  niks  bereik  word  nie.  Daar  is  geen  groei 
êrens  heen  nie.  Die  enigste  rede  waarom  die  klip  gerol  word,  is  omdat  hy 
gero!  word.  In  "Die  man  met  die  swaar  been"  kyk  die  omstanders:  "met 
die  ingetoënheid  van  ou  mense  wat  deelneem  aan  'n  dikwels  herhaalde 
toneel"  (bl.  156).  Die  siekte  van  die  man  is  ook  'n  kroniese  siekte,  daarom 
vra  die  belangstellende:  "Wat  neem  jy  gewoonlik?"  (bl.  156).  En  verder 
word  die  las  (skuld)  van  die  sterwende  man  (by  herhaling)  oorgeneem  deur 
die  een  wat  agterbly.  Die  ruimte  word  ook  sterk  visueel  en  stemmingsvol 
aangebied  met  die  uitsluitlike  doel  om  die  idee  wat  oorgedra  wil  word  op  'n 
spesiale  manier  funksioneel  te  beklemtoon.  'n  Makabere  stemming  word 
opgewek  deur  die  ruimtebeelde  wat  verskaf  word: 


bl.  156:  "Die  skaduwees  van  die  kastaiingbome  sny  oor  die  paadjie,  verlig  deur  'n 
glaslamp  elke  vyftig  tree  ..."  (nag  en  doodstoneel) 

bl.  157:  "Die  ambulans  kom  aan  met  swaaiende  koplampe:  vir  'n  oomblik  sirkel 
kosmiese  vuur."  (die  idee  van  pyniging  in  'n  tydlose  heelal.) 

Reeds  by  wyse  van  inleiding  is  daar  veronderstel  dat  "Die  man  met  die 

swaar  been''  uit  'n  surrealisties-ekspressionistiese  premis  benader  sal  word. 
Uit  wat  tot  sover  gesê  is,  moet  dit  vir  die  leser  hopelik  duidelik  begin  word 
dat  die  ekspressionisme  en  surrealisme  oorvleuel  kan  wees  omdat  beide 
benaderings  gerig  is  op  'n  verwringing  van  die  realisme.  In  aansluiting  by  die 
gedagte  dat  die  karikatuur  (dit  is  die  verdraaiing  van  die  werklikheid)  in  wese 
geneig  is  om  ekspressionisties  te  wees,  sê  Lake  en  Maillard  (1956:  365)  oor 
die  surrealisme:  "While  traditional  aesthetic  principles  were  based  upon  the 
'reflective'  discovery  of  re/ations  to  be  observed  between  the  various 
aspects  of  things,  the  role  of  surrealism  consisted  in  discovering  new  rela- 
tions  between  objects  unreflectively,  this  being  possib/y  on/y  through  the 
erruption  into  Hfe  of  the  irrational,  the  unconscious,  the  spontaneous,  the 
fortuitous  and  an  automatism  outside  all  systemisation  and  codification." 
(Kursiverings  J.H.L.)  Die  ekspressionisme  verwring  die  werklikheid  omdat 
die  wêreld  ingekleur  word  uit  die  oogpunt  van  die  ek.  Die  surrealisme  weer 
verwring  die  werklikheid  (die  sintuiglik-waarneembare)  omdat  daarvan 
uitgegaan  word  dat  die  werklikheid  sur-reëel  is,  dat  'n  mens  daarby  uitkom 
deur  middel  van  die  droom  of  die  onderbewuste.  Terwyl  daar  dan  deur  die 
ekspressionisme  in  die  ter  sake  prosa  klem  gelê  word  op  die  mens  as 
eksistensiële  wese  deur  karakters  as  metafore  te  gebruik;  byvoorbeeld  'n 
siek  man  wat  nie  sy  eie  naam  ken  nie;  en  'n  skare  mense  wat  onbetrokke  en 
woordeloos  toekyk  op  'n  man  wat  verwring  is  van  pyn;  en  'n  man  wie  se 
been  so  swaar  en  pynlik  word  dat  hy  hom  met  moeite  moet  voortsleep  om- 
dat  'n  ander  siek  persoon  aan  hom  gevat  het;  verkry  dit  weens  die 
metaforiese  klemplasing  ook  die  indruk  van  vreemdheid  en  die  irrasionele. 
Die  verbande  van  'n  sintuiglik-waarneembare  werkHkheid  word  opgehef. 
Alles  word  moontlik.  'n  Droomwêreld  kom  tot  stand.  'n  Surreële  aanbod 
word  gemaak: 

(1)  Die  karakters  is  mense  wat  hulle  eie  name  vergeet  het,  wat  siektes  op 
willekeurige  wyse  van  mekaar  oorneem;  wat  traak-my-nie-agtig  staan 
en  toekyk  terwyl  iemand  besig  is  om  te  sterf. 

(2)  Die  handelinge  skyn  ongemotiveerd  te  wees  — mense  is  betrokke  en 
onbetrokke  sonder  dat  daar  'n  doel  agter  hulle  handelinge  skyn  te 
wees.  'n  Man  gaan  onhaastig  om  'n  ambulans  te  roep  en  Jean 
Thomas  dring  daarop  aan  om  te  weet  wat  sy  eie  naam  is,  maar  as  hy 
sy  naam  hoor,  bring  dit  geen  verandering  in  sy  toestand  nie. 

(3)  Die  surreële  word  ook  onderskraag  deur  die  sterk  musikale,  ritmiese 
en  poëties-dramatiese  indruk  wat  in  die  skryftrant  geskep  word.  Die 
skryfstyl  kan  amper  vergelyk  word  met  'n  film  wat  in  stadige-aksie 
ontvou  word.  Deur  die  vaste  ritme  wat  in  die  sinstrukture  te  voorskyn 
kom,  word  alles  wat  aangebied  word  onder  een  kam  gebring,  en 
daardeur  word  die  inkiinasie  verkry  dat  alles  asof  in  'n  droom  gelyk- 

gestel  word.  Alles  gebeur  op  dieselfde  vlak:  alles  is  ewe  belangrik  en 
ewe  onbelangrik  — die  omstanders  reageer  gelykmatig  en  emosieloos 
op  die  gebeure  (of  die  siek  man  byvoorbeeld  sterf  of  nie)  hulle  sal 
steeds  ingetoë  en  op  'n  afstand  bly. 

Die  eenvormige  ritmiese  voorkoms  van  die  sinne  word  onderskraag  deur  'n 
taalgebruik  wat  ook  'n  sekere  eensoortigheid  openbaar.  Die  betekenisse 
wat  deur  die  sinne  weerspieël  word,  is  deurgaans  dramaties  en  visueel, 
byvoorbeeld  'n  Man  het  neergeval  teen  die  reëlings.  Na  my  mening  sou  iets 
soos  'n  man  het  inmekaargestort  meer  natuurlik  geklink  het.  Daar  is  vir  my 
beslis  iets  sterk  dramaties  en  visueels  in  die  woord  neergeva!  en  ook  in 
woorde  soos  skaduwees  sny  oor  die  paadjies,  huHe  voeg  hulle  self,  huHe  bly 
ingetoë,  huHe  kyk  met  waardige  terughoudenheid,  iemand  vertrek 
onhaastig. 

Terwyl  hierdie  on-natuurlike  taalhantering  aansluit  by  die  surreële  grondslag 
van  die  verhaal  word  dit  ook  onweerspreekbaar  beeld  van  die  eksistensiële 
mens  wat  vreemd  bly  teenoor  homself  en  wie  se  vreemdheid  teenoor 
homself  ook  nie  opgehef  kan  word  nie,  al  word  daar  aan  hom  gesê  dat  hy 
Jean  Thomas  is. 

Susanne  van  Deventer 

Aspekte  van  ''Die  jaar  van  die  groot  reëns"  en 
'Troosgoed  vir  Jantjie"  uit  Halfkrone  vir  die  Naqmaal 
(E.  Kotze) 

E.  Kotze  se  kortverhaal  "Die  jaar  van  die  groot  reëns"  uit  Halfkrone  vir  die 
Nagmaal  kan  bekyk  word  aan  die  hand  van  die  rol  van  die  reën,  Karientjie  se 
vier  lewendige  speelgoed,  die  rol  van  bygeloof  in  die  verhaal  en  die  teen- 
stelling  tussen  Silo  Landman  en  sy  vrou,  Nella. 

1 . Die  groot  reën 

Reeds  uit  die  titel  blyk  dit  dat  die  reën  en  veral  groot  reën  in  hierdie  verhaal 
'n  groot  rol  gaan  speel.  Ook  die  plaasnaam  dui  op  reën  en  water:  Klaar- 
water. 

Volgens  die  titel  speel  die  verhaal  af  in  die  jaar  van  die  groot  reëns,  maar 
eintlik  het  ons  hier  te  doen  met  twee  jare,  vier  jaar  uitmekaar,  van  groot 
reën. 

1.1  Die  eerste  groot  reën 

Die  jaar  wat  Karientjie  Landman,  enigste  kind  van  Silo  en  Nella  Landman, 
gebore  is,  is  bekend  as  die  jaar  van  die  groot  reëns  ("Die  jaar  van  Karientjie 
Landman  se  geboorte  is  later  onthou  as  die  jaar  van  die  groot  reën").  Die 
groot  reën  het  begin  val  toe  sy  gebore  is  en  dit  het  lank  aangehou:  "Silo  het 
sy  vrou  daardie  oggend  in  die  donker  en  deur  die  nat  kliniek  toe  gebring  en 
toe  hy  haar  en  die  kind  agt  dae  later  weer  gaan  haal,  het  dit  steeds  gereën" 
(p.  36).  Dit  het  baie  gereën:  al  die  fonteine  het  oorgeloop  en  die  plaasdam 
se  wal  het  byna  gebreek. 

1.2  Die  tweede  groot  reën 

Die  plaaswerkers  glo  dat  dit  elke  jaar  met  Karientjie  se  verjaarsdag  moet 
reën  (p.  40).  Vir  die  kind  se  vierde  verjaardag  beplan  Silo  Landman  'n  groot 
fees.  Nella  maak  beswaar  teen  'n  party  in  "die  nat".  "Kyk  die  weer,"  sê  sy 
(p.  39).  Die  wolke  laai  swaar  op. 

Gedurende  die  voorbereidings  vir  die  fees  reën  dit  een  stryk  deur  (p.  39).  Die 
wind  is  baie  sterk.  Nella  sien  die  swaar  weer  as  'n  vingerwysing  van  God: 
"Jy  mag  die  Here  jou  God  nie  versoek  nie." 

Die  wind  het  hard  gewaai  en  groot,  donker  wolke  is  oor  die  berg  en  in  die 
vallei  op  gejaag  (p.  39).  Met  die  baie  voorbereidings  slaan  Nella  nie  veel  ag 
op  Betjie  se  siek  kind  nie. 

Die  groot  skuur  word  ingerig  as  danssaal  en  'n  orkes  kom  aan.  'n  Rukwind 
laat  die  dak  sidder  (p.  40)  en  die  plafon  kraak  (p.  40).  Die  weer  knal  soos 
donderweer  (p.  40)  voor  die  hael  begin  val.  Die  stoep  is  'n  see  (p.  41).  Die 
reën  kletter  op  die  dak  (p.  40)  en  tussenin  kan  die  orkes  se  oefenklanke 


127 


gehoor  word  (p.  40).  Die  siek  Poppie  word  uit  die  koue  buitekamer  deur  die 
reën  na  die  vuur  in  die  kombuis  gebring  (p.  41 ).  Die  geraas  van  wind  en  reën 
meng  met  musiek  (p.  41). 

Toe  die  Bruin  kind  sterf,  hou  die  reën  meteens  op  (p.  43).  Soos  Silo 
voorspel  het,  hou  die  reën  dus  op  voor  Karientjie  se  verjaardag.  Maar  nou 
word  'n  begrafnisfees  gehou. 

2.  Karientjie  se  vier  lewendige  speelgoed 

Karientjie  was  'n  pragtige  en  lewendige  kind.  Sodra  sy  kon  loop,  het  sy  die 
werf  vol  gedrafstap.  Daar  was  iets  eienaardigs  aan  die  kind:  sy  was  'n  kind 
"wat  iets  lewendigs  moes  hê  om  mee  te  speel,  nie  'n  wolhaas  of  'n  hob- 
belperd  van  hout  nie.  lets  wat  kon  blaf  of  draf"  (p.  37). 

2.1  Simba,  die  troue  wolfhond 

Simba,  Silo  se  troue  wolfhond,  was  Karientjie  se  eerste  speelmaat.  "As  hy 
loop,  loop  sy  saam"  (p.  37).  Maar  een  dag  het  die  hond  haar  gebyt  en  erg 
soos  Silo  oor  sy  hond  was,  het  hy  hom  net  daar  van  kant  gemaak  (p.  37). 
Karientjie  se  reaksie  op  Simba  se  dood  word  so  beskrywe:  "Daardie  aand 
toe  sy  haar  brood  en  melk  eet,  sê  Karientjie  met  onskuldige  oë:  'Simba  is 
dood.  Baml'  En  sy  slaan  met  die  lepel  op  die  tafel"  (p.  37). 

2.2  Trieks,  die  keffertjie 

Karientjie  se  volgende  speelmaat  was  Nella  se  skoothondjie,  Trieks  die  kef- 
fertjie:  "dit  was  nie  lank  nie  toe  vat  sy  die  pad  met  die  keffertjie"  (p.  37).  Die 
spoorwegbus  het  die  kind  rakelings  gemis,  maar  Trieks  is  platgery.  Die  kef- 
fertjie  is  onder  die  lemoenbome  begrawe. 

Die  werksmense  het  nou  bygelowig  gesinspeel  op  "die  dood  wat  met  die 
kind  saamloop"  (p.  37). 

2.3  Die  boklam,  Lazarus 

Die  derde  speelmaat  was  die  gekolde  boklam:  "'n  mooi,  lewendige  lam". 
Saam  het  hulle  oor  die  stoep  gebokspring.  Een  koue  nag  was  die  boklam 
styf  verkluim,  maar  nadat  hy  by  die  vuurherd  gebring  is,  het  hy  weer  lewe 
gekry  en  is  "die  dood  vir  eers  besweer"  (p.  38).  Die  boklam  is  nou  Lazarus 
genoem. 

Toe  Poppie  baie  siek  word,  het  Nella  die  ou  boereraat  van  'n  warm  bokpens 
onthou  en  omdat  die  ander  bokke  in  die  koue  in  die  kloof  opgejaag  was, 
moes  Lazarus  se  lewe  opgeoffer  word. 

2.4  Poppie 

Die  vierde  speelmaatjie  was  Poppie,  Betjie  se  kind  wat  'n  paar  jaar  jonger  as 
Karientjie  was.  In  die  Bruin  babatjie  het  Karientjie  gou  "'n  paslike  lewendige 
speelding  gesien"  (p.  38).  Gou  het  Karientjie  die  baba  rondgetrek.  Toe  Pop- 
pie  begin  loop,  het  sy  saam  met  Karientjie  oor  die  werf  begin  loop  (p.  38) 

net  soos  die  geval  vroeër  met  die  honde  en  die  boklam  was.  Die  spanning 
laai  op,  want  ons  onthou  dat  ''die  dood  saam  met  die  kind  loop". 

Tydens  die  voorbereidings  vir  die  groot  verjaardagfees,  het  Poppie  siek 
geword.  Betjie  bring  Poppie  later  na  die  plaashuis.  Gortpap  help  nie  en  Pop- 
pie  word  sieker.  Die  kind  word  vanuit  die  koue  buitekamer  na  die  vuurherd 
gebring.  Onwillekeurig  onthou  die  leser  van  Lazarus,  wat  langs  die  vuur 
weer  lewe  gekry  het  en  wonder  of  Poppie  nou  ook  sal  beter  word. 

As  gevolg  van  die  swaar  reën  was  die  telefoondrade  onklaar  en  Nella  kan 
nie  die  dokter  ontbied  nie.  Op  haar  eie  aangewese  probeer  sy  Lazarus  se 
warm  bokpens  en  'n  mostertbad,  maar  die  kindjie  sterwe.  Karientjie  sê: 
"Poppie  slaap"  (p.  42),  hardloop  springlewendig  rond  en  spring  teen  haar 
pa  op  (p.  43).  Later  vra  sy  onbewoë:  "Poppie  is  dood?"  (p.  48).  So  word  die 
voorbereide  kos  vir  Karientjie  se  verjaardagfees  gebruik  vir  Poppie  se 
begrafnisete. 


3.  Bygeloof 

Die  bygeloof  van  boere  in  die  omgewing  en  van  die  plaaswerkers  speel  ook 
'n  rol  in  die  verhaal. 

3.1  'n  Kerf  in  die  oor 

Oor  die  groot  sog  wat  nooit  geteel  hefnie,  is  met  slagdag  baie  sêgoed 
kwytgeraak,  onder  andere  dat  'n  onvrugbare  sog  'n  kerf  in  die  oor  moet  kry. 
Dit  was  baie  snaaks  toe  Silo  kamtig  die  raat  op  sy  vrou  wou  toepas.  Snaaks 
genoeg  het  sy  daardie  jaar  swanger  geraak  en  Karientjie  is  gebore. 

3.2  Straf  vir  'n  te  groot  ophef  oor  'n  kind 

Silo,  wat  selde  sy  maat  geken  het,  het  sy  kind  verafgod.  'n  Groot  doopfees 
is  gehou,  soos  vir  'n  bruilof  (p.  36).  Sommige  het  gesê:  "Dis  'n  sonde  voor 
die  Here  om  so  'n  ophef  van  'n  onskuldige  kind  te  maak.  Dit  sal  nie 
ongestraf  verbygaan  nie"  (p.  36). 

3.3  Reën  met  Karientjie  se  verjaarsdag 

Die  bruinmense  het  vas  geglo  dat  dit  elke  jaar  met  Karientjie  se  verjaardag 
moet  reën  (p.  40). 

3.4  Die  dood  loop  saam  met  Karientjie 

Nadat  die  wolfhond  Simba  en  die  keffertjie  Trieks,  Karientjie  se  skaduwees, 
dood  is  en  die  boklam  byna  verkluim  het,  het  die  bygeloof  ontstaan  dat  "die 
dood  met  die  kind  saamloop"  (p.  37). 

4.  Die  teenstelling  tussen  Silo  Landman  en  sy  vrou,  Nella 

Vanaf  die  begin  van  die  verhaal  en  dwarsdeur  die  verhaal,  val  die  verskil 
tussen  Silo  Landman  en  sy  vrou,  Nella,  op. 


129 


4.1  Met  die  varkslag 

Silo  Landman  is  iemand  wat  "selde  sy  maat  met  'n  ding  ken"  (p.  35).  Hy  kyk 
byvoorbeeld  vir  die  aardigheid  hoe  groot  'n  sog  nou  eintlik  kan  word.  Hy 
doen  dinge  graag  op  'n  oordadige  manier  (p.  39). 

Hy  hou  ook  van  'n  grap  en  wil  grappenderwys  sy  vrou  se  oor  sny.  Sy, 
daarenteen,  kyk  "afkeurend  na  die  mes"  terwyl  sy  "terugstaan"  (p.  35). 

4.2  Karientjie  se  koms 

Toe  Nella  swanger  raak,  is  Silo  gaande  (p.  35),  maar  nie  Nella  nie,  sy  het 
doodgewoon  met  haar  huispligte  voortgegaan  (p.  36). 

Silo  se  beker  loop  oor  toe  sy  dogter  gebore  is,  maar  Nella  word  beangs  oor 
dié  liefde  wat  vir  haar  aan  sonde  grens  (p.  36). 

4.3  Karientjie 

Wat  geld  kon  koop,  het  Silo  vir  sy  kind  bekom:  'n  wit  traliebed,  'n  on- 
praktiese  stootwa,  'n  hobbelperd  en  'n  sagte  wolhaas  (p.  36).  Silo  speel  ook 
graag  met  die  kind  en  sy  spring  teen  hom  op  (p.  43). 

Nella,  daarenteen,  is  die  praktiese  een  wat  daarop  wys  dat  tyd  nie  met  'n 
spelery  met  die  kind  vermors  moet  word  nie  (p.  36). 

4.4  Twee  honde 

Toe  Silo  se  troue  Simba  vir  Karientjie  byt,  het  hy  die  hond  dadelik  van  kant 
gemaak  (p.  37),  lief  soos  hy  vir  die  dier  was. 

Toe  Nella  se  skoothondjie  Trieks  (p.  35)  deur  die  bus  raakgery  is,  het  sy 
alhoewel  die  bus  Karientjie  rakelings  gemis  het,  oor  die  skoothondjie  gehuil 
(p.  37). 

4.5  Verjaardagreëlings 

Silo  reël  'n  groot  verjaardagfees  toe  Karientjie  vier  jaar  oud  word;  'n  groot 
vleisbraaiery  en  'n  dansparty  met  'n  orkes.  Nella  voel  dat  'n  koek  met  vier 
kersies  genoeg  sou  wees  (p.  39). 

4.6  Vrees  teenoor  lighartigheid 

Nella  soek  besware  teen  die  party  en  sy  verwyt  haar  man  toe  die  weer  swaar 
opsteek:  "Jy  mag  die  Here  jou  God  nie  versoek  nie."  Silo  lag  haar  besware 
weg. 

Nella  is  angstig  oor  die  weer  en  vol  vrese:  die  dak  kan  afwaai,  Silo  kan  dalk 
verongeluk,  ens.  Silo,  daarenteen,  gaan  sy  lighartige  gang. 

4.7  Poppie  se  dood 

Nella  is  ontsteld,  maar  Silo  sê:  "Jy  het  gedoen  wat  jy  kon.  Wat  wil  jy  meer? 
Moet  jou  nie  so  ontstêl  nie"  (p.  43). 

Vir  die  eerste  keer  in  die  verhaal  tree  Nella  nou  as  die  sterker  figuur  na  vore 
wanneer  sy  beveel  dat  die  party  afgelas  word,  begin  opruim  en  die  kos  laat 
uitdra  vir  Poppie  se  begrafnisete. 

Karakterontleding  en  spanning  in  "Troosgoed  vir  Jantjie" 


Een  manier  om  die  kortverhaal  "Troosgoed  vir  Jantjie"  uit  E.  Kotze  se 
bundel  Halfkrone  vir  die  Nagmaal  te  bestudeer,  is  om  die  karakters  en  die 
spanning  in  die  verhaal  na  te  gaan. 

1.  Karakters 

1.1  Malie  Lospers 

In  die  eerste  paragraaf  maak  die  leser  kennis  met  Malie  Lospers.  Sy  is  'n 
praktiese  en  spaarsame  vrou  wat  besluit  om  die  toppe  van  die  boerbone  te 
pluk  voordat  hulle  verlep  en  sy  glad  niks  daarvan  het  nie  (p.  70).  Geen  kos  is 
vir  haar  te  eenvoudig  nie  (p.  70).  Die  leser  leer  ook  dadelik  dat  sy  al  swaar 
gekry  het  maar  dat  dit  tans  beter  gaan:  sy  het  "haar  kinders  op  waterpap 
grootgemaak"  maar  "kan  dit  vandag  ook  anders  bekostig"  (p.  70). 

Haar  nugter,  praktiese  geaardheid  blyk  ook  uit  haar  tevredenheid  dat  Joël 
skoon  en  heel  was  tydens  sy  dood  (p.  72).  Jantjie  moet  ook  skoon  en 
geskeer  wees:  "Hy  kan  nie  vir  skande  loop  nie"  (p.  77). 

Sy  verwerk  die  doodstyding  van  haar  man  deur  dadelik  terug  te  keer  tot  die 
gewone  huishoudelike  takies:  sy  steek  hout  in  die  vuur,  en  roer  die  afval 
om.  Wanneer  Gert  vertrek,  eet  sy  en  Jantjie  en  sy  skep  die  res  van  die  afval 
ouder  gewoonte  in  'n  skottel  en  bêre  dit  eenkant  op  die  stoof.  Sy  gaan  haar 
gewone  gang:  was  die  borde  en  skuur  die  pot  (p.  73).  Sy  trek  beddens  oor; 
pars  Jantjie  se  kerkpak  en  haar  eie  kerkrok  en  sien  toe  dat  Jantjie  hul  skoene 
poets;  sy  gee  vir  die  hoenders  kos,  haal  eiers  uit  en  draai  die  skeier.  Sy  aan- 
vaar  die  dood  gelate:  "In  dieselfde  gees  van  gelatenheid  waarmee  sy 
daagliks  haar  take  verrig,  gaan  Malie  Lospers  nou  ook  deur  'n  roetine"  (p. 
74).  Sy  verwerk  die  smart  deur  voort  te  gaan  met  roetinetakies. 

Sy  het  in  "die  dae  van  wanhoop  en  versukkeldheid  wat  drank  meegebring 
het"  (p.  76)  dapper  voortgegaan.  Sy  het  vir  die  dorpsvrouens  gebak  en 
gewas  en  geld  probeer  verdien,  en  die  kinders  uit  haar  dronk  man  se  pad 
gehou. 

Malie  is  streng  godsdienstig.  Haar  eenvoudige  siel  het  die  saak  van  Jantjie 
se  gebreke  lank  reeds  met  haar  God  uitgemaak.  Sy  het  nie  met  'n  wrok 
geloop  nie  (p.  76).  Die  aand  na  Joël  se  afsterwe  bid  sy:  "Here  ...  wees  ons 
genadig"  (p.  76),  veral  ook  omdat  sy  besef  hoe  swaar  sy  dood  vir  Jantjie  sal 
tref. 

1 .2  Joël  Lospers 

Vir  Joël  Lospers  ontmoet  ons  glad  nie  gedurende  die  verhaal  nie.  Tog 
handel  die  verhaal  oor  hoe  sy  dood  sy  gesin  en  veral  vir  Jantjie  tref. 

Hy  het  vroeër  baie  straf  gedrink.  Na  al  die  jare  was  sy  vrou  steeds  bang  dat 

die  drinkery  weer  kan  begin  (p.  74).  Hy  het  hulle  swaar  laat  lewe:  hy  was  'n 
drinker  "wat  Saterdagaande  woes  gevloek  en  geslaan  en  niemand  ontsien 
het  nie"  (p.  76).  Hy  het  saans  tuis  gekom  "met  skuimbolle  om  sy  mond  en 
oë  wat  wild  in  sy  kop  staar"  (p.  76).  Die  vark  wat  sy  met  moeite 
grootgemaak  het,  het  hy  vir  'n  vat  wyn  verhandel  (p.  76). 

Maar  met  Jantjie  se  koms  het  hy  verander.  Malie  moes  die  nag  na  die 
strooise  vlug  en  die  kind  wat  gebore  is,  was  gebreklik.  Dit  het  Joël  tot  inkeer 
gebring.  Hy  het  die  kind  met  geduld  versorg,  gaan  werk  om  geld  te  verdien 
vir  'n  operasie,  die  kind  met  geduld  leer  praat  (p.  77).  Joël  het  Jantjie  eintlik 
bederf.  Daar  is  vir  die  kind  'n  bed  in  hulle  kamer  ingedra  en  later  moes  Malie 
na  die  kleinkamertjie  uitskuif  sodat  Jantjie  steeds  by  sy  pa  kon  wees  (p.  76). 
Joël  was  vir  Jantjie  die  pa  wat  hy  nie  vir  sy  ander  kinders  was  nie:  "Jantjie 
het  perd  gery  op  Pa  se  rug  en  hy  kon  op  Pa  se  skoot  aan  die  slaap  raak.  Vir 
hom  is  die  murgbeen  uitgestamp"  (p.  76).  Vir  Jantjie  was  Joël  werklik  Pa 
(p.  76). 

1.3  Jantjie 

Reeds  voordat  ons  van  Jantjie  se  liggaamlike  en  geestelike  gebreke  hoor, 
besef  ons  sy  gehegtheid  aan  sy  pa.  Kort-kort  gaan  kyk  hy  by  die  hek  wan- 
neer  sy  pa  kom  en  hy  verneem  gedurig  wanneer  sy  pa  dan  kom  (p.  70). 
Die  vertraagde  Jantjie  kan  nie  lank  konsentreer  nie:  "Die  een  oomblik  is  hy 
nog  aan  die  gang  met  iets,  dan  dwaal  hy  sommer  weg"  (p.  70).  Sy  aandag 
dwaal  gou  na  iets  anders:  "Sy  aandag  is  klaar  weer  by  'n  vlieg"  (p.  73).  Hy 
sit  en  mompel  dikwels  by  homself  (p.  71),  sy  gedagtes  loop  en  steek  weer 
vas  (p.  71).  Hy  sê  selde  meer  as  ja  of  nee  (p.  71).  Sy  drafstap  is  'n  "snaakse 
galopdraffie"  (p.  71).  Sy  mond  hang  soms  oop  (p.  71,  75  en  78)  en  dan  is 
daar  "kwyl  in  die  hoeke"  (p.  72).  'n  Mes  en  vurk  kan  hy  nie  hanteer  nie  (p. 
73),  daarom  eet  hy  met  'n  lepel  (p.  73).  Hy  is  lomp  (p.  73)  en  dwaal  soms 
buite  op  die  werf  rond  (p.  74).  Sy  praatgeluidjies  is  onverstaanbaar  (p.  75). 
Jantjie  was  baie  geheg  aan  sy  pa.  Sy  pa  het  hom  as  klein,  swak  babatjie  ver- 
sorg  toe  Malie  siek  was  (p.  76).  Vir  hom  het  Joël  hard  gewerk  (p.  77)  en 
eindelose  geduld  gehad  (p.  77).  Wanneer  sy  pa  dorp  toe  is,  hou  Jantjie  die 
pad  gedurig  dop  (p.  71). 

Jantjie  se  begrip  van  tyd  hang  saam  met  dinge  wat  op  sekere  tye  gebeur:  so 
is  dit  Kersfees  of  iemand  se  verjaardag  as  Fanie-hulle  kom  kuier  (p.  74).  Om 
twaalfuur  klap  Pa  die  sweep  en  dan  kom  hulle  eet  (p.  75).  Na  die  middag 
loop  die  wysers  nog  'n  keer  om  en  dan  is  dit  nag  (p.  75). 

Jantjie  is  sku  vir  vreemde  mense.  As  kuiergaste  kom,  bly  hy  ver  op  die  werf 
of  gee  pad  kamer  toe  waar  hy  sit  tot  hulle  ry  (p.  77).  So  het  hy  hom  ook  ont- 
trek  toe  die  mense  vir  die  begrafnis  aankom.  Hy  het  in  sy  kamer  gesit  (p.  78) 
en  ver  op  die  werf  rondgeloop  (p.  78). 

Jantjie  se  vreugdes  is  van  'n  eenvoudige  aard,  soos  wanneer  sy  broers  kom 
kuier  en  vir  hom  piesangs  bring  (p.  75).  Hy  stoei  en  joel  ook  verspot  met  sy 
broers  (pp.  71  en  75). 

Jantjie  het  geen  begrip  van  die  finaliteit  van  die  dood  nie.  ''Hy  weet  nie  van 
die  dood  af  nie"  (p.  73).  Sy  ma  verduidelik  so  goed  soos  sy  kan  van  die 
ewige  slaap  (p.  75),  maar  hy  "sit  oopmond,  sy  hande  tussen  sy  knieë 
vasgeknyp  en  sy  skouers  vooroorgetrek"  en  staar  die  skemer  in  (p.  75).  Toe 
Malie  verduidelik  dat  die  predikant  kom  diens  hou,  flikker  sy  oë  op  by  die 
aanhoor  van  sy  pa  se  naam  (p.  77).  Eers  toe  sy  broer  Fanie,  wat  'n  slag  met 
hom  het,  die  rol  van  sy  pa  speel  deur  die  sweep  te  klap,  kan  hy  reageer  en  sy 
smart  op  sy  broer  uitwoed  (p.  78).  Daarna  loop  hy  weg  oor  die  werf,  'n  eie 
koers  in  (p.  79). 

2.  Spanning  deur  Jantjie  se  vrae 

Jantjie  se  vrae  oor  sy  pa  laat  die  spanning  oplaai. 

2.1  Vrae  voor  doodstyding  ("Waar-bly-Pa?"  p.  70) 

Selfs  voor  Gert  die  doodstyding  bring,  is  dit  asof  Jantjie  al  'n  aanvoeling  het 
van  die  naderende  onheil.  Hy  dwaal  na  die  hek  en  vra  kort-kort:  "Waar-bly- 
Pa?"  (p.  70).  Dit  laat  Malie  ook  selfs  onrustig  word,  al  is  dit  nog  vroeg  (p. 
71).  Hy  verloor  gou  belangstelling  in  die  boerboonblommetjie-plukkery, 
draai  pad  toe  en  sê;  "Pa  kom  nog  nie". 

Reeds  vroeg  in  die  verhaal  bou  die  spanning  dus  geleidelik  op  oor  Jantjie  se 
pa  wat  moet  huis  toe  kom.  Wanneer  hulle  wel  'n  motor  hoor  aankom  en 
spoed  verminder,  is  dit  Gert  wat  die  doodstyding  aan  Malie  bring. 

2.2  "Hoekom  ry  Gert?"  (p.  73) 

Jantjie  is  weggestuur  om  die  ganse  uit  die  slaaibeddings  te  gaan  jaag  en  wis 
nog  nie  van  sy  geliefde  pa  se  dood  nie.  Wanneer  Gert  vertrek  om  die  be- 
grafnisreëlings  te  gaan  tref,  bly  Malie  alleen  met  Jantjie  agter. 

Sy  eerste  vraag  aan  Malie  handel  oor  Gert  se  skielike  vertrek:  "Hoekom  ry 
Gert?"  vra  hy.  Sy  mond  val  oop  en  daar  is  kwyl  in  die  hoeke.  Malie  an-t- 
woord  huiwerend  dat  sy  broer  dinge  het  om  te  gaan  doen.  Die  eerste  vraag 
is  afgeweer. 

2.3  "Ek  wonder  wanneer  Pa  kom"  (p.  73) 

Van  hier  in  die  verhaal  laai  die  spanning  aanmerklik  op.  Hoe  gaan  die  bood- 
skap  aan  Jantjie  oorgedra  word?  Hoe  sal  hy  optree? 

Met  elke  onskuldige,  kinderlike  vraag  wat  Jantjie  vra,  laai  die  spanning  op. 
Wanneer  dit  later  word,  gaan  sit  Jantjie  sodat  hy  die  pad  kan  sien.  "Ek 
wonder  wanneer  Pa  kom,"  sê  hy  na  'n  rukkie.  Die  spanning  laai  verder  op. 
Malie  lei  sy  aandag  af  deur  te  versoek  dat  hy  hout  moet  gaan  haal  (p.  73). 
Vir  die  leser  wat  reeds  die  antwoorde  ken,  werk  Jantjie  se  vrae  spanning  in 
die  hand  omdat  ons  wonder  hoe  hy  die  dood  van  sy  geliefde  pa  sal  aanvaar. 

2.4  "Is  dit  nou  Pa  s'n?"  (p.  73) 

Sy  skreiende  volgende  vraag,  nadat  hulle  geëet  het  en  die  oorskietafval 

soos  gewoonlik  in  'n  skotteltjie  geskep  word,  lui:  "Is  dit  nou  Pa  s'n?"  (p. 
73).  Die  leser  weet  nou  reeds  dat  Malie  nie  'n  mens  is  wat  'n  witleuentjie  sal 
vertel  nie,  en  wonder  of  Jantjie  nou  van  sy  pa  se  dood  gaan  hoor.  Malie  sug 
eers  net  en  gou  is  Jantjie  se  aandag  deur  iets  anders  afgelei.  Vir  eers  is  die 
oomblik  van  waarheid  weer  afgeweer. 

2.5  "Wat  doen  Ma?"  (p.  74) 

Wanneer  Jantjie  toesien  dat  sy  ma  beddens  oortrek  en  dit  in  die  middel  van 
die  dag,  vra  hy:  "Wat  doen  Ma!"  Op  hierdie  vraag  kan  Malie  'n  maklike  en 
eerlike  antwoord  gee:  "Ma  maak  die  kamer  reg  vir  Fanie-hulle"  (p.  74). 

2.6  "Verjaar  ek  al  weer?"  (p.  74) 

Die  patetiese  vraag  "Verjaar  ek  al  weer?"  kry  ook  'n  eenvoudige  en  eerlike 
antwoord:  "Nee,  niemand  verjaar  nie"  (p.  74). 

2.7  "...  wanneer  kom  Pa  ..."  (p.  75) 

Met  die  aandete  word  Jantjie  se  vrae  moeiliker  om  te  hanteer.  Sy  ken  hang 
amper  op  sy  bors  en  hy  mompel  onsamehangend.  Byna  onverstaanbaar 
maak  hy  geluide:  "Dis  amper  donker  ...  wanneer  kom  Pa  ...  ek  weet  nie  wat 
van  Pa  geword  het  nie  ...  hoekom  kom  hy  nie,  hy  moet  nou  kom  ..."  (p. 
75). 

Die  oomblik  van  waarheid  is  nou  naby.  Die  spanning  laai  op. 

2.8  "Wáár  bly  Pa?"  (p.  75) 

Jantjie  se  sesde  vraag  is  onvermydelik.  Hy  sit  sy  lepel  neer  en  vra:  "Ma  ... 
wáár  bly  Pa?"  Die  dringende  vraag  kan  nie  langer  ontwyk  word  nie.  Nou 
móét  Malie  vertel.  Die  leser  wag  in  spanning. 

Malie  gaan  by  hom  sit  en  verduidelik  in  eenvoudige  taal  en  so  goed  as  wat 
sy  kan  van  die  ewige  slaap  en  dat  sy  broers  kom  omdat  Joël  begrawe  word. 

2.9  Jantjie  se  reaksie 
2.9.1  Onttrekking 

Jantjie  reageer  aanvanklik  anders  as  wat  die  leser  sou  verwag:  "Hy  sit  oop- 
mond,  sy  hande  tussen  sy  knieë  vasgeknyp  en  sy  skouers  vooroor  getrek. 
Hy  kyk  die  skemeraand  in"  (p.  75).  So  bly  hy  lank  sit. 

Jantjie  se  aanvanklike  reaksie  laat  die  leser  wonder  hoeveel  hy  verstaan. 
Jantjie  reageer  ook  nie  toe  sy  broers  kom  en  'n  hele  sak  piesangs  vir  hom 
bring  nie.  Hy  bly  lusteloos  (p.  76).  Die  leser  wonder  of  Jantjie  verstaan  het 
dat  sy  geliefde  pa  dood  is. 

Jantjie  onttrek  hom  toe  die  begrafnisgangers  aankom  (p.  77).  Ook  dit  is  sy 
gewoonte  en  die  leser  wonder  hoeveel  Jantjie  verstaan. 

Jantjie  reageer  nie  op  sy  ma  se  roep  nie  (p.  78).  Toe  al  die  vreemde  mense 
vertrek  het,  roep  sy  ma  en  broers  hom,  maar  hy  hoor  nie  (p.  78). 

2.9.2  Uitwoed  van  emosie 

Eers  toe  Fanie,  wat  'n  aanvoeling  vir  hom  het,  "byna  soos  Joël"  sy  pa  se  rol 
inneem  deur  met  die  sweep  te  klap,  reageer  Jantjie.  "Asof  die  hou  Jantjie 
getref  het,  kom  hy  orent.  Hy  spring  weg  en  hardloop.  'Pa,'  roep  hy.  'My  pa, 
my  pa'  " (p.  78).  Sy  gesig  vertrek  toe  hy  hulle  sien.  Hy  werp  hom  op  Fanie 
en  slaan  hom,  woed  hom  uit  op  Fanie.  "Pa,  Pa,  Pa!  Sy  stem  slaan  oor  in  'n 
klaaglied  wat  oor  die  werf  trek  soos  die  sterwensroep  van  'n  dier"  (p.  78). 

2.9.3  'n  Eie  lewe  sonder  sy  pa 

Toe  hy  sy  pyn  uitgewoed  het,  val  sy  hande  slap  neer  en  hy  begin  huil  (p. 
79).  Daarna  loop  hy  weg  oor  die  werf  (p.  79).  Maar  nou  loop  hy  'n  nuwe 
pad,  'n  eie  lewe  sonder  sy  pa. 

3.  Troosgoed 

3.1  Troosgoed  vir  Malie 

Malie  vind  troos  na  haar  man  se  dood  in  die  doen  van  die  klein  huiswerkies 
en  roetinedinge. 

3.2  Troosgoed  vir  Jantjie 

Jantjie  se  troosgoed  na  sy  pa  se  dood,  is  nie  die  pak  piesangs  wat  sy  broers 
bring  nie  (p.  76),  maar  in  die  uitwoed  van  sy  emosie  op  sy  broer  wat  naas  sy 
pa  die  naaste  aan  hom  is.  Hierna  is  hy  gereed  vir  'n  eie  lewe  sonder  sy  pa, 
"'n  eie  koers". 

Henning  Pieterse 

Die  son  struikel:  'n  Logiese  benadering  vir  die 
klaskamer 


1.  Inleiding 

Die  binnegesprek  as  onderdeel  van  die  bewussynstroomtegrHek,  asook  die 
onchronologiese  aanbieding  en  die  simboliek,  maak  Die  son  struikel  nie 
slegs  'n  unieke  boek  nie,  maar  'n  taai  kalant  om  met  matriekleerlinge  aan  te 
pak.  Die  vraag  ontstaan  by  menige  onderwyser  hoe  en  waar  die  verhaal 
aangepak  behoort  te  word.  'n  Werk  soos  hierdie  behoort  planmatig  en 
sistematies  aan  die  leerling  ontsluit  te  word,  om  te  voorkom  dat  belang- 
stelling  in  die  boek  verlore  sal  gaan. 

Verder  is  die  onderwyser  se  gesindheid  van  groot  belang.  Leerlinge  moet 
geprikkel  word  om  die  werk  te  wil  lees,  verstaan  en  te  kan  waardeer.  Van 
die  begin  af  behoort  die  onderwyser  positief  ingestel  te  wees.  'n  Positiewe 
houding  kan  onder  andere  oorgedra  word  deur  aan  leerlinge  te  vertel  dat 
Diederik  se  probleem  nie  buite  verband  geruk  word  nie,  maar  genoegsaam 
gemotiveer  word,  veral  uit  sy  kinderervaringe.  Genoemde  probleem  is 
aktueel,  maar  die  onderwyser  moet  dit  sonder  enige  moralisasie  kan  oordra. 
Leerlinge  behoort  ingelig  te  word  omtrent  die  plek  wat  Die  son  struikel  'm  die 
Afrikaanse  literatuurgeskiedenis  het.  'n  Positiewe  houding  jeens  die  boek 
kan  ook  gekweek  word  deur  aan  die  leerlinge  te  vertel  hoe  bevoorreg  hulle 
is  om  een  van  die  "moderne"  prosawerke  in  Afrikaans  te  kan  bestudeer.  Die 
begaafde  leerling  behoort  reeds  hierdeur  gemotiveer  te  word  om  ander 
Sestiger-werke  op  sy  eie  te  gaan  lees. 

Literatuurstudie  in  die  algemeen  behoort  ook  met  die  behandeling  van  hier- 
die  boek  aangeraak  te  word,  onder  andere  die  struktuurbegrip  en  ook  die 
gedagte  dat  'n  letterkundige  werk  nie  noodwendig  met  die  eerste  deurlees 
tot  sy  volle  reg  kom  nie.  Dit  is  juis  die  herhaalde  bestudering  van  die  teks 
wat  telkens  nuwe  insigte  op  die  verkenningshorison  laat  verskyn.  Ook  hier- 
die  argument  behoort  die  leeslus  by  ons  Afrikaanse  leerling  vir  sy  eie 
literatuur  te  stimuleer. 

Al  is  dit  volgens  die  sillabus  nie  gewens  om  allerlei  literatuurwetenskaplike 
begrippe  aan  leerlinge  voor  te  hou  nie,  is  ek  tog  van  mening  dat  'n 
matrikulant  'n  studie  van  Die  son  struike!  yanu\\  'n  struktuur-perspektief  as 
aanvangsidee  sinvol  sal  vind. 

Daarom  stel  ek  voor  dat  die  onderwyser  'n  afskrif  van  die  struktuurdiagram 
(vgl.  fig.  X)  aan  elke  leerling  moet  verskaf.  Ek  wil  dit  duidelik  stel  dat  van  die 
leerling  geensins  verwag  word  om  'n  struktuurdefinisie  uit  die  kop  te  leer 
nie.  Die  doel  is  dat  hy  die  begrip  struktuur  binne  literêre  verband  sal  ver- 
staan.  Hier  is  dit  steeds  die  onderwyser  as  begeleidende  ontsluiter  wat  die 
begrip  struktuur  in  verstaanbare  taal  aan  die  leerling  sal  verduidelik.  So  'n 


136 


struktuurdiagram,  met  die  begeleidende  verduideliking  is  die  eerste  stap  in 
die  verwagte  sistematies-geordende  aanbieding  van  Die  son  struikel.  Die 
meeste  leerlinge  wat  hierdie  boek  as  "deurmekaar"  beleef,  vind  so  'n  plan- 
matige  afskop  as  'n  welkome  aanknopingspunt  tot  die  latere  insig  in  die 
werk. 

2.  Struktuurdefinisie 

As  uitgangspunt  kan  prof.  A.P.  Grové  se  struktuuromskrywing  soos  hy  dit 
in  Woord  en  woof/e/- verwoord,  geneem  word:  Letterkundiges  praat  van  die 
begrippe  materiaal  en  struktuur.  Materiaal  is  dit  waarmee  die  digter  of 
skrywer  werk.  Dit  raak  die  stof,  sowel  as  die  taal  en  sluit  alles  in  wat  artistiek 
onverskillig  (gewoon,  alledaags)  is.  Die  onderwyser  kan  die  begrip  artistiek 
verklaar  aan  die  hand  van  die  Engelse  woord;  artist.  Die  materiaal  sluit  dus 
alle  feite,  gedagtes  of  motiewe  in  wat  die  produk  is  van  die  skrywer  of  digter 
se  kreatiewe  vermoë.  Die  materiaal  sluit  die  hele  taalstruktuur  ook  in.  Eers 
nadat  die  skrywer  of  digter  hierdie  taal  en  stof  onderwerp  aan  seleksie-  en 
ordeningsprosesse,  kom  daar  'n  artistieke  resultaat  (kunswerk)  tot  stand. 
Hierdie  kunswerk  beskik  oor  'n  struktuur.  Die  onderwyser  behoort  klem  te 
lê  op  die  eenheid  wat  die  struktuur  van  alle  waardevolle  werke  behoort  te 
hê. 

Die  leerling  wat  die  struktuurbegrip  onder  die  knie  het,  smaak  talle  voor- 
dele.  Die  struktuurbegrip  werp  lig  op  die  werkswinkel  van  die  woord- 
kunstenaar,  en  help  die  leerling  om  vatkans  te  kry  aan  enige  ander  literêre 
werk.  Op  hierdie  wyse  kry  die  leerling  die  idee  dat  letterkunde  waarlik  'n 
kunsvorm  is  en  dat  elke  literêre  werk  'n  hoogs  gekompliseerde  komposisie 
is,  meer  as  net  'n  blote  "storie". 

Kortom  kan  struktuur  beskryf  word  as  die  wyse  waarop  'n  literêre  werk 
aanmekaar  gesit  is. 

3.  Die  struktuur  van  Die  son  struike! 

Voordat  enige  teksanalise  gemaak  word,  moet  die  onderwyser  die  struk- 
tuurdiagram  (fig.  X)  verduidelik,  met  dien  verstande  dat  elke  leerling  die 
werk  op  sy  eie  deurgelees  het. 

a.  Beplanning 

Elke  leerling  ontvang  'n  afskrif  van  die  beplande  verloop  waarvolgens  hy  die 
werk  met  die  leerlinge  wil  behandel.  Elke  hoofpunt  op  die  beplanningslys  is 
'n  moontlike  langvraag.  Hierdie  beplanning  laat  die  leerling  reeds  vroeg  al 
sien  na  watter  aspekte  opgelet  behoort  te  word  gedurende  die  teksanalise 
wat  deur  die  onderwyser  gelei  sal  word.  Die  voorgestelde  beplanning 
behoort  soos  volg  te  lyk; 

1.  Historiese  agtergrond.  Skryf  ongeveer  een  foliobladsy  oor  die 
historiese  agtergrond  waarteen  hierdie  verhaal  afspeel.  Maak  van 
bronne  gebruik. 

2.  Die  verhaal  word  nie  chronologies  aangebied  nie.  Skryf  'n  foliobladsy 
oor  die  verhaal  en  rangskik  die  gebeure  chronologies. 

3.  Die  struktuur  van  die  werk  (vgl.  Fig.  X). 

4.  Die  tema. 

5.  Die  vrouekarakters. 

6.  Die  manlike  karakters. 

7.  Dialoog: 

a binnegesprek. 
b ander  dialoog. 
c die  bewussynstroomtegniek. 

8.  Die  verteller. 

9.  Diederik  as  buitestaander. 

10.  Diederik  se  soeke  na  God,  die  sin  van  die  lewe  en  'n  identiteit. 

11.  Eksistensialistiese  trekke  in  die  persoon  van  Diederik. 

12.  Motivering  van  Diederik  se  omstandighede. 

13.  Die  verhaaltitel. 

14.  Simboliek. 

b.  Figuur  X 

Soos  enige  letterkundige  werk  het  Die  son  struikel  ook  sy  eie  struktuur  met 
elemente  daarvan  wat  soos  'n  legkaart  by  mekaar  aansluit  om  die  eenheid 
van  die  werk  te  vorm. 

Elke  blokkie  dui  'n  afsonderlike  struktuurelement  aan.  Sommige  elemente  is 
onderverdeel,  met  'n  nommer  tussen  hakies.  Elke  nommer  kom  ooreen  met 
'n  soortgelyke  vraag  soos  in  die  beplanning  aangedui.  Vraag  7a  is  die  bin- 
negesprek.  Kyk  'n  mens  na  die  diagram,  kom  7a  in  die  blokkie  met  die  hoof- 
opskrif:  TEGNIEKE,  voor.  Die  planmatige  aanbieding  wat  as  vereiste  neer- 
gestip  is,  realiseer  dus  steeds  tot  op  hierdie  stadium. 

Al  het  die  leerling  die  boek  nog  slegs  deurgelees,  kan  die  onderwyser  reeds 
die  struktuurfiguur  verduidelik  aan  die  hand  van  die  leerlinge  se  verworwe 
kennis  van  die  struktuurbegrip. 

FIGUUR  X:  Die  struktuur  van  Die  son  struikel 

Die  tema  word  sentraal  as  uitgangspunt  gestel  en  kortliks  onder  woorde 
gebring  as  die  moderne  mens  as  buitestaander  en  soeker  na  sin  van  die 
lewe.  Aangesien  geen  tema  op  sy  eie  kan  bestaan  nie,  word  Diederik  naas 
die  tema  in  die  middelpunt  geplaas.  Die  verteller  fokus  hoofsaaklik  op 
Diederik  en  dit  is  juis  hy  wat  die  tema  vergestalt.  Diederik  word  leer  ken  as 
buitestaander,  soeker  en  sy  probleem  grens  aan  die  wysgerige  rigting,  die 
eksistensialisme. 

Die  leerlinge  moet  nou  gelei  word  tot  die  snap  van  die  integrale  kommuni- 
kasie  tussen  die  onderskeie  struktuurelemente  wat  daardeur  tot  die  geheel 
bydra.  Diederik  sou  nie  leer  ken  kon  word  indien  daar  nie  verteltegnieke  was 
nie.  Diederik  handel  en  deur  sy  dade  leer  ons  hom  ken.  Ons  leer  hom  ook 
nader  ken  deur  sy  kontak  met  vrouekarakters  aan  die  een  kant,  en  manlike 
karakters  aan  die  ander  kant.  Diederik  se  handeling  kan  slegs  volkome  ver- 
staan  word  indien  'n  mens  die  tyd-plek-omstandighede  verstaan  en  op  die 
semantiese  vlak  speel  simboliek  as  taal-struktuurelement  'n  verdere  rol  in 
die  verwoording  van  sy  probleem. 

Die  voordeel  van  die  wisselwerking  tussen  die  beplanning  en  die  diagram,  is 
van  besonder  groot  waarde.  Dit  stel  die  leerling  in  staat  om  enige 
geïntegreerde  langvraag  met  insig  te  kan  beantwoord.  Met  geïntegreerde 
langvraag  bedoel  ek  dié  vrae  wat  meer  as  een  struktuurelement  van  die 
werk  betrek,  soos  dié  vrae  wat  normaalweg  in  die  eindeksamen  beantwoord 
moet  word.  Die  volgende  toepassing  kan  as  illustrasie  dien: 

"Enige  literêre  kunswerk  van  gehalte  word  gekenmerk  deur  die  aanwesig- 
heid  van  'n  sentrale  tema." 

Skryf  'n  opstel  waarin  u Diederik  Versveld  se  bestaansprobleem  belig  en 
begin  die  bespreking  met  die  aangehaalde  gedeelte  as  uitgangspunt.  Toon 
aan  hoe  die  hoofkarakter  aan  dié  probleem  ontkom  en  verwys  ook  kortliks 
na  die  belangrikste  tegnieke  wat  die  skrywer  gebruik  om  Diederik  as  mens 
aan  die  leser  voor  te  stel. 

'n  Leerling  wat  die  verhaalinhoud  ken  en  verstaan,  en  wat  weet  hoe  om  die 
struktuurdiagram  prakties  te  gebruik,  behoort  sonder  enige  probleem  'n 
insigantwoord  te  lewer. 

4.  Afloop 

Terwyl  die  teksanalise  in  die  klas  plaasvind,  kan  die  leerlinge  inhoudsvrae, 
deur  die  onderwyser  opgestel,  beantwoord.  Sodra  die  boek  in  sy  geheel 
deurgelees  is,  kan  die  ieerlinge  onder  leiding  van  die  onderwyser  elke 
langvraag  uitwerk.  Die  ideaal  is  dat  die  leerling  dit  op  sy  eie  sal  doen  en  dat 
die  antwoord  die  volgende  periode  aan  die  hand  van  'n  modelantwoord, 
asook  'n  klasbespreking  vervolmaak  sal  word. 

Henning  Pieterse 

Die  sonder-motief  in  Die  son  struikel 


As  jong  seuntjie,  toe  hy  sy  moeder  se  beskermende  liefde  op  sy  nodigste 
gehad  het,  is  hy  van  haar  losgeruk  toe  sy  sterf.  Diederik  word  simbolies  te 
vroeg  van  die  naelstring  losgeruk  en  moet  as  half-geborene,  as  geestelik 
onvolwassene,  die  lewe  ingaan. 

Omstandighede  maak  van  hom  'n  eenkantmens,  'n  sogenaamde  buite- 
staander.  Hy  is  as't  ware  los  van  alle  naelstringe,  'n  drywende  eiland, 
geVsoleerd  met  geen  vastigheid  nie.  Hy  soek  na  God,  sy  lewensanker,  maar 
ook  na  sin  in  die  bestaan  van  sy  eie  lewe.  Ook  weet  hy  nie  wie  hy  is  nie, 
aangesien  hy  homself  nog  moet  vind.  Geen  mens  kan  ware  identiteit  besit 
sonder  God  nie,  want  God  is  nie  net  liefde  nie,  maar  ook  kennis. 

Dit  word  reeds  vroeg  in  die  verhaal  duidelik  dat  Diederik  'n  nuttelose  bestaan 
voer,  omdat  hy  sonder  God,  selfkennis  en  kennis  oor  die  sin  van  sy 
bestaan  moet  voortgaan.  Diederik  is  sonder  'n  moeder  en  moet  lewe  sonder 
dat  hy  volledig  gebore  is:  " — Ek  is  nog  nie  klaar  gebore  nie  ... 

— kan  iemand  my  nie  'n  moeder  ...?"  (p.4) 

Hy  is  'n  soeker  na  wedergeboorte,  of  miskien  is  hy  op  soek  na  'n  moeder  om 
klaar  gebore  te  word. 

'n  Tema  wat  ek  kortliks  as  die  sonder-motief  e\er\,  is  iets  wat  deurlopend  in 
die  verhaal  voorkom.  Soms  word  dit  eksplisiet  genoem;  ander  kere  slegs 
gesuggereer.  Die  funksie  van  hierdie  sonder-motief  is  om  Diederik  se  nut- 
telose  bestaan  deurentyd  te  benadruk.  Die  begrip  sonder  dui  immers  op  'n 
onvolkome  staat,  presies  wat  Diederik  is,  'n  mens  op  soek  na  volkomen- 
heid. 

Die  verhaal  begin  waar  Diederik  geteken  word  as  eensame.  Hy  is  sonder 
vriend  of  familie,  selfs  sy  broer  Wynand  deur  wie  hy  geleef  het,  word  langs 
hom  doodgeskiet.  Wynand  word  sonder  oë  in  die  aarde  begrawe,  maar  sy 
oë  was  ook  Diederik  se  venster  op  die  wêreld;  dus  is  hy  ook  aan  die  begin 
reeds  blind.  Die  skok  is  vir  Diederik  só  groot,  dat  hy  aan  geheueverlies  ly  en 
"probeer  onthou". 

Dit  voel  vir  Diederik  of  hy  nie  'n  vel  het  nie.  Hy  is  sonder  huid,  want: 
"lewers  hier,  iewers  het  'n  stuk  van  hom  in  die  grond  geval  en  begrawe 
geraak.  Hy  is  afgeskil,  iemand  voed  die  aarde  daarmee  ..."  (p.  7). 

Op  pad  na  Krugersdorp  in  die  trein,  kan  hy  nie  die  student  behoorlik  op  sy 
vraag:  "Waarom  het  jy  gerebelleer?"  (p.  8)  antwoord  nie.  Hy  sit  met  'n 
mond  vol  tande,  sonder  'n  antwoord.  Koot  Vermaak,  die  rebel  met  die 
slaprandhoed,  spring  by  die  treinvenster  uit  en  sy  hoed  bly  in  die  trein  lê. 
Diederik  bekyk  die  hoed  en  dink:  "Hoed  sonder  kop,  nutteloos"  (p.  11). 
Nadat  Diederik  uit  die  tronk  kom,  besluit  hy  om  sy  poging  tot  onthou  voort 
te  sit.  Hy  wil  terug  na  die  Vrystaatse  plaas,  sodat  hy  deur  die  hereniging  met 
die  verlede  dalk  vir  God,  homself  en  sin  in  sy  bestaan  kan  vind.  Maar  hoe 
meer  dinge  hy  sien,  hoe  meer  hy  onthou,  hoe  meer  word  hy  van  die  nut- 
teloosheid  van  sy  eie  bestaan  bewus. 

Die  water  van  die  grensrivier  is  rond  en  sag  om  hom.  "Hy  herken  die  liefde 
van  water,  hy  onthou"  (p.  28).  Die  water  laat  hom  dink  aan  die 
voorgeboortelike  water  waardeur  hy  eens  beskerm  is.  Maar  hierdie  onthou 
maak  hom  net  meer  bewus  van  die  gemis  wat  hy  ervaar.  Hy  is  nou  sonder 
hierdie  liefdevolle  water;  hy  is  sonder  'n  moeder,  wat  hy  begeer.  Hy  voer  'n 
nuttelose  bestaan. 

By  die  plaas  aangekom,  bemerk  hy  die  leweloosheid.  "Kakiebos-  soldate 
om  die  stoep-  bewaak  die  dood  in  die  dooie  huis"  (p.  32).  Is  dit  enigsins 
beduidend  om  dood  te  bewaak?  Dui  dit  nie  maar  ook  op  Diederik  se  bestaan 
nie?  Hierdie  huis  is  sonder  mense.  Die  opset  is  nutteloos:  "Dooie  werf. 
Windpomp  sonder  kop,  opgedopte  slikdam"  (p.  32). 

Diederik  onthou  van  die  aartappels.  Hy  glo  as  hy  dit  vind,  hy  'n  teken  sal  hê 
dat  hy  en  Wynand  eens  daar  saam  was  én  dat  hulle  ook  geluk  ervaar  het. 
Maar  omdat  hierdie  aartappels  onder  die  grond,  soos  Wynand  is,  laat  dit 
hom  aan  Wynand  dink.  Hy  glo  dan  ook  toe  hy  die  aartappel  in  sy  hand  hou, 
dat  hy  simbolies  vir  Wynand  vashou  (p.  33).  Maar  Wynand  is  dood  en  weer 
eens  ontnugter  hierdie  vonds  Diederik  eerder  as  wat  dit  hom  bemoedig. 
Ook  die  aartappel  is  nutteloos,  want  Wynand  is  dood.  Toe  hy  dit  verorber, 
vind  hy  die  lewe  daarin:  "lig  en  reën,  sonskyn,  aarde  — jeug  en  sap, 
wysheid,  ouderdom  en  dood".  Tog  kan  Diederik  nie  die  sin  in  één  van  hier- 
die  voorwerpe  vind  nie. 

Die  outa  op  die  plaas  is  'n  karakter  wat  baie  ooreenkoms  met  Diederik  ver- 
toon.  Hierdie  karakter  help  dan  ook  om  Diederik  se  nuttelose  bestaan  te 
aksentueer.  Hy  het  ook  geen  vrou,  vee  of  familie  nie  (p.  35).  Hy  "sit  net  en 
sit"  (p.  35). 

Aangesien  hy  nou  gesien  het  dat  daar  geen  lewe  meer  op  die  plaas  is  nie  en 
ook  geen  moontlikheid  vir  hom  is  om  voor  te  begin  nie,  glo  hy  dat  God  wel 
dood  moet  wees.  Diederik  se  terugdelf  na  die  verlede  was  nutteloos  en  hy 
"snuffel"  soos  'n  geestelik  dooie  dier  op  sy  spore  terug  na  die  myn  toe, 
want  hy  moet  kos  hê  om  te  eet. 

Net  soos  die  outa  wat  sit  en  net  sit,  antwoord  Diederik  die  jong  seun  met  die 

perdekar  vol  tamaties  toe  hy  vra  waarvandaan  hy  kom:  "Ek  kom  sommer" 
(p.  38). 

Soos  enige  ander  mens  moet  Diederik  ook  'n  dak  oor  sy  kop  hê.  "'n  Vrou 
met  'n  pap  mond  maak  die  deur  oop".  Hierdie  vrou  is  sonder  tande  en  duld 
geen  rebel  onder  haar  dak  nie.  Sy  het  hom  daar  weggejaag  en  buite  in  die 
straat,  sonder  vastigheid,  sien  hy  "'n  fiets  sonder  lig  gaan  verby"  (p.  46). 
Die  Goosens  ontferm  hulle  oor  Diederik.  Na  sy  skof  kom  hy  op  'n  groepie 
kinders  af  wat  voetbal  sonder  'n  bal  speel.  Hulle  speel  "met  'n  bondel 
flenter  kouse"  (p.  49).  Dit  kan  sinspeel  op  Diederik  se  wêreld  wat  flenters 
geskiet  is  met  Wynand  se  dood  (p.  1). 

Die  aand  by  Felix  aan  huis,  bid  hy:  "...  en  bring  vrede  in  al  die  harte  wat  ont- 
stemd  en  sonder  hawe  is"  (p.  54).  In  die  mynhysbak  word  Diederik  deur  die 
verteller  beskryf  as  "Eiland.  Sonder  vasteland,  drywende.  Sonder  bestem- 
ming"  (p.  59).  Diederik  is  steeds  nog  geVsoleerd  van  ander,  omdat  hy  so  wil 
wees.  Hy  weet  steeds  nog  nie  waarheen  hy  op  pad  is  nie. 

Anina  met  haar  orrelspel  word  later  vir  Diederik  'n  anker  in  sy  lewe.  Snaaks 
genoeg;  hy  luister  na  die  musiek,  sonder  om  die  kerkgebou  binne  te  gaan. 
Miskien  glo  hy  dat  hy  nie  tuis  in  Gods  huis  is,  indien  Hy  wel  leef  nie,  want 
wie  is  Diederik  dan? 

Met  die  aanvang  van  die  staking  waar  Felix  buite  die  myn  sit  en  die  werkers 
toespreek,  baan  Diederik  "'n  pad  deur  die  stewels  en  stofbelaaide  gesigte 
en  gelapte  broeke  en  hemde  sonder  sakke"  (p.  68).  Vir  hom  beteken  die 
staking  niks.  Hy  staak  nie  omdat  hy  wil  nie,  maar  omdat  daar  nie  juis  'n 
ander  uitweg  is  nie. 

Goosen  steek  die  hooi  van  die  regeringskommando  se  perde  aan  die  brand. 
"Die  muile,  losgesny,  ruk  en  pluk  aan  die  hande  wat  hulle  vashou"  (p.  70). 
lemand  het  die  muile  van  die  brandende  wa  bevry.  Net  so  is  Diederik  ook 
van  die  naelstring  losgeruk,  nie  ter  bevryding  nie,  maar  juis  in  ruil  vir  'n  hel 
van  onsekerheid.  Die  beeld  wat  hier  geskep  is,  is  die  van:  muile  sonder  wa 
— nutteloos.  Die  "ruk  en  pluk  aan  die  hande  wat  hulle  vashou"  kan  dalk 
terugverwys  na  die  eerste  bladsy  van  die  verhaal  waar  Diederik  aan  sy 
moeder  wou  klou,  "maar  die  hande  het  hom  weggeruk",  of  na  "daardie 
nag  toe  sy  ma  se  skreeu  sy  slaap  vir  ewig  oopgeruk  het?  Die  baie  hande  wat 
haar  platgedruk  het  ..."  "En  hy  wat  weggeraap  is  uit  die  tent"  (p.  3)  omdat 
sy  reeds  sterwende  was. 

Waar  Diederik  eers  die  een  was  wat  sonder  alles  was,  is  dit  geleidelik  Anina 
wat  só  word.  Sy  beken  dan  ook:  "Ek  is  los  van  alles  wat  eie  aan  my  was  — 
ek  is  eintlik  nêrens,  niemand  behalwe  deel  van  jou  nie"  (p.  89).  Maar 
Diederik  sien  nie  kans  vir  'n  verhouding  nie.  Dáárin  sal  hy  geen  sin  vind  nie. 
Tot  nou  toe  het  die  dood  vir  Diederik  geen  sin  gemaak  nie  en  nou  ontdek  hy 
sin  in  die  dood.  Hy  kyk  na  hoe  die  blare  van  'n  boom  val.  Hy  sien  die  baie 
blare  op  die  grond,  die  boom  sonder  blare  (p.  92),  maar  besef  dat  dit  net 
soos  die  aartappelmoer  en  die  koringkorrel,  wat  eers  onder  die  grond 

''sterf'',  sal  herleef  en  nuwe  lewe  gee.  Hy  kom  tot  die  besef:  "Niks  is  nut- 
teloos  nie"  (p.  92). 

Nou  weet  Diederik  dat  sy  probleem  slegs  deur  die  dood  ongedaan  gemaak 
sal  kan  word.  Hy  steel  daarom  die  puisiegesig  se  perd:  "Die  bliksem  het  my 
perd  gevat!"  (95). 

Met  sy  dood  word  Diederik  wat  sonder  God  was,  met  God  in  die  dood 
gebore  (p.  100).  Nou  is  hy  sonder  die  ou  geestelike  dooie  bestaan,  maar 
wedergebore  met  God.  Anina  is  nou  sonder  Diederik. 

MULLER,  Martie.  Hendriks,  P.G.:  Werktuig  van  Adonai.  NR  23(2)  Mei  1985  p.  151  — 160 
MÚLLER,  Petra  en  Charles  Fryer.  Kyk  ook:  Fryer,  Charles  en  Petra  Muller 
MYBURG,  Johan:  Vlugskrif.  Kyk  ook:  Cloete,  T.T. 


NALN.  Kyk  ook:  Nuwe  Afrikaanse  boeke  ... 

NUWE  Afrikaanse  boeke:  April  — Junie  1985.  NR  23(3)  Aug.  1985  p.  88—90 
NUWE  Afrikaanse  boeke:  Januarie  — Maart  1985.  NR  23(2)  Mei  1985  p.  130—134 
NUWE  Afrikaanse  boeke:  Julie  — September  1985.  NR  23(4)  Nov.  1985  p.  99—101 
NUWE  Afrikaanse  boeke:  Oktober  — Desember  1984.  NR  23(1)  Feb.  1985  p.  86  — 90 
'n  NUWE  liedjie  op  'n  ou  deuntjie.  Kyk  ook:  Hugo,  D.J. 

OPPERMAN,  D.J.  Kyk  ook:  Scholtz,  H.  van  der  Merwe:  Gustav  Prellerprys  ... 

OPPERMAN,  D.J.:  Boggom  en  Voertsek.  Kyk  ook:  Hugo,  D.J.:  'n  Nuwe  liedjic  op  'n  ou 
deuntjie 

OPPERMAN,  D.J.:  Komas  uit  'n  bamboesstok.  Kyk  ook:  Hugo,  D.J.:  'n  Nuwe  liedjie  op  'n 
ou  deuntjie 

OPPERMAN,  D.J.:  Periandros  van  Korinthe.  Kyk  ook:  Snyman,  N.J. 

OUTOBIOGRAFIEË.  Kyk  ook:  Hambidge,  Joan:  Die  skisofreniese  kritikus 

OVER  de  stand  van  zaken  na  400  jaar  Bredero's  (1585—1985).  Kyk:  Venema,  Edwin 

PARODIE.  Kyk  ook:  Hugo,  D.J.:  'n  Nuwe  liedjie  op  'n  ou  deuntjie 
PIENAAR,  Elize.  Frank,  Anne:  Het  Achterhuis.  NR  23(2)  Mei  1985  p.  161  — 172 
PIETERSE,  Henning.  Braam  Fischer  en  Bernard  Franken:  die  figuur  en  die  dokument.  NR 
23(2)  Mei  1985  p.  1-15 

PIETERSE,  Henning.  Kotzé,  E.:  Haifkrone  vir  die  nagmaai.  NR  23(4)  Nov.  1985  p.  115—123 
PIETERSE,  Henning.  Steyn,  J.C.:  Spoorwegramp  by  Henley-on-Klip.  NR  23(3)  Aug.  1985  p. 
100-107 

PIETERSE,  Henning.  Terlouw,  Jan:  Koning  van  Katoren.  NR  23(1)  Feb.  1985  p.  117—136 
PIETERSE,  Henning.  Van  Niekerk,  Marlene:  troetelwoorde  vir  ogilvie  douglas.  NR  23(3)  Aug. 
1985  p.  96-100 

POLITIEK.  Kyk  ook:  De  Klerk,  W.A. 

POLS,  F.H.H.  Vrees  niets  dan  de  vrees.  In  Memoriam  Marnix  Gijsen.  NR  23(1)  Feb.  1985 
p.  71-74 

PRETORIUS,  Réna.  Hertzogprys  vir  drama  1984  aan  Uys  Krige:  huldigingswoord  ...  NR  23(4) 
Nov.  1985  p.  91-92 

PRETORIUS,  Réna.  Louis  Luytprys  1985  aan  Monsterverse  — Wilma  Stockenstrom:  com- 
mendatio  ...  NR  23(4)  Nov.  1985  p.  88-91 
PRINS,  M.J.  Cloete,  T.T.  samest.:  VyfHng.  NR  23(1)  Feb.  1985  p.  99-106 

PRINS,  M.J.  Romijn,  Aart;  Het  wonder  der  jaren.  NR  23(3)  Aug.  1985  p.  92  — 96 
PRINS,  M.J.  Van  Hoeck,  Jozef:  Voorlopige  vonnis.  NR  23(4).  Nov.  85  p.  103—107 
PROSA  1984.  Kyk:  Van  Zyl,  la 

PROSA  — Suid-Afrikaans.  Kyk  ook:  Strachan,  Alexander 
PRYSE.  Kyk  ook:  ATKV-prys 
PRYSE:  Eugéne  Maraisprys.  Kyk  ook:  Botha,  Elize 
PRYSE:  Hertzogprys.  Kyk  ook:  Pretorius,  Réna 
PRYSE:  Louis  Luytprys  1985.  Kyk  ook:  Pretorius,  Réna 

RELATIEWE  werklikhede  en  Josef  Malan  in  Kennis  van  die  aand.  Kyk:  Smith,  M.E. 
ROBLËS,  E.:  Montserrat.  Kyk  ook:  Louw,  Salomi:  Die  Bartho  Smit-vertaling 
ROMIJN,  Aart:  Het  wonder  der  jaren.  Kyk  ook:  Prins,  M.J. 

ROOS,  Henriette.  Afrikaans  in  die  buiteland.  NR  23(3)  Aug.  1985  p.  64  — 66. 

RUPERT,  Rona:  A!  Everest  se  voëfs.  Kyk  ook:  Steenberg,  Elsabe 

SAUERMAN,  Greta:  Die  lelie  van  Sébulon.  Kyk  ook:  Bosman,  Bets 
SCHOEMAN,  Karel:  'n  Ander  land.  Kyk  ook:  Van  Zyl,  la 
SCHOEMAN,  Karel:  By  fakkellig.  Kyk  ook:  Schutte,  H.J. 

SCHOLTZ,  H.  van  der  Merwe.  Gustav  Prellerprys  vir  Literatuurwetenskap  aan  prof.  D.J.  Op- 
perman:  huldigingswoord  ...  NR  23(4)  Nov.  1985  p.  94 
SCHOONEES,  P.C.  Kyk  ook:  Gedenkplaat  onthul  ... 

SCHUMANN,  Annie.  Aantekeninge  by  'n  roman  deur  Yasunari  Kawabata,  Nobelpryswenner 
1968.  NR  23(4)  Nov.  1985  p.  33-43 

SCHUTTE,  H.J.  Brits,  Jac.  J.:  Die  prisonier  en  ander  eenbedrywe.  NR  23(3)  Aug.  1985 
p.  77-79 

SCHUTTE,  H.J.  By  die  verskyning  van  die  Bartho  Smit-vertalings.  NR  23(3)  Aug.  1985  p.  81  — 
82 

SCHUTTE,  H.J.  De  Klerk,  W.A.:  Die  afgrond.  NR  23(3)  Aug.  1985  p.  79-81 
SCHUTTE,  H.J.  Dramas  1984.  NR  23(3)  Aug.  1985  p.  77-82 
SCHUTTE,  H.J.  Schoeman,  Karel:  By  fakkellig.  NR  23(2)  Mei  1985  p.  136—140 
SCIENCEFICTION.  Kyk  ook:  Ungerer,  Carien 

SENSUUR.  Kyk  ook:  Galloway,  Francis:  Die  verbod  op  Kennis  van  die  aand  ... 

Die  SKISOFRENIESE  kritlkus.  Kyk:  Hambidge,  Joan 

SMIT,  Bartho.  Kyk  ook:  Louw,  Salomi 

SMIT,  Bartho:  Vertalings.  Kyk  ook:  Schuttg,  H.J. 

SMITH,  M.E.  Relatiewe  werklikhede  en  Josef  Malan  in  Kennis  van  die  aand.  NR  23(2)  Mei 
1985  p.  24-32 

SNYMAN,  Lydia.  Tienie  Hollowaymedalje  vir  kleuterlektuur  aan  Freda  Linde:  huldigings- 
woord  ... 

SNYMAN,  N.J.  Opperman,  D.J.:  Periandros  van  Korinthe.  NR  23(3)  Aug.  1985  p.  112—123 
"STASIE":  'n  oefening  in  die  dramatiese  modus.  Kyk:  Van  der  Merwe,  Peet 
STEENBERG,  Elsabe.  Du  Toit,  Bep:  'n  Lang  pad  huis  toe.  NR  23(3)  Aug.  1985  p.  86—87 
STEENBERG,  Elsabe.  Jeug-  en  kinderliteratuur  1984.  NR  23(3)  Aug.  1985  p.  82—87 
STEENBERG,  Elsabe.  Linde,  Freda:  Die  keiserkroon 

STEENBERG,  Elsabe.  Maartens,  Maretha:  Die  bomelaars.  NR  23(3)  Aug.  1985  p.  84—85 
STEENBERG,  Elsabe.  Martin,  Wille:  Noem  my  Zol.  NR  23(3)  Aug.  1985  p.  85-86 
STEENBERG,  Elsabe.  Matthee,  Dalene:  Kringe  in  'n  bos.  NR  23(4)  Nov.  1985  p.  108—114 
STEENBERG,  Elsabe.  Rupert,  Rona.  A!  Everest  se  voëls.  NR  23(3)  Aug.  1985  p.  83—84 
STEYN,  J.C.:  Spoorwegramp  by  Henley-on-Klip.  Kyk  ook:  Pieterse,  Henning 
STEYN,  J.C.:  Spoorwegramp  by  Henley-on-Klip.  Kyk  ook:  Van  Zyl,  Wium 
STOCKENSTRÓM,  Wilma;  Monsterverse.  Kyk  ook:  Pretorius,  Réna 

STRACHAN,  Alexander.  Die  Suid-Afrikaanse  prosa  vandag:  ingesteldheid  in  die  tagtigerjare. 
NR  23(4)  Nov.  1985  p.  79-81 

STRACHAN,  Alexander.  Kyk  ook:  Botha,  Elize;  Eugëne  Maraisprys  1984  ... 

STRACHAISI,  Alexander:  'n  Wêreld  sonder  grense.  Kyk  ook:  Van  Zyl,  la 
STRINDBERG,  J.A.:  Dodedans.  Kyk  ook:  Louw,  Salomi:  Die  Bartho  Smit-vertalings 
STRINDBERG,  J.A.:  Pase.  Kyk  ook:  Louw,  Salomi:  Die  Bartho  Smit-vertalings 
STRYDOM,  S.  ''De  Dichter  van  het  vers,  dat  niet  bedierf".  NR  23(4)  Nov.  1985  p.  18—31 
SUBSIDIE  is  aftrekbaar  van  inkomstebelasting.  Kyk:  Fensham,  Charles 
Die  SUID-AFRIKAANSE  prosa  vandag:  ingesteldheid  in  die  tagtigerjare.  Kyk:  Strachan, 
Alexander 

SWART,  A.M.  Krige,  Uys:  Die  goue  kring.  NR  23(3)  Aug.  1985  p.  107—112 
SWART,  A.M.  Louw,  N.P.  van  Wyk:  Drie  hoorspele.  NR  23(1)  Feb.  1985  p.  107—117 

TAGTIGER-PROSA  — Suid-Afrikaans.  Kyk  ook:  Strachan,  Alexander 
TERLOUW,  Jan:  Koning  van  Katoren.  Kyk  ook:  Pieterse,  Henning 
TIENIE  Hollowaymedalje  vir  kleuterlektuur  aan  Freda  Linde  ...  Kyk:  Snyman,  Lydia 
TOERIEN,  Barend:  'n  Plek  op  die  eiland.  Kyk  ook:  Cloete,  T.T. 

UIT  die  jongste  "Nieuwsbrief"  van  Dimensie.  NR  23(4)  Nov.  1985  p.  98 
UNGERER,  Carien.  Loeloeraai:  eerste  Sciencefiction-roman  in  Afrikaans  — 'n  beskrywing, 
interpretasie  en  evaluasie.  NR  23(1)  Feb.  1985  p.  45—63 

VAN  BLERK,  Petra:  Skerf.  Kyk  ook:  Cloete,  T.T. 

VAN  COLLER,  H.P.  Kyk  ook:  ATKV-prys 

VAN  DER  MERWE,  Peet.  "Stasie":  'n  oefening  in  die  dramatiese  modus.  NR  23(4)  Nov. 
1985  p.  44-50 

VAN  HOECK,  Jozef:  Voodopige  vonnis.  Kyk  ook:  Prins,  M.J. 

VAN  NIEKERK,  Marlene:  troetelwoorde  vir  ogilvie  douglas.  Kyk  ook:  Pieterse,  Henning 
VAN  ZYL,  la.  Baker,  Eleanor:  Weerkaatsing  — 'n  sprokie.  NR  23(2)  Mei  1985  p.  108—109 
VAN  ZYL,  la.  Bakkes,  Margaret.  Elegie  vir  'n  onbekende.  NR  23(2)  Mei  1985  p.  109—110 
VAN  ZYL,  la.  Bakkes,  Margaret:  Ontheemdes.  NR  23(2)  Mei  1985  p.  110—111 
VAN  ZYL,  la.  Brink,  André  P.:  Die  muur  van  die  pes.  NR  23(2)  Mei  1985  p.  111  — 116 
VAN  ZYL,  la.  Grobbelaar,  Pieter  W.:  Poorters.  NR  23(2)  Mei  1985  p.  116—118 
VAN  ZYL,  la.  Le  Roux,  Marlene:  Wagkamer.  NR  23(2)  Mei  1985  p.  118 
VAN  ZYL,  la.  Malan,  Charles  (red.): /.efíec/rtyoc/ee/r/eseA  — 'n  inleiding  tot  lesergerigte Hterêre 
ondersoeke.  NR  23(2)  Mei  1985  p.  127-130 
VAN  ZYL,  la.  Matthee,  Dalerre:  Fiela  se  kind.  NR  23(2)  Mei  1985  p.  121-122 
VAN  ZYL,  la.  Matthee,  Dalene:  Kringe  in  'n  bos.  NR  23(2)  Mei  1985  p.  118—121 
VAN  ZYL,  la.  Prosa  1984.  NR  23(2)  Mei  1985  p.  108-130 
VAN  ZYL,  la.  Schoeman,  Karel:  'n  Ander  land.  NR  23(2)  Mei  1985  p.  122-124 
VAN  ZYL,  la.  Strachan,  Alexander:  'n  Wêreld  sonder  grense.  NR  23(2)  Mei  1985  p.  124—127 
VAN  ZYL,  Wium.  De  Vos,  Annesu:  Pilatus.  NR  23(4)  Nov.  1985  p.  128-129 
VAN  ZYL,  Wium.  Krog,  Antjie:  Ek  wil  (vir  John).  NR  23(4)  Nov.  1985  p.  124-125 
VAN  ZYL,  Wium.  Krog,  Antjie:  Naweekpas.  NR  23(4)  Nov.  1985  p.  125-126 
VAN  ZYL,  Wium.  Steyn,  J.C.:  Spoorwegramp  by  Henley-on-klip.  NR  23(4)  Nov.  1985  p. 
126-127 

VAN  ZYL,  Wium.  Wassenaar,  Theo:  "See-sonnet".  NR  23(4)  Nov.  1985  p.  123-124 
VENEMA,  Edwin.  Over  de  stand  van  zaken  na  400  jaar  Bredero's  (1585—1985).  NR  23(3) 
Aug.  1985  p.  1-13 

Die  VERBOD  op  Kennis  van  die  aand  — 'n  historiese  oorsig.  Kyk:  Galloway,  Francis 
VERTALINGS.  Kyk  ook:  Lquw,  Salomi 

VITA-TOEKENNING  vir  Literatuur.  Kyk  ook:  A.A.  Mutual  Lewens  ... 

VOETNOTE  oor  die  bekroning  van  Skryt  en  die  volgorde  van  Die  ongedanste  dans.  Kyk: 
Galloway,  Francis 

VREES  niets  dan  de  vrees.  In  memoriam  Marnix  Gijsen.  Kyk:  Pols,  F.H.H. 

VYFLING.  Kyk  ook:  Prins,  M.J. 

WAAR  die  wind  fyn  musiek  maak.  Kyk:  Steenberg,  Elsabe 
WASSENAAR,  Theo:  "See-sonnet".  Kyk  ook:  Van  Zyl,  Wium 
WAT  is  Christelike  politiek?  Kyk:  De  Klerk,  W.A. 

WEBB,  V.N.  Botha,  T.J.R.  e.a.:  Inleiding  tot  die  Afrikaanse  taalkunde.  NR  23(3)  Aug.  1985 
p.  67-77 

ZUID-AFRIKA  Magazine.  NR  23(2)  Mei  1985  p.  93 


Prosa 

ACKERMANN,  Marius.  Ontnugtering.  NR  23(4)  Nov.  1985  p.  60—63 
AL  sy  geliefdes.  Kyk:  Buhrmann,  Eldie 
ANONIEM.  Kyk:  Du  Plessis,  Charl 

AUCAMP,  Hennie.  Parlez-moi  d'amour.  NR  23(1)  Feb.  1985  p.  5 — 8 
BENZ.  Kyk:  Claassen,  Chris 

Die  BOOM  in  die  middel  van  die  heining.  Kyk:  Van  der  Merwe,  Amanda 
BOTHA,  G.W.  Hulle  is  ook  oudstryders.  NR  23(1)  Feb.  1985  p.  18-25 
BÚHRMANN,  Eldie.  Al  sy  geliefdes.  NR  23(3)  Aug.  1985  p.  40-53 
BÚHRMANN,  Eldie.  Ester.  NR  23(2)  Mei  1985  p.  72-78 
BUSHALTE.  Kyk:  Esterhuizen,  Louis 

CLAASSEN,  Chris.  Benz.  NR  23(1)  Feb.  1985  p.  78-82 

CLOETE,  Retief.  Patria:  Gesoek.  NR  23(4)  Nov.  1985  p.  66-70 

COETZEE,  F.S.  Impotent.  NR  23(2)  Mei  1985  p.  59-61 

Die  DRIFTE  van  Jabbok.  Kyk:  Stoffberg,  Pieter 

DU  PLESSIS,  Charl.  Anoniem.  NR  23(4)  Nov.  1985  p.  73-74 

DU  PLESSIS,  Charl.  Die  kerkie  op  die  hoek.  NR  23(4)  Nov.  1985  p.  74-75 

ESTER.  Kyk:  Buhrmann,  Eldie 

ESTERHUIZEN,  Louis.  Bushalte.  NR  23(2)  Mei  1985  p.  62-65 
FERREIRA,  Jeanette.  Naweek  by  die  see.  NR  23(2)  Mei  1985  p.  49—54 

HEUNINGVOËLTJIE.  Kyk:  Steinmann,  C.M.L. 

HULLE  is  ook  oudstryders.  Kyk:  Botha,  G.W. 

IMPOTENT.  Kyk:  Coetzee,  F.S. 

JACOBI,  Clarissa.  Tante  Jet.  NR  23(1)  Feb.  1985  p.  11-16 
JANSE  VAN  VUUREN,  Danie.  Ryp.  NR  23(4)  Nov.  1985  p.  57-59 

KALMER,  Harry.  Die  nag  steek  op  soos  'n  seertand.  NR  23(2)  Mei  1985  p.  35—41 
Die  KERKIE  op  die  hoek.  Kyk:  Du  Plessis,  Charl 
KLEINKOOS  van  oom  Jan.  Kyk:  Steinmann,  C.M.L. 

KRUGER,  Ernst.  Wilgedraai  se  bobaasjaer.  NR  23(1)  Feb.  1985  p.  26  — 29 

MAUD,  Paula.  Teenwoordigheid  van  gees.  NR  23(4)  Nov.  1985  p.  10—15 

Die  NAG  steek  op  soos  'n  seertand.  Kyk:  Kalmer,  Harry 
NAWEEK  by  die  see.  Kyk:  Ferreira,  Jeanette 
NOMMER  1016.  Kyk:  Opperman,  Heila 

ONEINDIGE  diep  stilte.  Kyk:  Van  der  Merwe,  Peet 

ONTNUGTERING.  Kyk:  Ackermann,  Marius 

OOSTHUYSE,  Ronell.  Die  wiskundeprobleem.  NR  23(1)  Feb.  1985  p.  83  — 85 
OPPERMAN,  Heila.  Nommer  1016.  NR  23(3)  Aug.  1985  p.  30-38 
OPPERMAN,  Heila.  Poco  á poco.  NR  23(4)  Nov.  1985  p.  64—66 

PARLEZ-MOI  d'amour.  Kyk:  Aucamp,  Hennie 
PATRIA:  Gesoek.  Kyk:  Cloete,  Retief 

PIENAAR,  Christine.  Die  verloënaars.  NR  23(4)  Nov.  1985  p.  53  — 56 

POCO  á poco.  Kyk:  Opperman,  Heila 

REÉN.  Kyk:  Venter,  Rudi 

RYP.  Kyk:  Janse  van  Vuuren,  Danie 

SË  die  naguiltjie.  Kyk:  Van  Rooyen,  Engela 

STEINMANN,  C.M.L.  Heuningvoëltjie.  NR  23(4)  Nov.  1985  p.  76—77 
STEINMANN,  C.M.L.  Kleinkoos  van  oom  Jan.  NR  23(4)  Nov.  1985  p.  76 
STOFFBERG,  Pieter.  Die  drifte  van  Jabbok.  NR  23(2)  Mei  1985  p.  42—47 

TANTE  Jet.  Kyk:  Jacobi,  Clarissa 
TEENWOORDIGHEID  van  gees.  Kyk:  Maud,  Paula 
TOG.  Kyk:  Viljoen,  Frans 
TOTENTANZ.  Kyk:  Van  der  Walt,  Marietjie 

VAN  DER  MERWE,  Amanda.  Die  boom  in  die  middel  van  die  heining.  NR  23(2)  Mei  1985 
p.  79-82 

VAN  DER  MERWE,  Peet.  Oneindige  diep  stilte.  NR  23(2)  Mei  1985  p.  67 
VAN  DER  WALT,  Marietjie.  Totentanz.  NR  23(2)  Mei  1985  p.  68—69 
VAN  ROOYEN,  Engela.  Sê  die  naguiltjie.  NR  23(4)  Nov.  1985  p.  2—9 
VAN  VUUREN,  Danie  Janse.  Kyk:  Janse  van  Vuuren,  Danie 
VENTER,  Rudi.  Reën.  NR  23(2)  Mei  1985  p.  55-56 
Die  VERLOËNAARS.  Kyk:  Pienaar,  Christine 
VILJOEN,  Frans.  tog.  NR  23(4)  Nov.  1985  p.  71-72 

WILGEDRAAI  se  bobaasjaer.  Kyk:  Kruger,  Ernst 
Die  WISKUNDEPROBLEEM.  Kyk:  Oosthuyse,  Ronell 

Poësie 

AAN  die  wilgertakke.  Kyk:  Krige,  Uys 
AFSCHEID.  Kyk:  Jacobi,  Clarissa 
AL  daai  lekker  Jaazzzz.  Kyk:  Pretorius,  Tim 
AMPER-BROERS.  Kyk:  Prinsloo,  K.P. 

BELASTING.  Kyk:  Woodrow,  Mervyn 

BENJAMIN,  A.G.  Geëiland.  NR  23(1)  Feb.  1985  p.  75 

BESTER,  Helena.  Winterdebuut.  NR  23(2)  Mei  1985  p.  61 

BLOMERUS,  Marié.  Ongelooflik  is  die  omvang  ...  NR  23(3)  Aug.  1985  p.  28—29 

BOPP,  Raul.  Kyk  ook:  Krige,  Uys:  Vertaalde  verse 

BREYTENBACH,  Bets.  intermezzo.  NR  23(2)  Mei  1985  p.  47 

BRIEF.  Kyk:  Greyling,  Mari 

BROER.  Kyk:  Green,  Michael 

CACTUS.  Kyk:  De  Beer,  Margaretha. 

CARSON  McCullers.  Kyk:  Hambidge,  Joan 
CLOETE,  T.T.  idiomaaltyd.  NR  23(1)  Feb.  1985  p.  10 
CLOETE,  T.T.  kool.  NR  23(1)  Feb.  1985  p.  9 

CLOETE,  T.T.  kunstenaar.  NR  23(1)  Feb.  1985  p.  9 


Die  DAM.  Kyk:  Van  Zyl,  Wium 

DAVEL,  J.S.  Oggendserenade.  NR  23(3)  Aug.  1985  p.  54 

DE  BEER,  Margaretlia.  Cactus.  NR  23(2)  Mei  1985  p.  69 

DE  BEER,  Margaretlia.  Ring-a-Rosy.  NR  23(4)  Nov.  1985  p.  43 

